
CUVANT-ÎNAINTE 


În 2005, când mi-era imposibil să găsesc un editor pentru 
thrillerul The Blockhouse sau pentru prima mea carte din seria 
„Enzo”, Extraordinary People, am început să lucrez la un roman 
poliţist a cărui acţiune se petrecea pe fundalul unei pandemii de 
gripă aviară. 

La vremea respectivă, cercetătorii au prezis că următoarea 
posibilă pandemie va fi cea de gripă aviară, sau H5N1. In 1918, 
gripa spaniolă a ucis între douăzeci și cincizeci de milioane de 
oameni în întreaga lume, iar despre gripa aviară - cu o rată a 
mortalității cu cel puţin șaizeci de procente mai mare - se 
prognoza că ar putea depăși cu mult aceste statistici. 

Pentru că făcusem o mulţime de cercetări referitoare la gripa 
spaniolă pentru Snakehead, una dintre cărţile mele din seria 
„China Thrillers”, subiectul îmi era deja familiar. Dar nimic din 
ce aflasem nu m-a pregătit pentru ceea ce aveam să descopăr 
despre H5N1 sau pentru ororile pe care o pandemie de gripă 
aviară le-ar putea aduce în lume. 

Am început să studiez haosul pe care aceasta ar putea să-l 
declanșeze, precum și felul în care societatea pe care o știm noi 
ar putea să se dezintegreze rapid. Am ales Londra ca epicentru 
al pandemiei și oraș complet izolat. Pe acest fundal, oasele arse 
ale unui copil ucis sunt descoperite pe un șantier unde 
muncitorii lucrează febril la construirea unui spital de urgenţă. 
Detectivului meu, Jack MacNeil, i se cere să investigheze cazul, 
cu toate că și familia lui este atinsă de virus. 

Timp de șase săptămâni am scris, noapte de noapte, ca sub 
puterea unei vrăji, Carantina. Cartea n-a fost publicată. Editorii 
britanici de la acea vreme au considerat că portretul pe care îl 
făceam Londrei sub asediul inamicului invizibil H5N1 era 
nerealist și că așa ceva nu se va întâmpla niciodată - în ciuda 
faptului că toate cercetările mele arătau că era posibil cu 
adevărat. Apoi un editor american a cumpărat seria „Enzo”, iar 
cărţile mele din seria „China Thrillers” s-au publicat pentru 
prima oară în State. Atenţia mea s-a îndreptat spre cealaltă 
parte a Atlanticului, iar Carantina a fost expediată într-un folder 
din Dropbox, unde a și rămas. Până acum. 

În timp ce scriu asta, sunt din nou acasă, în Franţa, cu 
somaţia de a nu părăsi locuinţa decât în situaţii excepţionale. 


Un nou coronavirus, Covid-19, face ravagii în lume, iar 
societatea, așa cum o știm noi, se dezintegrează rapid. Chiar 
dacă rata mortalităţii acestui virus reprezintă doar o mică parte 
din rata mortalităţii în cazul gripei aviare, politicienii sunt nevoiţi 
să ţină sub control haosul și panica pe care Covid-19 le 
răspândesc în lume. Paralelele cu situaţia prezentată în romanul 
Carantina sunt înfiorătoare. Așa că acesta mi s-a părut 
momentul potrivit să deschid dosarul prăfuit din Dropbox și să 
scot acel vechi manuscris, pentru a-l împărtăși cu cititorii mei - 
măcar și pentru a înţelege cu toţii că lucrurile ar putea fi încă și 
mai grave. 
PETER MAY 
Franţa, 2020 


PROLOG 


Țipătul ei răsună în întuneric, iar vocea îi pare sugrumată de 
groază. E cumva tremurat din cauza fricii pe care o simte și ar 
ridica părut de pe brațe, umeri și ceafă oricărei ființe sensibile. 
Dar zidurile groase ale acestei case vechi se înfășoară parcă în 
jurul ororii nocturne, ca pentru a se asigura că singurele urechi 
care i-ar putea auzi jalea rămân surde. 

EI înjură, vorbește printre dinţi și scuipă în întuneric, furios și 
frustrat. Ea il aude pe scări și știe că vrea să-i facă rău. Omul pe 
care îl cunoștea și în care avusese încredere, ba chiar îl iubise! 
Simte cum se îneacă în propria incapacitate de a înțelegere. 
Cum e posibil așa ceva? Îşi aduce aminte de răceala atingerii lui 
pe fruntea ei febrilă în acele zile lungi și chinuitoare de boală. 
De mila din ochii lui. Din ochii lui, care acum ard de furie și de 
răutate. 

Îşi tine respirația. A mai coborât o treaptă. El crede că este la 
etaj, iar ea se furișează din birou și îi vede umbra pe scară, 
îndreptându-se spre camerele de la mansardă. Se întoarce și o 
ia la fugă pe scări, cu picioarele mici lipăind pe mocheta groasă, 
spre lumina care intră prin geamul cu vitralii, aşternându-se pe 
podeaua din hol. Degetele ei disperate apucă clanța și trag. Dar 
ușa e încuiată. Nu e nicio cale de ieșire. 

îngheață când aude urlete la etaj. El știe că a scăpat-o. O 
clipă, ea ezită. Treptele către pivniță duc de la baie sub scară. 
Dar înțelege că, odată ce coboară, e prinsă în capcană. Nu e 
acolo decât vechiul jgheab pentru cărbune, care duce spre aleea 
dintre case, dar, deși e subţirică, nu e destul de mică să se 
strecoare. 

Casa se cutremură sub pașii lui pe scară, iar ea se întoarce, 
îngrozită, și dă nas în nas cu o fetiță. O fantomă în cămașă de 
noapte albă, cu părul negru, tuns scurt, cu ochi mari, negri și 
migdalați, cu fața ca de cretă. Imaginea copilei o face să simtă 
spaima care a cuprins-o ca pe niște cuțite precum cele care o 
așteaptă să o ucidă, inainte să-și dea seama că se uită la 
propria ei imagine. De nerecunoscut, desfigurată de frică. 

— Choy! îl aude ea urlând pe scară și îsi aduce aminte pe 
neașteptate de femeia care le arătase prima oară casa, cu 
multe luni în urmă: panelul fals din zidul marii sufragerii din 
față; o cameră pe care nu o folosiseră niciodată, o cameră care 


a fost întotdeauna cufundată în întuneric, în care lumina zilei 
sau a felinarelor intra pieziș pe la marginile transperantelor. 

Agenta imobiliară mișcase o măsuță ca să dea la o parte 
panelul și să descopere ușa din spatele lui. O ușă veche, albă, 
cu un mâner rotund, pe care a deschis-o spre întunericul din 
spate. Întunericul umed, rece și mucegăit al unei cămăruțe din 
cărămidă, unde o familie de șase persoane se ascunsese ca să 
se adăpostească de bombe. 

Choy nu avea idee ce voise să spună doamna prin „Blitz”, dar 
le povestise că atunci când bombardierele germane terminaseră 
cu Londra, se întorseseră din nou spre sud și aruncaseră toate 
proiectilele rămase peste acest cartier nefericit. Și când 
porniseră sirenele, oamenii fugiseră ca sobolanii în culcușurile 
lor de cărămidă să asculte, să aștepte și să se roage pe 
întuneric. Choy aude iar cum o strigă, iar strigătul lui, ca 
sirenele de acum peste o jumătate de secol, o fac să pornească 
în fugă spre camera din față. 

Dă repede masa la o parte și bâjbâie cu degetele să desfacă 
încuietorile panelului albastru. E greu, iar mâinile ei micuțe se 
chinuie să-l tragă. Îl aude la primul etaj, apoi îi aude pașii în 
dormitorul mare de sus. Dă la o parte panelul și împinge ușa. Se 
deschide spre întuneric, iar aerul rece și umed o înconjoară din 
toate părțile. Pășește înăuntru și trage panelul la loc. Nu poate 
să-l încuie pe dinăuntru și nu poate decât să se roage ca el să 
nu observe. Închide ușa și lumina dispare complet. Se lasă pe 
vine și îşi strânge brațele la piept, de frig. E așa de rece aici, așa 
de întuneric, așa de... iremediabil! Nu e nicio cale de scăpare. 
Nu-și poate închipui cum ar putea să se înghesuie aici șase 
oameni. E peste puterile ei să-și imagineze cum ar fi să auzi 
bombe care cad în jurul tău și să te gândești că tu ești 
următorul. Dar nu are nevoie de imaginaţie să și-l închipuie pe 
bărbatul pe care îl aude acum pe scări sau lumina care se 
reflectă în cuțitul pe care știe că îl are la el. Orfelinatul din 
Guangdong este o amintire îndepărtată, copilul care a fost ea, o 
altă persoană, într-o altă viaţă. Atât de multe se schimbaseră în 
doar șase luni! Totuși, ei i se păruse o eternitate, i se păruse că 
viața aceea era doar umbra unui vis. 

Respirația ei e scurtă și rapidă, și i se pare extrem de 
zgomotoasă. Dar deasupra îl aude pe el, pe holul din faţă. Pașii 
grei pe podeaua acoperită cu parchet. Furia din vocea lui, când 


o strigă iar pe nume. Apoi liniștea. O liniste care se întinde de la 
câteva clipe la ceea ce ei i se par a fi ore. Acum își ţine 
respirația cât de mult poate, pentru că e sigură că poate s-o 
audă. Tot liniște. Apoi Îşi îinăbușă un țipăt de spaimă când aude 
scrâșnetul panelului de partea cealaltă a ușii. Inima îi bate așa 
de repede, încât i se pare că o lovește cineva cu pumnul în 
piept. 

Clanţa se răsucește, iar ea se lipește de perete la fel de încet 
pe cât se deschide ușa. Silueta lui se profilează în lumina din 
holul din spate. Vede aburii pe care îi face propria ei respirație în 
aerul rece, profilându-se pe aceeași lumină. El se lasă ușor pe 
vine și întinde mâna spre ea. Nu poate să-i vadă fața, dar parcă 
fi simte zâmbetul. 

— Hai la tata! spune el încet. 


CAPITOLUL 1 
| 


Cei de la Asociaţia Friends of Archbishop's Park - care mai 
erau în viaţă - scuipau sânge. Cei care nu mai erau în viaţă, cu 
siguranţă, se răsuceau în mormânt. Ani întregi de planuri 
minuţioase, menite să conserve acest petic de verdeață, acest 
colţ pe care locuitorii din Lambeth îl iubeau, fuseseră anulate 
printr-o singură ordonanţă de urgenţă a Parlamentului. Un steag 
atârna fără vigoare în întuneric, deasupra turnurilor crenelate 
ale palatului. Arhiepiscopul era în reședința lui. Dar cum 
buldozerele începuseră să lucreze de la cinci, după numai șase 
ore de liniște, era puţin probabil să mai fi dormit. Era la fel de 
puţin probabil ca predecesorii lui, care dăruiseră parcul 
oamenilor din cartier, să se odihnească și ei cât de cât în pace. 

Reflectoare puternice luminau zona. Camioanele Caterpillar 
scobiseră și fărâmiţaseră pământul pe care odinioară se jucau 
copiii, iar ecoul vocișoarelor lor era acum amuţit de huruitul 
mașinăriilor. Barele de fier din jurul terenurilor de fotbal și de 
baschet fuseseră scoase și aruncate deoparte. Rămășițele 
amestecate ale leagănelor și ale cadrelor pentru căţărare 
fuseseră așezate lângă clădirile dărăpănate din partea de vest a 
parcului, în așteptarea transportului. Vechea clădire a toaletei, 
care ar fi trebuit să fie transformată în cafenea, fusese 
demolată. Timpul era esenţial. Sute de oameni fuseseră angajaţi 
pentru acţiunea asta. Se lucra în ture de 16 ore. Nimeni nu se 
plângea. Se câștiga bine, cu toate că n-aveai unde să cheltui 
banii. 

Se mișcau de colo, colo pe sub reflectoare fără să vorbească. 
Siluete în salopete portocalii, cu căști pe cap și măști albe. 
Fiecare își păstra opinia pentru el - și distanţa față de ceilalți. 
Ţigările erau fumate prin materialul subţire al mâăștilor și lăsau 
pe ele pete rotunde de nicotină, iar pentru chiștoace era 
pregătit un vas din metal în care focul ardea permanent. Infecția 
se răspândea mult prea ușor. 

leri săpaseră gropile pentru fundaţie. Azi mai multe betoniere 
veneau să le umple cu beton. O macara gigantică era deja 
acolo, pregătită să ridice și să transporte grinzile de oţel la locul 
lor. În după-amiaza zilei trecute, o delegaţie de la Comitetul 
pentru Situaţii de Urgenţă făcuse o scurtă plimbare de la 


Westminster, pentru a privi cu speranţă și teamă vandalismul pe 
care îl aprobase din disperare. Bumbacul alb acoperea feţele 
oficialilor, dar nu le putea ascunde neliniștea din ochi. Oamenii 
se uitaseră în tăcere. 

Apoi s-a auzit o voce peste cimentul turnat și peste vuietul 
excavatoarelor. O siluetă a ridicat mâna în întuneric, făcând 
semn să se oprească. Era un bărbat înalt, subţire și bine făcut, 
care stătea la marginea unui crater de trei metri, din capătul 
nord-vestic al șantierului. Cupa de beton s-a balansat puternic și 
s-a oprit vibrând. Bărbatul s-a lăsat pe vine la marginea gropii și 
a scrutat întunericul. 

— E ceva acolo! a strigat el, iar șeful de șantier s-a apropiat 
furios de el prin noroi. 

— N-avem timp de asta. Hai! 

A fluturat mănușa groasă spre omul care manipula cupa de 
beton. 

— Dă-i drumul! 

— Nu, stai! a insistat. 

Bărbatul cel înalt și-a făcut vânt și a sărit în groapă, dispărând 
în ea. 

Şeful de șantier a ridicat ochii spre cer. 

— Doamne, apără-ne! Aduceţi o lumină aici! 

Mai mulţi oameni s-au adunat la marginea gropii, un trepied 
pe care era montat un reflector a huruit, iar lumina lui a fost 
îndreptată în jos. Bărbatul era aplecat peste ceva mic și 
întunecat. A ridicat privirea spre chipurile celor de sus, ferindu-și 
ochii cu palma de lumina puternică. 

— E un nenorocit de sac de voiaj, a spus el. Un nenorocit de 
sac de piele! Vreo jigodie care are impresia că săpăm groapa 
asta ca să aibă el unde să arunce gunoiul. 

— Hai, ieși de acolo! a ţipat șeful de șantier. Nu ne permitem 
întârzieri. 

— Ce e în el? a strigat altcineva. 

Bărbatul și-a trecut mâneca peste frunte și și-a scos mănușa, 
ca să desfacă fermoarul. Toţi ceilalți s-au aplecat mai mult, 
încercând să vadă cu ochii lor ce era acolo. Apoi omul a sărit 
înapoi, de parcă ar fi atins niște cabluri electrice. 

— Dumnezeule! 

— Ce e? 


Vedeau și ei ceva alb, ceva care reflecta lumina. Bărbatul s-a 
uitat în sus. Gâfâia, o respiraţie scurtă și rapidă, iar de pe faţa 
lui deja palidă din cauza lipsei de semn dispăruse orice culoare. 

— Doamne, Dumnezeule! 

— Ce naiba e? 

Șeful de șantier își pierdea răbdarea. 

Bărbatul din groapă s-a aplecat iar cu grijă deasupra genţii de 
voiaj. 

— Sunt oase! a spus el cu o voce șoptită, dar care a fost 
auzită de toţi. Oase de om. 

— De unde știi că sunt de om? 

Întrebarea venise de la alt bărbat. Vocea lui a părut șocant de 
puternică. 

— Fiindcă e aici o scăfârlie care se uită la mine. 

Bărbatul și-a ridicat propria scăfârlie în sus, iar pielea părea 
să fie foarte întinsă pe oase. 

— Dar e mică. Prea mică pentru un adult. Trebuie să fie un 
copil. 

lI 

MacNeil era undeva, departe. Undeva unde n-ar fi trebuit să 
fie. Undeva unde era cald, plăcut și sigur. Însă ceva sâcâitor nu 
îi dădea pace, o senzaţie neplăcută că uitase ceva, că ratase 
ceva. Și apoi și-a amintit, cu inima grea, că nu mai fusese la 
muncă de câteva luni. Cum putuse să uite asta? Dar o mai 
făcuse și altă dată, o ştia bine. Își amintea vag. O, Doamne, cum 
o să le explice? Cum putea să le spună unde fusese și de ce? O, 
Doamne! Simţea că i se făcea rău. 

A auzit telefonul sunând și a știut că ei erau. Nu voia să 
răspundă. Ce putea să spună? Il plătiseră în tot acest timp, iar el 
nu se deranjase să se ducă. Probabil că toţi ceilalți trebuiseră 
să-i ţină locul. Să lucreze și turele lui. Probabil erau supăraţi, îl 
condamnau. Și telefonul tot suna, iar el nu voia să răspundă. 

— Taci odată! a strigat el spre telefon. 

Acesta l-a ignorat, iar fiecare ţârâit era pentru el ca un 
pumnal în inimă. Avea de gând să-l înjunghie așa până când va 
ridica receptorul. Toată fruntea i s-a umplut de sudoare. Ceva se 
lipea de el. Şi cu cât încerca mai mult să scape, cu atât mai mult 
se lipea. S-a răsucit, s-a zbătut, a dat din picioare și s-a trezit 
gâfâind, fixând plafonul cu ochii mari și înspăimântați și cu părul 
tuns scurt ud pe pernă. Cifrele 06:57 s-au lungit în fragmente 


digitale, devenind rozalii. Acesta era singurul lucru pe care îl 
luase cu el de acasă. Un cadou de la Sean. Un ceas deșteptător 
care proiecta cifre de lumină infraroșie pe tavan. 

Nu era nevoie să întorci capul să te uiţi la ceas în orele acelea 
de insomnie. Aveai întotdeauna deasupra ceasul acela mare, 
care să-ţi aducă aminte cât de încet poate să treacă timpul. 

Evident, nu Sean îl cumpărase, de fapt. Martha știa cât de 
mult îi plac gadgeturile. Dar Sean avusese plăcerea să i-l ofere. 
Plăcerea nevinovată, pe care doar un copil poate s-o simtă din 
simplul act de a dărui, la fel de reală ca bucuria de a primi. 

MacNeil s-a eliberat din așternuturile ude de transpiraţie și şi- 
a aruncat picioarele peste marginea patului. Aerul rece l-a 
cuprins din toate părțile. „Trezește-te!” Telefonul încă suna. Și, 
la fel ca în visul lui, știa că n-o să dispară. A întins mâna spre 
noptiera de lângă pat și a ridicat receptorul. Buzele i se lipiseră 
de dinţi. 

— Da? 

— Sper că nu ești beat, MacNeil. 

MacNeil și-a dezlipit limba de pe cerul gurii și a simţit 
duhoarea de whisky din respiraţia lui. S-a frecat la ochi, să 
scape de nisipul și de mizeria din ei. 

— Mai am 12 ore până să intru de serviciu. 

— Acum ești de serviciu, băiatule! Tură dublă. M-am gândit că 
dacă e ultima ta zi, poţi să le duci. Îmi lipsesc încă doi oameni. 

— Rahat! 

— Bine spus, rahat! Cineva s-a răhăţit în ograda noastră și n- 
am pe cine să trimit. 

MacNeil a lăsat capul pe spate și s-a uitat cu privirea 
înceţoșată la ceasul cel mare de deasupra sa. 

Oricum n-avea idee cu ce putea să umple următoarele 
douăsprezece ore. Niciodată nu putea să doarmă când era 
lumină. 

— Care-i treaba? 

— Oase. Nişte muncitori de pe șantierul din Archbishop's Park 
le-au găsit pe fundul unei gropi. 

— S-ar părea că le trebuie un arheolog, nu un poliţai. 

— Le-au găsit într-o geantă mare de piele, iar ieri nu erau 
acolo. 

— Aha. 


— Ai face bine să te duci acolo! Ministrul face ca toate alea 
fiindcă au trebuit să oprească lucrările. Rezolvă rapid, da? N-am 
nevoie de rahatul ăsta! 

MacNeil a strâns din ochi când telefonul a început să-i hârâie 
în ureche. Laing închisese. 

În baia de pe scară, MacNeil se uita la imaginea lui din 
oglindă, în timp ce se spăla pe dinţi. Periuţele celorlalţi stăteau 
îngrămădite într-un pahar aburit. El își ţinea toate lucrurile în 
cameră și nu se atingea de nimic din baie. Ba chiar dezinfecta și 
spăla robinetele înainte să pună mâna pe ele. Ar fi trebuit să se 
bărbierească. lar câteva ore de somn în plus ar fi ajutat la 
estomparea umbrelor întunecate de sub ochi. Dar nimic n-ar fi 
putut reface ceea ce se stricase în ultimele luni. Masca pe care 
stresul o desenase pe faţa unui om care n-avea nici patruzeci de 
ani. Nu era o imagine asupra căreia voia să zăbovească. 

Și-a trecut lama peste ţepii întunecaţi ai bărbii și a auzit 
destul de clar cum în camera alăturată se mișca ușor cineva. 
Vânzătorul de mașini. Când MacNeil își luase camera aici, 
proprietarul, care locuia și acum la parter, îi prezentase colegii 
de detenţie. Un medic divorţat, căruia i se ridicase dreptul de 
practică și care, de obicei, putea să-ţi facă rost de medicamente 
pentru orice boală. O persoană utilă pe care s-o ai în casă, mai 
ales în zilele noastre. Vânzătorul de mașini. Homosexual, credea 
proprietarul, dar nu era pregătit să accepte. Doi membri de 
sindicat de la căile ferate, dar acum nu-i mai spunea așa, nu-și 
amintea cum i se spunea. Unul era din Manchester, altul era din 
Leeds; lucrau la comitetul executiv al sindicatului din Londra. De 
o bună bucată de vreme, sindicatul avea sediul pe Baalbec 
Road. Era o singură femeie în casă. Cam mirosea și arăta ca 
naiba, iar proprietarul era sigur că se droga. Dar plătea regulat, 
așa că cine era el s-o judece?! 

Era o colecție ciudată de oameni dezrădăcinaţi, care trăiau la 
marginea societăţii, într-un fel de zonă crepusculară în care nu 
erai nici viu, nici mort. Când venise prima oară aici - chiar 
trecuseră doar cinci luni? -, MacNeil se simţise ca un intrus. Ca 
unul care privește de afară. Un observator. Nu era locul lui aici și 
nu avea să stea mult. Probabil că toţi gândiseră așa la un 
moment dat. lar acum, la fel ca ei, nu găsea o cale de ieșire. Nu 
mai era afară, uitându-se înăuntru, ci înăuntru, uitându-se afară. 


Alesese zona asta pentru că avusese impresia că era un loc în 
care îl putea aduce pe Sean. Nu era o mahala. Mai exista acolo o 
urmă vagă de rafinament. Highbury Field era la capătul străzii. 
Un loc în care el și Sean puteau să bată o minge, să plimbe un 
câine - dacă ar fi avut. Și numele străzilor aveau o rezonanţă 
domestică. Aberdeen, Kelvin, Seaforth, Fergus. Era ceva familiar 
și liniștitor în ecourile acelei Scoţii pe care o părăsise de mult 
timp. Era un bazin de înot chiar lângă Highbury Corner. 
Proprietarul i-a povestit că, la început, fusese neacoperit. Dar 
generaţiile mai puţin călite construiseră ziduri în jurul lui și un 
acoperiș. Alt loc în care el și Sean ar fi putut să petreacă - ah, 
cum se spune? - timp de calitate. Și MacNeil se mai gândise că 
ar putea să ia două abonamente, să meargă să-i vadă pe 
Gunners la Emirates Stadium. 

Dar mama lui Sean a refuzat să lase băiatul să traverseze 
orașul până la Islington. Era prea periculos, spunea ea. Poate 
când avea să se încheie starea de urgenţă. 

MacNeil și-a pus haina și și-a ridicat gulerul. Costumul ar fi 
trebuit călcat, iar cămașa albă se destrămase puţin la guler. 
Nasturele de sus lipsea, așa că și-a strâns bine cravata, să nu se 
vadă. Şi-a pus mănușile și a coborât repede scările spre 
coridorul îngust de jos. Era o vreme, chiar și acum o lună, când 
proprietarul ar fi scos capul pe ușă să-i spună bună dimineaţa. 
Dar acum nimeni nu mai vorbea. Erau cu toţii prea speriaţi. 

IHI 

Când a închis uşa, a auzit sunând telefonul în camera lui de la 
etaj. Nu voia să vorbească iar cu Laing, așa că a scos repede 
mobilul din buzunar și l-a închis. 

Aerul din mașină era rece ca gheaţa când a urcat la volan. Nu 
fusese ger, dar parbrizul era aburit. A pornit dezaburirea și a 
luat-o pe Calabria Road. La radio era o selecţie de hituri de anul 
trecut. Nimeni nu mai lansase nimic în ultimele două luni. 
Melodiile erau difuzate una după alta, iar MacNeil era bucuros 
că nu mai erau DJ-ii ăia tâmpiţi care umpleau cu pălăvrăgeala 
lor undele radio ale dimineţii. Ratase știrile de la 7:30. 

Ca de obicei, traseul lui spre oraș era determinat de punctele 
de verificare ale armatei. Erau zone imposibil de penetrat, chiar 
și pentru el. Erau linii de demarcaţie peste care puteai să treci 
doar cu permis special. A mers spre sud, către Pentonville, după 
care a virat spre vest, pe Pentonville Road și a intrat pe Euston 


Road. Era aproape 7:45, iar atmosfera era infuzată de o lumină 
cenușie care încerca să-și facă loc prin norii întunecaţi, ce 
păreau să atingă vârfurile zgârie-norilor din depărtare. Într-o 
altă viaţă, taxiurile, autobuzele și navetiștii ar fi sufocat arterele 
orașului, precum colesterolul. MacNeil încă nu reușise să se 
obișnuiască cu străzile pustii. Era o liniște de-a dreptul 
înfiorătoare în lumina asta a dimineţii. A trecut pe lângă un 
camion militar, iar soldaţii cu măști de gaze și ochelari s-au uitat 
la el din spatele prelatei kaki, precum soldaţii fără chip din Star 
Wars, ţinându-și strâns puștile pe care se obișnuiseră să le 
folosească mult prea des. 

Acum, că se luminase, era un oarecare trafic, mașini 
particulare sau comerciale care aveau permisele necesare 
pentru a se deplasa în anumite zone din oraș, urmărite de 
camere de luat vederi și sateliți. Cele mai stricte controale erau 
în centrul orașului, unde avuseseră loc și cele mai multe jafuri. 
Guvernul se folosise de vechiul sistem de supraveghere rutieră 
pentru a monitoriza și a controla toate autovehiculele care 
intrau și ieșeau din zonă. MacNeil a mers de-a lungul graniţei de 
nord, trecând pe lângă staţia de metrou Eustation, care era 
pustie, apoi a virat spre sud, pe Tottenham Court Road, unde o 
cameră video i-a înregistrat plăcuța de înmatriculare și a 
transmis informaţia direct în computerul central. Fără permis, 
putea să fie oprit în câteva minute. 

Arterele comerciale din oraș arătau ca un câmp de luptă. 
Magazinele care încă nu aveau geamurile sparte își acoperiseră 
ferestrele cu scânduri. Carcasele arse ale mașinilor furate 
fumegau pe marginea drumului, iar grămezi de moloz, rămășițe 
ale unei societăţi altădată civilizate, erau împrăștiate pe străzile 
distruse. Urmele unei altei nopţi pline de violențe. Teatrul 
Dominion, vizavi de stația subterană de metrou Tottenham 
Court Road, era un schelet înnegrit de foc. De fiecare dată când 
ploua, aerul stătut se umplea de mirosul de ars venit de la 
Moartea unui comis-voiajor - ultima piesă care se jucase acolo. 
Şi McDonaladsul de pe Oxford Street fusese devastat. Burgerii se 
arseseră pe grătar. Sex-shopul Harmony fusese spart de atâtea 
ori, încât proprietarii nu se mai chinuiseră să-i acopere vitrinele 
cu scândură, iar o sirenă sumar îmbrăcată în piele neagră s-a 
strâmbat sfidătoare la MacNeil, când a trecut pe lângă magazin. 


Ceva mai în sud, Cursa de șoareci! își încheiase, în sfârșit, 
longeviva sa carieră, iar St. Martin's Theatre, cu toate neoanele 
sparte și smulse din pereţi, avea un aer trist și neglijat. 

A fost oprit la un punct de control al armatei de la Cambridge 
Circus. De-acum ar fi trebuit să se fi obișnuit, dar niciodată nu 
putea să se simtă liniștit când avea șase puști semiautomate 
îndreptate spre capul lui. Un soldat morocănos s-a uitat urât la 
el din spatele măștii, păstrând distanţa și întinzându-și mâinile 
înmănușate după acte. | le-a înapoiat rapid, disperat să scape 
de ele, de parcă ar fi fost contaminate, ceea ce putea foarte 
bine să fie adevărat. 

MacNeil a pornit mai departe pe Charing Cross Road, a trecut 
prin Trafalgar Square și a intrat pe Whitehall. Aici era ceva mai 
multă activitate. Serviciile publice funcționau într-o oarecare 
măsură, pentru că guvernul încerca să se ocupe de societatea în 
curs de dezintegrare. Bărbaţi și femei cu măști intrau și ieșeau 
de pe coridoarele puterii cu același sentiment de cumplită 
disperare pe care îl aveau majoritatea celor care locuiau în 
capitală. 

Când s-a apropiat de râu, a văzut un fum negru care se ridica 
pe cerul întunecat al dimineţii din cele patru coșuri ale vechii 
centrale electrice Bettersea. Nici că-și putea imagina un simbol 
mai puternic pentru neputinţa umană în faţa naturii 
neiertătoare. Câţi morţi erau acum? Cinci sute de mii? Şase? Mai 
mult? Oricum, nimeni nu avea încredere în cifrele astea. Era 
imposibil să fie verificate. Dar chiar și cele mai optimiste, cele 
pe care le dădea guvernul, erau greu de conceput. 

Jurnalul de la ora opt a reluat știrea pe care o difuzase toată 
noaptea. Dar MacNeil o auzea pentru prima dată, așa că a fost 
șocat. La puţin timp după miezul nopţii, medicii de la spitalul St. 
Thomas anunţaseră moartea premierului. Doi dintre copiii lui 
erau deja morţi, iar soţia era și acum în stare critică. Nu fusese 
niciun secret că starea lui era gravă. Dar dacă cel mai puternic 
om din ţară putea să moară așa ușor, ce șanse mai aveau 
ceilalţi? 

Pe un ton grav, crainicul anunţa că era de așteptat o luptă 
pentru putere între adjunctul prim-ministrului și cancelarul 
trezoreriei, amândoi dornici să preia conducerea partidului. 
Adjunctul prim-ministrului, o scârbă de om, care lui MacNeil nu-i 


1 Celebră piesă de teatru scrisă de Agatha Christie (n. red.). 


plăcuse niciodată, era în avantaj, fiindcă el prelua automat 
funcţia - cel puţin temporar. Cu toate că MacNeil nu pricepea de 
ce ar vrea cineva funcţia asta, date fiind circumstanţele. Ispita 
puterii, se pare, era, pentru unii, irezistibilă. În sinea lui, MacNeil 
spera să câștige cancelarul lupta pentru putere. Actualul 
ocupant al locuinţei din Downing Street nr. 11 era, după cum i 
se părea lui, mult mai potrivit, un om inteligent și moral. 

Când a traversat Westminster Bridge, printr-un alt punct de 
control al armatei, și-a aruncat privirea spre vest, să vadă 
silueta spitalului St. Thomas, clădirea cu zece etaje care se 
ridica pe malul de sud al Tamisei. Undeva, în spatele zidurilor de 
beton și sticlă, bărbatul care odinioară condusese ţara zăcea 
mort. Rece și neputincios, infectat de propriii copii. Ştia că în 
spatele clădirii, cele trei aripi vechi ale spitalului, Friday, 
Saturday și Sunday, erau pline de pacienţi bolnavi. Poate dacă 
celelalte patru aripi n-ar fi fost distruse de germani în Blitz, n-ar 
fi fost nevoie să se mai construiască în parcul de peste drum 
altă anexă pentru urgenţe. 


CAPITOLUL 2 
| 

MacNeil și-a parcat Ford Focusul în staţia de autobuz din faţa 
Departamentului pentru situaţii de urgenţă de pe Lambeth 
Road, știind că niciunul dintre cele patru autobuze care circulau 
pe acest traseu nu vor fi incomodate. 

Porţile și gardurile de la Archbishop's Park fuseseră scoase 
pentru a permite accesul utilajelor grele aduse acolo de 
constructor. A recunoscut mașinile fără însemne ale ofiţerilor de 
la criminalistică, deși aceștia s-ar fi putut mișca ceva mai 
repede, având în vedere că laboratorul era la câţiva pași de 
aleea îngustă din capătul sudic al parcului. 

Serviciul de criminalistică fusese forţat să se restrângă într-un 
sediu central după ce capitala intrase în carantină și se stabilise 
în fostul laborator de criminalistică al poliţiei metropolitane de 
pe Lambeth Road, care era cel mai important institut medical și 
științific pentru activitatea poliţiei. Acum, ofiţerii trimiși de acolo 
stăteau și îl așteptau pe MacNeil. 

Acesta s-a uitat la parcul distrus, la mașinăriile monstruoase 
care stăteau nemișcate printre rămășițele devastate care 
odinioară alcătuiau o mică insulă de verdeață în mijlocul unui 
ocean de beton și sticlă. Sute de muncitori îmbrăcaţi în 
salopetele lor portocalii distinctive stăteau în grupuri, vorbind și 
fumând. În lumina ceţoasă a dimineţii, câteva siluete 
fantomatice, cu combinezoane albe și măști, se adunaseră în 
jurul unei gropi care ar fi trebuit să fie până acum plină cu 
ciment. Un bărbat în costum, cu un pardesiu bej, lung până la 
călcâie, și cu o pălărie albă, tare, a pornit cu grijă prin noroi la 
apropierea lui MacNeil. Purta masca obișnuită de bumbac alb, la 
fel ca MacNeil, dar s-a oprit la distanţă mare de el. 

— Detectivul MacNeil? 

MacNeil a păstrat distanţa și l-a măsurat din priviri. 

— Da. Cine întreabă? 

— Derek James. Sunt de la biroul adjunctului premierului. Mă 
înțelegeţi dacă nu vă strâng mâna. 

— Ce dorești? 

MacNeil nu pierdea niciodată timpul, preferând să treacă 
direct la subiect. 

— Vreau, a spus James cu o oarecare iritare, să se reia 
lucrările pe acest șantier. 


— Atunci cu cât terminăm mai repede de vorbit, cu atât mai 
repede o să fac ce am de făcut și o să-ţi plec de pe cap. 

MacNeil a trecut pe lângă el și s-a apropiat de grupul de 
fantome. 

James a pornit după el, încă preocupat să nu-și murdărească 
pantofii de noroi. 

— Nu cred că aţi înţeles, domnule MacNeil. Activitatea 
aceasta se desfășoară sub incidenţa unei ordonanţe de urgenţă 
a Parlamentului. Milioane de lire sunt alocate acestui proiect. 
Există o planificare foarte strictă. O întârziere ar putea să coste 
vieți. 

— Au murit deja oameni, domnule James. 

— lar asta înseamnă că nu mai pot fi ajutaţi. Dar alţii nu au 
murit. 

MacNeil s-a oprit din drum și s-a întors cu faţa spre bărbatul 
de la minister, care s-a tras imediat înapoi, de parcă i-ar fi fost 
teamă că MacNeil o să sufle spre el. 

— Ascultă: toţi oamenii din ţara asta au dreptul la justiţie. Vii 
sau morți. Asta-i treaba mea. Să am grijă că se face dreptate. Şi 
după ce îmi fac eu treaba, poţi să ţi-o faci și tu pe a ta. Până 
atunci, dispari din faţa mea! 

S-a întors din nou și a pornit prin noroi spre oamenii în 
combinezoane. 

— Care-i treaba aici? 

— Un sac cu oase, Jack, a spus unul dintre ei, cu vocea 
înăbușită din cauza măștii. Au excavat abia ieri. Cineva trebuie 
să-l fi aruncat în timpul nopţii. 

S-a uitat în jur, la sutele de chipuri care îi priveau de la 
distanţă. 

— Şi tipii ăștia vor să ne cărăm de aici imediat. 

— Toate la timpul lor. 

Altcineva în combinezon i-a întins lui MacNeil o pereche de 
șoșoni din plastic. 

— Ei, ai face bine să-ţi pui ăștia, colega. 

MacNeil și-a pus șoșonii și s-a uitat atent în groapă. Era cineva 
ghemuit acolo. 

— Cine-i acolo? 

— Vechiul tău amic. 

Bărbatul de la criminalistică a zâmbit pe sub mască, 
întinzând-o tare pe față. 


MacNeil și-a pus mănușile de latex și a întins mâna. 

— Ajută-mă să cobor! 

Era un sac de voiaj scump, cu emblema PUMA într-o parte. 
Tom îl ţinea deschis cu mâinile înmănușate și a ridicat capul 
când MacNeil a ajuns lângă el. 

— Nu veni prea aproape de mine, a spus el! Nu știi niciodată 
ce poţi să iei. 

MacNeil nu l-a băgat în seamă. 

— Ce-i înăuntru? l-a întrebat el. 

— Oasele unui copil. 

MacNeil s-a aplecat să se uite înăuntru. Oasele erau foarte 
albe, de parcă ar fi fost ţinute la soare, o colecţie tristă de 
bucățele și fragmente care odinioară alcătuiseră o ființă umană. 
S-a dat înapoi când a simţit o duhoare ca de carne rămasă în 
frigider mult după termenul de expirare. 

— De la ce naiba miroase așa? 

— De la oase. 

Încreţiturile pe care tânărul legist le avea în jurul ochilor 
trădau teribilul amuzament stârnit de dezgustul lui MacNeil. 

— Nu știam că oasele miros. 

— O, da. Două, ba chiar trei luni după deces. 

— Deci copilul ăsta a fost viu până destul de recent? 

— Până foarte recent, aș zice, după cum put. 

— Deci, ce s-a întâmplat cu carnea? 

— Cineva a răzuit-o de pe os. Folosind un instrument tăietor 
foarte ascuțit. 

Tom a scos un os lung de la picior și l-a ţinut cu grijă cu 
ambele mâini. 

— Femurul. Osul de la coapsă, pentru tine. Poţi să vezi, cu 
siguranţă, zgărieturile făcute pe os de cuţit, sau ce-o fi fost. 
Sunt destul de adânci și de late, deci a fost un instrument greu. 

MacNeil s-a uitat la tăieturile și la șanțurile de pe os, care 
mergeau paralel, în general, și cumva oblic, de parcă s-ar fi 
făcut printr-o mișcare repetată de tăiere. 

— Deci nu e un expert? 

— Nu știu cine ar fi expert în tăierea cărnii de pe os, dare o 
treabă destul de brută. 

Tom și-a trecut ușor degetul lung și subţire peste capul 
femurului. 


— Se vede ce tocătură au făcut la articulaţie. Mai sunt și 
resturile astea de ţesut și ligament de care n-au reușit să scape. 

MacNeil s-a uitat iar în geantă și a ridicat cu grijă un os 
curbat, care părea o coastă mică. Și-a îndreptat gâtul și s-a uitat 
la el curios, trecându-și degetele peste arcul alb și fin. 

— Cum au reușit să lase oasele așa de curate? 

Tom a ridicat din umeri. 

— Le-au spălat, cel mai probabil. Am făcut și eu asta, când 
voiam să curăţ un craniu. Se fierbe cu puţin înălbitor și cu 
detergent de rufe. 

— Şi asta n-ar lua mirosul? 

Tom și-a încreţit din nou pleoapele, de amuzament. 

— Măduva tot o să putrezească fie că ai fiert-o, fie că nu. 

MacNeil a pus la loc coasta și s-a ridicat în picioare. S-a uitat 
la chipurile oamenilor aplecaţi peste groapă, încercând să audă 
discuţia, după care s-a uitat la Tom. 

— Poţi să spui sexul? 

— În momentul acesta, nu. Dar aș spune că vârsta e undeva 
între nouă și unsprezece ani. 

MacNeil a dat din cap gânditor, întrebându-se cum se face 
autopsia pe un schelet dezarticulat. 

Ca și cum i-ar fi citit gândurile, Tom s-a ridicat lângă el și a 
spus: 

— Evident, nu pot să fac o autopsie adevărată. Tot ce pot face 
e să aranjez oasele și să caut indicii. 

O șuviță de păr blond era prinsă în elasticul căștii lui de duș 
din plastic, iar ochii de un albastru-deschis îl țintuiau pe MacNeil 
cu o privire atât de directă, încât bărbatul mai vârstnic s-a uitat 
în altă parte. 

— Evident, a spus el, nu sunt așa de expert să spun care vine 
unde. Pot să aleg coastele, dar nu să le pun în ordinea corectă. 
Pot să separ oasele degetelor, dar nu să le pun neapărat la 
mâna care trebuie. Chiar ar fi nevoie de un antropolog pentru 
asta. 

MacNeil s-a forțat să se uite în ochii legistului. 

— Şi asta e o problemă? 

— E bolnavă. 

— Ah! 


— Dar pot să fac o evaluare generală, să văd cele mai 
importante leziuni ale oaselor și părţile lipsă, să recuperez ţesut 
din măduvă și să cer un examen toxicologic. 

A făcut o pauză. 

— Eu aș spune s-o chemăm pe Amy. Se pricepe la cranii și a 
scris mult despre identificare. 

La auzul numelui ei, MacNeil a simţit cum inima i se oprește în 
loc și s-a întrebat dacă s-a văzut asta pe faţa lui. O ușoară 
îmbujorare, probabil. Avea impresia că Tom se uita la el cu 
atenţie, de parcă ar fi căutat un semn, dar, dacă făcea într- 
adevăr asta, ochii nu îl trădau. 

— Sigur, dacă tu crezi că e bine, a spus MacNeil. 

S-a întors și a întins mâna, ca să fie ajutat să urce. 

— Ai grijă! a spus Tom repede. Unii consideră că e periculos 
să-mi întorci spatele. 

MacNeil s-a oprit să se uite la el. Era o privire întunecată și 
amenințătoare, care nu mai avea nevoie de cuvinte. 

Tom a zâmbit. 

— Ce rău ești! 

Liniștea plutea pe deasupra șantierului ca o negură joasă. 
Chiar era ceva extraordinar aici, în inima capitalei. Niciun 
zgomot de mașini, nicio voce ridicată în conversații banale sau 
glume, niciun urlet de motor de la avioanele care zburau spre 
Gatwick sau Heathrow. Doar ţipetele rugătoare ale pescărușilor 
care veniseră în estuar ca să scape de vremea urâtă de pe 
Marea Nordului, bucăţi de alb care se roteau deasupra, exact ca 
niște vulturi care așteaptă moartea. 

Ei bine, moartea venise deja, dar nu mai rămăsese nimic de 
ciugulit pe oase. 

MacNeil vedea că toate feţele erau îndreptate spre el. 
Bărbatul de la minister stătea la distanţă, cu braţele încrucișate 
la piept. 

— Ei? 

— Vreau să părăsească toată lumea șantierul, a spus MacNeil. 
Sigilăm tot și facem cercetări. 

Bărbatul de la minister a înclinat capul într-o parte. Numai 
ochii îi trădau furia. 

— O să fie probleme, a comentat el. 

— O să fie probleme dacă cineva nu face ce i se spune. 


MacNeil ridicase vocea, ca toată lumea de pe șantier să-l 
audă. 

— Aici e locul unei crime. 

lI 

— Ce naiba i-ai spus? 

— l-am spus că e locul crimei şi că urmează să facem 
cercetări. 

Laing s-a uitat la el, sceptic. 

— În fine, indiferent ce i-ai zis, l-ai enervat rău. Ai idee ce 
mizerii o să înghit eu acum? 

— Îmi închipui. 

— Oare? 

Laing s-a uitat la ceasul de la mână, apoi a luat telecomanda 
să deschidă televizorul de pe fișet. 

— Ştii, când am venit la metropolitană de la Glasgow, acum 
treizeci de ani, am crezut că am scăpat de ciobani ca tine. Aici 
lumea are maniere mai frumoase, înţelegi ce zic? 

— Da, te ameninţă mai politicos. 

Laing s-a uitat urât la el. 

— Nu mi-am închipuit o clipă că o să ajung să am bătăi de cap 
cu un mitocan din Highland exact când mă pregătesc să ies la 
pensie. 

A pornit volumul televizorului. Se prezenta din nou știrea 
despre moartea premierului, iar Laing voia, evident, să asculte. 

MacNeil s-a uitat la fotografia înrămată cu inspectorul-șef și 
soţia lui, așezată în biblioteca din spatele biroului. Erau un cuplu 
ciudat. Laing provenea din vechea școală muncitorească de 
polițiști din Glasgow. Înjura, făcea glume proaste, era agresiv. 
Se dădea cu gel pe păr și se plesnea din belșug cu Old Spice pe 
obrajii lucioși și bărbieriţi, plini de vinișoare de la băutură. Il 
miroseai înainte de a-l vedea. Soţia lui, pe de altă parte, era o 
femeie delicată, fiica unui medic din Chelsea, pasionată de 
operă și teatru și care ţinea cursuri de literatură și actorie la 
Universitatea Queen Mary din Londra. Locuiau undeva, prin 
vest, într-o casă mare, cu terasă. Laing era alt om în compania 
ei. MacNeil n-avea idee ce văzuse ea la el, dar indiferent cum ar 
fi fost, reușea să scoată ce era mai bun din soţul ei. Unii oameni 
pot face asta. MacNeil s-a gândit că Martha nu scosese ce era 
mai rău din el, dar cu siguranţă nu scosese nici ce era mai bun. 
Îl invidia pe Laing pentru relaţia lui. 


S-a uitat pe ușa deschisă în biroul detectivilor. Nu erau decât 
doi detectivi de serviciu, câţiva polițiști și ceva personal 
administrativ. Pandemia făcuse și aici victime. 

l-a atras atenţia ceva de la știri și s-a întors să vadă un șir de 
oameni în costume negre, așezați la o masă plină de 
microfoane. Toţi purtau mască, la fel ca jurnaliștii care îi 
mitraliau cu întrebări. La mijlocul mesei era un bărbat al cărui 
chip îi devenise familiar în ultimele luni, chiar și cu mască. Avea 
ochi mari și întunecaţi, ascunși sub niște sprâncene groase și 
negre, care contrastau cu părul blond, tuns pierdut, și purta 
niște ochelari deosebiți, cu rame ovale, argintii. Avea o voce 
blândă, care vorbea o engleză cu un vag accent străin, de o 
origine imposibil de definit. Tipul se numea Roger Blume și era 
medicul care conducea Grupul Operativ pentru Pandemie Stein- 
Francks’ Flu Kill. 

— Lipitori nenorocite! 

Insulta lui Laing era ecoul gândurilor lui nerostite. 

— Am văzut că iar le-au crescut acțiunile. 

Stein-Francks era o companie farmaceutică cu sediul în 
Franța, al cărei medicament antigripal, FluKill, fusese selectat 
de Organizaţia Mondială a Sănătății în ajunul declanșării 
pandemiei ca fiind cel mai eficient împotriva gripei aviare, în 
cazul în care aceasta va deveni transmisibilă de la om la om. 
OMS avertizase atunci că această situaţie era inevitabilă. Drept 
urmare, ţările care își permiseseră făcuseră comenzi în valoare 
de peste trei miliarde și jumătate de euro. Numai Marea Britanie 
cumpărase aproape cincisprezece milioane de doze pentru 
tratarea unui sfert din populaţie. Angajaţii din sistemul sanitar și 
din poliţie erau primii care trebuiau să-l primească. Nu că ar fi 
reușit să vindece. Tot ce se putea spera era o ameliorare a 
simptomelor și o scurtare a perioadei de îmbolnăvire, care 
ofereau mai multe șanse de supravieţuire. Şi cu o rată a 
mortalităţii de aproape optzeci de procente, orice medicament 
care putea să-ţi crească șansele era la mare căutare. 

Conferinţa de presă a celor de la Stein-Francks era făcută cu 
scopul de a anunţa că producţia de FluKill va fi mărită pentru a 
răspunde tuturor solicitărilor. Un jurnalist mai cinic din grup l-a 
întrebat pe doctorul Blume dacă această creștere a producţiei 
avea vreo legătură cu anunţul făcut de unele ţări mai dezvoltate 
privind intenţia de a produce propria variantă a medicamentului. 


Blume a trecut rapid peste aluzia că ar fi interesaţi doar de 
păstrarea monopolului. 

— Avem o fabrică nouă-nouţă în Franţa, făcută special pentru 
producţia de FluKill, a spus el. Săptămâna viitoare se va 
deschide. Era de mult timp planificată. Așa că nu e o mișcare 
grăbită, prin care încercăm să eliminăm competiţia. Putem 
produce medicamentul mai rapid și mai eficient decât oricine. Și 
avem deja pregătite toate controalele de calitate pentru a 
asigura eficienţa lui. 

— Vaccinul vostru nu s-a dovedit prea eficient. 

Tonul jurnalistului trăda resentimentele britanicilor față de cei 
care profitau de pe urma dezastrului. 

— Un lucru absolut regretabil, a spus Blume. Nu din motive 
strict comerciale, desigur, ci pentru că puteau fi salvate vieţi. 

— Şi de ce n-a funcţionat? 

O altă voce lansase acuzaţia. 

— Fiindcă am făcut presupuneri greșite, a spus Blume, simplu. 
Gripa aviară există de mult timp, dar abia în 1997 a fost 
confirmat primul caz la om. În acea situaţie, virusul fusese 
transmis de la pasăre la om. Dar, din momentul acela, a fost 
doar o chestiune de timp ca virusul aviar să se combine cu 
virusul uman de gripă, lucru care l-a făcut transmisibil de la om 
la om. Ştiam că atunci când se va întâmpla asta, lumea va avea 
probleme mari. O pandemie era inevitabilă și, cu siguranţă, 
avea să fie mai gravă decât gripa spaniolă din 1918. Care a ucis 
cincizeci de milioane de oameni. Așa că problema era ca, de 
data asta, să o oprim înainte de a începe. 

Și-a trecut mâna peste părul ţepos. 

— Noi, împreună cu mulţi alţii, am încercat să creăm în 
laborator ceva care să protejeze sistemul umanitar de o gripă 
aviară cu transmisie umană. Și să producem un vaccin. Asta 
însemna să combinăm și să potrivim gene de la virusul gripal 
H5N1 cu gene de la un virus gripal uman obișnuit. In acest scop, 
am ales tulpina H3N2, care a stat în spatele majorităţii 
epidemiilor de gripă din ultimul timp. 

Medicul a clătinat din cap. 

— Scopul nostru era să substituim cele opt gene ale unui 
virus, una câte una, cu cele opt gene ale celuilalt virus, ca să 
vedem care dintre combinaţii poate crea variante mai ușor 
transmisibile printre oameni. Problema era că, având peste 


două sute cincizeci de combinaţii posibile, să o nimerești pe cea 
corectă e ca și cum ai câștiga la loterie. 

— Dar aţi considerat că aţi reușit. 

— Da. Pentru că atunci când virusul s-a manifestat, într- 
adevăr, am descoperit că noi creaserăm ceva aproape identic. 
Problema a fost că era suficient de diferit ca sistemul imunitar 
să nu fie păcălit și știam că ne vor trebui vreo șase luni ca să 
îndreptăm situaţia. 

— Deci a venit cineva de la Stein-Francks cu o explicaţie 
rezonabilă pentru faptul că pandemia a început la Londra, și nu 
în Asia? 

— Asta nu e treaba noastră, a spus Blume, calm. 

Chiar dacă detecta ostilitatea care venea dinspre jurnaliști, o 
ignora. 

— E o întrebare pe care ar trebui s-o puneţi celor de la 
Agenţia de Protecţie a Sănătăţii. 

A făcut o pauză. 

— Dar nu trebuie să fii prea inteligent ca să-ţi dai seama că e 
de ajuns ca o persoană infectată din Vietnam, Thailanda sau 
Cambodgia să vină la Londra, New York sau Paris, și sămânţa e 
plantată. În această eră a transportului aerian modern, chiar 
trăim într-un sat global. Şi am creat incubatoarele perfecte 
pentru creșterea și transmiterea unei infecţii prin autobuzele, 
avioanele și metrourile cu care călătorim. Am oferit premisele 
unui dezastru care nu putea fi evitat. 

Postul de televiziune a revenit cu emisia în studio pentru o 
știre de ultimă oră referitoare la un nou eveniment care privea 
umplerea vidului de putere lăsat de moartea premierului. Laing 
își pierduse interesul, așa că a închis televizorul. S-a răsucit cu 
scaunul spre MacNeil și s-a uitat la el cercetător. 

— Eşti de-a dreptul idiot, omule! Să renunţi acum. Eşti un 
poliţist bun... 

A ezitat. Complimentul îl nemulţumise. Detesta să recunoască 
acest lucru. 

— Puteai să stai pe scaunul meu în câţiva ani. 

— Când Sean aproape ar termina școala. 

MacNeil a clătinat din cap. 

— Nu ai a doua șansă cu copiii. Nu poţi să dai înapoi timpul 
până la copilăria lor. 


S-a uitat peste capul lui Laing, pe fereastră, spre Kennington 
Road. La magazinele și restaurantele de vizavi de poliţie. 
Trafalgar Lock and Keys, Perdoni's Restaurant, Peter's Gents 
Hair Stylist, Imperial Tandoori. Toate mai familiare lui decât era 
propriul fiu. Petrecuse mai mult timp în compania lui Laing, 
pentru Dumnezeu! 

Laing a spus: 

— Trebuie să-ți cer să aduci înapoi doza de FluKill, mâine, 
înainte să pleci. 

MacNeil s-a uitat la el. 

— Îmi pare rău, Jack! Nu mai ești în linia întâi. Sau, cel puţin, 
n-o să mai fii. 

— Bine. 

Laing a plesnit cu palmele în birou. 

— Ai două ore să cercetezi șantierul ăla înainte să-i trimit 
înapoi pe săpători. 


CAPITOLUL 3 
| 


să faci la loc o persoană e ca și cum ai încerca să rezolvi un 
puzzle. Amy respira greu în claustrofobica ei mască de bumbac 
și mirosea putreziciunea care se ridica de pe masa din faţă. Şi-a 
amintit de prima ei reconstrucţie facială adevărată. Se 
întâmplase la Manchester. Se dusese acolo cu trenul și stătuse 
la niște rude. Femeia era moartă de aproape trei luni. Craniul îi 
fusese fiert la foc domol cu apă, detergent și puţin înălbitor, însă 
tot mirosea așa de tare, încât cei de la laboratorul criminalistic îi 
închiriaseră o cameră de hotel, să lucreze acolo. Nu voiau ca 
Amy să umple de duhoare laboratorul sau biroul cuiva. 

Cei de la hotel începuseră să fie suspicioși, văzând toți 
polițiștii aceia în civil care își parcau în faţă mașinile fără 
însemne și o vizitau pe tânăra chinezoaică din camera 305. 
Probabil bănuiau că era un soi de prostituție. În orice caz, 
camerista s-a plâns din cauza mirosului și i s-a cerut lui Amy să 
plece. 

Tom întinsese pe masă un sac de plastic, peste care pusese 
un cearșaf curat, și aranjase oasele într-o relativă ordine 
anatomică. Mâinile și picioarele le pusese în grămezi mici. 
Coloana vertebrală o separase pe secțiuni - cervicală, toracică și 
lombară -, dar piesele nu erau aranjate în ordine corectă. Nici 
coastele. Amy a zâmbit când a văzut schema scheletului pe care 
o agăţase el pe perete. Oasele nu fuseseră niciodată punctul lui 
forte. Din prima zi de facultate fusese mai interesat de organe, 
de sistemul cardiovascular, de creier. Dar pe Amy o atrăsese 
ceva la osatura umană. În fond, ea era structura pe care se 
construiau toate celelalte. Lucru care o condusese, în cele din 
urmă, spre dinţi. 

A început să reconstruiască mâinile cu grijă. Sunt 206 oase în 
corpul unui adult, iar peste jumătate din ele sunt la mâini și la 
picioare. Dar la un copil sunt 305. Unele oase fuzionează pe 
măsură ce omul crește. Amy nu știa sigur câte oase trebuia să 
aibă acest copil, dar era convinsă că își va da seama dacă lipsea 
vreunul. 

Au ridicat capul, ea și încă vreo șase, când s-a deschis ușa și a 
intrat Zoe. Știau cu toţii că stătuse pe treptele din faţă cu mult 
înainte de a simţi fumul de pe haine. 

— Masca! a strigat cineva. 


Uitase să și-o pună la loc. 

— Ups, scuze! 

Şi-a tras-o peste gură și peste nas. 

— Ştiţi că poţi s-o iei la fel de bine dacă pui mâna pe un lucru 
care a fost atins de o persoană infectată, a spus ea. Chiar dacă 
nu-ţi strănută cineva în nas. 

Era masterandă la Microbiologie și studentă la Medicină 
Legală, și îi plăcea să se dea mare. Dar caracteristicile virusului 
gripal le știa toată lumea în perioada asta. lată de ce guvernul 
introdusese măsuri de urgenţă pentru a opri tipărirea și 
distribuirea ziarelor. Hârtia era purtătorul perfect. Ziarul 
manipulat de o persoană infectată ar fi transmis virusul la 
cititor. Odată ce virusul ajungea pe piele, putea pătrunde în 
organism prin mâncare sau chiar ducând mâna la ochi. Știrile se 
transmiteau doar la radio, la televizor și prin internet. 

Zoe s-a apropiat de masa lui Amy să se uite la schelet. 

— Copil, așa-i? 

— Da! 

Amy era iritată din cauza întreruperii, dar s-a stăpânit. Acum 
simţea mirosul de ţigară. Era mai plăcut decât acela greu care 
persista ca un norișor în jurul lui Zoe când locuia cu iubitul ei. 
Odată recunoscuse că scotocea în coșul cu rufe murdare când 
sertarul cu bluze era gol. Din câte se părea, avea impresia că 
era o poveste amuzantă. Pentru ceilalţi era doar o poveste care 
explica mirosul acela. Dar situaţia se îmbunătăţise de când se 
mutase înapoi la părinţi. Mama ei spăla acum rufele. 

— Ştii, se pregătesc acum de producţia în masă a unei măști 
care chiar sterilizează agenţii patogeni atunci când o persoană 
infectată strănută sau tușește, a spus Zoe. Are mii de perforaţii 
minuscule care îţi dau voie să respiri, așa că nu-ţi vine înapoi în 
față. Dar care-i chestia deşteaptă - perforaţiile sunt tratate cu 
un antiseptic care sterilizează toate emisiile care trec prin ele. 
Inteligentă chestie, nu? 

— Foarte. 

Amy încerca să sorteze metatarsienele. 

— Ai idee câte picături sunt într-un strănut? 

— Milioane. 

— Da, și fiecare dintre ele poartă virusul. Ca un aerosol 
infectat. Doamne, nu te bucuri că ne-au dat o doză de FluKill? 

— Să sperăm că nu va trebui să o folosim. 


Amy ar fi vrut să-i spună să tacă odată din gură, dar nu îi 
stătea în fire să fie nepoliticoasă. Salvarea ei a venit pe 
neașteptate. 

— N-ar trebui să faci și tu ceva, Zoe? 

Tom i-a aruncat lui Zoe una dintre privirile lui arogante când a 
apărut în spatele lui Amy, iar ea a răspuns cam îmbufnată. 

— Da, domnule doctor! a zis ea și a ieșit repede din laborator. 

Amy i-a zâmbit recunoscătoare. 

— Salut! 

Tom i-a vorbit aproape în șoaptă. 

— Femeia asta e o mare pacoste, ca o durere în fund, nu alta. 

Amy a ridicat din sprâncene. 

— Tu știi. 

El a strâns din buze. 

— Nu genul ăla de durere. 

S-a uitat la schelet. 

— Cum te descurci cu copilul nostru necunoscut? 

— Incep s-o cunosc mai bine, a spus Amy. 

— S-o cunosc? 

— Da. E o fetiţă. Dar n-ar fi supravieţuit atât de mult dacă 
oasele ei ar fi fost în ordinea în care le-ai pus tu. 

El i-a zâmbit lasciv. 

— Eu sunt mai mult cu carnea. 

Amy a încheiat puzzle-ul piciorului drept. 

— Apropo de carne, ce face Harry? 

Tom a ridicat ochii spre tavan și a oftat teatral. 

— Ştii, toată viața m-am îndrăgostit de tipi hetero, iar când 
găsesc și eu un gay care să mă placă, se dovedește a fi cea mai 
promiscuă creatură lăsată de Dumnezeu pe pământ. Și tu mă 
știi: sunt bărbatul unui singur bărbat. 

— Ce știu eu, a spus Amy cu o oarecare siguranţă, e că tu și 
Harry nu sunteţi perechea ideală. 

— Mda, mereu intervine o sulă între noi. 

Amy nu și-a putut stăpâni un zâmbet. Tom o făcea să râdă de 
când îl întâlnise la facultate, cu doisprezece ani în urmă. Destul 
de ciudat, se cunoscuseră la cursul de anatomie, iar Tom făcuse 
un comentariu grosolan, spunând că i se scula când îl vedea pe 
prof. Deși avuseseră specializări diferite, rămăseseră prieteni și 
în timpul facultății, și după. Nu avea idee cum ar fi putut trece 
peste lunile acelea îngrozitoare de după accident fără el. 


Fusese, efectiv, cel mai bun prieten pe care îl putea avea o fată. 
Așa că îi tolera defectele și toanele, lăsându-l să doarmă pe 
canapeaua din apartamentul ei când se certa cu Harry. Ceea ce 
se întâmpla regulat. 

A făcut un semn vag cu mâna spre masa cealaltă. 

— Vrei să-mi aduci diagrama dentară de acolo? 

— la-ţi-o singură, fată! 

l-a aruncat o privire urâtă, iar el a înclinat capul și a ridicat o 
sprânceană, iar ea s-a gândit cât de bine arăta și ce pierdere 
era. Părul acela blond pai și ochii albastru-deschis. Era felul lui 
obișnuit de a fi, niciodată nu o ajuta. Mereu îi spunea să-și facă 
treburile singură. Nu era sclavul ei, iar ea nu era invalidă. 
Tocmai forțarea asta o făcuse femeia independentă care era 
acum. A luat telecomanda de pe braţul drept al scaunului, l-a 
rotit și și-a făcut vânt spre masă, pentru a lua diagrama. 

În capătul celălalt al încăperii s-a auzit un strănut zgomotos. 
Toate capetele s-au întors spre Zoe. De când cu pandemia, toți 
erau hipersensibili la cel mai mic fornăit. Un strănut putea să 
provoace un infarct. Zoe a ridicat mâna, scuzându-se, și a 
zâmbit. 

— E ok! Sincer! N-am nimic! E pisica alor mei. Sunt alergică 
rău la ea. 

lI 

Suprafața dintre șosea și groapa în care fusese găsită geantă 
era împărţită în sectoare. Fâșii subţiri de plastic alb se întindeau 
între piloni scurţi, semănând un pic cu liniile care marchează pe 
hartă latitudinea și longitudinea. Panglica negru cu galben care 
marca locul crimei flutura în jurul perimetrului în vântul rece 
care bătea din direcţia râului. O echipă de șase oameni în 
combinezoane, cu botoși și căști din plastic, se muta dintr-un 
pătrat în altul; fiecare avea zona lui de cercetare și plasa cu 
grijă în punga cu dovezi orice mărunţiș recuperat din noroi. 

Brigada de muncitori pierdea timpul în parc în mici grupuri 
portocalii. Betonierele plecaseră, iar mașinile grele stăteau reci 
și nemișcate, așteptând. 

Bărbatul de la minister ședea pe bancheta din spate a unui 
BMW negru, parcat pe trotuarul spitalului, și fuma ţigară după 
ţigară, cu geamul lăsat, uitându-se la ei prin norii de fum. 
MacNeil îi simţea furia din locul în care stătea, pe o roabă 


întoarsă cu fundul în sus, lângă fostul teren de baschet. Șeful de 
șantier se plimba agitat lângă el. 

— E vorba de primele noastre, omule! a spus el. Unicul motiv 
pentru care suntem aici, pentru care ne riscăm dracului viaţa și 
ne rupem picioarele, sunt bani. lar banii depind de respectarea 
termenului. 

— Care e termenul? 

MacNeil s-a întors spre el și l-a privit lipsit de interes. 

— Șapte zile. 

Şeful de șantier a clătinat din cap. 

— Era scurt și până acum. Dar acum... 

MacNeil a ridicat din umeri. 

— Ce sens are să fixezi niște termene nerealiste? 

— Nu le fixez eu, omule. Chinezii au construit un spital într-o 
săptămână în timpul epidemiei de SARS. Așa că ai noștri și-au 
zis: de ce să nu putem face și noi asta? Nici măcar nu construim 
un spital aici. Doar o anexă. Un spaţiu pe care să-l poată încălzi, 
un spaţiu în care să intre paturi. Să aibă oamenii un loc să 
moară. 

— Şi chiar merită banii? 

— Păi, acum nu mai câştigăm bani de nicăieri. Şi se poartă 
frumos cu noi, nu? Au venit o groază de băieţi de dincolo de 
M25. Şi de când au declarat inelul rutier limita exterioară, am 
știut că, dacă intrăm, nu ni se mai dă voie să plecăm. E sinistru 
al naibii, știi, parcă ești într-un film. Să-i vezi pe soldaţii ăia cu 
puști pe poduri și pe străzile suspendate. 

— Şi de ce mai stai? 

Șeful de șantier a râs. 

— Face parte din contract. Toate marile hoteluri sunt goale. 
Așa că primim toţi câte o cameră și mese calde la orice oră. Eu 
și câţiva băieţi stăm la Ritz. Alţii, la Savoy. Și putem să 
rămânem acolo, bine-mersi, până se termină starea de urgenţă. 

Peste zâmbetul lui s-a așternut o umbră, iar el și-a amintit să 
se uite urât la MacNeil. 

— Adică dacă respectăm termenul. 

In depărtare, o sirenă de ambulanţă a străpuns aerul rece de 
ianuarie. Incă o victimă. Alt pat ocupat. Toate spitalele din oraș 
erau pline, dar cel puţin rata mare a mortalităţii presupunea că 
paturile devin permanent disponibile. Boala redusese personalul 
medical cu aproape treizeci de procente. Cei care lucrau în 


sistemul sanitar se aflau într-un mare risc, iar în rândul lor se 
înregistrau cele mai multe victime. În ciuda lui FluKill. Nimeni nu 
se mai ducea la serviciu. Doar o mână de magazine erau 
deschise câteva ore pe zi. Nu mai exista transport comun. 
Aeroporturile fuseseră închise pe o perioadă nedeterminată. 
Economia capitalei era în cădere liberă, iar restul lumii era 
pregătit să facă tot ce se putea ca să ajute orașul să păstreze 
boala între graniţele lui. În primul rând prin interzicerea oricărui 
trafic spre și dinspre Regatul Unit. Evident, era doar o chestiune 
de timp până ca virusul să se împrăștie în lume. Dar dacă putea 
fi reținut acolo suficient de mult cât să se găsească un vaccin... 

MacNeil a oftat și a simţit primii stropi de ploaie pe faţă când 
a ridicat capul spre norul negru-vânăt care atârna jos, chiar 
deasupra capului. 

— Jack! 

A întors imediat privirea spre o siluetă în combinezon care 
înainta cu greu prin șanțurile făcute de cauciucuri în noroi. 

— Noi am terminat. 

MacNeil s-a uitat la ceas. Le luase mai puţin de două ore, cât 
avuseseră la dispoziţie. 

— Aţi găsit ceva? 

Criminalistul a ridicat o pungă de plastic transparent, în care 
MacNeil a văzut o bucăţică de ceva rozaliu. 

— Poate să fie ceva. Poate să nu fie nimic. 

— Ce e? 

Ofiţerul i-a întins punga. 

— Poftim, o bucăţică dintr-o cartelă de metrou. Pentru toată 
ziua, în afara orelor de vârf. N-am reușit să citesc data, dar 
poate izbutim să scoatem ceva de pe banda magnetică. 

MacNeil a luat punga și a ţinut-o în lumină. Tipăritura de pe 
cartelă era neclară, pătată de ploaie și aproape acoperită de 
noroi. Un colţ era rupt. Trecuseră aproape șase săptămâni de 
când închiseseră metroul. Dacă numai asta aveau, nu ajungeau 
prea departe. l-a înapoiat punga criminalistului și a sărit de pe 
roaba pe care stătuse. S-a întors spre șeful de șantier. 

— Du-te și construiește-ți spitalul! 

IH 

Amy și-a trecut mâna peste suprafața netedă a craniului și a 
simțit o compasiune stranie pentru această fetiță. Nu era niciun 
semn de vătămare. În afară de trauma provocată de natură 


maxilarului. Era imposibil să determini cauza morţii, dacă în 
țesuturile recuperate de Tom nu se găsea vreo toxină. Amy 
bănuia că era puţin probabil. De ce ar otrăvi cineva un copil? O 
fiinţă atât de micuță, cu oase atât de fragile! Ar fi fost oricum 
vulnerabilă în faţa forţei unui adult, complet lipsită de apărare. 

Cineva o ucisese, asta era mai presus de orice îndoială. Altfel 
de ce s-ar fi chinuit să curețe carnea de pe os și să elimine orice 
dovadă? Totuși, să te chinuiești să faci asta și apoi să arunci, pur 
și simplu, oasele pe un șantier era o neglijenţă ciudată. Dar alţii 
trebuiau să-și bată capul cu asta. Amy trebuia doar să se 
concentreze și să-și folosească toate cunoștințele pentru 
identificarea ei. S-o aducă înapoi la viaţă în așa fel, încât să se 
poată ajunge la ucigaș. 

S-a uitat la găvanele ochilor și a știut că, odinioară, erau acolo 
niște ochi căprui-închis, limpezi. A știut că, odinioară, pe scalpul 
acesta creștea un păr des, negru-albăstrui. Ce lungime avea era 
imposibil de bănuit acum. Amy și-a trecut degetele peste linia 
înaltă a obrazului stâng și pe falca remarcabilă prin diformitate 
și peste zâmbetul desfigurat care odinioară cu siguranţă ar fi 
făcut-o specială. 

A simţit că Tom s-a oprit lângă ea. 

— Nu te uita acum, dar se apropie omul-maimuţă! 

Amy a ridicat privirea și l-a văzut pe MacNeil intrând în 
laborator. S-a uitat la el cu indiferenţă și s-a întrebat ce ar fi 
crezut despre el dacă nu îl cunoștea. Era foarte înalt - cea mai 
distinctivă trăsătură a lui. Dar nu era slăbăânog. Era bine 
proporționat. Ceea ce îl făcea să treacă drept bine făcut. Cu 
siguranţă nu avea o frumuseţe convenţională, dar era o căldură 
extraordinară în ochii lui verzi cu punctișoare portocalii. Nu îi 
stătea bine cu părul tuns așa de scurt, dar firele albe de la 
tâmple îi dădeau un aer distins. Sacoul era prea strâmt, 
pardesiul era prea larg și, în general, părea cam neîngrijit. Unul 
dintre șireturi era desfăcut, a remarcat ea. Și apoi a văzut că 
pantofii îi erau murdari și că lăsau în urmă o mică dâră de noroi 
uscat. Omul-maimuţă, îi spusese Tom. Evident, Tom nu-l 
simpatiza pentru că avea impresia că MacNeil e homofob. 

Amy nu-și amintea când îl văzuse prima oară pe MacNeil, așa 
că îi era imposibil să mai revină la acea primă impresie. Încă mai 
avea goluri de memorie ciudate din pricina accidentului. 
Mărunţișuri care o frustrau, uneori până la lacrimi. Dar numai 


când era singură. Tom n-ar fi suportat să o vadă plângându-și de 
milă. Dar acum stătea lângă ea, cu braţele încrucișate la piept, 
ca un gardian protector, cu bărbia împinsă spre MacNeil, de 
parcă l-ar fi provocat să se poarte urât cu biata lui prietenă, 
mică și bolnavă. In fond, el fusese cel care o adusese să lucreze 
aici, când ea nu mai putuse să-și continue munca. 

MacNeil s-a oprit în faţa mesei, fără să-l bage în seamă, și s-a 
uitat la scheletul copilului. Apoi s-a uitat la Amy și a salutat-o 
printr-un semn imperceptibil cu capul. 

— Deci, ce poţi să-mi spui? 

— Destul de multe, de fapt. 

Amy și-a îndreptat din nou atenţia asupra copilului. Și-a trecut 
degetele peste fruntea acestuia, de parcă ar fi fost viu. 

— A fost o fetiță amărâtă. 

— De unde știi că asta e o fetiță? 

— De unde știu că ea e fetiță, l-a corectat Amy, ca și cum 
copilul ar fi putut să se simtă jignit fiindcă i s-a spus „asta”. 

— Nu există un singur factor concludent, a spus ea. Mai 
degrabă un cumul de indicii și ceva instinct. 

— Hai să lăsăm instinctul tău deoparte și să ne rezumăm la 
fapte! a spus MacNeil. 

Amy nu s-a tulburat. 

— OK! Faptele: în general, femeile au mușchi mai mici și mai 
puţin dezvoltați decât bărbaţii. 

Și-a trecut vârful degetului peste femur. 

— Se pot vedea foarte clar muchiile de aici, care au susţinut 
mușchii și tendoanele. 

S-a mutat în zona pelviană. 

— Pelvisul femeii este construit pentru a se adapta nevoii de a 
susţine sarcina și are câteva trăsături distinctive, care îl 
diferenţiază de pelvisul masculin. În primul rând, șolduri mai 
late. 

MacNeil a permis ca un mic zâmbet stârnit de o amintire să i 
se ivească pe buze. Și-a adus aminte cum o descrisese mama 
lui pe fata care stătea lângă ei - când o evaluase ca posibilă 
soţie pentru fiul ei - drept fată cu șolduri bune de dus copii. 

Amy a ridicat privirea și a surprins umbra zâmbetului lui. 

— "Ţi se pare amuzant, detectiv MacNeil? 

— Nu, domnişoară Wu! 

Ea s-a uitat lung la el, apoi s-a întors la oasele de pe masă. 


— În afară de aspectul general, sunt câteva măsurători care 
se pot face oaselor pelviene pentru stabilirea sexului. Cea mai 
importantă este proporţia lungimii oaselor ischion și pubian, 
numită și indexul ischiopubian. 

— Evident, știi ce e indexul ischiopubian, a spus Tom și un 
zâmbet enervant i-a întins colțurile măștii. 

— Evident, a spus MacNeil. 


lar lui Amy: 

— Și ai făcut măsurătorile astea? 
— Da. 

— Şi? 


— În sine, nu sunt concludente. În fond e doar un copil și, la 
vârsta ei, caracteristicile sexuale nu sunt complet dezvoltate. 
Dar indexul pare să sugereze mai degrabă o femeie decât un 
bărbat. 

A ridicat apoi capul copilului și l-a ţinut în palme cu multă 
delicateţe. i 

— Craniul este de multe ori o indicație mai bună. In primul 
rând, e mai mic decât te-ai aştepta la un bărbat. Apofiza 
mastoidă și osul lacrimal sunt mai puţin proeminente la femei, 
iar orbita și fruntea sunt mai rotunjite. 

A trasat cu degetele curburile, pentru a-și ilustra cuvintele. 
Apoi l-a privit pe MacNeil drept în ochi. 

— Sunt nouăzeci și cinci la sută convinsă că este femeie. 

— Și restul de cinci la sută? 

— Instinct. Dar tocmai ce mi-ai spus să las instinctul în afara 
ecuației. 

MacNeil a zâmbit. 

— Așa am zis. Ce altceva îmi mai poţi spune? 

— Pot să-ţi spun că acest copil vine probabil dintr-o ţară mai 
puţin dezvoltată și că a avut două trăsături caracteristice 
vizibile. 

MacNeil era uimit. 

— Cum naiba poţi să-ţi dai seama de asta dintr-o grămadă de 
oase? 

— Fiindcă e bună la ceea ce face, domnule MacNeil, a spus 
Tom, vizibil mândru de priceperea ei. Amy a fost unul dintre cei 
mai buni odontologi? criminaliști din Londra înainte de... 


2 Specialist în odontologie, acea specialitate a anatomiei care se ocupă cu 
studiul dinţilor (n. red.). 


ÎI luase gura pe dinainte, iar ezitarea lui nu făcea decât să 
atragă și mai mult atenţia. 

— De accident, a adăugat el repede. Calitățile astea nu se 
pierd niciodată. 

Amy a roșit, însă a continuat să se concentreze asupra 
craniului. 

— E mongoloidă, înţelegi. Ştiu că nu e corect politic, dar 
niciunul dintre termenii ăștia nu e. Craniile sunt negroide, 
caucaziene sau mongoloide. 

— Mereu am avut impresia că termenul caucazian te duce cu 
gândul la un robot de curăţenie din Star Wars, a spus Tom. 

MacNeil nu a zâmbit. 

— Și mongoloid ce e, asiatic? 

— Da, exact, a spus Amy. Eschimoși, japonezi, chinezi, toţi 
sunt mongpoloizi. Așa cum aș spune și eu despre mine. 

MacNeil s-a uitat cu atenție la ochii ei migdalaţi și la pomeţii 
înalţi, la linia fină a obrazului, la arcada slab pronunţată și s-a 
gândit că el ar fi spus despre ea că e frumoasă. Părul negru, 
lung și lucios era strâns lejer și legat la ceafă, iar bretonul îi 
ajungea aproape până la gene. Ea a ridicat privirea, l-a văzut 
cum o studia și și-a întors repede ochii spre copil. 

— Dar dinţii ne spun, de fapt, cele mai multe lucruri despre 
ea. Caracteristicile mongoloide ale craniului sunt mai estompate 
la copii așa de mici, dar mongoloizii au, de obicei, incisivii 
superiori în formă de lopată. 

l-a indicat pe rând. 

— În plus, coroana dentară este mai rotundă și, din nou, 
incisivii au rădăcini mai scurte. 

— Deci, de unde știi că nu a fost ca tine? Chinezoaică sau 
asiatică la origine, dar născută și crescută în Anglia? 

Amy a zâmbit. 

— Pentru că dinţii ei sunt perfecţi, a spus ea. Nu a avut niciun 
tratament dentar. Nici măcar unul. Nu a avut nevoie. Nu a avut 
zahăr în dietă, o gură fără carii. Lucru care ar fi neobișnuit la un 
copil britanic de zece ani. 

— Avea zece ani? 

Amy a dat din cap. 

— Da. 

— Marja de eroare? 


— Plus minus trei, patru luni. Dezvoltarea dinţilor este un 
indicator foarte precis. 

MacNeil a cântărit un moment ceea ce îi spusese ea. 

— Ai zis că avea două caracteristici vizibile. 

— Era asiatică, evident. Și prin asta nu vreau să spun că era 
indiană sau pakistaneză. Mai degrabă chinezoaică. Știu că voi 
aveţi impresia că toți suntem la fel, așa că, în ochii tăi, n-ar fi 
fost altfel decât eram eu la vârsta ei. Cu excepţia unei trăsături 
foarte interesante. 

A făcut o pauză, lăsându-l pe MacNeil să aștepte nerăbdător 
să vadă despre ce era vorba. 

— Avea o buză de iepure foarte pronunţată, a spus Amy. Cel 
puţin, așa ai numi-o tu. Noi îi spunem cheiloschizis. 

A întors craniul spre el și l-a înclinat, ca el să vadă mai bine. 

— Un defect pronunţat al maxilarului - osul care susține dinţii 
de sus. Despicătura poate fi minoră sau severă, ca în acest caz. 
Poate fi unilaterală sau bilaterală. Aceasta e unilaterală. Poţi să 
vezi deplasarea majoră a dinţilor din faţă. 

Amy s-a uitat la MacNeil. 

— Mă tem că a fost o fetiţă cu un aspect foarte diferit. Cu 
siguranţă, a întors privirile. Şi a avut probabil multe probleme cu 
colegii de școală. 

O variantă electronică a melodiei „Scotland the Brave” a 
huruit undeva, prin haina lui MacNeil. Acesta a bâjbâit după 
telefon, l-a scos din buzunar și a făcut să răsune în laborator 
soneria clară și stridentă. Mai devreme, când îl deschisese, 
văzuse că avea două apeluri pierdute. Ambele de la Martha. li 
lăsase și mesaje, dar nu le deschisese. Afișajul îi arăta că tot ea 
era și acum. A închis, fără să răspundă, și a băgat iar telefonul 
în buzunar. 

— O convorbire importantă, desigur, a spus Tom. 

MacNeil a încercat să treacă peste momentul jenant. 

— Soţia mea. 

— Aha! a spus Tom. Cea căreia trebuie să i te supui. 

A făcut o pauză. 

— Sau nu. 

MacNeil s-a întors spre Amy: 

— Îmi scrii un raport înainte să pleci? 

— Desigur. 


— Mersi, a spus el, apoi și-a băgat mâinile în buzunare și a 
pornit spre ușă. 

Tom s-a uitat după el cu un dispreţ nedisimulat. 

— Ai fost, pur și simplu, un geniu, i-a spus el lui Amy, și el n-a 
putut să spună decât „mersi”. 

— Mi-am făcut meseria, Tom, atâta tot. Când își face el 
meseria, probabil sunt puţini oameni care îi spun măcar „mersi”. 

Tom a pufnit. 

— E un cretin. Dumnezeu știe ce poate să vadă la el o femeie. 

— Te referi la soţia lui? 

— Cred că e oarbă. 

— Sunt despărțiți. 

Tom s-a uitat uimit la ea. 

— Măi, măi, ce izvor de informaţii ești tu! De unde naiba știi 
asta? 

Amy a roșit, a ridicat din umeri și s-a întors spre oase, ca să-și 
ascundă stânjeneala. 

— Nu știu sigur. Am auzit și eu, asta e tot. 


CAPITOLUL 4 

Pinkie o visa des pe mama lui. Ştia că era mama lui, fiindcă 
așa îi spunea el în vis. Dar nu semăna deloc cu femeia pe care 
și-o amintea din copilărie. Ceea ce era întotdeauna dezamăgitor 
când se trezea. Lui Pinkie realitatea i se părea dezamăgitoare, în 
general. Îi plăcea să creadă că orele în care era treaz erau vise, 
iar visele erau reale. Așa putea să facă tot ce dorea, iar când 
adormea, ei bine, nimic din toate acelea nu se întâmplase. Era o 
modalitate foarte eficientă pentru a gestiona lucrurile stranii 
care îi plăceau lui. Lucruri pe care ceilalţi ar fi putut să nu le 
înţeleagă. 

Acum se afla din nou în casa bunicilor. Era adevărat. Își 
amintea așa de bine casa! Toate nopţile acelea în care dormise 
pe canapeaua din camera din faţă. Rece ca gheaţa, iarna. Caldă 
și înăbușitoare, vara. Și raftul de cărţi de pe peretele din faţa lui, 
la capătul canapelei pe care își punea perna. Pierduse șirul 
dimineţilor în care se trezea înaintea tuturor și stătea întins, 
uitându-se la cărţile aliniate pe raftul de la nivelul ochilor lui. 
Cărţi cu titluri ciudate și frumoase - Orb prin Gaza, Cloud Howe, 
Pentru cine bat clopotele. Scrise de oameni cu cele mai ciudate 
nume - Aldous Huxley, Lewis Grassic Gibbon, Ernest 
Hemingway. Pe cine, Doamne, iartă-mă, putea să-l cheme 
Aldous? 

l-a trebuit mult timp, poate doi ani, să-și facă curaj să ia o 
carte din raft și să-i răsfoiască delicat paginile îngălbenite. 
Bunicul lui predase engleza la școala teoretică din oraș, așa că 
erau tot felul de cărţi pe raft. Asta se numea Brighton Rock și 
era scrisă de cineva pe nume Graham Greene. Avea de gând să 
citească doar prima propoziţie. Care s-a întins la un paragraf, 
apoi la o pagină. Și apoi la alta. Într-un an, citise toate cărţile pe 
de raft. Dar acea primă carte rămăsese mereu în sufletul lui. 
Avea o întunecime ciudată, acţiunea era plasată într-un timp de 
mult trecut, mai presus de înţelegerea lui. Și un erou sau, mai 
degrabă, un antierou, de care s-a simţit imediat apropiat. 
Gangsterul adolescent, Pinkie. Fără scrupule, fără inimă, 
manipulator. Foarte atrăgător. Cu defecte, desigur, dar n-avem 
toţi defecte? 

A adoptat imediat porecla pentru sine. Pinkie. Şi a insistat ca 
și copiii de la școală să-i spună așa. Nu i-a trecut niciodată prin 
minte cât de caraghios putea să le pară lor sau cât de ridicol 


suna. Fiindcă, pentru el, numele era sinonim cu personajul. Și 
asta voia el să fie. La început, a provocat multă ilaritate, dar 
ilaritatea a încetat în scurt timp. Nimeni nu râdea de Pinkie a 
doua oară. g 

Acum mama se oprise lângă patul lui. li simțea parfumul, îi 
simțea căldura obrazului lângă obrazul lui. Apoi moliciunea 
buzelor ei și respirația plăcută când a șoptit: „Noapte bună, 
omuleţule, somn ușor, omuleţule!” Apoi a sunat telefonul și, 
spre iritarea lui, ea a spus: „Trebuie să răspund”, și a plecat. 
Cine naiba suna la ora asta? De ce nu putea să-l lase să sune? 
Totuși, telefonul suna. lar și iar, până când, înjurând în surdină, 
Pinkie s-a rostogolit pe o parte și a smuls din furcă telefonul de 
pe noptieră. Visul se terminase. Era din nou în lumea treziei. 

— Ce naiba vrei? 

— Bună dimineaţa, Pinkie! Sper că nu te-am trezit. 

Pinkie a inspirat adânc, să se calmeze. Era vorba despre 
afaceri. Recunoscuse vocea imediat. Tonul blând și ciudat de 
monoton al domului Smith. Credea că terminaseră. 

— Nu, a spus el. Scuze, eram ocupat! 

— Pinkie, am o problemă. 

Pinkie nu putea să-și închipuie ce problemă ar putea fi. 

— Ce problemă? 

— Tânărul pe care mi l-ai găsit... n-a prestat. 

— Cum adică? 

— Adică n-a scăpat de oase. Le-a aruncat pe un șantier. Și 
acum le-a luat poliția. 

— Rahat! 

Pinkie a simţit cum furia îi încorda mușchii cefei și ai umerilor. 
Nenorocitul! 

— Vrei să mă ocup de el? 

— Vreau să urmărești cazul, Pinkie! Să te asiguri că oasele nu 
îi conduc spre ceva. Înţelegi ce vreau să spun? Fă tot ce trebuie 
ca să rezolvi problema. : 

Domnul Smith părea foarte calm, dar Pinkie ştia că nu era. Il 
văzuse înfuriindu-se, știa că era capabil de lucruri la care Pinkie 
nici nu s-ar fi gândit. În realitate, lui Pinkie îi era puțin teamă de 
domnul Smith. 

— Cum o să mă pot mişca? 

— Poți să iei maşina mea. Are permis de trecere cam peste 
tot. 


A urmat o pauză la capătul firului. 

— Cred că am găsit o posibilitate de a monitoriza progresul 
făcut de polițiști. Așa vom ști exact ce trebuie să faci. 

— De ce nu-i terminăm pe polițai? 

— Nu, nu! a spus repede domnul Smith. Dacă i s-ar întâmpla 
ceva ofițerului care se ocupă de investigaţie, n-am face decât să 
atragem atenţia. Și ăsta-i ultimul lucru pe care îl dorim. 


CAPITOLUL 5 
| 


Amy a mers spre est, pe Tooley Street, în mica ei Toyota 
galbenă. Era modelul conceput de fabrica japoneză pentru 
persoanele cu handicap, fiind special adaptat pentru a permite 
folosirea scaunului cu rotile. O treabă de inginerie deșteaptă, cu 
portiera glisantă în partea șoferului și o rampă extensibilă care 
cobora și se ridica ușor, așezând frumos căruciorul la volan. Nu 
fusese ieftină - niciunul dintre accesoriile destinate oamenilor cu 
dizabilităţi nu era ieftin -, dar banii primiţi ca despăgubiri îi 
permiseseră să se echipeze pentru o viaţă cât de cât normală. 

Era mai simplu să te miști prin oraș acum, când străzile erau 
aproape pustii. Nu că ar fi ieșit prea mult în perioada asta. 

A trecut pe lângă un convoi de vehicule militare care se 
îndreptau în viteză spre vest și s-a uitat spre nord, către râu și 
către silueta rotunjită a edificiului din sticlă și oţel care era 
primăria. Toată sticla aceea, spusese la un moment dat 
primarul, trebuie să fie văzută ca un simbol al transparenţei 
guvernului. Acum chiar puteai vedea prin ea. Fiindcă era goală. 
Promisiuni goale care nu duseseră la nimic. Cu toate planurile 
lor, nu luaseră niciodată în calcul ceva de amploarea asta. 

A virat spre nord, pe Three Oak Lane, unde, probabil, creșteau 
odinioară trei stejari. Dar nu mai existau de mult. Pe Gainsford 
Street a întors spre parcarea supraetajată și a urcat rampa ca să 
ajungă la locul ei de parcare de la primul etaj. Fusese singurul 
loc pe care îl putuse găsi la vremea aceea și asta o lăsa mereu 
la mila liftului. Dacă funcţiona, nu era nicio problemă. Dacă nu 
funcţiona, atunci avea necazuri. Azi a hărâit până la parter fără 
nicio ezitare, iar ea și-a manevrat căruciorul pe pavaj, către 
poarta de intrare a complexului rezidenţial Butlers & Colonial 
Wharf, un amestec de clădiri noi și depozite transformate, 
așezate în jurul unei gări descoperite. TŢiuitul motorului ei 
electric părea foarte zgomotos în liniștea acestei zile încă 
cenușii, în care o ciudată lumină albastră părea că ștergea toată 
culoarea cărămizilor arămii. Nu se vedea nici țipenie de om. 
Altădată, într-un timp parcă de mult apus, străzile, aleile și 
clădirile de aici erau pline de viaţă. Docheri, magazioneri și 
hamali. Vapoare care urcau prin estuar până la Pool of London 
ca să descarce alimente și condimente exotice, aduse tocmai 
din ţinuturile îndepărtate ale Imperiului Britanic. Poduri din 


grinzi de metal se întindeau în unghiuri curioase între depozitele 
masive. O poartă uriașă, arcuită, se deschidea spre Tamisa, 
unde muncitorii stăteau zilnic la coadă, în speranţa că vor avea 
noroc de câteva ore de lucru. Acum aici erau locuinţele 
oamenilor noi, care își permiteau să le cumpere și să 
frecventeze barurile și restaurantele gourmet care animau 
străzile pietruite. Tăcerea era stranie. Nici măcar un ecou al 
trecutului nu mai rămăsese. 

Amy a urcat rampa din faţa casei și a deschis ușa. Aici fusese 
odată o magazie în care se depozitau mirodenii. Bătrâna care i-o 
vânduse îi spusese că, înainte de a începe lucrările de 
transformare a clădirii, se plimbase prin ea cu casca pe cap. 
„Era ceva dumnezeiesc, draga mea”, îi povestise femeia. „Peste 
tot mirosea a cuișoare.” 

Erau trei niveluri, iar ea le avea pe ultimele două. Deloc 
practic pentru cineva în scaun cu rotile, dar fusese hotărâtă să 
nu sacrifice nimic din cauza dizabilităţii. Dacă ar fi avut bani 
înainte de accident, i-ar fi plăcut la nebunie să locuiască într-o 
clădire ca asta. Acum, că își permitea, era decisă să nu facă 
niciun compromis. Așa că își instalase lifturi la fiecare scară și 
avea câte un cărucior la fiecare etaj. Dormea la primul etaj, iar 
ziua stătea la cel de-al doilea - un spaţiu deschis imens, printre 
grinzile căruia aşezase mobilă și rafturi de cărţi. În colţul 
îndepărtat avea o bucătărie deschisă, iar pe peretele din spate, 
ușile largi dădeau spre un balcon pătrat de metal unde, vara, 
putea să stea să citească și să se încălzească la soare. 

Amy a trecut din cărucior în liftul de jos. Işi antrenase braţele 
ca să poată să-și susţină cu ele greutatea, deși prea multă 
greutate nu era în trupul ei subţire. Uneori, i se părea că 
ascensorul era frustrant de lent. Azi a închis, pur și simplu, ochii 
și s-a lăsat purtată de el, cu micul pachet pe genunchi. Fusese o 
dimineaţă traumatizantă. Să se trezească identificându-se cu 
victima unei crime chiar era o experienţă unică. Dar fetița asta 
amărâtă avea ceva care a afectat-o așa cum n-a crezut că ar fi 
posibil. S-a gândit la toate cadavrele pe care lucrase, la capetele 
pe care le adusese acasă pentru a le studia, la modul în care 
reușise întotdeauna să se separe de neplăcuta realitate a muncii 
ei. Până acum. Colecţia aceea de oase micuţe, care parcă încă 
mai păstrau spiritul copilului, avea ceva special. Pentru Amy era 


tulburător, iar, când ţinuse în mâini craniul, putea să jure că 
simţise spaima copilului trecând prin os până în carnea ei. 

Toate ușile de la primul palier erau închise și doar lumina care 
se filtra pe sub ușa de la intrare străbătea întunericul. In aer 
plutea un miros vag, neobișnuit, dar Amy era atentă să pună jos 
pachetul ca să poată ajunge la căruciorul din capul scărilor, așa 
că nu l-a perceput. Nu o deranja întunericul. Uneori stătea ore în 
șir cu lumina stinsă și se prefăcea că nimic din toate astea nu se 
întâmplase. Că dacă ar vrea să aprindă lumina, s-ar ridica, pur și 
simplu, și ar aprinde-o. 

S-a îndreptat cu căruciorul către a doua scară și s-a oprit 
brusc, confuză, fără să simtă umbra care se mișca în spatele ei. 
Liftul nu era acolo. A întins gâtul să se uite în sus și l-a văzut în 
capul scării. Cum era posibil? Îl lăsase pe palier când plecase 
dimineaţă. Şi în acel moment a simţit mirosul acela vag, pe care 
îl ignorase cu câteva secunde în urmă, și i s-a oprit inima în loc. 
Exact când s-a ivit o mână din spate și i s-a așezat pe gură. A 
încercat să ţipe, dar nu-și putea dezlipi buzele, iar forța braţului 
din spatele ei o ţinea nemișcată. A ridicat ambele mâini și s-a 
agăţat de mâneca atacatorului când acesta s-a aplecat fără un 
cuvânt s-o ridice din scaun. 

Amy era neputincioasă, cu picioarele atârnând inutil. Nu a 
putut decât să se ţină de el în timp ce acesta a străbătut palierul 
și a deschis cu piciorul ușa de la dormitorul ei. Din trei pași mari 
a ajuns la pat și a așezat-o pe așternut, între perne. l-a luat 
mâna de pe gură. 

— Nemernicule! a strigat ea, apoi a întins mâinile, l-a apucat 
de gât și l-a tras cu toată puterea, până când el s-a aplecat, iar 
ea i-a găsit gura cu buzele. 

Când s-au despărțit, ea avea respiraţia tăiată, iar el îi zâmbea. 

— Ai fost genială, a spus el. 

Ea nu și-a putut stăpâni zâmbetul. 

— Mi-am făcut meseria, domnule detectiv. 

El a sărutat-o din nou, de data aceasta ușor, apoi i-a dat la o 
parte părul din ochi. Niște ochi așa de frumoși și de negri! A 
sorbit-o din priviri cu admiraţie și dorinţă. 

— Ce crezi că ar spune doctorul Bennet dacă ne-ar vedea 
acum? 

Pe chipul ei a trecut o umbră. 


— Nu i-ar plăcea deloc. Are impresia că ești genul de poliţist 
care ar fi în stare să bată pe cineva doar fiindcă e gay. 

— Nu m-ar deranja să-l altoiesc din când în când. Dar nu 
fiindcă e gay, ci fiindcă e o jigodie enervantă. 

Ea l-a împins. 

— E prietenul meu, Jack. Cel mai bun prieten din lume. N-aș fi 
reușit să supraviețuiesc în ultimii doi ani și jumătate fără el. 

MacNeil a inspirat adânc și și-a ţinut gura. 

— Știu, dar acum mă ai pe mine. 

— Pentru cât timp? Cât durează până când dispare farmecul 
noutăţii? 

— Nu fi caraghioasă! Ştii ce simt pentru tine. 

— Ştiu ce mi-ar plăcea să simţi pentru mine. Nu sunt sigură 
că mi-ai spus vreodată. 

— Atunci, dă-mi voie să-ţi arăt! Nu m-am priceput niciodată la 
vorbe. 

S-a aplecat și a sărutat-o din nou. La început a rezistat. 
Detesta ideea că bărbaţii din viaţa ei se înțelegeau atât de 
prost, încât trebuia să-l ţină pe unul secret faţă de celălalt. Nici 
măcar nu era vreo competiţie. MacNeil i-a forțat buzele cu 
limba, iar, în final, ea a cedat, pentru că pasiunea a inundat-o 
brusc, ca un val. 

Când îi spuseseră că era puţin probabil să mai meargă 
vreodată, își imaginase că viaţa ei sexuală se terminase. 
Măduva spinării nu fusese ruptă, doar lezată. Și întotdeauna 
avusese control asupra vezicii și a intestinelor. Dar nu știa dacă 
va mai avea vreo senzaţie acolo, jos. 

Până când a făcut-o prima oară cu MacNeil. Și a fost ca și cum 
ar fi fost chiar prima dată. Durere, plăcere și lacrimi din plin. Şi, 
până în acel moment, nu avusese prea mare încredere în 
motivele lui. De ce ar fi interesat un bărbat sănătos și zdravăn 
ca MacNeil de o chinezoaică micuță care nu poate să meargă?! 
Dar el fusese așa de delicat, încât Amy își dăduse imediat 
seama că tipul era altfel decât părea la prima vedere. Un bărbat 
complex, timid și atent, plin de fixaţii datorate educaţiei 
prezbiteriene. Nu era homofob, doar îl deranja afișarea 
ostentativă a sexualităţii. lar Tom își etala homosexualitatea ca 
pe o medalie. 

MacNeil și-a dezbrăcat cămașa și i-a scos pe rând ghetele, 
apoi bluza și fusta lungă și neagră. Pe urmă s-a oprit brusc. 


— N-ar trebui să facem asta, a spus el. Aș putea să-ţi dau 
gripă. Sunt mai expus decât tine. 

— Atunci am putea foarte bine să nu mai trăim, fiindcă oricum 
vom muri. 

Amy s-a uitat în sus la el. 

— lar dacă nu ne trăim viaţa cât putem, atunci o să murim 
fără să fi trăit. 

lI 

Camioneta albă, un Mercedes, înainta hurducăind spre est, pe 
Aspen Way. Strada cu două benzi era pustie. Maşina a trecut pe 
sub linia metroului ușor Docklands. Apele plumburii din cheiul 
West India se izbeau de parapetele de beton pe toată partea de 
sud a străzii. Norii se subțiaseră un pic, iar aerul rece al 
dimineții se umpluse de o lumină galbenă, insipidă şi cumva 
apoasă. 

Pinkie se simțea incomod în uniforma care nu i se potrivea, 
dar cumva era și sigur pe el datorită anonimatului pe care i-l 
ofereau masca de gaze și ochelarii ce îi acopereau aproape 
toată faţa. Cu cozorocul șepcii bine tras pe ochi, i-a urmărit 
atent pe soldaţii care se apropiau când a virat la dreapta și a 
îndreptat mașina spre deschiderea care ducea spre North 
Bridge, lângă piaţa de pește Billingsgate. Erau douăzeci de 
soldați, dacă nu chiar mai mult, în locul acesta, care devenise o 
tabără semipermanentă, o unitate militară aflată în „pe loc 
repaus”, cu lunetiști pe celălalt mal. Erau acolo vehicule 
blindate și o barieră de sârmă ghimpată. A oprit și a lăsat 
geamul jos. A simţit mirosul de pește din vânt, cu toate că 
navele pescărești nu mai ieșeau în larg de câteva săptămâni. 
Duhoarea aceea se imprimase parcă în țesătura acelui loc. 

Soldatul din faţă s-a apropiat cu prudenţă, îndreptând arma 
spre geamul din partea șoferului. A întins mâna după hârtiile lui 
Pinkie, s-a uitat rapid pe ele și i le-a înapoiat. A făcut semn cu 
arma. 

— Dă-ţi masca jos! 

Lui Pinkie i-a stat inima în loc. Nu își închipuise că îi vor cere 
asta. Și-a scos șapca și și-a tras masca de pe gură. 

Soldatul l-a privit bănuitor. 

— Unde e Charlie? 

— E bolnav, a spus Pinkie și a văzut cum soldatul a făcut 
involuntar un pas înapoi. 


— Ai avut vreun contact cu el? 

Pinkie a clătinat din cap. 

— Nu-l cunosc. Mi-au dat un alt traseu. 

Soldatul părea ușurat. 

— Pune masca la loc! 

S-a întors și le-a strigat geniștilor de la barieră: 

— Lăsaţi-l să treacă! 

Soldaţii au strâns sulurile de sârmă ghimpată ca să-i facă loc 
spre pod. 

Pinkie și-a pus masca și a băgat în viteza întâi. Camioneta a 
început să huruie și să se hurducăie spre pod. Pe celălalt mal, 
zgârie-norii din sticlă se înălţau în ceaţă. Firmele lor indicau 
proprietarii. The Megraw-Hill Companies. The Bank of America. 
Un pic neliniștit, Pinkie a scrutat orizontul, uitându-se după 
lunetiștii care, știa, stăteau cu puștile îndreptate spre el, dar nu 
a văzut niciunul. A urcat încet rampa, a trecut de un chioșc de 
pază gol și a oprit în faţa podului. Era ridicat din partea dinspre 
sud la patruzeci și cinci de grade. Fusese construit așa pentru a 
permite navelor mari să treacă pe sub el, dar acum devenise o 
barieră foarte eficientă. Cineva a acţionat de undeva un mâner, 
iar podul a început să coboare încet, până când a devenit din 
nou o șosea care mergea spre sud, peste apă, până la Canary 
Wharf și mai departe, la Isle of Dogs. 

Pinkie a încetinit Mercedesul alb și a trecut încet în cealaltă 
parte, văzând în oglinda retrovizoare cum podul se ridica din 
nou. S-a uitat la ecranul de la bord. Traseul și punctele de livrare 
erau marcate clar. Trebuia să urmeze traseul cu stricteţe, ca să 
evite suspiciunile. Ştia că mai erau puncte de verificare pe 
Trafalgar Way și pe Westferry Road, mai jos de sensul giratoriu 
de la Bank Street. Dar, până acolo, era în ţara nimănui. O insulă 
de carantină autoimpusă în inima cartierului East London. 

Pinkie se întrebase de multe ori de ce se numea Isle of Dogs 
(„Insula Câinilor”), când, de fapt, era o peninsulă, o limbă lungă 
de pământ care înainta spre mijlocul fluviului. Abia acum își 
dădea seama că limba aceea de pământ fusese complet izolată 
de malul nordic prin reţeaua de cheiuri și canale construite 
pentru a servi odinioară cele mai aglomerate docuri din lume. 
După câte se părea, Henric al VIll-lea obișnuia să-și ţină aici 
câinii, ceea ce justifica numele. Cel puţin așa îi spusese Charlie, 
chiar înainte ca Pinkie să-i înfigă între coaste cincisprezece 


centimetri de oțel rece. Era băiat bun, Charlie. Păcat că trebuise 
să moară. 

Pinkie a mers spre sud, prin Canada Square, către Jubilee 
Place, pe canioanele de asfalt dintre clădirile impozante. Nu se 
vedea niciun semn de viaţă, nici măcar un suflet singuratic pe 
străzi. Canary Wharf era ca un oraș-fantomă. Vizavi de staţia de 
metrou, statuia unei creaturi parţial decapitate, jumătate om, 
jumătate cal, flancată de șase copaci lipsiți de frunze, privea 
spre est, către silueta înceţoșată, dar recognoscibilă a Domului 
de pe celălalt mal. Un trunchi lipsit de braţe zăcea într-o parte 
sub burta calului, iar un cap era fixat într-o nișă din lateral. 
Pinkie și-a permis un zâmbet. Și ei numesc asta artă? 

A virat la dreapta pe Bank Street și a văzut în faţa lui podul 
lung de metal albastru pe care circula metroul ușor Docklands 
peste apă, între Canary Wharf și Heron Quays. Aici nu se zărea 
niciunul dintre semnele de vandalism care marcau centrul 
orașului. Nicio fereastră nu era bătută în scânduri. Magazinele și 
restaurantele erau închise, dar expuse vederii. The Slug and 
Lettuce, Jubilee Place Mall. Orice individ care nu avea ce să 
caute acolo, orice individ care putea fi purtător al virusului ar fi 
fost împușcat pe loc, așa că nimeni nu se aventura afară; nici 
măcar locuitorii din zonă nu se încumetau, pentru că întrebările 
se puneau doar ulterior, când ar fi fost prea târziu. 

Pinkie a zărit cu coada ochiului o mișcare. O mașinuţă albă de 
golf, condusă de un bărbat în uniformă albastră, cu o pușcă 
lângă el. S-au văzut doar niște pete albe și albastre, după care a 
dispărut când a intrat în viteză într-un doc de descărcare 
întunecat. Mulţi dintre cei care fuseseră paznici aici se făcuseră 
gardieni și își procuraseră mașinuţe de golf. Marele mister era 
de unde își cumpăraseră arme. Dar aici trăiau oameni bogaţi și 
puternici. Și când sunt în joc bani și vieţi, orice e posibil. 

Prima oprire era la o parcare subterană din partea sudică a 
pieţei. Pinkie a coborât pe rampă și a intrat într-o zonă de 
parcare pustie și întunecată, care se întindea pe toată suprafaţa 
clădirii. Plafonul scund se sprijinea pe grinzi de metal. Erau 
câteva mașini acolo, dar niciun semn de viaţă. Evident, știa că 
exista cineva care supraveghea zona. A oprit, dar a lăsat 
motorul pornit, apoi a sărit din mașină și a deschis ușile din 
spate. Următoarea jumătate de oră și-a petrecut-o încărcând 
cutii pe rampa pneumatică, lăsând-o la pământ și descărcând 


cutiile pe beton. Pinkie era atletic, dar munca era grea și, la 
sfârșit, era transpirat bine. Nu era nimic pe cutii care să dea un 
indiciu despre ce conţineau, dar era aproape sigur că erau 
conserve. In jur de douăzeci de mașini pe zi făceau traseul, 
livrând provizii celor aproape douăzeci și cinci de mii de oameni 
care locuiau pe insulă. 

Când a ridicat ultima cutie, un braţ gol a căzut din spatele 
unei stive din spate. Mâna lui Charlie înţepenise într-o poziţie 
care îţi dădea impresia că ţinuse o minge de cricket pe care 
tocmai i-o luase cineva. Pe antebraţ erau stropi de sânge. Pinkie 
i-a dat repede un picior și s-a uitat în jur să vadă dacă ar fi putut 
să-l observe cineva. Dar nici acum n-a văzut pe nimeni. A mutat 
câteva cutii, ca să fie sigur că Charlie nu va mai apărea nepoftit, 
apoi a sărit din mașină și a închis ușile grele, ascunzând 
cadavrul de ochi iscoditori. 

Era cald și neplăcut cu masca pe faţă. Transpiraţia îi curgea în 
ochi. A urcat din nou la volan. Urmau două ore teribil de lungi. 

IHI 

Amy stătea întinsă pe spate, cu ochii în tavan. Piciorul ei drept 
era ridicat și sprijinit pe umărul lui MacNeil. El îngenunchease în 
faţa ei și începuse să-i maseze mușchii pulpei cu mâinile lui 
mari, apăsându-i cu degetele puternice carnea. l-a masat 
genunchii, apoi coapsa, cu mișcări ample, lungi. l-ar fi plăcut să 
le simtă. Era cea mai ciudată chestie, să știi că ești atins și, 
totuși, să n-ai nicio senzaţie. Se îndoia că se va obișnui vreodată 
cu asta. 

Uneori, i se părea că simţea niște înțepături ușoare în 
picioare, iar asta o umplea din nou de speranţă. Poate că, într-o 
zi, viaţa se va întoarce în aceste membre inutile. Poate că, într- 
o, zi va putea merge din nou. Medicii spuseseră că nu. Dar, în 
zilele optimiste, își spunea că medicii ar putea să se înșele. 
După care, în zilele pesimiste, se temea că înțepăturile acelea 
erau doar rodul imaginaţiei ei. Doar iluzii. 

Pentru MacNeil însă nu existau dubii. Evident că avea să 
meargă din nou. lar ea trebuia să-și păstreze mușchii supli și 
puternici. Ar fi fost îngrozitor să-i lase să se atrofieze. Așa că 
petrecea ore în șir masându-i picioarele, antrenându-i grupele 
de mușchi, îndoindu-i picioarele de la genunchi și de la gleznă. 
Inainte și înapoi, înainte și înapoi. Avea o răbdare nesfârșită, din 
câte se părea. Niciodată nu vorbeau în timpul acestor ședințe. El 


lucra în tăcere, iar ea se bucura de o liniște pe care nu o mai 
simţise niciodată. Uneori închidea ochii și, pur și simplu, plutea, 
cu mintea golită de gânduri. Alteori, cugeta la lucrurile care o 
tulburau, la problemele de la serviciu, la înstrăinarea de fratele 
ei. Și, de multe ori, găsea răspunsuri sau soluţii parţiale, sau 
liniște în gânduri care nu îi trecuseră până atunci prin minte. 

Azi însă a spart acel cod al tăcerii. 

— Am adus-o acasă, a spus ea. 

— Pe cine? 

MacNeil s-a încruntat și s-a oprit la mijlocul mișcării. 

— Pe Lyn. 

— Cine naiba e Lyn? 

— Fetiţa cu buză de iepure. 

MacNeil s-a aplecat să se uite la ea. 

— Ce spui tu, Amy? 

— Așa am botezat-o eu. Lyn. Trebuie să aibă un nume, iar mie 
mi-a plăcut întotdeauna Lyn. Am avut o verișoară în Hong Kong 
pe care o chema Lyn și întotdeauna am regretat că părinţii nu 
m-au botezat așa. 

— Mie îmi place Amy, a spus MacNeil și a început să-i maseze 
din nou piciorul. Și cum vine asta? Cum adică ai adus-o acasă? 

— Vreau să-i fac capul. O reconstrucţie. Ar fi util să știm cum 
arăta, nu? Va fi foarte ușor de identificat cu buza ei desfigurată. 
Ușor de recunoscut, cred. 

— Vrei să spui că ai adus craniul aici? 

Amy a dat din cap. 

— N-o să pută? 

— Un pic. Dar voi lucra lângă ușile de sus. Ştii tu, unde e 
balconașul care dă spre grădină. Dacă nu plouă, o să ţin ușile 
deschise, și o să fie OK. 

S-a ridicat în coate. 

— Du-mă sus și îţi arăt! 

Lui MacNeil îi plăcea spaţiul de sus. Aveai loc să respiri acolo, 
iar la asta contribuia și senzaţia de înălțime. Nici că se putea 
ceva mai diferit de cămăruţa lui claustrofobică din Islington. A 
ajutat-o pe Amy să pună o masă lângă ușile de sticlă și au 
adunat împreună materialele pe care le ţinea într-un dulap mare 
de lângă peretele din spate. Nu o mai văzuse niciodată lucrând 
la un craniu și a fost chiar șocat să descopere șirul de capete de 
pe raftul din mijloc al dulapului. Un bărbat chel, o tânără, un 


băiat, două femei mai în vârstă, un bărbat neterminat, cu o rană 
serioasă la cap. 

Ea și-a adunat în jur cărţi, diagrame, cepuri din lemn și 
grămăjoare de plastilină, iar MacNeil a urmărit-o fascinat cum a 
pus craniul pe un piedestal și cum și-a aranjat scaunul într-o 
poziție de lucru confortabilă. Mirosul nu era prea rău, cu 
ferestrele deschise. 

— O să-i construieşti o față peste craniu? 

— Nu, o să fac un mulaj de ipsos după craniu, după care o să 
torn mandibula într-o rășină  epoxidică. Nu vrem să 
compromitem vreo eventuală dovadă. 

El o privea fascinat cum începuse pregătirile. 

— Cum poţi să știi cum arăta faţa ei, doar uitându-te la 
craniu? Vreau să zic, toate craniile arată la fel, nu? 

Amy a zâmbit. 

— La fel și chinezii? 

MacNeil a simţit cum roșea până în vârful urechilor. 

— Ştii ce vreau să spun. 

Ea a dat din cap, a zâmbit și a spus: 

— O să fac niște găuri mici în treizeci și patru de puncte de 
referință de pe suprafaţa craniului, după care o să lipesc în ele 
niște cepuri mici de lemn, care au doar doi milimetri și jumătate 
în diametru. Cepurile sunt marcate la anumite adâncimi ale 
țesutului moale, potrivit unei scale de măsurare stabilite de un 
tip pe nume Helmer, care a calculat media după ce a făcut 
măsurători cu ultrasunete la oamenii vii. Așa că sunt destul de 
precise. Apoi o să-i sculptez faţa, folosind ceea ce se cheamă 
„metoda americană”. E un proces mai mult științific decât 
artistic. Unești punctele care indică adâncimea medie a 
țesutului cu fâșii de plastilină late de aproximativ cinci milimetri, 
construind astfel straturile de mușchi de sub piele. Dinţii și falca 
vor determina forma gurii, în cazul nostru buza de iepure. Forma 
punţii nazale este decisă de dimensiunile oaselor nazale. Există 
diagrame și măsurători care indică forma pleoapelor și, evident, 
aici are și rasa un rol. 

— Unde ai învăţat chestiile astea? 

Amy a ridicat din umeri. 

— Întotdeauna m-au interesat. lar după accident, a fost unul 
dintre puţinele lucruri pe care puteam să le fac fără picioare. 
Evident, m-a ajutat foarte mult și mentorul meu de la ABIU. 


MacNeil știa că Amy era membru al Asociaţiei Britanice pentru 
Identificare Umană (ABIU). Era o asociaţie academică neoficială, 
alcătuită din specialiști din diverse domenii ale criminalisticii, de 
la patologi și polițiști, până la avocaţi și dentişti. Dar nu știuse 
nimic despre mentori. 

— Ai un mentor? 

— Da! Nu e ceva ieșit din comun ca unul dintre practicienii 
mai vechi, în general pensionari, să-i ia sub aripa lui pe cei mai 
tineri. Mentorul meu este un antropolog ieșit la pensie. Sam. 
Tinem legătura prin e-mail și prin mesaje. 

El s-a uitat o vreme la ea, minunându-se de dexteritatea 
degetelor lungi și fine. Avea cea mai frumoasă piele, palidă, ca 
de fildeș, iar buzele ei aveau o curbură care o făceau să pară că 
zâmbește mereu, reflecţia unei dispoziții care fusese pusă la 
grea încercare de diverse traume și tragedii. Ar fi vrut s-o ia, pur 
și simplu, de acolo, s-o îmbrăţișeze, să o posede și să o 
absoarbă cu totul. Nu mai simţise ceva asemănător pentru nicio 
fiinţă. Era uimit, chiar șocat de sentimentele pe care le trezea în 
el. Sentimente pe care nu știuse niciodată că le avea. 

„Scotland the Brave” a început să sune în buzunarul lui. A 
scos mobilul și s-a uitat la ecran. MARTHA, scria acolo, iar el s-a 
pregătit să închidă. 

— Ea e? 

A ridicat privirea și a văzut-o pe Amy uitându-se la el cu 
gravitate. A încuviinţat cu o mișcare din cap. 

— Atunci ar trebui să răspunzi. 

Ceva din expresia ochilor ei l-a făcut să se simtă vinovat că 
toată dimineaţa evitase exact asta. 

A apăsat butonul verde. 

— Ce vrei, Martha? 

— Pentru Dumnezeu, unde ai fost, Jack? Yncerc să te prind de 
câteva ore. 

Ceva din vocea ei a dat alarma. 

— Ce s-a întâmplat? 

— Sean. 

A auzit cum îi tremura vocea. 

— Ce-i cu el? 

— Sean e bolnav, Jack! 


IV 

Pinkie a virat spre sud-vest pe Manchester Road și a trecut pe 
lângă Christ Church și St. John with St. Luke. Prin spaţiile dintre 
clădiri și în spatele copacilor din Island Gardens vedea cele două 
turnuri gemene de la Old Royal Naval College, din cadrul 
University of Greenwich, aflată pe celălalt mal al fluviului. Aerul 
era rece, se ridica din apa cenușie și o învăluia într-o negură 
subţire. După ce a trecut de staţia de metrou ușor Docklands a 
întors pe Ferry Street, după care a făcut dreapta, trecând pe 
lângă Poplar Rowning Club și pe o stradă cu clădiri de 
apartamente din cărămidă nou-construite pe malul Tamisei. 

Barul Ferry House, din colţ, era închis, dar porţile de la St. 
David's Square erau deschise. Charlie îi spusese că el făcea 
mereu câte o pauză de ţigară acolo, iar, dacă îl văzuse vreodată 
cineva, nu îi atrăsese atenţia. Pinkie a intrat în piaţă și a trecut 
pe lângă restaurantul thailandez Elephant Royale. Peste tot în 
jur erau clădiri de apartamente cu cinci etaje, cu balcoane albe 
și ferestre înalte. Singura pată de culoare era albastrul fântânii 
arteziene din mijlocul pieţei. Partea de lângă râu dădea spre 
terenurile mocirloase care se întindeau până hăt, în Greenwich. 
Acolo, cele trei catarge ale corabiei Cutty Sark se ridicau 
deasupra tuturor. 

Pinkie a petrecut cincisprezece minute descărcând cutii și 
uitându-se cu atenţie după vreun semn de viaţă la ferestrele 
dinspre piaţă. Trebuie să fi fost zeci de perechi de ochi care îl 
urmăreau, dar el n-a văzut nimic. Se întreba cum aveau să se 
împartă pachetele astea. Câte unul sau câte două? Prin rotaţie? 
Cum își rezolvau disputele? Nu putea să-și închipuie cum era 
viaţa lor, dar, chiar dacă nu îi vedea, le simţea frica. Era în aer, 
în tăcerea lui și în absenţa oricărui semn de viaţă. 

A terminat de descărcat și a închis camioneta, apoi a pornit 
degajat spre faleza de lângă râu și a scos pachetul de ţigări din 
buzunar. Dar nu avea de gând să fumeze. În stânga lui, o ușă 
dădea spre intrarea în complexul Consort House, numerele 8- 
42. A stat o clipă pe vine lângă zidul de lângă acoperișul de 
sticlă și a scos o ţigară. Şi-a lăsat privirea să hoinărească pe 
linia acoperișului de vizavi. Acum ori niciodată! Ştia că va fi 
văzut când intră, dar cine putea să-l oprească? Doar dacă aveau 
arme. Și cine ar deschide ușa, să vadă ce face bătrâna? Erau cu 
toţii prea speriaţi. A strivit ţigara neaprinsă, a aruncat-o și s-a 


ridicat. A deschis ușa și a intrat, așteptând un glonţ în spate. 
Glonţul n-a venit. În hol, a tras aer adânc în piept și a luat liftul 
până la ultimul etaj. Când a ieșit pe hol s-a uitat repede la 
numerele de pe uși. Numărul 42A era pe peretele îndepărtat. A 
mers repede spre fereastra de la capătul coridorului și s-a uitat 
peste apă. Câţiva pescăruși se urmăreau deasupra apei, se 
repezeau spre valuri, plonjau și ţipau, după care se ridicau spre 
cer, dispărând în zare. Ştia că ea nu va răspunde la ușă, dar și 
că ar face prea mult zgomot dacă ar bate. Avea el însă alte 
talente. A scos din buzunar o cutiuţă din plastic cu tije metalice 
subţiri și a examinat o clipă încuietoarea, înainte să scoată una 
dintre ele. 

Holul din fața ușii avea pe jos mochetă, care absorbea 
zgomotul pașilor. A închis ușa încet în urma lui și a pornit cu 
grijă înainte, spre lumina zilei, care se revărsa din camera din 
capătul apartamentului. S-a oprit în faţa ușii deschise, lipindu-se 
cu spatele de zid și a scos capul să se uite înăuntru. Era o 
încăpere mare, deschisă, cu ferestre care dădeau spre Tamisa și 
cu uși de sticlă care se deschideau spre un balcon îngust. Pereţii 
erau plini cu tablouri și cu fotografii de familie înrămate. O 
mobilă demodată, masivă, cu modele, făcea ca încăperea să 
pară mai mică decât era, dar cumva și primitoare. Lui Pinkie i-a 
plăcut atmosfera ei. Ar fi putut locui într-un loc ca ăsta. Îi 
amintea de casa bunicilor. Doar că ei nu și-ar fi permis niciodată 
să locuiască aici. 

A auzit un zornăit venind de după ușă, așa că a făcut prudent 
un pas, să vadă despre ce era vorba. O femeie în vârstă, cu 
părul argintiu tuns bob și cu un breton care îi intra în ochi, 
stătea la un birou, iar degetele păreau că-i dansează pe 
tastatura computerului. Işi pusese ochelarii cu ramă metalică 
subţire pe frunte, iar masa de lângă ea era plină de hârtii. Avea 
o panoramă uimitoare asupra fluviului. Ochii ei însă erau fixaţi 
pe monitor. „Ce păcat!”, s-a gândit Pinkie. „Oamenii petrec mult 
prea mult timp la computer!” 

A intrat în cameră. 

— Salut! a spus el. 

Femeia s-a întors, speriată, și s-a uitat la el uluită, cu niște 
ochi albaștri, pătrunzători. 

— Cum... Cine ești? 

Pinkie a zâmbit. Îl făcea să se gândească la bunica lui. 


— Mântuirea ta, mamaie! 

Din salopetă, a scos pistolul cu ţeava lungită de amortizor și a 
tras un singur glonţ. A lăsat o gaură curată în fruntea ei, dar 
rana de ieșire a fost mizerabilă, iar sângele și creierul s-au 
împrăștiat pe toată fereastra. Femeia a căzut cu faţa în jos, iar 
sângele a început să se îmbibe în covor. Pinkie a strâns din ochi. 
Nu îi plăcea să lase mizerie. Curăţenie, ordine. Erau virtuţi pe 
care mama lui i le insuflase. Sinceritate, amabilitate, loialitate. 
Sârguinţă. Dacă merită să faci o treabă, atunci merită s-o faci 
bine. Niciodată să nu începi ceva ce nu poţi termina. 

A traversat camera să se uite la fotografiile de familie de pe 
perete. Uite-o acolo! Matriarha. Capul familiei. Copiii și nepoţii în 
jurul ei. Veseli și zâmbitori. Pinkie a simţit o tristeţe trecătoare 
pentru că el a fost cel care a luat toate astea. Era păcat, pe 
bune! 

Un sunet care semăna cu plânsul unui copil l-a făcut să 
tresară. S-a întors cu pistolul ridicat și a văzut o pisică neagră, 
cu pieptul și lăbuţele albe, care adulmeca pe lângă capul 
stăpânei ei. Pinkie a vârât pistolul la loc. 

— Vai de mine, pisi! a spus el. Cine o să-ţi mai dea de 
mâncare acum? 

Pisica a reacţionat la tonul lui și s-a apropiat cu coada 
dreaptă, ușor îndoită la vârf. Pinkie s-a oprit și a ridicat-o, a 
lăsat-o să i se ghemuiască în braţe cu burta în sus, și a 
mângâiat-o ușor. Era o pisică bătrână, obișnuită cu atingerea 
oamenilor. Aproape că se îneca torcând. 

Pinkie a dus pisica la bucătărie și a pus-o pe un dulap, apoi a 
început să-i caute mâncarea. Era sub chiuvetă. A desfăcut două 
cutii și le-a vărsat pe două farfurii. Asta o să-i ajungă ceva timp 
bietei bătrânici. Pisica a început să mănânce și și-a arcuit 
spatele în timp ce el își trecea încet degetele pe spinarea ei. 

— Biata pisicuţă! a spus el. Biata pisicuţă bătrânică! 


CAPITOLUL 6 
| 


Totul era deprimant de familiar - casa pe care o cumpăraseră 
împreună cu banii pe care îi economisise el și cu cei moșteniţi 
de Martha. Chiar și așa, aveau o ipotecă exorbitantă, la care el 
încă mai plătea rate. Era un apartament modest, cu două 
camere, la parter, parterul unei case moderne cu terasă din 
Forest Hill, suburbia verde din sudul Londrei. Cel puţin avea în 
spate o grădină pentru Sean, iar MacNeil reușea să ajungă cu 
mașina în Lambeth în douăzeci de minute, când nu era oră de 
vârf. 

Ajunseseră aici, mama, tata și copilul nou-născut, cu atâtea 
speranţe! Dar opt ani mai târziu, strada aceasta îi amintea doar 
de toate visele lor spulberate. Un loc bântuit de ratare. 

Nu fusese niciodată o căsnicie perfectă. El avea doar douăzeci 
și șapte de ani când venise la Londra, proaspăt și naiv, după ce 
lucrase în zona rurală a districtului Inverness. Metropola 
reprezenta o provocare, marele oraș era o aventură. O întâlnise 
pe Martha în prima lună. La o petrecere a polițiștilor. Era 
prietenă cu un detectiv la vremea aceea, dar relaţia lor se 
apropia de final. Amândoi se simţiseră imediat atrași unul de 
celălalt. Sexul era forța motrice a relaţiei lor. Făceau sex de câte 
ori puteau, oriunde puteau. Închiriaseră un mic studio în 
Lewisham, petrecându-și majoritatea timpului în care el era liber 
în pat, mâncând îngheţată, făcând sex și îmbătându-se. Era o 
existență nebună, de carusel ameţitor, fără niciun fel de 
responsabilitate, fără niciun plan de viitor. 

Și apoi, într-o zi, ea îi spusese că era însărcinată, iar viaţa lor 
se schimbase. g 

Niciunul nu știa cum de se putuse întâmpla. Își luaseră măsuri 
de precauție. Dar se întâmplase. Martha fusese distrusă. Işi 
dorea cu disperare copii. Dar nu chiar atunci. Deschisese 
subiectul avortului, dar MacNeil nici nu voise să audă. 

Nu avea propriu-zis convingeri religioase, dar părinții lui 
fuseseră toată viața adepții Bisericii Libere din Scoția şi, cu 
toate că nu credea în Dumnezeul lor, etica acestora îi rămăsese 
în suflet. În final, ea se bucurase că reușise s-o facă să se 
răzgândească. Mai ales în ziua în care se născuse Sean, iar ea îl 
ţinuse în braţe fără să-și poată opri lacrimile care îi curgeau 


șiroaie pe obraji. Și printre lacrimi văzuse că și soţul ei, scoţianul 
mare și dur, plângea. 

MacNeil a parcat mașina în capătul aleii și a încuiat-o. 
Intrarea, care odinioară era o singură ușă cu arcadă, acum era 
împărţită în două - una maro, iar cealaltă albă. MacNeil a urcat 
scările cu inima îngheţată de frică. Trei cuvinte fuseseră 
suficiente să arunce pe apa sâmbetei ce mai rămăsese din viaţa 
lui. Sean e bolnav. 

Martha a deschis ușa înainte să ajungă la ea. A fost șocat de 
cum arăta. Faţa ei era albă, lipsită de sânge, și avea cearcăne 
întunecate sub ochii obosiţi. Părea mult mai îmbătrânită decât 
ultima oară când o văzuse, încordată, cu nervii întinși. Oare 
trecuse doar o săptămână de atunci? Atunci nu era niciun semn 
că Sean ar avea ceva. Școlile erau închise, iar ei n-aveau 
contact cu nimeni. Cum Dumnezeu se infectase? Era tot ce se 
gândise s-o întrebe. Și era ceva mai mult de o urmă de acuzaţie 
în întrebarea lui. 

— Nu știu! 

A clătinat din cap, iar el a auzit disperarea din vocea ei. Au 
intrat în casă. 

— Poate de la tine. Noi n-am fost nicăieri. Poate ai adus-o tu. 

MacNeil și-a încleștat fălcile și n-a ripostat, stăpânindu-și furia 
care se ridica în el ca fierea. 

— Unde e? 

— La Dom. Am chemat doctorul azi-noapte. La patru 
dimineaţa scuipa lichid. Nu pot să cred cât de rapid a fost. 
Ambulanţa a venit la prima oră. 

S-a uitat la el acuzator. 

— De ce n-ai răspuns la telefon? 

— Nu mi-ai dat prea multe motive să vreau să vorbesc cu 
tine, în ultima vreme. 

S-a uitat prin sufragerie. Era un haos! Echipamentul lui Sean, 
cu sigla Arsenal, era întins pe uscător. Consola de jocuri era 
lângă televizor. MacNeil s-a îmblânzit. 

— Eram ocupat. 

— Normal că erai. 

Martha nu reușea să-și ascundă supărarea din voce. 

— Nu ești mereu ocupat? 

El a privit-o și a simţit acea vinovăţie familiară. Ştia că avea 
motive. După ce se născuse copilul, ea nu mai fusese interesată 


de sex. Și, într-un fel, nici nu prea aveau ce să-și spună. Puţinul 
timp liber pe care îl avea el, și-l petrecea cu Sean, iar ei părea 
să nu-i convină asta. Se îndepărtaseră. El începuse să petreacă 
tot mai mult timp la serviciu. Atmosfera din casă era oribilă, așa 
că nu-mi mai dorise decât să scape de acolo, să fie oriunde, 
numai acolo nu. Însoară-te în pripă, o să ai tot timpul să te 
căiești, așa se spune. 

— Îmi pare rău! 

MacNeil a ridicat din umeri. 

— Cred că fost groaznic să fii singură. 

S-a apropiat de ea, cu intenţia de a o lua în braţe, într-un gest 
tardiv de consolare. 

Ea a întins mâna. 

— Nu! a spus ea. Dacă Sean a luat boala, e posibil s-o am și 
eu. 

El a vârât imediat mâna în buzunar și a scos cutiuţa cu pastile 
care i se dăduse la începutul stării de urgenţă. Cea pe care 
dimineaţă i-o ceruseră înapoi. l-a întins-o. 

— Uite, ia astea! 

— Ce-s astea? 

— O doză de FluKill. S-a dat tuturor polițiștilor. 

— Și dacă o să ai nevoie de ea? 

— Nu mă interesează! Te rog, vreau să ți le dau ţie! la-le 
acum! 

— Ar trebui să le iei doar dacă ești bolnav. 

— Ei, dacă ești bolnavă, cu cât le iei mai repede, cu atât mai 
bine! Uite! a spus el și i-a aruncat cutia. 

Ea a luat-o, s-a uitat la etichetă, apoi la MacNeil. 

— Păcat că n-ai fost aici când avea Sean nevoie de ele. 

Asta l-a durut. Nu pentru că era atât de nedrept. 

— Tu ai vrut să plec. 

Ea a pus cutia în buzunar. 

— Poate o să le iau mai târziu. 

A făcut o pauză. 

— Mă duci și pe mine la Dom? Nu am autorizaţie să conduc în 
oraș. Și nu există niciun taxi. 

El a dat din cap. 

— Ce au spus? 

— In legătură cu ce? 

— Cu șansele lui. 


Ea s-a uitat la el. 

— N-au spus nimic. Nici nu trebuie să spună. Toată lumea știe 
care e rata de supravieţuire. 

Ochii i s-au umplut de lacrimi, și-a retras buza de jos înăuntru 
și a mușcat-o până la sânge. 

MacNeil nu putea să se uite la ea. Fixa covorul și își amintea 
cum se lupta și se tăvălea pe el cu băiatul. Când Sean avea vreo 
trei ani, văzuseră împreună la televizor un film vechi cu Clint 
Eastwood. Cel bun, cel rău, cel urât. Nu-ţi poţi închipui ce replici 
rămân în capul unui copil. Eli Wallach îl numise pe Eastwood 
„ticălos trădător”. Și a doua zi, când MacNeil și Sean se băteau 
în joacă, băiatul îi strigase pe neașteptate: „Tu, ticălos trădător 
ce ești!” lar MacNeil și Martha râseseră isteric o jumătate de 
oră. 

— Atunci, să mergem! 

Pe stradă aproape ai fi zis că era soare, deși lumina era încă 
ceţoasă și era mai frig decât de dimineaţă. Dar casa fusese atât 
de întunecată și de deprimantă, încât afară părea chiar senin. 

MacNeil a văzut cum se mișcau draperiile când a ţinut 
portiera pentru Martha. Toţi vecinii văzuseră, probabil, 
ambulanţa care venise să-l ia pe Sean. Cei din familia MacNeil 
erau acum niște paria, leproșii de ultimă oră. Nimeni nu mai 
avea să se apropie de ei. 

lI 

Au pornit prin sud către Blackwall Tunnel, după care au virat 
la sensul giratoriu pe Millennium Way. În fața lor se vedeau 
cupola rotundă, ca de cort, și coloanele de oțel înclinate spre 
exterior, care dominau prin înălțime North Greenwich, o zonă 
acum pustie. Strada cu două benzi i-a purtat printr-un cartier 
industrial părăsit până la parcarea de lângă stațiile de metrou și 
de autobuz. Nu mai circulau mijloace de transport, dar parcarea 
era plină până la refuz. Soldaţii mascaţi de la intrare le-au făcut 
semn să treacă, iar MacNeil a înaintat pe lângă șirurile de 
ambulanţe până la panourile albastre care fuseseră montate în 
jurul Domului - nebunia de un miliard de lire ridicată cu ocazia 
festivităților prilejuite de venirea noului mileniu, pentru care 
autorităţile găsiseră, în sfârșit, o utilitate, pe lângă scurta viaţă 
ca spaţiu pentru concerte. Acum o umpleau cu bolnavi și 
muribunzi. Suprafaţa stadionului fusese împărţită prin panouri, 
iar mii de paturi fuseseră aduse aici, pentru a mai reduce 


presiunea asupra spitalelor din oraș. Mai multe ambulanţe și 
vehicule pentru transport de medicamente erau aliniate în staţia 
de autobuz. MacNeil a parcat în partea centrală, înainte de 
sensul giratoriu de la capătul străzii, și amândoi au urcat repede 
rampa spre poarta de acces în containerele de tablă. Asfaltul 
roșu din jurul domului era plin de vehicule și de personal 
medical putând măști, care pleca și venea. Era haos. Nu erau 
indicatoare care să-i ghideze pe vizitatori, pentru că nu erau 
așteptați vizitatori. Martha și MacNeil nu aveau idee pe unde ar 
putea să intre sau pe cine ar putea să întrebe. Nu erau gardieni 
și nimeni nu s-a uitat la ei când au intrat în spaţiul vast și 
întunecat înconjurat de pânză plastifiată albă. 

Vacarmul de acolo era extraordinar. Huruitul aerotermelor din 
tavan. Miile de voci care se ridicau peste sunetele scoase de 
bolnavi. Strănuturi, accese de tuse, gemete și icneli. Un pat pe 
rotile, împins de niște brancardieri palizi, în uniforme albe. 
Tânărul de pe pat era mort, acoperit parțial de cearșaful pătat 
de sânge și de vomă, fixând neantul cu ochii deschişi. MacNeil 
simţea că i se face rău. Fiul lui era undeva, aici. In iadul acesta. 
Dacă era să moară, mai bine să-l ia acasă, să moară acolo. A 
apucat o asistentă de braț, iar femeia s-a întors spre el. 

— Ce e? 

Vedea bine sfârșeala din petele întunecate de pe faţă, din 
ochii tulburaţi ca de cataractă. Suferea de extenuare din cauza 
morţilor și de lipsă de răbdare cu cei vii. 

— Fiul meu e undeva aici. A fost adus azi-dimineaţă. 

O urmă de umanitate a reușit să treacă de extenuarea ei. 

— leşi afară și ia-o pe alee către Poarta C! Acolo sunt duse 
cazurile noi. 

Și a dispărut în labirint. 

MacNeil a luat-o pe Martha de mână și au scăpat câteva clipe 
în aerul proaspăt, eliberaţi de zgomotele morţii. Au fugit pe 
lângă Dom, îmbrâncindu-i și dându-i la o parte pe niște lucrători, 
care au strigat după ei furioși. Acum însă nevoia de a-și găsi fiul 
avea ceva urgent. Ușile duble ale Porții C erau larg deschise, iar 
ei au intrat în fugă și au găsit un birou de recepţie improvizat, 
unde se treceau în registrul electronic pacienţii internaţi. O 
asistentă mai în vârstă, care stătea la birou, s-a uitat la ei 
alarmată pe deasupra măștii. 

— Pot să vă ajut cu ceva? 


— Fiul nostru a fost adus aici dimineaţă, a spus MacNeil. Sean 
MacNeil. Are opt ani. 

— Nu avem voie să primim vizitatori. Îmi pare rău! 

Dar nu părea că regreta prea tare. 

— Avem un număr pentru urgenţe. Se poate apela douăzeci și 
patru de ore din douăzeci și patru. 

Pe birou, lângă ea, era o mapă cu un plan al clădirii și cu niște 
nume scrise pe el cu creionul. MacNeil nu și-a dat seama 
imediat că motivul pentru care numele erau scrise cu creionul 
era că așa ar fi fost mai ușor de șters și de înlocuit. Dacă s-ar fi 
gândit, și-ar fi dat seama că era ceva logic, având în vedere 
viteza cu care se perindau pacienţii pe acolo. Insă el a întins 
mâna instinctiv și a luat mapa. 

— Hei! 

Asistenta a încercat să i-o ia, dar MacNeil a ţinut-o sus, să nu 
ajungă. 

— Chem poliţia! a spus ea, pe un ton aproape isteric. 

— Eu sunt poliţia, a spus MacNeil. 

S-a uitat repede pe planul schițat. Erau mai multe nume decât 
putea el să reţină. Spaţiul era împărţit în secţiuni și erau încă 
șase pagini, în afară de prima. 

— Nu-l văd, i-a spus el Marthei, ușor panicat. 

A frunzărit repede paginile. 

Asistenta a oftat adânc și a început să tasteze ușor, după care 
a întins mâna și a luat mapa de la MacNeil. L-a găsit pe Sean pe 
a treia pagină. 

— Secţiunea 7B, a spus ea. Urmăriţi săgețile de pe podea! 
Şapte e galben. 

Sean era într-o subdiviziune a secţiunii șapte, împreună cu alţi 
trei copii. El și încă doi erau puși la perfuzie. Avea niște pete 
roșii pe obraji, dar, altfel, era alb ca varul. Cearșafurile de pe pat 
erau ude și răsucite în jurul trupului său chinuit. Era doar parţial 
conștient și delira, scuturat din când în când de accese de tuse 
incontrolabilă. Auzeau lichidul care clocotea în plămânii și în 
gâtul lui. Un medic cu mască, halat alb și mănuși i-a împiedicat 
să se apropie. 

— Ce naiba faceţi aici? 

— E fiul nostru, a spus Martha, abia șoptit, așa că a trebuit să 
tușească puţin și s-o spună din nou, mai tare. 

Medicul s-a uitat atent la Sean și a ridicat din umeri. 


— Îmi pare rău! 

Tuturor le părea rău. 

Medicul a luat fișa de la picioarele patului lui Sean și s-a uitat 
pe ea. A oftat. 

— L-am pus pe steroizi. Urmează tiparul obișnuit. A dezvoltat 
SDRA. 

— Ce înseamnă asta? 

Martha i-a strâns braţul soţului ei înstrăinat. 

Dar MacNeil știa ce însemna. La începutul perioadei de 
urgenţă, tuturor ofiţerilor de poliţie li se prezentaseră 
simptomele și evoluţia pe care le avea gripa, aproape invariabil. 
Începea, ca oricare altă gripă, cu dureri musculare, febră, dureri 
în gât și tuse. Pe urmă degenera rapid într-un declin respirator 
progresiv și ireversibil care se numea sindrom de detresă 
respiratorie acută - SDRA. Începea ca o pneumonie, dar nu 
răspundea la antibiotice sau antivirale. Ştia că steroizii 
reprezentau ultima soluție, dar nici ei nu reușeau întotdeauna să 
oprească inflamarea progresivă care ducea la pierderea de 
proteine, fibroză și, în final, la moarte. 

— Înseamnă că acum totul depinde de cât e de puternic 
copilul vostru, a spus medicul. Cât de eficient luptă sistemul lui 
imunitar cu boala. 

MacNeil s-a uitat la băieţelul chinuit din pat. Părea atât de mic 
și de vulnerabil! Bărbaţi în toată firea mureau din cauza acestei 
gripe. Bărbaţi solizi, puternici și tari cădeau ca iarba secerată. 
Ce speranţă putea să aibă un copil? A închis ochii, copleșit de 
senzaţia de neputinţă. Era tatăl băiatului, pentru Dumnezeu! 
Trebuia să-l protejeze, să aibă grijă de el, să îl ajute să crească 
mare. MacNeil a deschis ochii din nou când l-a auzit pe fiul lui 
zvârcolindu-se din cauza accesului de tuse convulsivă și a simţit 
că i se umpleau ochii de lacrimi. 

— Cât timp? 

Medicul a ridicat din umeri. Era la fel de neputincios ca tatăl 
băiatului. 

— Dacă trece peste următoarea oră, a spus el, poate are o 
șansă. 

IH 

Afară, MacNeil și-a scos masca și a tras adânc în plămâni 
aerul rece de ianuarie. A luat-o pe Martha pe după umeri și a 
simţit cum i se cutremura tot corpul din cauza hohotelor de 


plâns pe care încerca să le înăbușe. Au mers ca în transă printre 
oameni, fără să vadă pe nimeni. Au ieșit pe poartă și s-au întors 
pe Millennium Way. De partea cealaltă a străzii erau alte 
panouri. Au trecut printr-o deschizătură unde era un indicator 
scris de mână care îi îndruma spre hotelul Millennium, unde, la 
doar două sute de metri distanţă, puteau găsi cazare și masă. 
Dar nu au găsit decât paragină. Casele dărăpănate aveau 
ferestrele bătute în scânduri. Un loc viran, plin de gunoaie, 
buruieni și iarbă care creștea din crăpăturile asfaltului. Un 
felinar stradal ruginit, înclinat într-un unghi neverosimil. 
Mormane imense de pământ excavat zăceau pe suprafaţa 
vechiului Ordnance Wharf. Deci ăsta era marele vis milenial! 
Deprimare, paragină, ruină. O tristă reflectare a propriilor lor 
vieţi. O căsnicie distrusă, un copil care se chinuia în spaţiul 
acela imposibil dintre viaţă și moarte. 

Zgârie-norii de pe Canary Wharf ieșeau din ceaţă pe cealaltă 
parte a cotului de râu cu ape lucioase. Semnele unei noi ere de 
prosperitate și regenerare sau, cel puţin, așa crezuseră arhitecţii 
lor. Însă, de fapt, erau niște clădiri la fel de lipsite de suflet ca 
oamenii care le construiseră. Acum, păreau pustii, bântuite de 
groază. 

Un fel de pârâit s-a auzit de peste apă, stârnind ecouri pe 
fluviul întunecat, care curgea încet. Martha a ridicat capul, ca un 
animal care adulmecă. Instinctul, mai mult decât interesul, i-a 
provocat întrebarea. Nu era cu adevărat preocupată de răspuns. 
Era doar ceva de spus. 

— Ce-a fost asta? 

— Probabil focuri de armă. 

Ea s-a încruntat. 

— Cine trage? 

Răspunsul lui MacNeil a fost mecanic. La fel ca Martha, și el 
simţea nevoia să vorbească, să găsească niște cuvinte cu care 
să umple vidul în care, altfel, s-ar fi înecat cu gânduri nedorite. 

— Isle of Dogs a fost închisă. Pe insulă nu e gripă, iar o mână 
de oameni cu arme și cu mare finanţare în spate se asigură că 
n-o aduce nimeni acolo. 

— Au voie să facă asta? 

Martha era uimită. Pentru o clipă, aproape că uitase de ce 
erau acolo. 


— Așa se pare. Poţi să pleci, dacă vrei, dar nu poţi să mai vii 
înapoi. E o hărțuială cu armata, iar guvernul a cam renunţat la 
confruntare. Din când în când mai sunt schimburi de focuri. Dar 
cred că doar de formă. Dacă cineva chiar ar fi împușcat, 
presupun că ar trimite trupe acolo. 

A urmat o altă repriză de pârâituri, apoi tăcere. Alunecarea 
lentă a unei barje care ducea pe râu niște containere galbene 
era singurul zgomot care o perturba. 

Au mers încet, fără un cuvânt, câteva minute. Apoi MacNeil a 
spus: 

— Azi e ultima mea zi. 

A simţit faţa ei întoarsă spre el, dar nu voia să o privească în 
ochi. 

— Cum adică? 

— Mi-am înaintat demisia. Mâine la șapte dimineaţă termin. 

— Nu înţeleg. 

A simţit confuzia din vocea ei. 

— Ce e așa de neînțeles? Renunţ la serviciu. 

— De ce? 

— Pentru că tu ai custodia lui Sean. Pentru că știam că, dacă 
nu îmi fac acum timp să-l văd, n-o s-o fac niciodată. 

Ea nu a vorbit multă vreme. Și apoi a spus: 

— Păcat că nu te-ai gândit s-o faci mai de mult. 

— Nu începe! 

Şi-a luat braţul de pe umerii ei și a simţit iar vechea lui furie. 
Așa se întâmpla mereu când se certau. 

— Nu vreau să facem chestia asta acum. Sean este tot ce 
contează. 

Ea și-a strecurat mâna pe sub braţul lui și l-a strâns cu 
delicateţe. 

— Ai dreptate! Îmi pare rău! Poate dacă ne-am fi gândit 
amândoi mai mult la Sean și mai puţin la noi, lucrurile ar fi fost 
altfel. 

„Pentru Sean ar fi fost cu siguranţă altfel”, s-a gândit el. Dar 
se îndoia că el sau Martha ar fi fost mai fericiți. Dacă n-ar fi fost 
sosirea neașteptată a lui Sean, relaţia lor s-ar fi stins de la sine 
și fiecare și-ar fi văzut de viaţa lui. Câte cupluri, se întreba el, nu 
erau blocate în căsnicii lipsite de iubire, din cauza unui copil 
conceput din neglijenţă? Şi cât de nedrept era asta pentru copil? 
Tot ce le ceruse vreodată Sean fusese iubirea lor. Și dacă ei i-o 


oferiseră, niciodată nu fusese necondiționată. lar acum el zăcea 
pe moarte, pe un pat de spital, și tot ce le mai rămăseseră erau 
regretele și vina. Amândoi la fel de vinovați. 

— Ce o să faci? l-a întrebat Martha. Ca să supravieţuiești. 

MacNeil a clătinat din cap. 

— N-am idee. 

— Poate, a spus ea deodată, poate dacă Sean reușește să 
scape, ar trebui să ne gândim să mai facem o încercare. De 
dragul lui. 

MacNeil a privit posomorât la negura rece de iarnă și a avut 
senzaţia că se prăbușea în gol. 

— Poate ar trebui, a spus el, lipsit de convingere. 

IV 

Amy a trecut cursorul peste meniul computerului și a selectat 
SEND INSTANT MESSAGE. Selectase deja numele lui Sam din 
lista ei de prieteni. A tastat repede: 

Sam, mă gândesc să le spun să încerce să obțină o mostră de 
ADN din țesutul recuperat de Tom din măduvă. Tu ce crezi? 

A apăsat enter și a trimis mesajul. A plecat cu un piuit. A 
așteptat cu ochii la monitor răspunsul lui Sam. Alesese ca avatar 
o fotografie cu chipul ei, care avea să-i apară lui Sam odată cu 
mesajul. Sam, din cine știe ce motiv, alesese un papagal colorat. 
Amy voise mereu să întrebe ce semnificaţie avea, dar uitase, în 
timpul conversaţiilor - dacă mesajele acelea puteau fi numite 
conversații. Erau mai rapide decât mailurile și nu te ţineau legat 
ca o discuţie la telefon. Puteai să lași fereastra deschisă și 
reveneai la conversaţie când voiai. Discutase deja de mai multe 
ori cu Sam în ziua aceea, dându-i informaţii despre oase 
antropologului pensionat. 

Un alt piuit i-a semnalat răspunsul lui Sam. 

De ce? era răspunsul. 

De ce ADN sau de ce te întreb? 

ADN. 

Schimburile lor de replici erau de multe ori caracterizate de 
un fel de frivolitate, singura modalitate reală prin care își puteau 
exprima afecțiunea reciprocă doi oameni care nu se întâlniseră 
decât în eter. Azi însă Sam avea ceva morocănos în 
comportament. Degetele lui Amy au alergat pe tastatură: 

Există o șansă infimă ca ea să existe într-o bază de date ADN. 


Dacă vine dintr-o țară subdezvoltată, cum crezi tu, e puțin 
probabil. 

Adevărat, dar ne-am da pumni în cap dacă s-ar afla într-o 
bază de date. Să nu treci niciodată cu vederea peste lucrurile 
evidente, mereu mi-ai spus asta. 

Proba de măduvă va fi probabil foarte mică. 

Am putea lua pulpă dentară. 

Parcă spuneai că e la tine craniul. 

Ups, așa e. Atunci din os. Aș putea să-l rog pe Tom să taie o 
secțiune din femur. De fapt, cred că a făcut deja asta, ca să 
ajungă la măduvă. 

A urmat o pauză lungă. Amy s-a uitat la cursorul care clipea 
sec pe monitor. Pe urmă: 

Merită să încerci, presupun. 

Altă pauză. 

Ce alte teste a mai comandat Tom? 

Nu știu. Toxicologie, probabil. 

Asta nu aduce prea mult. Rezultate mai degrabă calitative 
decât cantitative. Dacă sunt prezente substanțe, atunci vor fi 
doar urme. Imposibil să spui cât de mult. 

Amy a dat din cap spre monitor, de parcă Sam ar fi putut s-o 
vadă. Știa că Sam avea dreptate. Și era frustrant. Într-un fel, ai 
impresia că ar trebui să poţi spune mai multe despre cineva 
după ce îi analizezi oasele. 

OK, mersi, Sam! Mai vorbim! 

Amy s-a uitat în cealaltă parte a camerei, la mulajul pe care îl 
făcuse după craniul lui Lyn. Chiar și fără carnea care accentua 
trăsăturile,  despicătura maxilarului arăta o  desfigurare 
substanţială, deplasând dinţii pe care ar fi trebuit să-i ţină pe o 
linie dreaptă, uniformă. A apucat maneta de pe braţul drept al 
scaunului cu rotile și l-a deplasat ușor până la masa de lângă 
fereastră. Făcuse orificiile în craniu și lipise în ele cepurile. lar 
acum, că lipiciul se uscase, putea începe să construiască 
straturile de „mușchi” ce urmau să definească faţa și să-i dea 
personalitate. A început să pregătească fâșiile de plastilină, dar 
senzaţia de frustrare n-o părăsea defel. 

Era o senzaţie pe care o avea destul de des și care, în 
general, o ducea spre depresie. Venea din incapacitatea ei de a- 
și face meseria, munca pentru care se pregătise și pe care 
ajunsese s-o iubească. Deși mintea îi era în continuare ascuţită 


și limpede, iar degetele nu-și pierduseră deloc îndemânarea, 
mobilitatea limitată o împiedica să fie odontologul criminalist 
care fusese odinioară. Erau lucruri pe care, pur și simplu, nu le 
putea face din scaunul cu rotile. Acum ţinea cursuri de 
odontologie, desigur, dar nu era o activitate care să-i fi plăcut 
vreodată. Detesta compătimirea pe care o vedea în ochii 
oamenilor. Cumva minimaliza valoarea celor spuse de ea. 

Scrisese câteva lucrări și publicase niște studii. Oferea servicii 
de consultanţă pentru institutele de medicină legală și, de multe 
ori, detectivii de la birourile criminalistice din ţară îi cereau 
părerea. Ba chiar se specializase în tiparul echimozelor atât la 
persoanele vii, cât și la cele decedate. Mărci indicatoare, le 
numeau ei - urmele lăsate de un inel, într-un caz de omucidere, 
de catarama unei curele, într-un caz de viol, de înjunghiere sau 
de mușcătură, în cazul unei agresiuni. Principiile analizei erau 
identice cu cele ale analizei de mușcătură, care fusese 
întotdeauna specialitatea ei și pe care putea s-o facă și din 
scaunul cu rotile. Totuși, limitările ei erau frustrante. 

Dar încercase permanent să nu își plângă de milă. Ar fi fost 
prea simplu. Așa că a dat uitării frustrarea și a așezat prima 
fâșie de plastilină pe pometele craniului. Exact în clipa aceea i-a 
venit ideea și s-a întrebat cum de nu se gândise până acum la 
asta. 

A întins mâna după telefon și a căutat în agendă numărul lui 
Tom de acasă, apoi l-a ascultat sunând. 

— Ce e? 

Tom nu părea prea fericit. 

— Tom? 

— Doamne, Amy! Abia am picat. A fost o tură lungă și intru iar 
la șapte. 

— Scuză-mă, nu m-am gândit! Poţi să vorbești? 

Tom a acoperit microfonul cu palma și s-a auzit înfundat un 
schimb de replici între el și o altă voce masculină. Pe urmă, 
palma a fost luată de pe microfon. 

— Nu e un moment potrivit. 

— Te sun mai târziu. 

Dar el s-a înduplecat. 

— Era important? 

— Poate să mai aștepte. 

L-a auzit oftând adânc. 


— Uf, la naiba, Amy! Tot m-am trezit. Poţi foarte bine să-mi 
spui. 

Vocea lui a devenit mai caldă când a spus: 

— Încă te ascult. Mă duc să-mi fac un ceai. Cum merge cu 
craniul? 

— Merge bine. 

— l-ai dat deja o faţă? 

— Ei, hai, nu sunt atât de rapidă. Cred că mai durează câteva 
ore. 

A făcut o pauză. 

— Tom, ce teste ai comandat pentru măduvă? 

El a înjurat când a scăpat pe jos un vas. 

— Rahat! 

Apoi un alt schimb de replici înfundat. 

— Ştii, până la urmă, nu cred că merită, Amy. Vreau să zic, 
orice am găsi la toxicologic ar fi chiar neconcludent. 

— Așa crede și Sam. 

— Ai discutat asta cu Sam? 

— Da. E în regulă? 

— Presupun. 

— Ne-am gândit că am putea lua o mostră de ADN din 
măduvă. 

— E posibil. Dar nu știu cât ne-ar ajuta, atâta timp cât n-avem 
cu ce să-l comparăm. 

— Şİ m-am mai gândit la ceva, a spus Amy. Am putea face un 
test de virologie. PCR. Să vedem dacă avea gripă. 

— Jumătate de oraș are gripă! 

Tom nu părea prea impresionat de ideea ei. 

— Da, dar poate din cauza asta a murit. 

— Şi de ce s-ar strădui cineva să acopere asta? 

Amy a ridicat din umeri. 

— Nu știu, a spus ea. Dar mi se pare că ar trebui să știm. 
Vreau să spun, informaţiile pe care le vom obţine de la schelet 
sunt limitate. De ce să nu aflăm tot ce se poate? 

L-a auzit iar oftând. Apoi o pauză. 

— Hai să-ţi zic cum facem: ce-ar fi s-o suni pe Zoe să-i spui să 
se ocupe ea de asta? Ar avea și jigodia aia ceva de făcut, în loc 
să stea toată ziua pe scări să fumeze. 


V 

Vântul se întețise și aducea aerul rece și umed din estuar, 
purtându-l în amonte, spre mijlocul oraşului. 

MacNeil şi Martha s-au întors în zona Domului. Fusese o oră 
chinuitoare, după care MacNeil mai zăbovise încă vreo 
cincisprezece minute. N-avea niciun rost să se întoarcă prea 
repede. În realitate însă era doar o modalitate de a amâna 
aflarea veștii pe care nu voiau s-o audă. Ignoranţa însemna 
speranţă. 

Mai mulţi soldaţi cu puștile lipite de piept au trecut tropăind 
pe lângă ei, tineri cu ochi înspăimântați în spatele mâăștilor 
militare de gaze care ar fi trebuit folosite în timpul unui război 
biologic din Irak, un război care nu mai pornise după ce nu se 
găsise nicio armă de distrugere în masă. Ceva mai departe de 
curba Domului, la câteva porţi depărtare, se vedeau niște dube 
negre, fără însemne, care stăteau la rând să încarce morţii pe 
care urmau să-i ducă la centrele oficiale de neutralizare a 
cadavrelor. Crematoriile din oraș, aflate în administrarea 
consiliului, fuseseră copleșite numeric, iar guvernul înființase 
crematorii de urgenţă pentru a scăpa de cadavrele tot mai 
numeroase. Erau mii de cadavre care așteptau în fiecare zi să 
fie distruse, însă nu exista niciun loc în care să fie ținute. Dacă 
incinerarea nu se făcea în douăzeci și patru de ore se considera 
că exista un pericol însemnat pentru sănătate. Funeraliile la 
care să participe membrii familiei erau imposibile. Chiar și 
slujbele religioase erau interzise din cauza riscului de răspândire 
a infecţiei în adunările publice. Guvernul promisese că vor avea 
loc mai târziu slujbe comemorative. Și, astfel, oamenii nu aveau 
posibilitatea de a se consola după toată suferința îndurată, iar 
durerea rudelor era aproape insuportabilă. 

Ușile duble de la Poarta G erau și acum deschise. La birou se 
afla o altă asistentă, însă era angajată într-o discuţie aprinsă cu 
un grup de brancardieri și nu s-a uitat în direcţia lor când au 
trecut pe lângă ea. MacNeil a condus-o pe Martha prin labirintul 
acela, urmărind săgețile galbene până când au ajuns la 
Secţiunea 7B. Paturile erau tot ocupate. Patru copii. Dar Sean nu 
se afla printre ei. 

Martha l-a prins de braţ pe MacNeil. 

— Unde e? 


MacNeil a văzut un medic în celălalt separeu. Schimba 
perfuzia de la braţul unei fete. Nu era tânărul cu care vorbiseră 
înainte. MacNeil l-a apucat de braţ. 

— Băiatul care era în patul din dreapta, aici, la 7B. Unde e? 

Medicul și-a eliberat braţul, iritat de agresivitatea lui MacNeil 
S-a uitat în spate, spre celălalt separeu. 

— Băiatul cu părul negru? 

— Da. 
— A murit. 


CAPITOLUL 7 

MacNeil stătea în picioare în dormitorul fiului său, uitându-se 
pe fereastră la grădina din spatele casei, unde făcuse un leagăn 
pe care îl montase singur și îl fixase în beton. Incă îl auzea pe 
Sean cum ţipa de bucurie când îl împingea să ajungă mai sus și 
mai sus, înfricoșat și fericit în același timp: „Nu te opri, tati, nu 
te opri”. 

Un tren a huruit spre capătul grădinii, în spatele gardului înalt 
de scândură, iar vibrația lui a făcut să se cutremure casa. Era un 
lucru pe care ajunseseră să nu-l mai bage în seamă. 

MacNeil a lăsat draperia să cadă și s-a întors spre cameră. 
Posterele cu jucătorii echipei Arsenal împodobeau pereţii, un 
fular roșu cu alb stătea pe spătarul scaunului de lângă pat, de 
un cablu întins de-a lungul tavanului atârnau fanioane. In 
camera de alături o auzea pe Martha plângând și a lovit cu 
piciorul mingea lui Sean, izbind-o în perete, de frustrare. Mingea 
a ricoșat într-o comodă cu sertare și a răsturnat o fotografie de 
familie. Sticla s-a spart. MacNeil s-a dus s-o ridice și a scos poza 
din rama sfărâmată. O făcuseră mai mare, după un instantaneu 
luat în timpul unei vacanțe la Costa Brava. Toţi trei stăteau pe 
vine în nisip, cu plaja aglomerată în spatele lor și cu lumina 
soarelui care împrumuta mării o nuanţă imposibilă de albastru. 
O rugaseră pe o tânără să-i fotografieze cu aparatul lor, iar poza 
aceea se dovedise a fi cea mai reușită din cele pe care le 
făcuseră. Un moment de fericire surprins pentru totdeauna. 
Pentru eternitate. 

S-a așezat pe marginea patului lui Sean, cu fotografia în 
mână, și s-a gândit la părinţii lui pentru prima oară, după mult 
timp. Cumva, pierderea copilului lui făcea ca discuţia în 
contradictoriu dintre părinţi să pară inutilă și stupidă. Toţi avem 
o singură viaţă și e prea scurtă ca să o irosești cu ceva atât de 
distructiv precum supărarea. 

Își spusese mereu că nu era vina lui, dar știa că nu făcuse 
nimic pentru o reconciliere. Nu fusese niciodată apropiat de 
părinţii lui și îi suna doar din când în când de la Londra. lar când 
îi suna, se împungeau. Înţepături ascunse. Ce bine le părea să-l 
audă - când ei voiau să spună de ce n-a mai sunat. Mama lui era 
maestră în reproșuri acide livrate cu un zâmbet luminos. 

Când Martha îi spusese că era însărcinată, amânase anunțul. 
Ştia că nu le va plăcea. Nici măcar nu știau că trăia cu cineva. In 


lumea lor, sexul înainte de nuntă era un păcat. Și cu cât amâna 
mai mult, cu atât mai greu îi era să le spună. Până când s-a 
hotărât să îi anunţe abia după nuntă - el și Martha se 
căsătoriseră la un birou de stare civilă din Londra, având ca 
martori doi prieteni. 

Și când, în sfârșit, le spusese, părinţii lui se simţiseră jigniţi de 
moarte. Nu doar pentru că nu jurase în faţa lui Dumnezeu, ci și 
pentru că nu fuseseră invitaţi. La nunta propriului fiu. Apoi, când 
aflaseră de copilul care urma să se nască și puseseră cap la cap 
informaţiile, fusese picătura care umpluse paharul. 

Îi dusese pe Martha și pe copil în nord o singură dată. O vizită 
care îl îngrozea, și nu fără motiv. Atmosfera fusese oribilă. Dacă 
părinţii lui se învârtiseră pe lângă copil și îl gâdilaseră, cu el 
fuseseră reci, iar cu Martha aproape necwviincioși. Cu o zi 
înainte de a pleca, Mac- Neil se certase cu ei, în timp ce Martha 
îl plimba pe copil cu căruţul. O confruntare serioasă, dureroasă 
și plină de jigniri, în care lucrurile rămase nespuse erau parcă și 
mai urâte decât cele spuse. Nu se mai dusese la ei de atunci. 

Acum, când stătea pe patul în care fiul lui nu va mai dormi 
niciodată, se gândea pentru prima oară la ei fără furie. Işi 
amintea lucruri pe care le uitase. Lucruri din copilărie. Râsete, 
blândeţe, siguranţă. Întotdeauna se simţise în siguranţă cu ei, 
încrezător în iubirea lor reală, chiar dacă severă și poate lipsită 
de căldură. Era ceva foarte scoţian, foarte prezbiterian. Puteai 
simţi afecţiune, dar nu trebuia să o arăţi. 

Și-a scos telefonul din buzunarul jachetei și l-a deschis. 
Aparatul a scos un bip și l-a anunţat că avea mai multe mesaje. 
Nu avea chef să le asculte. În schimb, a căutat printre numerele 
din memoria telefonului până l-a găsit pe al părinţilor. Ar fi 
trebuit să știe numărul, dar nu îl știa. Era încă un element al 
înstrăinării lor - se mutaseră în altă casă după plecarea lui, iar 
casa aceea nu fusese niciodată „acasă” pentru el. Casa în care 
crescuse era acasă, iar el era oarecum supărat pe ei că o 
vânduseră. 

A ascultat amorţit cât a sunat telefonul într-o casă aflată la 
circa o mie de kilometri depărtare. Într-un alt timp, într-o altă 
lume. Nu-și dădea seama de ce simţea nevoia să-i sune, însă o 
simţea. Poate că voia, pur și simplu, să se întoarcă la copilărie, 
izolat de realitate, eliberat de responsabilitate. Tată lui a fost cel 


care a răspuns. Foarte corect, foarte precis, pronunţând clar 
cuvintele. 

— Tată, sunt eu, Jack! 

A urmat o tăcere lungă la capătul celălalt. 

— Bună, Jack! Cărui fapt datorăm această onoare? 

— Sean a murit, tată. 

De data aceasta tăcerea a fost interminabilă. Apoi, într-un 
târziu, l-a auzit pe tatăl lui inspirând adânc, încet. 

— i-o dau pe mama, a spus el aproape în șoaptă. 

A trecut mai mult de un minut până când mama lui a venit la 
telefon, iar, când a început să vorbească, a auzit tremurul din 
vocea ei. 

— Vai, fiule! a spus ea, iar lacrimile au început să se 
rostogolească pe obrajii lui MacNeil. 


* 


Martha era în hol când a ieșit din cameră. Își dădea seama din 
felul în care se uita la el că știa că plânsese. 

— Cu cine ai vorbit? 

— Cu mama și cu tata. 

A văzut-o încordându-se. 

— Şi ce au avut de spus? 

— Nu prea multe. 

— Deci nu au sugerat că ne-a pedepsit Dumnezeu? 

El a întors capul. 

— Nu. 

Au stat mult timp fără să spună nimic. Apoi el a zis: 

— Trebuie să plec. 

— La serviciu, presupun. 

Tonul ei era mai mult decât acuzator. 

— A fost ucisă o fetiţă. 

— Şi fiul tău e mort, Jack. 

— Nu pot schimba asta. Nici măcar nu pot găsi pe cineva pe 
care să dau vina. 

Ea a rămas cu braţele încrucișate la piept, abia controlându- 
se. Apoi lacrimile i-au umplut ochii deja înroșiţi de plâns. 

— Rămâi! a spus ea. 

— Nu pot! 

— Nu vrei. 


El a clătinat din cap. 

— Nu pot, Martha. Nu cred că are rost. 

A trecut pe lângă ea, îndreptându-se spre ușă. Apoi s-a oprit 
și s-a întors spre ea. 

— Are? 

Toată tensiunea s-a scurs parcă din ea, iar femeia a rămas 
locului, incapabilă să se mai miște. 

— Poate că nu. 

— la FluKill! i-a adus el aminte. Abia mâine trebuie să-l dau 
înapoi. 

Ea a scos borcănelul din buzunar și s-a uitat o clipă la el. Apoi 
s-a întors și a pornit cu pași mari spre baia din capătul holului. A 
dat ușa de perete, a desfăcut capacul borcănelului și a vărsat 
conţinutul în vasul de toaletă. S-a uitat la MacNeil cu un aer 
sfidător. 

— Să-l ia naiba de FluKill! a spus ea. Sper să mă îmbolnăvesc! 
Sper să mor! 

Apoi a tras apa, evacuând orice speranţă de salvare. 


CAPITOLUL 8 
| 


Auriculele, sau urechile externe, erau ultimele elemente pe 
care trebuia să le adauge Amy la aproximarea facială a copilei 
pe care o numise Lyn. 

Gura îi luase cel mai mult timp. În mod normal, joncţiunea 
dintre canini și primul premolar din ambele părţi determină 
poziția colţurilor gurii. Fiecare buză va fi egală ca înălțime cu 
incisivii anteriori corespunzători, de sus și de jos. Dar în cazul 
acesta, despicătura palatală deforma atât de mult maxilarul, 
încât Amy fusese forţată să facă apel și la imaginaţie, nu doar la 
experienţă, ca să modeleze buza superioară desfigurată. 

Petrecuse mai mult de o oră lucrând la ea, atât de absorbită, 
încât abia când s-a îndepărtat puţin să o privească obiectiv a 
resimţit cu adevărat șocul provocat de urâţenia ei. Era oribil. Şi 
dacă până atunci avusese empatie pentru copilă, acum inima ei 
s-a umplut de compasiune. 

A montat cu delicateţe țesutul moale al urechilor la locul lui. 
Craniul nu conţinea niciun indiciu referitor la dimensiunile 
urechilor. Nasul era principalul element de ghidare, atât pentru 
lungime, cât și pentru poziționarea urechii, dar era doar o 
estimare generală. Lungimea și stilul părului erau imposibil chiar 
și de estimat. Amy știa că Lyn ar fi trebuit să aibă un păr deo 
culoare și o consistenţă similare cu ale ei, dar, dacă fusese scurt 
sau lung, împletit sau strâns în coadă, probabil n-aveau să afle 
niciodată. 

Amy întotdeauna avusese părul lung. Era un păr superb, fin, 
de un negru lucios și întotdeauna fusese mândră de el. Până la 
un moment stupid de bravadă, când, ameţită de alcool după o 
petrecere din facultate, își pusese în minte să-l tundă scurt și 
filat. Ea singură. Fusese un dezastru. A doua zi, mahmură, dar 
trează, se uitase cu groază în oglindă. Plânsese aproape o oră 
înainte să iasă să-și cumpere o perucă neagră și lungă. Dar 
niciodată nu îi stătea cum trebuie, așa că, în final, se resemnase 
cu gândul că mai avea câteva luni de așteptare până să-i 
crească părul la loc. 

Mai avea și acum peruca aceea pe undeva, prin fundul 
șifonierului din dormitorul de jos, și când, în sfârșit, a terminat 
urechile, a luat liftul și s-a dus să o caute. O ţinea pe genunchi 


când a ieșit cu căruciorul din dormitor și l-a găsit pe MacNeil în 
capul scărilor. 

La început a fost uimită să-l vadă, dar imediat și-a dat seama 
că se întâmplase o tragedie. 

— Vai, Jack, nu... 

— Nu te apropia! a spus el. S-ar putea să fiu infectat. Am vrut 
doar... în fine, nu aș fi putut să-ţi spun la telefon. 

— Jack, nu știu ce să spun... 

Părea atât de neajutorat! Ca un băieţel. Un bărbat mare, 
transformat în băieţel de o tragedie. 

— Nu e nimic de spus. 

Şi avea dreptate. Nu existau cuvinte potrivite pentru a 
exprima ce simţea. Ar fi vrut să-i arate, să-l îmbrăţișeze, 
singurul lucru pe care putea să-l facă pentru a-l consola. Dar era 
limpede, chiar și din limbajul trupului său, că el nu voia să se 
apropie. 

— L-ai spus lui Laing? 

El a clătinat din cap. 

— Îmi lasă mesaje vocale de trei ore. 

S-a uitat la ceas. 

— Chiar trebuie să plec. 

— Sper că nu ai de gând să te întorci la lucru? 

Era șocată. 

— Ce altceva pot să fac, Amy? Trebuie să mă concentrez la 
ceva. Ceva care să mă împiedice să gândesc, să-mi dea un 
motiv să merg mai departe. 

Şi-a aruncat privirea spre capătul scărilor. 

— Ai terminat-o? 

— În linii mari. Voiam să încerc să-i pun o perucă mai veche 
de-a mea. 

A ridicat peruca. 

— Vrei să vezi? 


El a rămas în picioare în capătul opus al camerei de la 
mansardă și s-a uitat cum Amy se apleca și punea peruca pe 
capul pe care îl modelase pe masa de lângă fereastră. A durat 
cam un minut s-o potrivească și s-o aranjeze, până să fie 


mulțumită, apoi motorul electric al căruciorului a început să 
zumzăie și a mutat-o în lateral, lăsând să se vadă copila. 

O clipă, MacNeil a fost șocat de desfigurarea cutremurătoare 
a buzei superioare, însă, pe urmă, ochii lui au putut vedea 
dincolo de ea chipul unui copil. O faţă plină de inocenţă și 
tinereţe. Mai rotundă ca a lui Amy, cu sprâncene mai drepte, 
probabil trăsături distinctive ale unui alt subtip rasial. Și, cumva, 
Amy îi dăduse viaţă, îi surprinsese spiritul de undeva, din oasele 
acelea. Oasele pe care le văzuse MacNeil într-o geantă de piele 
dintr-un parc din Londra, la primele ore ale dimineţii. Pe atunci 
Sean încă trăia, iar el avea motiv să pună un picior în faţa 
celuilalt. Acum știa că voia să-l găsească pe ucigașul acestei 
fetițe mai mult ca orice. 


Când se pregătea să plece, i-a sunat telefonul. S-a uitat la 
ecran și a văzut că era Phil, ofiţerul de la criminalistică, acela 
care îi arătase cartela de metrou recuperată din Archbishop's 
Park. A răspuns. 

— Jack, te-am sunat la birou, dar mi-au spus că n-ai mai fost 
acolo de câteva ore. 

— Ce este, Phil? 

— Am obţinut o dată de pe banda magnetică. N-am idee cât 
ar putea fi de importantă. E 15 octombrie. Cu doar două 
săptămâni înainte de starea de urgenţă. 

MacNeil nu putea să-și închipuie ce relevanţă ar avea data 
aceea. A ridicat capul și a văzut-o pe Amy uitându-se la el din 
capul scărilor. 

— Asta-i tot? 

— Păi, nu. Am reușit să ridicăm o amprentă parţială de pe faţa 
cartelei. Suficient cât să facem o identificare, dacă avem cu ce 
s-o comparăm. O căutăm acum în sistemul de identificare 
automată a amprentelor. 

Era cam mult să speri ca o amprentă parţială, recuperată de 
pe o cartelă veche de trei luni și găsită pe un șantier i-ar putea 
duce undeva. Dar dacă posesorul ei se afla în baza de date, 
sistemul naţional de identificare automată a amprentelor avea 
să îl găsească destul de repede. 

MacNeil a închis telefonul și a deschis ușa. 


— Jack! 

Vocea lui Amy l-a făcut să se întoarcă. Chipul ei era marcat de 
neliniște. 

— la acum tratamentul cu FluKill! Nu aștepta să vezi dacă ai 
simptome. 

El a încuviinţat cu o mișcare din cap. 

— Bine! 

S-a întors. 

— Jack! 

Vocea ei era imperativă, iar el s-a întors din nou. 

— Promite-mi! 

MacNeil a inspirat adânc. Detesta faptul că trebuia s-o mintă. 

— Promit! 

Afară s-a uitat în sus, la cerul plumburiu, brăzdat de pete 
vinete, care îi scuipa stropi mărunți de ploaie pe faţă. Şi-a 
amintit cum stătuse neputincios pe hol, când Martha aruncase 
pastilele în vasul de toaletă. Se spunea că douăzeci și cinci la 
sută din populaţie va face gripă. Șaptezeci și cinci, optzeci și 
cinci la sută dintre acești oameni vor muri. El fusese expus 
direct la virus, iar prognosticul nu era prea bun. 

lI 

Amy a străbătut cu scaunul sufrageria mare din mansardă, iar 
zbârnâitul motorului lui a străpuns tăcerea încărcată parcă de 
depresie și regrete. Norii se înmulţiseră, iar după-amiaza părea 
și mai întunecată. Dar nu ar fi suportat cruzimea luminii 
electrice. 

Lumina care intra pe fereastră arunca umbre întunecate pe 
faţa lui Lyn, animând-o într-un fel în care strălucirea zilei nu 
reușise s-o facă. Și din umbrele acelea, fetița s-a uitat la ea. De 
la distanţă, părul părea natural. Doar culoarea de chit a 
plastilinei trăda faptul că era un cap sculptat din materiale 
inanimate. Amy nu se simţea în stare să facă mai mult. li 
dăduse înapoi copilului faţa, dar nu și identitatea, iar de aici 
înainte era neputincioasă. Era prizonieră în scaunul ei cu rotile, 
în timp ce alţii încercau s-o găsească. 

Se întreba dacă lucrurile vor mai fi vreodată la fel între ea și 
MacNeil. Suferința poate schimba oamenii, poate să-i marcheze 
irevocabil. Mai ales pierderea unui copil. Pe urmă, exista și 
posibilitatea foarte reală ca unul dintre ei, sau amândoi, să fie 
doborâţi de gripă. Închisă aici, în turnul-magazie de fildeş, unde 


aerul fusese odinioară plin de scorţișoară și cuișoare, pentru ea 
era simplu să uite că acolo, în lumea reală, în lumea celor cu 
trupuri sănătoase, oamenii mureau cu miile. Cu zecile de mii. 

Soneria de la intrare a sfâșiat tăcerea și a făcut-o să tresară. 
O clipă s-a gândit că poate s-a întors MacNeil, că poate a uitat 
ceva. Dar apoi și-a amintit că el avea cheie și nu era nevoie să 
sune. A întors scaunul spre interfon și a ridicat receptorul. 

— Da? 

— Sunt Tom. 

Acesta știa codul de acces de la poarta complexului. 

— Vino sus! 

A apăsat butonul și a așteptat câteva momente ca el să 
deschidă ușa. Apoi l-a auzit pe scări. Când a apărut, în cele din 
urmă, la mansardă, de pe scări, părea palid și obosit. 

— Ce s-a întâmplat? l-a întrebat ea, îngrijorată. 

— Ei, ca de obicei. 

— Harry? 

— Asta fiindcă deocamdată sunt de noapte. Se pare că, pur și 
simplu, nu poate să stea singur acasă. Până acum îmi făceam 
griji pentru SIDA, acum mă întreb ce altceva ar putea aduce 
acasă. 

— Unde se duce? 

— Of, Dumnezeu știe! Nu îmi spune! Am avut o ceartă cu 
scântei după ce ai sunat tu și n-a fost chip să mai dorm. 

— Vai, îmi pare rău! a spus Amy, simțindu-se dintr-o dată 
copleșită de vină. A fost vina mea. Nu trebuia să te sun acasă. 

Tom a liniștit-o cu o fluturare a mâinii. 

— Se cocea de mult. Trebuia să explodeze odată și-odată. 

S-a îndreptat spre bucătărie. 

— E OK dacă-mi fac un ceai? 

— Sigur. 

— Vrei și tu o cană? 

Amy a clătinat din cap. 

— Nu, mersi. 

L-a urmărit câteva clipe, cât el și-a făcut ceaiul într-o tăcere 
ciudată, gravă. Apoi, cu cana în mână, s-a apropiat de fereastră 
să se uite la mulaj. A stat o vreme cu capul înclinat, uitându-se 
la el. 

Apoi, în final, a exclamat: 

— Doamne, urâtă e! 


lar Amy a devenit nejustificat de defensivă. 

— Ba nu, nu e! Are ceva frumos. Aproape seren! Dacă i-ar fi 
păsat cuiva să cheltuie niște bani ca să-i repare buza aceea sau 
măcar s-o corecteze. Trebuie să privești dincolo de asta. 

Tom s-a uitat la ea, curios. 

— E doar plastilină, a spus el. Nu e reală. 

Amy a detectat în tonul lui o ostilitate ciudată. 

— A fost la un moment dat. 

Tom a sorbit gânditor din ceai, fără să-și ia ochii de la ea, 
până când Amy a început să se simtă tulburată de privirea lui. 

— Deci, ce căuta aici? 

— Cine? 

— Ei, hai! Ştii bine la cine mă refer! MacNeil. L-am văzut 
plecând. 

Amy a simţit cum se înroșea până în vârful urechilor. 

— A venit să vadă capul. 

— A, da? Și i s-a părut și lui că e frumoasă? 

— Nu fi caraghios! 

— A, deci eu sunt caraghios, nu? Spune-mi, de când au 
început să vină acasă la tine ofițerii de poliţie să-ți vadă 
reconstrucţiile? 

Ea nu a spus nimic. 

— Mă gândeam dimineaţă, când păreai să știi totul despre 
separarea lui de soţie. 

A făcut o pauză. 

— Ce se întâmplă, Amy? 

Nu voia să-l mintă. 

— Nu e treaba ta, Tom. 

— Amy, e omul-maimuţă! O maimuţă mare și stupidă care 
detestă homosexualii. Nu pot să cred că ai o relaţie cu el. 

— De ce? 

— Păi, în primul rând, fiindcă nu mi-ai spus. Credeam că sunt 
cel mai bun prieten al tău. 

— Eşti. 

— Nu mai sunt, după cum se pare. 

— Acum chiar ești caraghios. 

— Da? 

Tom a pufnit cu indignare. 

— Cum crezi că am putea coexista vreodată, Amy? Tu, eu și 
omul-maimuță. 


— Nu e așa cum crezi tu. 

Amy își dădea seama că situaţia scăpa de sub control. 

Câteva hohote lipsite de veselie s-au desprins de pe buzele lui 
Tom. 

— A, normal că nu e! 

— Nu e! Nu e homofob. Nu te urăște; pur și simplu nu te 
înţelege, atâta tot. S-ar putea chiar să se și teamă puţin de tine. 

— O, da, tremură în pantofi! 

Acum Amy se înfuriase. 

— Ești atât de obsedat de sexualitatea ta, Tom, încât o lași să 
te definească exclusiv. Ești gay și ești mândru de asta, și vrei să 
știe toată lumea - ceea ce e perfect. Dar tu le arunci asta în față 
oamenilor și nu îţi dai seama cât de intimidant și de stânjenitor 
e. Mai ales pentru un prezbiterian de la ţară, din Scottish 
Highlands. 

Tom s-a uitat la ea plin de furie. 

— M-ai minţit! a spus el, abia stăpânindu-se. 

— Nu e adevărat! Doar că nu ţi-am spus, atâta tot. 

— Ceea ce înseamnă minciună prin omisiune. Și prietenii nu 
fac asta. Prietenii își spun totul. 

— lar tu ai fi fost de acord, presupun. 

— Nu, normal că n-aș fi fost de acord. 

— Deci, cu alte cuvinte, nu pot să am o relaţie fără aprobarea 
ta. 

— E omul-maimuţă, pentru Dumnezeu! Ce naiba vezi la el? Și 
mai curios, ce vede el la tine? 

Cuvintele îi scăpaseră înainte să le poată opri. 

Amy s-a făcut albă ca varul, iar toată lumea ei s-a concentrat 
într-un punct atât de plin de durere, încât i-au trebuit câteva 
clipe ca să vorbească. 

— La o handicapată, vrei să spui. Ce vede la o handicapată. 

Vocea ei era foarte mică, foarte slabă. 

Faţa lui Tom s-a colorat. 

— Nu, a spus el repede. Nu am vrut să spun asta. 

— Cred că ar fi mai bine să pleci. 

— Amy... 

— Pleacă! Te rog, Tom, pleacă înainte ca unul dintre noi să 
mai spună ceva! 

El a părut să-și dea seama că nu mai era cale de întoarcere. 
Cel puţin, nu acum. A așezat cana pe masă. 


— Îmi pare rău, Amy! a mai spus el. Îmi pare rău că am venit! 

În noaptea în care se întâlniseră sau, cel puțin, în noaptea în 
care începuse totul, nimeni nu fusese mai uimit decât Amy de 
felul în care evoluaseră lucrurile. Se întâlniseră de multe ori în 
laborator și știa că exista un fel de animozitate între el și Tom, 
dar pe atunci nu avea idee despre ce era vorba. Incepuse de 
puţin timp să colaboreze cu serviciul de criminalistică, iar 
MacNeil era un polițist oarecare. Un scoţian mare și taciturn 
care se purta cu ea de parcă n-ar fi existat. Până la petrecerea 
colegilor. 

Tom o convinsese să se ducă. Cineva pleca, iar colegii 
rezervaseră o sală la un restaurant din Soho pentru petrecerea 
de rămas-bun. Amy fusese convinsă să-și lase mașina acasă 
pentru a putea să bea un pahar și, cum majoritatea taxiurilor din 
Londra sunt dotate cu rampe de acces pentru cărucioare, nu 
mai găsise argumente să se împotrivească. 

Era intimidată și stânjenită. Lucra la biroul din Lambeth Road 
doar de câteva săptămâni și nu cunoștea prea multă lume, așa 
că, în prima parte a serii, stătuse lipită de Tom. Dar, ca de 
obicei, Tom băuse prea mult și, în scurt timp, își găsise un tip și 
dispăruse în noapte, lăsând-o pe Amy să se descurce. Astfel, 
ajunsese să stea într-un colţ, învârtind în mână un pahar gol de 
vin, pe care nu se gândea nimeni să i-l umple. Până când o 
umbră mare se așternuse pe masă, iar ea ridicase capul și îl 
văzuse pe MacNeil uitându-se în jos la ea. 

— Mai vrei unul? 

De fapt, Amy nu voia decât să plece, dar tocmai omul- 
maimuţă al lui Tom se oferise să-i dea de băut. Și chiar foarte 
politicos. Cum putea să-l refuze? 

El se întorsese cu un pahar de Pinot Grigio pentru ea și cu un 
whisky pentru el și se așezase alături. 

— Nu pari să se distrezi prea bine. 

— Nici tu. 

— Chiar nu mă distrez. 

— Atunci de ce ești aici? 

El ridicase din umeri. 

— Oamenii au anumite obligaţii sociale. 

Ea râsese. 


— E pentru prima oară când aud un poliţist vorbind de 
obligaţii sociale. 

El zâmbise cu tristeţe. 

— Da, păi, în ziua de azi, lumea vrea ca polițiștii să spună 
cuvinte mari. Ştii ce e un spaţiu defensibil? 

Ea îl privise nedumerită. 

— N-am idee. 

— O grădină. 

Ea răsese iar. 

— Glumești! 

El își îndreptase umerii și își compusese pe dată o mină 
serioasă. 

— Onorată instanţă, se adresase el cu solemnitate unui 
magistrat imaginar. Mă îndreptam în direcţia vest pe aleea de 
sud, când persoana acuzată și un alt agresor necunoscut au ieșit 
din spaţiul defensibil în punctul de plecare al autostrăzii. 

Apoi se relaxase și zâmbise. 

— Ştii, ne trimit să facem cursuri de limbi străine ca să vorbim 
așa. 

— Pari destul de fluent. 

— Întotdeauna am avut talent la limbi străine. Vorbesc destul 
de bine profana. 

— Îmi place accentul tău. 

— Da? Cei mai mulţi de pe aici fac mișto de el. lar în Scoţia 
mi-ar spune că sunt teuchter. Asta înseamnă un prostovan din 
Highlands, pentru informaţia ta. 

— Îmi pare bine că mi-ai spus. Și ești? 

— Ce să fiu? 

— Un prostovan din Highlands. 

— O, da! Niciunul nu-i mai prost ca mine! 

Se uitase la el de parcă l-ar fi văzut prima oară. Era 
neașteptat de deschis. Nici urmă de prefăcătorie și părea că nu 
îl deranja să se ia singur la mișto. Era un zdrahon de bărbat, cu 
niște mâini mari, care, era convinsă, putea să facă mult rău 
dacă s-ar fi gândit să le folosească drept arme; totuși, purtarea 
lui avea o delicateţe fermecătoare. Uitându-se la mâinile lui, 
observase verigheta. 

— De cât timp ești căsătorit? 

— Opt ani, a spus el fără ezitare. 

— Copii? 


El zâmbise, iar Amy văzuse imediat afecțiunea din zâmbetul 
lui. 

— Da, un puști. Opt ani. Un copil minunat. 

— Cum îl cheamă? 

— Sean. Numit după taică-său. 

Când ea se încruntase, îi lămurise totul. 

— Sean este varianta irlandeză a lui John, dar eu prefer să mi 
se spună Jack. Pe tata îl cheamă Sean, înţelegi? Și pe tatăl lui, și 
pe tatăl tatălui lui. Mult prea mulţi Seani în familie, rădăcini 
irlandeze foarte adânci. Dar n-am fost în stare să rup tradiţia, iar 
Martha a spus, ce zici de Sean? Mi s-a părut că sună bine. 

— Martha. Soţia ta? 

— Da. 

Petrecerea era pe sfârșite. Cineva de la toxicologie venise să 
le spună că unii dintre ei voiau să meargă la un curry, iar ei erau 
bineveniţi. Dar Amy spusese că era indicat să se ducă acasă. lar 
MacNeil spusese că și el trebuia să se ducă acasă. Localul se 
golise rapid, iar MacNeil se oferise: 

— Îţi chem eu un taxi, dacă vrei. 

— Mersi. 

Îl lăsase s-o ajute să iasă în stradă cu căruciorul. Străzile erau 
pline de beţivi care ieșiseră din puburi și baruri în aerul cald de 
vară. MacNeil o condusese spre un colţ de stradă unde câţiva 
golani care vorbeau o limbă slavă beau Fosters din cutie. Unul 
dintre ei se uitase la Amy și făcuse un comentariu care stârnise 
râsetele celorlalţi. MacNeil îl apucase de gulerul tricoului, 
ridicându-l, aproape, în aer. Doza de bere căzuse zăngănind pe 
trotuar. 

— Dacă ai ceva de spus, băieţaș, spune-mi mie! Și spune-mi- 
o, te rog, într-o limbă pe care s-o înţeleg și eu, nenorocitule! 

Amicii lui se speriaseră și intraseră instantaneu în defensivă, 
dar fuseseră prudenţi și păstraseră distanţa. 

— Nu, Jack, nu! Te rog! strigase Amy, iar MacNeil, după un 
moment de șovăire, îi dăduse drumul tânărului, împingându-l în 
braţele amicilor lui. 

— Scuze! îi spusese el stânjenit lui Amy, apoi începuse s-o 
împingă pe Shaftesbury Avenue. 

— De ce ai făcut asta? 

— Urăsc incorectitudinea. 

Își ţinuse privirea îndreptată în faţă. 


— Ce îţi închipui că a spus? 

— Ceva neplăcut! Ceva despre tine. 

— Te obișnuiești cu asta, zisese ea. Mi s-a spus „gălbejită” 
toată viaţa, câteodată „ochi mijiţi”. Şi altele și mai rele. Acum 
sunt „handicapată cu ochi mijiţi”. 

De cum o spusese, își dăduse seama cât de amar suna. lar ea 
nu voia să fie amară. Ştia ce putea face amărăciunea din 
oameni. 

Pe Shaftesbury Avenue, el strigase după un taxi. Şoferul se 
scuzase. Nu avea rampă. 

— Nu-i nimic, putem să așteptăm altul, căutase Amy să îl 
liniștească. 

— Nu e nevoie, îi răspunsese MacNeil și o ridicase din scaun 
cu mare ușurință, un copil în braţele lui mari și puternice, apoi o 
așezase în taxi și ridicase scaunul cu rotile. Vin cu tine, o 
lămurise el. Și atunci nu vor fi probleme la coborâre. 

Pe drum, ea îi spusese: 

— Chiar nu trebuia să faci asta. 

— N-am nimic de făcut. 

— Ai o soţie și un copil care te așteaptă acasă. 

Urmase o tăcere lungă. El se uitase pe fereastră, la luminile 
care treceau pe lângă ei, și nu răspunsese. 

— Nu-i așa? 

El se întorsese cu faţa la ea, iar în lumina trecătoare a unui 
felinar stradal ea îi văzuse ochii de animal rănit. 

— Nu, zisese el în cele din urmă. Nu, nu am. 

| se păruse că trecuse mult timp până să-și adune curajul să-l 
întrebe. 

— Cum, nu? 

— Ne-am separat, îi răspunsese el simplu. 

Se uitase la mâinile pe care le ţinea pe genunchi, răsucindu-și 
verigheta pe deget. De data asta ea își dăduse seama că 
MacNeil nu avea de gând să-i spună mai mult și că ar face mai 
bine să nu întrebe. 

Turnul Londrei era luminat discret când trecuseră pe lângă el, 
peste Tower Bridge, spre South Bank. Taxiul îi lăsase la 
intersecţia dintre Gainsford Street și Shad Thames. 

— Te conduc până la ușă, spusese MacNeil după ce o scosese 
din mașină și o așezase în scaunul cu rotile. 


— Nu e nevoie, zău! Sunt fată mare. Mereu mă întorc acasă 
pe întuneric. 

— Da, dar nu când sunt și eu pe aici, să-mi fac griji. E în 
regulă, nu vreau să fiu invitat la cafea. Nu beau niciodată 
porcărie de-aia. 

Plătise șoferul, iar Amy tastase codul de acces de la poartă. El 
deschisese și traversaseră curtea până la rampa care ducea 
spre ușa casei ei. 

Amy se încruntase. 

— Asta-i curios! 

— Ce? ` 

— Lumina de deasupra uşii e stinsă. Intotdeauna o las aprinsă 
când ies în oraș. 

— Doar pentru a-i anunţa pe hoţi că nu e nimeni acasă. 

Ea se uitase la el. 

— Trebuie să văd ca să pot intra. 

Descuiase ușa și o deschisese spre scară. Tot apartamentul 
era cufundat în întuneric. Era un întrerupător la care putea 
ajunge ușor din scaunul cu rotile, dar lumina nu se aprinsese. 

— Unde e panoul cu siguranţe? o întrebase MacNeil. 

— La etaj. 

MacNeil se uitase la liftul inutilizabil. 

— Cum naiba urci și cobori când nu e curent? 

— Nu mi s-a mai întâmplat niciodată. 

El închisese ușa și o luase iar în braţe. Ea îl prinsese pe după 
gât, amintindu-și cât se simţea de în siguranţă când era copil, 
purtată în braţe pe scări de tatăl ei, care îi cânta „Carry me, 
carry me, cross the world”. 

— Mai bine îmi explici tu pe unde să o iau, spusese MacNeil și 
urcase cu ea în braţe cele două rânduri de scări până la 
încăperea mare de la mansardă. 

Aici lumina felinarelor stradale pătrundea pe fereastră și 
arunca o strălucire galbenă în cameră. El o lăsase cu grijă în 
căruţul de la etaj și deschisese ușița de la siguranţele electrice. 
Răsucise un buton și toate luminile se aprinseseră. El clătinase 
din cap. 

— O fi fost o fluctuaţie de curent sau ceva. A sărit siguranţa. 
Poate că n-ar fi rău să ai un soi de baterie pentru lifturile astea 
ale tale, dacă nu vrei să rămâi blocată. 

— Sau aș putea să te chem pe tine să mă urci și să mă cobori. 


— Aș veni ca din pușcă, știi doar. 

Ceva în felul în care o spusese o făcuse să i se oprească un 
pic inima și să-i crească pulsul, iar el păruse că se rușinează 
brusc. Lui Amy i se uscase gura și nu-i venea să creadă că elar 
putea fi interesat de ea. Nu în felul acela. 

Mai târziu, el îi explicase că motivul pentru care șovăise era 
că nu știa cum să săruți pe cineva care stă într-un cărucior. 
Acest lucru explica stângăcia gesturilor lui, când făcuse un pas 
spre ea, apoi se oprise, se lăsase în genunchi, parcă 
neîndemânatic, după care îi luase cu delicateţe faţa în mâinile 
lui mari și o sărutase. 

Fusese un moment pe care avea să și-l amintească toată 
viaţa. Un moment în care simţise că Dumnezeu îi redase viaţa. 

MacNeil a parcat în faţa secţiei de poliţie, care se situa în 
locul pe care scoţienii l-ar fi numit gushet, în „buzunarul” dintre 
Kennington Road și Mead Row. Era un cuvânt pe care MacNeil îl 
folosise de multe ori când venise la Londra, dar pe care nimeni 
nu părea să îl înțeleagă. Se uitase o dată în dicţionar și nu îl 
găsise. Cel mai apropiat era gusset, care însemna o bucată de 
pânză triunghiulară, cusută la o haină, pentru a o întări. Așa că 
și-a imaginat că ăsta o fi. Și el descria exact poziţia secţiei de 
poliţie Kennington Road - construită în triunghiul alcătuit de 
două străzi care se intersectau într-un unghi ascuțit. 

Se dusese la Islington să facă un duș și să se schimbe, iar 
acum se simţea mai puţin contaminat. Mai puţin mingin’, cum ar 
fi zis unii dintre colegii lui. Alt cuvânt scoţian, dar unul care 
fusese inexplicabil adoptat de englezi și intrase în jargonul 
londonez modern. 

Inspectorul Laing, însă, rămânea la vechiul limbaj din 
Glasgow. 

— Unde mă-ta ai fost? s-a răţoit el la MacNeil, din celălalt 
capăt al sălii detectivilor. Treci aici! a continuat și a îndreptat un 
deget agresiv spre biroul lui. 

Nimeni altcineva nu i-a acordat prea multă atenţie. Se 
obișnuiseră cu Laing de acum. 

MacNeil a rămas în picioare în faţa biroului la care stătea 
superiorul său. 

— Am avut niște probleme personale de rezolvat, domnule 
inspector-șef. 

— Nu există probleme personale în meseria asta, băieţaș. 
Credeam că ai aflat-o până acum. 

— Păi, ca să fiu absolut sincer, domnule Laing, mă doare în 
fund de ce crezi tu. Și dacă ai o problemă cu asta, n-ai decât să 
mă concediezi! 

Avusese de gând să-i spună inspectorului de Sean, dar cumva 
i se părea că nu era momentul. 

Laing s-a uitat urât la el. 

— Dacă nu vrei să-ţi belesc pensia, MacNeil, îţi sugerez să fii 
atent la ce scoţi pe gură! 

Nu părea să vadă nimic ironic în asta, iar MacNeil s-a stăpânit 
să nu-i dea replica. 


— Mă tot freacă la cap o scârbă de la cabinetul adjunctului de 
premier să-i dau în scris de ce unul dintre ofiţerii noștri a oprit 
lucrările în Archbishop's Park, iar eu n-am putut să le trimit nici 
măcar raportul tău, fiindcă nu îl am. 

— O să-l ai pe birou dimineaţă. 

— Îl vreau pe birou diseară, înainte să plec. 


* 


MacNeil a stat și s-a uitat la hârtiile care se adunaseră în 
vrafuri pe biroul lui. Rapoarte, dosare și somații, o sută de 
hârtiuţe lipite pe marginea computerului și pe lampa de birou, 
un turnuleţ din notițe de la zeci de investigaţii mâzgălite în 
grabă și înfipte în ţepușa din tavă. Nu erau mai mult de șase 
ofițeri și funcţionari la birouri. Telefoanele sunau în permanenţă, 
pentru că nu erau suficienţi oameni ca să răspundă. 

Sergentul Rufus Dawson a lipit un bileţel pe monitorul din fața 
lui MacNeil. Era un irlandez mare și roșcat, cu un accent ciudat 
care se datora faptului că fusese crescut în Noua Zeelandă și 
era de origine irlandeză, întotdeauna glumeţ, întotdeauna 
pregătit să spună un banc și cu un râs molipsitor, în ultimele 
săptămâni fusese nefiresc de retras. Nu prea mai găsea nimic 
de râs în ziua de azi. 

— A sunat Phil, de la Lambeth Road, cu un nume și o adresă. 
Amprenta pe care au găsit-o pe cartela de metrou. A zis că 
trimite mai multe informaţii prin fax. 

Se pregătea să plece, dar ceva din comportamentul lui 
MacNeil l-a oprit. S-a uitat lung la el. 

— Ești OK, colega? 

— Da, sunt OK, Ruf, mersi! 

A dezlipit bileţelul de pe computer și s-a uitat la măzgălelile 
lui Rufus. Ronald Kazinski, acesta era numele de pe hârtie. Mai 
era o adresă în South Lambeth. S-a ridicat și s-a dus să vadă 
dacă nu cumva venise faxul lui Phil. Era în tavă. 

Kazinski avea treizeci și unu de ani și părul negru și rar în 
fotografia de la poliție care însoțea detaliile despre el. Pomeţi 
înalţi și ochii mult depărtaţi. Fusese ajutor la pompe funebre la 
un crematoriu din sudul orașului în ultimii doi ani și jumătate. La 
scurt timp după instalarea stării de urgenţă fusese trecut în 
subordinea guvernului, la centrul oficial de incinerare a 


cadavrelor de pe partea sudică a fluviului, din centrala electrică 
dezafectată Battersea. Amprentele erau în baza de date a 
sistemului naţional de identificare a persoanelor pentru că avea 
un dosar pentru furt. Acum, în loc să scape de lucruri furate, 
scăpa de cadavre. MacNeil s-a întrebat dacă nu cumva tot el 
scăpase și de oasele micuţei chinezoaice din Archbishop's Park. 
Era o coincidenţă ciudată ca tocmai amprenta lui să fie găsită 
pe o cartelă de metrou ridicată din apropierea locului în care 
fuseseră aruncate oasele. lar în coincidenţe, ciudate sau nu, 
MacNeil nu prea credea. 

Şi-a pus haina pe el și i-a strigat lui Dawson: 

— Dacă mă caută Laing, spune-i că m-am dus să vorbesc cu 
Kazinski. 

lI 

În Evul Mediu, locul pe care se afla centrala electrică 
Battersea se numea Battersea Fields și era o zonă frecventată 
de vagabonzi și de tot felul de nefericiți ai sorții. Pe la 1800, 
terenul era folosit pentru vânătoarea de porumbei sau pentru 
bâlciuri. Din câte se părea, ducele de Wellington și lordul 
Wichelsea se pare că au avut aici un duel din care amândoi au 
scăpat nevătămaţi. Centrala termică, cu cele patru coșuri bine- 
cunoscute, fusese construită în anii 1930 și, vreme de jumătate 
de secol, își aruncase deasupra orașului fumul gros și negru, 
înainte să fie închisă prin anii 1980. Îi dăduseră jos acoperișul ca 
să ia turbinele uriașe și, aproape treizeci de ani, clădirea fusese 
expusă intemperiilor. Planurile ambiţioase ale unui consorţiu 
privat de a o transforma într-un complex hotelier, comercial și 
de distracţie, păstrându-i însă forma distinctivă, fuseseră 
temporar oprite de guvern. Deasupra sălii principale se 
construise un acoperiș improvizat, iar cele patru coșuri aruncau 
din nou fum pe cerul Londrei. Dar nu cărbunii aduși pe fluviu cu 
barjele ardeau acolo. Erau trupuri umane. Victimele pandemiei. 
Fumul, însă, era la fel de negru și plutea deasupra malului sudic 
precum un giulgiu fantomatic. 

MacNeil a trecut pe lângă panourile care ascundeau locul de 
ochii curioșilor. Panouri puse acolo de dezvoltatori în vremuri 
mai optimiste. Acestea creau o scenă bizară cu șesuri și copaci 
verzi sub un cer albastru, senin. Deasupra lor, turnurile de 
cărămidă roșie ale centralei electrice se ridicau pe cerul 
adevărat, întunecat și sumbru, înțepându-l din cele patru colţuri 


cu coșurile albe și înalte prin care ieșea fumul de la furnalul de 
jos. Spre sud-vest, niște macarale înalte zăceau nemișcate 
deasupra blocurilor de apartamente neterminate. Spre nord-est, 
noua piață Covent Garden - care se autointitulase Cămara 
Londrei - era pustie. Și pe toată lungimea străzii Chelsea Park, 
afișe uriașe anunțau străzilor pustii: Revoluția industrială s-a 
terminat; Epoca informației a luat sfârșit; Gândesc, deci pot sau 
Bine ați venit în generația ideilor. MacNeil a aruncat o privire 
spre fumul care plutea deasupra și și-a spus în gând: „Bine aţi 
venit în iad”. 

A întors pe Kirtling Street și s-a îndreptat spre ghereta 
paznicului, oprind lângă porţile de metal vopsite în albastru. În 
faţa porţii era un jeep militar cu o mitralieră montată în spate. 
Doi soldaţi stăteau și fumau prin măștile de pânză. Un bărbat de 
la pază, cu o uniformă verde, a apărut de cealaltă parte a porții. 
Și el avea o mască albă de pânză și stătea la distanţă. MacNeil a 
coborât din mașină și l-a privit printre gratiile porții. 

— Ai documente? i-a strigat bărbatul. 

MacNeil a ridicat mandatul. 

— Poliţia! a spus el. Vreau să vorbesc cu unul dintre angajaţi. 
Un anume Ronald Kazinski. 

— Așteaptă! a spus omul de la pază. 

A intrat înapoi în gheretă, iar MacNeil a văzut în spatele 
porţilor o clădire scundă, din plastic și sticlă, cu o formă ciudată. 
Acolo se găsea o machetă a complexului gândit de dezvoltatori. 
Dar ei nu și-l imaginaseră niciodată așa. Pe iarbă, chiar lângă 
clădire, erau două statui înalte de bronz. Un bărbat și o femeie 
cu un copil în braţe, amândoi cu mâna ridicată în semn de salut. 
Pe cine salutau, nu știa nimeni. „Viaţa, eventual”, s-a gândit 
MacNeil. Caz în care statuile aveau ceva mai mult decât ironic. 
Dar păreau să facă pereche bună cu afișele pline de sloganuri 
pe care le văzuse mai devreme. Aveau ceva aproape stalinist. 

Incuietoarea electronică a deschis poarta, care a început să 
alunece încet. Bărbatul de la pază i-a strigat din ușa gheretei: 

— Du-te direct la blocul administrativ și întreabă de domnul 
Hartson! El e șeful. 

MacNeil a pornit cu mașina pe lângă statuile care salutau și a 
trecut printr-o altă poartă ca să ajungă la o clădire din cărămidă 
care avea cam jumătate din înălțimea zidului centralei electrice. 
Pe deșertul de asfalt crăpat, excavatoarele și macaralele 


stăteau nemișcate, precum dinozaurii încremeniţi în timp. Mai 
multe dube negre, fără înscrisuri, erau încolonate în faţa unei 
porți uriașe care dădea spre hala centrală, așteptând să-și 
livreze încărcătura macabră, înainte de a se întoarce la vreunul 
dintre zecile de spitale, ca să încarce iar și să revină. Luntrași 
moderni care traversau dintr-o parte în alta râul Styx. 

A parcat în faţa clădirii de birouri și a împins ușile duble care 
dădeau spre holul de intrare. O femeie de la o masă s-a uitat la 
el din spatele măștii. El și-a fluturat legitimaţia. 

— Detectivul MacNeil, îl caut pe domnul Hartson. Mă 
așteaptă. 

Biroul lui Hartson se afla la ultimul etaj al clădirii. O imensă 
despărțitură de sticlă pe una dintre laturi, prin care se vedea 
hala principală a fostei centrale electrice. Hartson era un bărbat 
de vreo șaizeci de ani, înalt, slab și chel, cu aerul acela servil al 
antreprenorului de pompe funebre. MacNeil s-a apropiat curios 
de peretele de sticlă. Scena de jos era una pe care nu și-ar fi 
putut-o imagina. Mii de cadavre goale erau așezate pe trei 
niveluri pe paleţi din lemn, cât vedeai cu ochii, așezate teanc, 
precum manechinele dintr-o fabrică de păpuși, cu braţele și 
picioarele amestecate, ciudat de strălucitoare, prea puţin 
omenești. O ceaţă fumurie obtura detaliile, la fel ca negura care 
plutește asupra Tamisei într-o dimineaţă de toamnă. Niște 
siluete sinistre se mișcau prin șuvițele acelea de fum cu mișcări 
lente, ca niște astronauți pe lună; luau cadavrele din mașini și le 
așezau grămadă pe alţi paleţi. Unul dintre incineratoare părea 
destinat hainelor și așternuturilor. Cadavrele erau împinse în 
celelalte trei, cu tot cu paleţi, de niște motostivuitoare gigantice. 
In cele câteva clipe în care ușile incineratorului rămâneau 
deschise, focul din interior arunca o lumină vaporoasă, 
portocalie, peste negura de fum, după care uriașele uși de oţel 
turnat se închideau cu zgomot, iar vibrația lor se simţea în 
clădire ca un cutremur. 

MacNeil a cercetat cu privirea grămezile de oameni aruncaţi 
de dedesubt și s-a întrebat dacă Sean era pe undeva pe acolo, 
sânge din sângele lui, așteptând, alături de ceilalţi, incinerarea. 
Nu era un gând asupra căruia avea putere să zăbovească, așa 
că s-a întors spre birou. 

— O imagine care te trezește la realitate, nu-i așa? a spus 
Hartson. Slavă domnului, noi încă trăim! 


A trecut pe lângă MacNeil spre fereastră, iar acesta a văzut 
cum masca lui căpăta strălucirea portocalie a focului când ușile 
incineratorului se deschideau ca să primească alţi morţi. 

— Am fost credincios, a spus el. Un bun catolic. 

S-a întors spre MacNeil. 

— Acum îmi pun întrebări. 

Dar imediat a abandonat reflecţiile lui cosmice. 

— Ce vrei de la Ronnie? 

— Doar o vorbă. Îl cunoști personal? 

— Îi cunosc pe toţi oamenii care lucrează aici. Moartea îi 
adună pe cei vii. Suntem foarte apropiaţi. 

— Deci știi că are cazier? 

— O, da! Mi s-a dat dosarul lui când făceam recrutări pentru 
incinerator. Dar e ceva din trecut, mă gândesc. Experienţa lui în 
domeniul pompelor funebre a fost mai importantă. E un tânăr 
foarte drăguţ. Muncitor, conștiincios. 

— Te deranjează dacă îl împrumut o jumătate de oră? 

— Absolut deloc, domnule inspector! Dar schimbul lui începe 
la miezul nopţii. 

Zâmbetul lui Hartson avea seriozitatea omului obișnuit să dea 
vești proaste. 

— Aici lucrăm non-stop. Douăzeci și patru de ore din douăzeci 
și patru, șapte zile pe săptămână, cum spun prietenii noștri, 
americanii. 

MacNeil a aruncat din nou o privire spre tărâmul lui Hades de 
jos și, pentru o clipă, a avut impresia că a văzut trupul micuţ al 
lui Sean printre celelalte, minuscul și răsucit, prins între o 
femeie mare și grasă și un bătrân. Dar apoi imaginea a dispărut, 
ștearsă pentru totdeauna într-un vălătuc de fum alb. 

IHI 

Kazinski locuia cu mama lui într-o casă a consiliului municipal 
din anii 1960, în capătul de sud al districtului Lambeth. Blocuri 
de apartamente mari și mici construite pentru a-i scoate pe 
oameni din mahalalele industriale ale Londrei secolului al XIX- 
lea, pentru a le oferi o viață mai bună într-o lume nouă și mai 
frumoasă. Arhitecţii care le proiectaseră puteau foarte bine să fi 
fost emisarii diavolului, pentru că îi luaseră pe muncitorii săraci 
din mijlocul unor comunităţi adevărate și îi aduseseră într-un loc 
care acum părea mai rău decât iadul din care ar fi trebuit să 
scape. 


Cel puţin jumătate din apartamente aveau ferestrele bătute în 
scânduri sau sparte, iar altele erau arse. Cimentul crăpat al 
tencuielii păstra urmele negre ale incendierii pentru asigurarea 
care, pentru mulţi dintre ei, era singura scăpare. Aleile acoperite 
cu macadam erau pline de sticle sparte și cutii goale de bere, un 
peisaj punctat din loc în loc cu mașini arse, care semănau cu 
niște animale moarte. Rămășițele gospodăriilor abandonate - 
saltele și haine vechi, mobilă stricată - se strânseseră lângă 
rampe și trotuare precum algele pe plajă după furtună. 
Felinarele stradale fuseseră sparte, iar multe dintre ele erau 
doborâte la pământ. După lăsarea serii avea să devină o zonă 
interzisă, întunecată și periculoasă. Asta era frumoasa lume 
nouă! 

MacNeil a parcat pe stradă și s-a dus să se uite prin poarta 
deschisă la blocuri. |ţi venea greu să crezi că mai locuia cineva 
acolo. Totuși, vedea de-a lungul coridoarelor de la fiecare etaj 
uși proaspăt vopsite și geamuri cu perdele albe și curate. Ca un 
fel de dinte bun, rătăcit într-o gură plină de carii. Peste drum, un 
bloc cu mai multe etaje fusese abandonat. Toate ferestrele erau 
bătute în scânduri, iar în jurul clădirii fusese întins un gard de 
sârmă ghimpată. 

Cioburile de sticlă i se spărgeau sub picioare când a traversat 
spaţiul de joacă pentru copii, unde, cu siguranţă, schiţele 
arhitecţilor înfăţișaseră un grup multicultural de ţânci fericiţi 
care se jucau cu mingea. Chiar dacă scena aceasta ar fi existat 
vreodată în realitate, acum era de mult dispărută. 

MacNeil a avut o presimţire ciudată când a intrat în blocul lui 
Kazinski. Nu văzuse nici măcar un semn de viaţă. Avea impresia 
că lumea era o navă al cărei căpitan dăduse ordin să fie 
abandonată, dar lui nu-i spusese încă nimeni. 

Casa scării mirosea a urină și a bere trezită și a încă ceva 
neidentificat. Pereţii erau acoperiţi aproape total de graffiti. A 
auzit ecoul pașilor lui răsunând până la etajul al cincilea. La 
primul etaj a intrat pe un coridor descoperit, care mergea pe 
lângă zidul exterior al clădirii și ducea către apartamente. Una 
din două uși era bătută în scânduri. Altele erau însemnate cu 
vopsea roșie, cruci pline de cruzime care avertizau că acea casă 
fusese vizitată de gripă, o revenire stranie și înfricoșătoare la 
zilele ciumei. „Ce suferinţă o fi în spatele acestor uși”, se întreba 
MacNeil. 


Kazinski stătea la apartamentul 32. Ușa fusese vopsită de 
curând. Roșu intens. Ca să acopere semnul gripei? Sau să se 
protejeze în faţa lui? MacNeil nu avea cum să știe. La înălțimea 
capului a văzut un mâner lucios și metalic, iar MacNeil a bătut 
cu el de trei ori. După o clipă, a văzut mișcându-se perdeaua de 
dantelă de la fereastra din stânga. 

— Ce dorești? 

O voce de femeie s-a auzit parcă înăbușit din spatele 
geamului. 

— Poliţia, doamnă Kazinski! Vreau să vorbesc cu fiul dumitale. 

— Arată-mi legitimaţia! 

Asta era o femeie obișnuită cu poliţaii. 

MacNeil și-a scos legitimaţia și a lipit-o de geam. Perdeaua a 
fost dată la o parte și, în lumina care intra pe acolo, a văzut fața 
palidă și bolnăvicioasă a unei femei de vreo cincizeci de ani, cu 
liniile ascuţite și sfrijite, cu siguranţă, moștenirea genetică a 
unor generaţii sărace. Perdeaua a căzut la loc. 

— Nu-i aici! 

— Nu-mi spuneţi povești, doamnă Kazinski! 

Ştia că nu o să-i deschidă ușa și ar fi durat prea mult să facă 
rost de mandat și de ofițeri care s-o spargă. 

— A plecat la serviciu de dimineaţă. 

— Nu începe lucrul decât la miezul nopţii. 

— Nu, a început la prânz. Mi-a spus el. 

— Atunci v-a minţit, doamnă Kazinski. Tocmai am venit de la 
Battersea. 

— Nu! E băiat bun, Ronnie al meu. 

— Azi-noapte a fost acasă sau la serviciu, doamnă Kazinski? 

Ea a șovăit; era limpede că nu știa ce răspuns ar fi mai bine 
să dea. 

— La ce oră a venit de la serviciu azi-dimineaţță, doamnă 
Kazinski? 

— Nu știu, era târziu. Adică devreme. Cinci, poate șase. 
Dormeam. Azi-noapte a fost în tura de la cinci. Lucrează 
douăsprezece ore. 

— leri a avut zi liberă. Mi-au spus de la centrală. 

— Nu! 

A auzit confuzia din negarea ei. Durerea din vocea ei. De ceo 
minţise fiul ei? MacNeil o credea că spunea adevărul. Că, într- 


adevăr, nu era acolo și că ea nu știa unde se afla dacă nu era la 
serviciu. 

— Ce a făcut? 

— Nu știu dacă a făcut ceva, doamnă Kazinski. Vreau doar să 
stau de vorbă cu el, atâta tot. 

— Voi nu vreţi niciodată doar să staţi de vorbă. 

Işi transfera furia și durerea stârnite de minciunile fiului ei 
asupra lui MacNeil. Era un lucru familiar pentru el. Întotdeauna e 
vina poliției când cei dragi au probleme cu legea. 

— Poţi să-i spui că l-am căutat. 

MacNeil și-a vârât legitimaţia în buzunarul interior al hainei. 

— Şi poate n-ar strica să îl întrebaţi ce a făcut azi-noapte, 
când v-a spus că a fost la serviciu. 

Și-a băgat mâinile în buzunare și s-a întors spre casa scării, cu 
înjurăturile doamnei Kazinski însoţindu-l tot drumul. Dar n-ar fi 
deschis ușa cu niciun chip. Nici măcar să-i dea una în spate. 

La câţiva pași de casa scării, a auzit fâsâit de picioare și o 
voce care spunea ceva în șoaptă în întunericul din faţă, așa că s- 
a oprit brusc. 

— Cine-i acolo? 

Un tânăr slăbuț a apărut pe coridor. Părul era dat cu gel, ca să 
facă ţepi, și o bandană roșu cu albastru îi acoperea nasul și 
gura. Fruntea, deasupra bandanei, era plină de acnee. Purta un 
hanorac cu glugă care părea cu două numere mai mare și o 
pereche de pantaloni kaki, cu turul până aproape de genunchi. 
Din mâna tatuată cu litere groase atârna o bâtă de baseball 
până la pământ. Alţi trei tineri, dintre care unul negru, au apărut 
în spatele lui. Toţi purtau bandane și erau înarmaţi cu bâte de 
baseball sau răngi. 

Un zgomot din spate l-a făcut să se întoarcă și a văzut alţi doi 
tineri ieșind de pe o ușă însemnată cu vopsea roșie. A simţit 
ostilitatea din ochii fixaţi asupra lui și a știut că avea probleme. 
A aruncat o privire spre marginea coridorului. Chiar dacă ar fi 
supravieţuit unei sărituri, și-ar fi rupt picioarele. 

— Ce treabă ai cu Ronnie? a întrebat tânărul cu acnee. 

— Avem o afacere, a răspuns MacNeil, sperând că Ronnie era 
tovarăș cu indivizii aceia, care l-ar lăsa în pace dacă ar crede că 
se avea bine cu fostul pușcăriaș. 

— Da, sigur! a spus Acnee. Eşti poliţaiul ăla nenorocit, nu? 
Copoiul nenorocit. 


MacNeil n-a spus nimic. Acnee a făcut semn cu capul spre 
buzunarele lui MacNeil. 

— Le ai la tine, nu așa? 

— Ce să am? 

— Drogurile mă-tii, copoiule! Ştii ce spun! 

— Nu am droguri. 

— Cum să n-ai?! Le dau la toţi. Toţi copoii le au, nu așa? 
FluKill-ul mă-sii. 

— Poate. 

— Atunci, dă-le! 

A întins mâna. 

— Îți dau FluKill dacă îmi daţi nişte informaţii. E un târg cinstit, 
nu-i așa? 

MacNeil încerca să-și stăpânească tremurul vocii. 

Acnee s-a încruntat. 

— Ce mă-ta informaţii vrei? 

— Vreau să știu unde se duce Ronnie când nu se află la 
serviciu. 

Acnee s-a uitat la el ca la un nebun. 

— Ce face? 

— Vreau să știu pe unde se duce. 

— La Black Ice Club, nu? a spus negrul. 

— Tacă-ţi fleanca! l-a repezit Acnee. 

O clipă, MacNeil a uitat în ce belea se vârâse. 

— În Soho? Toate cluburile de acolo au fost închise acum 
câteva săptămâni. 

— Așa zici tu, copoiule. 

Un zâmbet rece s-a ițit pe chipul lui Acnee. 

— Nu că mă interesează ce zici tu. 

A întins din nou mâna. 

— Scuipă-le! a mărâit pe un ton poruncitor individul și a scos 
un hohot de râs la propria lui glumă. Mișto, nu? 

— Scuze! a spus MacNeil. Mă tem că am minţit. 

— Ce face? 

Acnee părea perplex. 

— Nu am FluKill, a mărturisit și și-a repezit pumnul stâng 
direct în faţa băiatului. 

Ştia că trebuia să preia iniţiativa, să-i prindă nepregătiţi, dacă 
era să aibă vreo șansă. A simţit cum sub pumnul lui se sfărâmau 
osul și dinţii, apoi s-a repezit imediat să ia bâta de baseball 


scăpată de Acnee. A apucat-o cu ambele mâini și a învărtit-o. 
Bâta întinsă l-a atins pe unul dintre tinerii din spate drept în 
lateralul capului, iar băiatul s-a prăbușit la pământ ca un sac cu 
cărbuni. Ușa din dreapta lui MacNeil era acoperită cu un placaj. 
A lovit-o cu piciorul cât a putut de tare, iar placa de lemn s-a 
spart spre întunericul de dinăuntru, într-un nor de praf. MacNeil 
s-a repezit în necunoscut, lăsând în urmă vocile pline de durere 
și furie ale agresorilor. 

A ajuns pe un hol lung, ale cărui scânduri din dușumea 
fuseseră smulse de mult. A sărit de pe o scândură pe alta și a 
ajuns la o ușă. De aici și-ar fi putut apăra poziţia. Nu puteau să 
se apropie decât pe rând. Și primul a venit, urlând pe hol ca un 
demon nebun. O rangă s-a înfipt în tencuiala de lângă capul lui 
MacNeil. Nu o văzuse venind. A învârtit bâta și l-a lovit pe 
tânărul de culoare peste gură, iar acesta a căzut pe spate, cu 
sângele ţâșnind din buzele sparte. MacNeil s-a lipit cu spatele de 
tocul ușii și a așteptat următorul atac. Dar n-a venit. Tânărul de 
culoare, care se mai văicărea și acum, s-a întors împleticindu-se 
prin întuneric până pe coridor. A auzit murmure de voci și apoi 
pe cineva care a înjurat cu voce tare. Pe urmă tăcere. 

Tot ce mai auzea acum MacNeil era propria respiraţie greoaie 
în întuneric. Când ochii i s-au obișnuit cu bezna, s-a uitat în jur, 
prin camera din spatele lui. Și de aici dispăruse dușumeaua. A 
văzut o saltea ruptă, împinsă într-un colţ, și cadrul metalic 
ruginit al unui pat vechi. O fereastră care dădea spre coridor era 
acoperită cu scânduri. MacNeil a bâjbâit după telefon. Putea să 
sune după ajutor, dar asta ar fi durat, și nu știa cât putea să-i 
țină la distanţă pe tinerii aceia. Dar nu era timp nici măcar 
pentru un telefon. De pe hol s-a auzit un vâjâit, după care s-a 
văzut explozia unei lumini albe, orbitoare. Un ghemotoc de 
cârpe îmbibate în petrol căruia i se dăduse foc. MacNeil a simţit 
vaporii de petrol, iar fumul negru și gros l-a silit să intre rapid în 
cameră. Era o nebunie! Nu le păsa că puteau incendia tot blocul. 

A reacţionat instinctiv, mai mult de panică, și s-a repezit spre 
fereastră. S-a aruncat spre placajul care s-a desfăcut din cuie și 
a ieșit cu el pe fereastră, cu genunchii strânși la piept, ţinându- 
se de cap și de umăr. A aterizat peste unul dintre atacatori, cu 
bariera de placaj între ei, și a auzit cum ieșea aerul din plămânii 
tânărului, într-un icnet adânc și dureros. MacNeil n-a mai stat să 
vadă cine era. S-a ridicat în picioare și a fugit spre scară, cu 


picioarele aproape împleticite. În panica lui, pierduse bâta de 
baseball. Dar nu mai conta. Acum era pe scări. Cobora câte trei 
sau cinci trepte deodată. In spatele lui auzea chiuituri și țipete 
însetate de sânge și răzbunare. Dacă îl prindeau, era un om 
mort. 

Vedea lumina zilei intrând pe ușa de la capătul scărilor. Mai 
avea un pic și, după ce ieșea din bloc, putea să alerge la 
mașină. 

A inspirat adânc aerul înmiresmat și proaspăt când a năvălit 
de pe ușă pe trotuar, însă o bâtă de baseball l-a izbit drept în 
piept, forțând tot aerul acela să iasă afară. Inerţia l-a făcut să se 
dea câţiva pași în spate înainte să cadă pe cioburile de sticlă, pe 
care le-a simţit intrându-i în palme și în obraji. S-a rostogolit pe 
o parte și a văzut un tânăr negru, înalt și slab, cu niște blugi 
strâmţi și o ban- dana la gât, care rânjea la el. Alţi trei au apărut 
de pe casa scării în spatele lui și s-au oprit. Acnee își dăduse 
masca jos, iar faţa lui era plină de sângele care începea să se 
închege în jurul nasului și al gurii. Acum avea o rangă de metal 
în mână, iar ochii îi erau plini de ură și furie. 

MacNeil zăcea pe caldarâm, sprijinit într-un cot, încercând să- 
și revină. Ştia că nu avea cum să ajungă la mașină înaintea lor. 
Băieţii ăștia erau ca niște sălbăticiuni rănite. Erau înarmaţi și 
voiau cu tot dinadinsul să-l ucidă. 

Acnee i-a confirmat intenția. 

— Ești un om mort, copoiule! 

A ridicat ranga pe care o avea în mână și a făcut un pas spre 
el. Pieptul i-a explodat într-o ploaie de stropi rozalii. Tânărul abia 
a avut timp să fie uimit înainte de a se prăvăli cu faţa în jos, fără 
să scoată un sunet. Arma lui a zăngănit zgomotos pe pietriș. 

MacNeil s-a uitat ia el uluit. Nu avea idee ce se întâmplase. 
Ceilalţi încremeniseră de uimire. 

— Ce mă-sa... 

Puștiul negru, cel care îl lovise în piept cu bâta de baseball, s- 
a apropiat de prietenul căzut la pământ, iar jumătate din capul 
lui a dispărut, pur și simplu. S-a răsucit și a căzut pe spate, cu 
ochiul care îi mai rămăsese aţintit spre norul de sus. 

— Să-mi bag picioarele, e împușcat! l-a auzit MacNeil strigând 
pe unul dintre ei. Cineva are o nenorocită de armă! 

Apoi i-a auzit cum o luau la fugă în diverse direcţii, precum 
animalele care se împrăștie speriate la auzul puștii vânătorului. 


Au dispărut în câteva clipe, iar MacNeil a rămas singur, cu cei 
doi puști morţi la picioarele lui. S-a întors și s-a ridicat repede în 
genunchi, și a rămas așa, pe vine, uitându-se la blocurile din jur, 
încercând să-l zărească pe ţintaș și întrebându-se dacă el va fi 
următoarea victimă. Dar nu a văzut pe nimeni, iar al treilea 
glonţ n-a mai venit. S-a ridicat pe picioarele tremurătoare și s-a 
uitat la cei doi tineri care zăceau în bălțile tot mai mari de 
sânge. A strâns din pleoape când a simţit durerea ascuţită din 
piept și a inspirat scurt. Și-a dus mâna la piept și a apăsat ușor. 
Nu credea că avea vreo coastă ruptă, dar știa că va fi o vânătaie 
urâtă. 

In timp ce se îndrepta spre mașină, a privit atent clădirile 
semiprăbușite care se ridicau în jur. Cineva din aceste 
apartamente abandonate îi salvase viaţa. Nu avea idee de ce și 
abia mai târziu și-a dat seama de o ciudăţenie: nu auzise nicio 
împușcătură. 

S-a prăbușit în scaunul mașinii și și-a scos telefonul. 


CAPITOLUL 10 

Pinkie încă se uita printre crăpăturile scândurilor cum MacNeil 
stătea la volan. Vedea cum i se mișca gura vorbind la telefon și 
putea să-și imagineze ce spunea poliţaiul. Poate, s-a gândit 
Pinkie, reușea să-i citească pe buze. 

A rezemat iar ţeava puștii pe marginea ferestrei și și-a lipit 
bărbia de patul ei de lemn, ca să poată privi prin lunetă. A fixat 
reticulul pe gura lui MacNeil, însă fața acestuia era parţial 
obturată de reflecția geamului. Degetul lui Pinkie a mângâiat 
ușor trăgaciul. Ce simplu ar fi să apese, doar așa, ușor, și să 
vadă cum faţa poliţaiului se dezintegra sub ochii lui, ca feţele 
idioţilor din stradă! 

Dar domnul Smith îi spusese că dacă i se întâmpla ceva 
ofițerului de investigaţie, asta ar atrage atenţia asupra lor. Și, 
oricum, nu fusese corect cum tăbărâseră pe el. Şase contra unu. 
Nu era corect. lar Pinkie ţinuse întotdeauna cu cel mai slab 
cotat. Îi plăcea să vadă că cineva învingea, în ciuda tuturor 
așteptărilor. Urmărise desfășurarea evenimentelor de pe coridor 
fără să poată trage un foc. MacNeil făcuse bine că fugise pe 
scări, pentru că, odată ce golanii ieșiseră afară, deveniseră o 
ţintă ușoară. Îi plăcuse în special consternarea lor. Și pe urmă 
frica lor. lar MacNeil? Expresia lui fusese o bucurie nepreţuită. 
Era distractiv să-i dai înapoi viața cuiva. Aproape la fel de 
distractiv cum era când i-o luai. Dar ceea ce făcea ca totul să fie 
și mai frumos era uimirea lui MacNeil. Evidenta lui stupoare. Nu 
avea idee cum sau de ce mai era în viaţă. Și nu avea să știe 
niciodată. 

Pinkie și-a retras pușca și a început procesul lent și meticulos 
al dezasamblării ei, a șters cu dragoste fiecare piesă cu o cârpă 
înmuiată în ulei și le-a așezat pe fiecare la locul potrivit în cutie. 
Se spune că, uneori, amortizorul reduce precizia la distanţă. Dar 
Pinkie nu remarcase niciodată asta. Niciodată nu trăgea dacă 
exista riscul să rateze. Şi niciodată nu ratase. 

Dacă merită să faci o treabă, merită s-o faci bine. Aprecia 
foarte mult lucrurile acestea simple pe care i le spusese mama 
lui. Era grozav de deșteaptă. Singura ei greșeală fusese 
compania nepotrivită. Bărbaţii care se perindau prin casă și care 
nu întotdeauna o tratau bine. Își amintea cum ţipase în noaptea 
în care se întâmplase. O lipsă de judecată din partea ei. Dar lui 
Pinkie îi plăcuse mereu să-și închipuie că fusese doar naivitatea 


ei, căci femeia văzuse întotdeauna doar ce era mai bun în 
oameni. Mai ales în băiatul ei, în nepreţuitul ei fiu. 

S-a uitat în jur, prin camera din faţă a acestui apartament de 
la etajul al zecelea, în care lumina scăzută a zilei cădea în fâșii 
umbroase pe podeaua plină de mizerii. Urme ale sărăciei sau ale 
consumului de droguri în dozele goale și mucurile de ţigară, în 
grămada de haine murdare lăsate în colţ și pe salteaua de pe 
jos. Poate că acești oameni-umbră aveau să se întoarcă atunci 
când se va lăsa întunericul. Pinkie nu era încântat la gândul că 
ar putea fi acolo când aveau să revină. Cine știe ce microbi 
aduceau cu ei! lar Pinkie era pretenţios, nu glumă! Îi displăcea 
contactul uman de orice fel. Numai faptul că se afla în acest loc 
îl făcea să se simtă murdar. Se gândea să facă un duș și să se 
schimbe imediat ce situația avea să îi permită. 

Cât timp MacNeil era în scenă, era însă blocat aici. A închis cu 
zgomot cutia lustruită care păstra instrumentele profesiei lui și 
s-a pus pe așteptat. 

Au trecut aproape douăzeci de minute până când au venit 
uniformele, o ambulanţă și o dubă fără însemne în care erau doi 
bărbaţi și o femeie îmbrăcaţi în niște costume de protecţie care 
aveau o luminozitate curioasă. Pinkie s-a uitat cum MacNeil 
vorbea cu ei și cum grupul se strângea în jurul cadavrelor celor 
doi tineri de lângă blocul de vizavi, ca apoi să privească în 
direcția pe care le-o indica MacNeil cu degetul. Pentru o clipă, 
Pinkie s-a simţit expus, ca și cum l-ar fi putut vedea, și s-a 
îndepărtat de scândurile care acopereau fereastra. Un gest 
reflex. Dar, evident, nu văzuseră nimic. 

Se aprinseseră luminile pe stradă, iar înserarea se lăsa 
repede. Au apărut lumini în cele câteva apartamente locuite din 
zonă, iar locuitorii speriaţi s-au uitat o clipă la seara care se 
lăsa, înainte să tragă draperiile și să deschidă televizorul ca să 
se izoleze de lumea reală. 

Când Pinkie s-a uitat iar, MacNeil se îndrepta spre mașină. E 
timpul să plece, s-a gândit el. Și-a adunat lucrurile și a coborât 
în grabă scările pustii. Când a ieșit în spaţiul din spatele 
blocului, destinat odinioară parcării de reședință, mașina lui 
MacNeil întorcea la colțul străzii. O urmă de lumină roșie de la 
frâne în înserarea rece. 

Pinkie și-a pus cutia în portbagaj și a pornit BMW-ul domnului 
Smith. Motorul torcea plăcut, iar scaunele aveau pielea ușor 


încrețită. A trecut încet peste denivelările din asfalt până la 
aleea care ducea spre strada din spatele complexului 
rezidenţial. A făcut stânga, apoi încă o dată stânga și a oftat 
satisfăcut când a văzut în față luminile de la mașina lui MacNeil. 
Cu puţin noroc, copoiul avea să îl ducă direct la Kazinski, iar 
vieţile inutile ale celor doi băieți sacrificați își vor fi găsit un 
oarecare sens. 


CAPITOLUL 11 

Era întuneric pe Kennington Road, iar luminile de la secția de 
poliţie cădeau pe strada pustie, reflectându-se în vitrinele 
întunecate ale magazinelor și ale restaurantelor de peste drum. 

Laing i-a făcut semn lui MacNeil spre un scaun și a închis ușa. 
Era aproape șapte, ora la care se încheia schimbul. O scurtă 
întâlnire a ofiţerilor și a funcţionarilor care se intersectau doar 
rareori, lucrând în ture diferite. Şi în doar câteva minute în tot 
orașul avea să intre în vigoare interdicţia de circulaţie. Un 
semnal pentru mai toţi oamenii să se încuie în casă peste 
noapte și să aștepte dimineaţa. Un semnal pentru alţii să iasă la 
adăpostul întunericului și să se apuce de jafuri și de vandalism. 
Nu era indicat să fii pe stradă. 

MacNeil își petrecuse ultimele două ore scriindu-și rapoartele 
despre oasele găsite în Archbishop's Park și despre cei doi tineri 
împușcați mortal în complexul rezidenţial din South Lambeth. 
Laing abia le citise și încă mai avea ochelarii cu lentile înguste 
pe vârful nasului. Clătina din cap. 

— Ciudat! a spus el. Al naibii de ciudat! 

— Ce anume, domnule? 

— Băieţii ăștia care au fost împușcați. Nu s-a tras la 
întâmplare, nu a fost un nebun cu o pușcă. A fost o treabă 
profesionistă. O armă profesionistă în mâinile unui profesionist. 

L-a studiat atent pe MacNeil. 

— Crezi că e vreo legătură? 

— Cu Kazinski? 

Laing a încuviinţat, iar MacNeil a clătinat din cap. 

— Nu văd cum. Nu știa nimeni că mă duc acolo sau dece mă 
duc. 

Avusese timp în orele acelea să se gândească și era chiar 
speriat. Cineva îi salvase viaţa. Cineva îi împușcase pe tinerii 
aceia ca să nu-l omoare cu răngile de fier și cu bâtele de 
baseball. Fără acel cineva, acum MacNeil ar fi stat pe masa de 
autopsie a lui Tom Bennet, și nu cei doi tineri. Putea să-și 
închipuie ce satisfacţie i-ar fi dat lui Bennet. 

— Atunci ai avut, pur și simplu, un soi de înger păzitor? a 
întrebat Laing. 

MacNeil nu putea decât să ridice din umeri. Cât de simplu i-ar 
fi fost lunetistului să-l omoare și pe el! Din vreun apartament 
pustiu al blocului abandonat de vizavi, de unde trebuie să fi stat 


la pândă înainte de a veni MacNeil. Dar stătea la pândă de ce? 
Ce Dumnezeu căuta acolo? 

În circumstanţe normale, apartamentele ar fi fost sigilate, iar 
ofiţerii le-ar fi cercetat unul câte unul, până când ar fi găsit locul 
din care a tras lunetistul. lar apoi criminaliștii ar fi cercetat 
apartamentul în căutarea celei mai neînsemnate probe lăsate la 
locul faptei. Dar, pur și simplu, nu aveau oameni, iar faptul că se 
întuneca și începeau restricțiile de circulaţie nu făcea decât să 
complice situaţia. Poate că Laing avea să ordone ceva cercetări 
a doua zi de dimineaţă. Oricum ar fi fost, nu mai era treaba lui 
MacNeil. În douăsprezece ore, nu avea să mai fie ofiţer de 
poliţie. Doar un fost polițai, un fost tată, un fost soţ. Totul în 
urma lui și doar nesiguranţă înainte. 

Laing a întins mâna. 

— O să-ţi iau acum pastilele alea, Jack! 

MacNeil a avut nevoie de câteva clipe ca să revină în prezent 
și să înţeleagă ce voia Laing de la el, apoi a clătinat din cap. 

— Îmi pare rău, domnule! Nu le mai am. 

Laing s-a uitat urât la el. 

— Le-ai luat? 

— Nu, domnule. Le-am pierdut. 

Laing s-a uitat la el cu ochii arzând de stupoare. 

— Atunci ai face bine să le găsești. Porcăriile astea sunt ca 
pepitele de aur. Dacă nu sunt mâine pe biroul meu, ești în mare 
rahat, băieţaș! 

MacNeil a dat doar din cap. Așa, și? Ce o să-i facă? Să-l 
împuște? 

— Am nevoie de o împuternicire pentru deplasarea pe timp de 
noapte ca să ajung în Soho, domnule Laing. Dacă aţi putea s-o 
descărcaţi din computer. 

— Pentru ce? 

— Să verific Black Ice Club. 

Laing s-a uitat la el de parcă ar fi avut două capete. 

— Adică tu crezi că puștii ăia ţi-au spus adevărul? 

— Nu cred că au vrut. Dar, știți, pe puştiul negru l-a luat gura 
pe dinainte. 

— Păi, dacă funcţionează, funcţionează ilegal. 

— Mă îndoiesc că-și fac reclamă, domnule. 

— Mai bine le-ai da un telefon de curtoazie gaborilor de acolo. 
Să le spui că ești în zonă. 


— Bine! 

MacNeil s-a ridicat în picioare și s-a întors spre ușă. 

— MacNeil! 

S-a întors când Laing s-a ridicat și i-a întins mâna, după care 
și-a retras-o repede, ca după un șoc electric. 

— Scuze, am uitat! Fără strângeri de mâini. Fără răspândire 
de microbi. 

A zâmbit stânjenit. 

— Voiam doar să-ţi spun, știi tu, succes! Eşti un idiot, MacNeil, 
dar eu nu-ţi vreau răul! 

MacNeil a reușit să schițeze un zâmbet. 

— Mulţumesc, domnule! Îmi voi aminti mereu ultimele 
dumneavoastră cuvinte amabile. 

Laing a zâmbit. 

— Tai-o de aici! 

MacNeil era aproape la jumătatea încăperii în care stăteau 
detectivii când și-a dat seama că lucrurile nu erau așa cum ar fi 
trebuit să fie. Câteva baloane colorate dansau deasupra biroului 
lui, la capătul unui șnur. Majoritatea colegilor săi erau strânși în 
semicerc în spatele mesei. Cineva umpluse o tavă cu pahare de 
plastic pline cu suc de portocale, și, la un semn, toţi s-au aplecat 
să ia câte un pahar și au început să cânte „For he's a jolly good 
fellow”. 

MacNeil a rămas încremenit de jenă cât timp ei i-au cântat 
fals, dar din inimă, cântecul de rămas-bun. Cineva a strigat Hip, 
hip! Au urmat trei urale puternice, înainte ca paharele să fie 
ridicate și sucul de portocale să fie băut. Rufus i-a pus un pahar 
în mână. 

— Scuze că n-am avut ceva mai tare, fratele meu! 

— Nu-ţi dai seama cât te invidiem, a strigat cineva. 

— Norocosul naibii! a spus altcineva, iar ceilalți au încuviinţat 
zgomotos. 

MacNeil s-a întors și l-a văzut pe Laing zâmbind prostește în 
ușa biroului său. 

Sergentul George Murray s-a aplecat în spatele biroului, de 
unde a luat o cutie înfășurată în hârtie viu colorată, pe care erau 
desenate chipuri zâmbitoare de copii. 

— Am strâns câţiva bani, a spus el, dar nu aveam nici cea mai 
mică idee ce am putea să-i luăm unui om care are de toate. 

Multe hohote de râs zgomotoase. 


— Așa că am luat ceva pentru copilul tău. Un set de DVD-uri 
cu trilogia Stăpânul inelelor. 

— Și dacă n-ai DVD player, atunci va trebui să-i cumperi, 
scoţian zgârcit ce ești! a spus Rufus. 

MacNeil s-a uitat ţintă la cutia pe care se chinuiseră atâta s-o 
cumpere și s-o împacheteze. De unde ar fi putut să știe? Cum ar 
fi putut să știe? Și totuși i se părea atât de crud! Ca și cum ai 
lovi pe cineva care e deja căzut la pământ. În cele doar câteva 
momente din după-amiaza aceea, când se înghesuiseră atât de 
multe în mintea lui, încât nu fusese capabil să mai gândească, 
descoperise că era posibil să uiţi. Se simţise vinovat, când își 
adusese aminte. Dar acesta era cel mai urât mod prin care 
trebuia să-și aducă aminte. 

Și nu putea să vadă decât feţele lor zâmbitoare, adunate în 
jurul lui, așteptându-i reacţia, așteptând ca și faţa lui să se 
încreţească de zâmbetul pe care îl cunoșteau așa de bine. Și nu 
putea să audă decât cum striga Sean entuziasmat: „Nu te opri, 
tati, nu te opri!” 

Deodată, s-a simţit cuprins de un val de greață. Sala 
detectivilor i s-a șters de pe retină. Paharul cu suc de portocale 
i-a căzut din mână. Simţea că îi ardeau ochii, s-a întors și a ieșit 
grăbit din cameră. Bărbaţii nu plâng. Cu siguranţă nu în faţa 
colegilor. 

A fugit pe scări, iar o voce a strigat după el în jos, plină de 
îngrijorare și de consternare: 

— Jack, te simţi bine? 

A trecut în fugă pe lângă biroul de la recepţie, a ieșit în goană 
pe ușa din faţă pe treptele de la intrare, a intrat între coloane și 
s-a prins cu mâna de balustradă. A icnit de câteva ori, dar n-a 
vomat. Lacrimile îi ardeau obrajii și înceţoșau luminile de pe 
stradă. S-a trântit pe prima treaptă și și-a acoperit fața cu 
palmele. 

A auzit ușa deschizându-se în spatele lui și vocea furioasă a 
lui Laing. 

— Ce fel de joc mai e și ăsta, MacNeil? Oamenii ăștia au făcut 
o groază de eforturi pentru tine în seara asta. Doar ca să fie aici 
a fost, pentru unii, o chestie... 

Vocea lui s-a stins când l-a văzut pe detectiv stând chircit pe 
scară. 

— Pentru Dumnezeu, ce-i cu tine, omule? 


Furia dispăruse din vocea lui. Acum părea doar șocat. 

MacNeil și-a îndreptat spatele și și-a șters repede lacrimile de 
pe faţă. Nu voia compătimirea lui Laing. N-ar fi putut suporta 
asta. Dar știa că nu mai putea evita să-i spună. A rămas așezat 
pe scară, cu ochii la pubul Three Stags, unde de prea multe ori 
întârziase, ca să amâne plecarea acasă. In spatele pubului, 
parcul și Imperial War Museum păreau înecate într-o mare de 
întuneric. Hotelul Days, de peste drum, era pustiu, căci angajaţii 
lui fuseseră concediaţi cu săptămâni bune în urmă. 

— Sean a murit, a spus el. In după-amiaza asta. 

Nu s-a uitat la el să-i vadă reacţia și n-a auzit nimic. Nimic, 
doar tăcere. O tăcere foarte lungă, după care Laing s-a așezat 
încet pe scară lângă el și amândoi au privit spre sud, de-a lungul 
străzii Kennington. 

— Noi n-am putut face copii, a spus el în cele din urmă. 
Elizabeth și-a dorit la nebunie. Voia să aibă copii. Era pentru ea 
un raison d'être. O femeie deschisă la minte, inteligentă, cu o 
carieră frumoasă, și ea nu-și dorea decât să rămână însărcinată 
și să stea acasă cu copiii. 

MacNeil a simţit privirea șefului aţintită spre el, apoi din nou 
spre stradă. 

— Eu nu eram prea interesat. Nu m-a deranjat până când ne- 
au spus că e imposibil, știi? Și atunci nu mi-am dorit nimic pe 
lume mai mult decât asta. Curios, nu? Cum începi să-ţi dorești 
ceva doar când nu poţi să ai acel ceva. 

S-a scărpinat în cap. 

— Şi te uiţi în jurul tău, și îţi dai seama că majoritatea 
golanilor pe care îi băgăm în spatele gratiilor... majoritatea au 
copii. Ar părea că nu e nimic mai simplu în viaţa asta. Așa că 
nimeni nu apreciază. 

A făcut o pauză. 

— A fost unul dintre cele mai mari regrete din viața mea, că 
n-am avut copii. Nu pot să-mi închipui cum ar fi să ai un copil, 
apoi să-l pierzi. 

A pus mâna o clipă pe umărul lui MacNeil, apoi s-a ridicat, iar 
MacNeil i-a fost recunoscător că nu i-a arătat compasiune. Era 
simpatie, chiar empatie, ceva ce n-ar fi crezut vreodată că Laing 
era capabil să simtă. 

— Hai, du-te acasă, băiete! a spus el. Aici ai terminat cu 
toate. 


MacNeil a clătinat din cap. Nu avea niciun loc pe care să-l 
poată numi „acasă”. Avea nevoie de ceva care să-l ţină ocupat. 
Avea nevoie de ceva care să-l ajute să treacă peste noaptea 
asta. 

— Cineva a ucis o fetiţă, a spus el. N-am terminat aici până 
când nu-l găsesc. 


CAPITOLUL 12 
| 

Cartierul West End era straniu de tăcut și parcă șters sub 
lumina lipsită de culoare a felinarelor și sub supravegherea 
constantă a camerelor video. MacNeil fusese o dată într-una 
dintre staţiile de control și se uitase la mulțimea de monitoare 
pe care licăreau imaginile înregistrate. Tot ce văzuse că mișca, 
în afară de soldaţi, erau șobolanii. Mii de șobolani. leșeau 
prudent din întunericul canalizărilor, moștenitori ai orașului 
abandonat de oameni. Probabil se întrebau ce s-o fi întâmplat. 
Dar nu s-au minunat prea mult timp. Au căpătat rapid 
îndrăzneală, iar acum li se alăturaseră tâlharilor în demersul lor 
nocturn de a curăța orașul. 

MacNeil a intrat pe Haymarket. Nici acum nu se obișnuise să 
vadă străzile atât de pustii, atât de golite de viaţă. Inainte de 
starea de urgenţă, chiar și la primele ore ale dimineţii, erau 
taxiuri și mașini particulare, grupuri de petrecăreţi care ieșeau 
din cluburile și puburile deschise până în zori. Dar, de când se 
instituiseră restricţiile de circulaţie nu mai mișca nimic și, chiar 
dacă ar fi mișcat cineva, probabil ar fi fost împușcat. 

Fântâna și statuia lui Eros din Piccadilly Circus erau încă 
înconjurate de gard. Reclamele uriașe de neon la Sanyo și TDK, 
odinioară strălucitoare pe clădirile din colţ de după Gap, păreau 
acum niște găuri negre, în lipsa luminii. Culoarea și animația se 
scurseseră din zona care fusese cândva cea mai vie din oraș. 
Chioșcul verde de ziare din colţ fusese închis cu lacăt. Nimeni nu 
mai cumpăra bilete pentru autobuzul care făcea turul orașului. 
Un supermarket din colţ se înălța întunecat în spatele placajelor 
arse. Dacă hoţii nu reușeau să scoată scândurile din cuie, le 
dădeau foc. Și aproape invariabil dispăreau înainte să vină 
armata. 

Undeva, în depărtare, a auzit sirena unei mașini de pompieri 
și a văzut lumina portocalie a flăcărilor îndepărtate reflectându- 
se în norii joși care încă atârnau deasupra Londrei. A făcut 
dreapta, în loc de stânga la sensul giratoriu, ca să întoarcă pe 
Shaftesbury Avenue. Era singurul avantaj al restricţiilor de 
circulaţie. Nu mai erau semafoare și putea să ignore sensul unic 
și sensurile giratorii. Primarul Londrei încercase să reducă 
traficul în oraș. Dacă s-ar fi gândit el la asta. Era mult mai 
eficient decât taxa pentru zonele aglomerate. 


Chiar în faţa lui, două camioane și un transportor militar 
blindat blocau drumul. Peste zece soldaţi stăteau acolo, în 
grupuri de doi sau trei, își scoteau măștile ca să fumeze, după 
care și le puneau la loc și se întorceau la colegi. Însă imediat ce 
MacNeil a ieșit din Piccadilly, au intrat instantaneu în alertă; 
automatele SA80 s-au îndreptat spre el, iar degete nervoase s- 
au fixat pe trăgaciul sensibil. Unul dintre ei a făcut un pas în 
faţă, cu mâna ridicată. MacNeil a frânat și a oprit scurt. Armele 
îndreptate spre el îi dădeau o stare de nervozitate, dar era 
convins că, după ce militarii îi vor verifica numărul mașinii în 
computer, lucrurile se vor mai relaxa. Se înșela. 

Soldatul din față a privit peste umăr când cineva dintr-un 
camion i-a strigat ceva; imediat au venit lângă el încă cinci 
soldaţi, care au înconjurat mașina lui MacNeil. Erau foarte 
agitaţi, clar. 

— Coboară din mașină cu mâinile sus! i-a strigat primul 
soldat. Fă-o! Acum! 

MacNeil nu avea de gând să se opună. A deschis portiera și a 
coborât încet pe stradă, ţinând mâinile mult deasupra capului. 
Era deconcertant să nu poată vedea feţele ascunse în spatele 
ochelarilor și al măștilor. Îi făcea pe militari să pară mai puţin 
umani. Era greu să-ţi închipui că puteai negocia ceva cu ei. 

— Sunt poliţist, a spus el. Am autorizaţie de circulaţie. 

— În computerul nostru n-ai. 

MacNeil a înjurat în surdină. Fie Laing uitase să îl treacă în 
baza de date, fie fusese vreo eroare. Soldaţii s-au apropiat și 
mai mult de el, iar ţevile automatelor erau acum la câţiva 
centimetri de fața lui. 

— Am legitimaţie. Pot să v-o arăt. 

A dat să bage mâna în buzunarul hainei, dar unul dintre 
soldaţi a întors arma și l-a lovit cu patul puștii în cap. A văzut o 
lumină orbitoare și a căzut în genunchi. 

— Dumnezeule! a spus el cu voce slabă. Sunt poliţist, la 
naiba! 

Nişte mâini l-au ridicat cu brutalitate în picioare și l-au împins 
spre mașină. Cineva i-a lipit capul de plafonul automobilului, i-a 
dus forțat mâinile la ceafă și i-a îndepărtat picioarele. 

— O mișcare și ești mort! 

Vocea șuierase foarte aproape de urechea lui. Capul îi bubuia 
și simţea mâinile care îl pipăiau și îl căutau prin buzunare. 


Autorizaţia i-a fost lipită de plafonul mașinii, chiar lângă faţa lui. 
A văzut lumina felinarelor de pe stradă reflectându-se în insigna 
cu însemnele regale. 

— De unde ai furat asta? 

— N-am furat-o. Uită-te la fotografie, pentru Dumnezeu! 

Legitimaţia a dispărut din câmpul lui vizual și a urmat un 
moment de pauză. Apoi: 

— Nu seamănă deloc cu el, l-a auzit spunând pe unul dintre 
soldați. 

MacNeil a blestemat ziua în care se hotărâse să se tundă 
scurt. 

— Urcaţi-l în camion! 

Au început să-l târască pe stradă. 

— Dumnezeule, de ce nu-l sunaţi pe șeful meu? E inspectorul 
Laing de la secția de poliție Kennington Road. El trebuia să 
introducă în baza de date autorizaţia mea. 

Câteva perechi de mâini l-au săltat peste platforma mobilă 
din spatele camionului și l-au trântit pe podeaua de fier. Cineva 
l-a plesnit peste faţă și l-a împins lângă prelată. Legitimaţia i-a 
zburat pe podea. 

— Să nu cumva să miști! 

Era vag conștient de prezenţa unui tânăr soldat în spatele 
camionului cu un laptop și un radio pe unde scurte. Lumina 
monitorului se reflecta pe faţa băiatului în timp ce degetele lui 
se mișcau repede pe tastatură. Dar MacNeil n-a avut timp să 
mediteze asupra situaţiei lui pentru că o explozie asurzitoare a 
zguduit camionul. Unda de șoc a împins prelata în interior, ca și 
cum ar fi fost direct lovită, după care a împins-o în afară. Cioburi 
de sticlă au umplut străzile ca o ploaie, iar o lumină de un alb 
orbitor a transformat, pentru o clipă, noaptea în zi. 

Vocile din afara camionului erau ridicate de panică. A auzit pe 
cineva strigând că era banca din Chinatown. 

— Nenorociţii, au aruncat în aer banca! 

Din locul în care stătea, MacNeil i-a văzut pe soldaţii care îl 
urcaseră mai devreme în camion pornind spre nord, pe 
bulevardul care ducea către Chinatown. Nimeni nu-i mai acorda 
atenţie. Tânărul ofițer de telecomunicaţii din spatele camionului 
tipa în staţia de emisie-recepţie, cerând întăriri. MacNeil a luat o 
decizie spontană, un lucru pe care nu l-ar fi făcut dacă ar fi avut 
timp să reflecteze. S-a întins și a luat pușca soldatului, aflată pe 


bancă lângă el. Soldatul s-a întors de la aparatul lui și a apucat 
arma. S-a trezit la capătul nepotrivit al propriei puști, având la 
celălalt capăt un MacNeil sumbru, hotărât și speriat. 

— Sunt în regulă, puștiule! Sunt poliţist. Verifică-mă pe 
computer! 

S-a aplecat prudent să-și recupereze legitimaţia. 

Băiatul stătea încremenit de teamă și de umilinţă și a clătinat 
din cap. MacNeil a scos încărcătorul armei și l-a aruncat în 
stradă, după care a azvârilit și pușca. 

— Plec! a spus el. Nu veni după mine! 

Exact când s-a întors, băiatul a trecut la acţiune. Nu-i surâdea 
ideea că va trebui să le explice celorlalți cum își pierduse și 
pușca, și prizonierul. Dar nu se putea compara ca dimensiuni și 
forţă cu masivul scoţian. MacNeil l-a apucat de haină și i-a smuls 
masca. 

— Nu, nu, nici să nu te gândești, băieţaș! Altfel îţi suflu în 
faţă! 

Amenințarea aceea era mult mai eficientă decât orice 
intimidare fizică. Tânărul s-a ferit de respiraţia poliţistului, iar 
acesta l-a împins în spatele camionului, după care a sărit în 
stradă și a fugit spre propria mașină. Nimeni nu se gândise să ia 
cheile din contact, iar automobilul a pornit din prima. MacNeil a 
dat înapoi în viteză spre Piccadilly Circus și, cu roţile scrâșnind, 
a întors pe Regent Street, apoi pe Air Street, a accelerat, 
traversând Brewer Street ca să intre pe Lower John Street și 
apoi în pustia Golden Square. Era riscant să lase mașina aici, 
știa asta, dar s-ar fi mișcat mai liber pe jos. 

Niciunul dintre felinarele din capătul pieţei nu funcţiona, așa 
că zona era cufundată într-un întuneric gros, spre care s-a 
îndreptat și și-a parcat mașina. A coborât și a rămas lângă 
automobil, auzind ticăitul metalului care se răcea. A ascultat cu 
atenţie, încercând să depisteze orice mișcare din apropiere. 
Explozia de la banca din Chinatown declanșase un incendiu care 
lumina cerul nopţii. Auzea sirene, pârâituri de mitralieră și voci 
ridicate, care stârneau ecouri pe străzile pustii, și a decis că 
putea pleca în siguranţă. 

A mers doar pe străzile și aleile înguste care se întindeau ca o 
pânză de păianjen din Soho până în nordul lui Shaftesbury 
Avenue. Bridle Lane, Great Pulteney Street, Peter Street. 
Dezastrul lăsat în urmă de huligani era incredibil. Autovehicule 


furate abandonate și incendiate. Aproape toate clădirile - 
magazine și birouri - sparte de hoţi. Vânzătorii ambulanți de sex 
și pornografie care își vindeau aici marfa fuseseră lăsaţi în 
fundul gol. Slinky's, For the Liberated and Enslaved - Corsets - 
Rubber - Leather. Localurile unde se dansa la bară și se făceau 
tatuaje, dar și cinematografele fuseseră dezbrăcate la piele. 
Sticla spartă și mărfurile aruncate zăceau grămadă pe străzile 
pe care ușile atârnau abia ţinându-se în balamale, iar ferestrele 
erau niște găuri negre. Puburile în care băuse și restaurantele în 
care mâncase erau aproape de nerecunoscut. Soho Spice, The 
Blue Posts. 

Dean Street era învăluită în întuneric. Din câte se părea, 
explozia de la banca din capătul bulevardului afectase rețeaua 
electrică. Nu era niciun bec aprins pe stradă. Luminile stranii și 
pâlpâitoare de la focul din Chinatown luceau slab pe zidurile 
cluburilor și ale restaurantelor goale. Cioburile de sticlă de pe 
jos sclipeau ca gheaţa, iar un vânt rece aducea miros de fum și 
de cauciuc ars. Zidurile alburii ale barului cu pian de la colțul 
străzii Meard erau brăzdate de linii negre de la focul care îl 
pustiise. 

MacNeil a mers repede prin întuneric spre partea de est a 
străzii Dean, apoi a luat-o spre nord. După cincizeci de metri a 
ajuns la faţada cu obloane de fier a clubului Black Ice. Erau 
urme clare că se încercase forțarea intrării, dar, până în clipa 
aceea, gratiile de metal îi ţinuseră pe hoţi la distanță. MacNeil 
nu știa prea bine ce se aștepta să găsească acolo. Dacă acel 
club funcţiona, atunci era greu de crezut că o făcea în văzul 
lumii. A rămas nemișcat, ascultând. Și a simţit mai mult decât a 
auzit un dum-dum slab. Muzica de dans monotonă și repetată la 
nesfârșit, atât de caracteristică gusturilor tinerilor de azi. Nu că 
ar fi fost altfel la vremea lui, s-a gândit el. Era vorba doar de 
ceva cu care erai obișnuit și ceva cu care nu erai obișnuit. 

N-ar fi putut spune cu certitudine dacă muzica venea din 
interiorul clubului. Dar ar fi riscat un pariu, dacă ar fi fost cazul. 
Trebuia să mai existe o ușă. La capătul cvartalului, vizavi de 
agenţia chineză de presă Wen Tai Sun, era o alee îngustă, care 
trecea pe sub birourile de sus și ducea spre o curte pavată, plină 
până la refuz cu tomberoane pe roţi care nu mai fuseseră golite 
de luni în șir. Șobolanii alergau panicaţi printre picioarele lui 
MacNeil când acesta a înaintat cu prudenţă prin întunericul aleii 


spre curtea din spate. Erau balustrade negre, ferestre cu gratii 
metalice și scări de incendiu care urcau în zigzag pe zidurile de 
cărămidă ale clădirilor de birouri. O dungă de lumină de 
grosimea unui creion se vedea pe sub o ușă de fier. Când s-a 
apropiat, MacNeil a auzit muzica mai tare. lar de data asta a 
auzit, nu a simţit-o. 

| se părea extraordinar că lumea voia să iasă să se distreze 
când exista pericolul infectării și când trebuia să te strecori pe 
străzile unde nu se mai respecta nicio lege în timpul restricţiilor 
de circulaţie. Ca să nu mai spunem că era ilegal. Și apoi, s-a 
gândit el, o generaţie de puști agitaţi, care aveau energie și bani 
de consumat, nu putea să stea, pur și simplu, acasă și să se uite 
la televizor cu mami și cu tati. Bănuia că se simțeau bine așa, 
trăind periculos. Mai bine asta decât drogurile! Dar putea să 
pună pariu că, de partea cealaltă a ușii de fier, clienţii clubului 
Black Ice erau puști bogaţi din Chelsea și South Ken. Copii din 
familii privilegiate, cu bani de buzunar de la tati. Nu părea genul 
de loc pe care să-l frecventeze un angajat al crematoriului din 
mahalalele cartierului South Lambeth. 

A bătut cu pumnul în ușa de fier și s-a dat înapoi, așteptând. 
Nu s-a întâmplat nimic. A bătut din nou, iar, de data asta, s-a 
deschis o fantă din ușa metalică. Lumina și muzica s-au revărsat 
în curte și o faţă suspicioasă s-a uitat la MacNeil prin ea. 

— Ce vrei? 

— Să beau ceva. 

— Nu te cunosc. 

— Sunt prieten cu Ronnie. Ronnie Kazinski. Mi-a zis că, dacă 
mi-e sete, pot să beau oricând ceva aici. Și mi-e sete al naibii! 

— Cum ai reușit să treci de restricţii? 

— Cum face toată lumea. 

— Cei mai mulţi vin aici înainte de a începe și pleacă după ce 
se termină. 

MacNeil a ridicat din umeri. 

— Presupun că am avut noroc. 

Bodyguardul s-a mai uitat la el câteva clipe, apoi a închis 
ușița. O vreme, MacNeil a crezut că n-o să-i deschidă. 

Apoi a auzit scrâșnetul zăvoarelor metalice, iar ușa s-a 
deschis. Bodyguardul era un bărbat mare, dar nu la fel de mare 
ca MacNeil. Avea capul ras și purta o vestă de piele pe bustul 
gol. O burtă umflată de bere atârna peste blugii lăbărţaţi. O 


mască albă și murdară îi acoperea partea de jos a feţei. L-a 
privit atent pe MacNeil, înainte să-i facă semn din cap să intre. 

— Noroc, frate! a spus MacNeil. Unde e barul? 

— Jos! 

lI 

Când a coborât scările, muzica a crescut în intensitate, 
agresându-l aproape fizic. Un nivel de decibeli care îţi amețea 
creierul. Luminile colorate erau absorbite de pereţii negri, iar 
când a ajuns pe ringul de dans a văzut poate două sute de 
oameni  unduindu-se transpiraţi, pierduţi ca într-o transă 
primordială și mișcându-se pe niște sunete care datorau mai 
mult unor îndepărtate rădăcini tribale decât unei societăţi 
moderne și sofisticate. Toţi purtau măști chirurgicale albe, ca o 
uniformă. În razele de lumină ultravioletă care veneau de sus, 
măștile străluceau ciudat, precum o mare stranie și luminiscentă 
de pescăruși plutitori. 

În capătul ringului de dans era o mică scenă, pe care două 
femei sumar îmbrăcate și cu capetele acoperite de glugi albe, în 
care erau decupate niște fante pentru ochi, își legănau șoldurile 
și se învârteau în cercuri lente, hipnotice. De-a lungul peretelui 
din dreapta se întindea un bar. Doi barmani tineri, cu niște măști 
de gaze în stil militar, erau ocupați să-i servească pe clienţii 
care așteptau pe trei rânduri. Oamenii își dădeau masca jos ca 
să bea, după care o puneau la loc. Paharele golite erau puse pe 
niște rafturi circulare care dispăreau în niște mașini uriașe de 
spălat, dezinfectându-le ca să poată fi folosite în continuare. 
Aburii se ridicau în nori mari din spatele barului în aerul deja 
încărcat de fierbinţeală și de transpiraţie. Un incubator perfect 
pentru bolile infecțioase. 

MacNeil și-a făcut loc printre băutorii de la bar. Cine obiecta 
avea toate șansele să capete un cot în față. Protestele erau 
acoperite de muzică. Un barman vopsit blond, cu rădăcini negre, 
s-a uitat la MacNeil circumspect. Era mai în vârstă decât 
clientela obișnuită, mult mai conservator și își păstrase haina pe 
el în ciuda căldurii. În plus, faţa lui era învineţită și avea un 
obraz zdrelit de la cioburile mărunte pe care căzuse în faţa 
blocului din South Lambeth. 

— Whisky! a strigat el. Single malt. Glenlivet, dacă ai. Și un 
pic de apă. 


Avea impresia că trecuse multă vreme de când nu mai băuse 
ceva, iar acum pofta era aproape copleșitoare. Dar numai 
paharul ăsta. Ştia că mai mult de un pahar i-ar slăbi hotărârea și 
l-ar trimite într-un abis al suferinţei. 

Un pahar cu un deget de licoare chihlimbarie și o carafă cu 
apă i-au fost împinse pe tejghea. l-a întins barmanului o 
bancnotă de cinci și nu a primit rest la ea. Și-a diluat whisky-ul 
jumătate-jumătate și a sorbit din el. S-a întors spre barman. 

— Asta nu e Glenlivet! 

— Ai zis dacă am. N-am. 

Fără scuze. 

MacNeil a mai luat o gură. Era o marcă oarecare. Era 
dezamăgit de gust, dar se bucura de fierbinţeala care l-a ars 
până în stomac. Apoi a ridicat paharul și l-a băut dintr-o 
înghiţitură. S-a gândit la toate situaţiile acelea când mai lua încă 
unul, când făcea orice doar ca să amâne momentul în care 
trebuia să se ducă acasă. La Martha. La toate momentele acelea 
pierdute. La toate orele acelea irosite. S-a întors și a strigat la 
barman să-i mai dea unul. 

Când a venit barmanul, l-a prins de mână și s-a aplecat peste 
tejghea. 

— Ronnie e aici? Ronnie Kazinski? 

Dar barmanul a ridicat mâna, făcându-i semn să tacă, pentru 
că muzica se oprise brusc, cu o ultimă bătaie de tobă care a 
reverberat în club câteva secunde. Marea de măști a încetat să 
se mai legene, au venit câteva aplauze sporadice, iar dansatorii 
și băutorii s-au întors nerăbdători în direcţia scenei. De pe o ușă 
de undeva, din spate, a ieșit un tânăr care părea să aibă vreo 
treizeci de ani, ducând pe umăr un băț de care era legat artistic 
un ghemotoc alb de pânză. Semăna exact cu legăturile acelea 
din desene animate în care barza aduce copilul. O fracțiune de 
secundă, MacNeil s-a dus cu gândul spre Laing. 

Dansatoarele cu glugă se făcuseră nevăzute, lăsând în urma 
lor o mică masă pliabilă în mijlocul scenei. S-au auzit câteva 
aclamații și chiuituri când bărbatul a pus legătura pe masă. Era 
îmbrăcat în negru din cap până-n picioare. Până și masca era 
neagră, așa că era aproape invizibil din pricina peretelui 
întunecat din spate. Partea de sus a feţei, albă, lucea în fâșiile 
de lumină fluorescentă și părea că dansează, desprinsă de trup, 
deasupra legăturii scânteietoare. Părul lui era subţire și rar, 


pieptănat peste scalpul chel. A vorbit la microfon, sprijinindu-se 
în parul cu care venise, iar vocea lui seacă a bubuit deasupra 
capetelor întoarse spre el. 

— Arta, a spus el, arta adevărată înseamnă viaţă pe muchie 
de cuţit. Înseamnă împingerea graniţelor până la limită și mai 
departe. Ce este o viaţă trăită între limitele impuse de alţii? 
Trebuie să ne facem propriile graniţe, să le trasăm în cercuri tot 
mai largi, încurajându-i și pe alţii să ni se alăture. Noi nu suntem 
părinţii noștri sau părinţii părinţilor noștri. Noi suntem noi. Și noi 
suntem aici și acum. Viitorul ne aparţine și este așa cum ni-l 
facem noi. Doar trecând un cuţit printre viaţă și moarte, printre 
bun-gust și prost gust, printre acceptabil și inacceptabil, vom 
descoperi adevăratul sens al vieţii noastre. 

S-a uitat în jur la feţele întoarse spre el, care îl urmăreau cu 
respiraţia tăiată. Știau că va face ceva îngrozitor. Pentru asta și 
veniseră cei mai mulţi dintre ei. Aceasta era arta underground. 
Acesta fusese cultul clubului, înainte de starea de urgenţă. 
MacNeil a continuat să-l urmărească fascinat, atras pe 
neașteptate de  hipnotismul spectacolului lui și complet 
nepregătit pentru ceea ce avea să urmeze. 

Bărbatul îmbrăcat în negru s-a aplecat peste masă și, cu un 
gest teatral, a tras de un colţ al pânzei care strângea legătura. 
Pânza s-a desfăcut și a dat la iveală un ghemotoc murdar și 
însângerat, care nu părea să aibă o formă sau un contur precis. 
Mulțimea a scos un strigăt înăbușit de uimire. Ochii bărbatului 
luceau precum cărbunii, niște faruri negre într-un cerc alb. Și-a 
smuls masca de pe faţă și a luat ghemotocul cu ambele mâini, 
ridicându-l mult deasupra capului, cu picăturile de sânge care se 
scurgeau din el. 

Şi vocea lui s-a ridicat, stridentă. 

— Asta e viaţa, a spus el. Și moartea. 

Doar bâăzâitul sistemului audio rupea tăcerea din club. 

— Sunt doar două ore de când inima acestui copil bătea în 
pântecele mamei lui. Doar două ore de când a fost smuls din 
ombilic, refuzându-i-se viitorul și interzicându-i-se trecutul. 
Avortul. Respingerea vieţii. Blestemul epocii noastre. 

MacNeil privea șocat, încremenit de oroare. A auzit o șoaptă 
solitară: 

— O, Doamne! 


— Numai în viaţă putem găsi moartea și numai în moarte 
putem găsi viaţa. 

Bărbatul în negru a coborât brusc mâinile în dreptul feţei. A 
făcut o pauză, apoi și-a înfipt gura în masa însângerată pe care 
o ţinea în mâini. Să se înfrupte din ea. 

Cineva din mulţime a vomitat. Doar vreo două voci s-au 
ridicat, cu dezgust sau dezaprobare. Singurele sunete care se 
auzeau erau molfăielile și horcăielile pe care le scotea omul de 
pe scenă în timp ce se hrănea cu ce avea în mâini. Apoi, la fel 
de repede cum începuse, a terminat și a aruncat rămășițele 
oribilului festin pe masă. Faţa îi era mânjită cu roșu în jurul gurii. 

— Mulţumesc, mulțumesc! a strigat el, apoi și-a luat recuzita 
și a dispărut rapid pe ușa pe care venise. 

Luminile și-au redus imediat intensitatea, iar muzica a început 
de unde se oprise, asaltând trupurile și simţurile. Marea de 
măști s-a ridicat și a căzut ca un val frenetic de furtună. 

MacNeil tremura, șocat, și ar fi vrut să vomite. S-a întors spre 
bar și spre whisky-ul care îl aștepta și l-a văzut pe barman 
rânjind spre el pe sub mască. 

— Tare, nu? i-a strigat el. 

Individul savura repulsia care se citea limpede pe faţa lui 
MacNeil. 

— De cine întrebai? 

MacNeil a dat whisky-ul peste cap și a trântit paharul pe 
tejghea, cu respirația tăiată. 

— Ronnie Kazinski. 

Barmanul s-a încruntat o clipă, apoi s-a înseninat. 

— A, da! Tipul de la crem? 

Lui MacNeil i-au trebuit o secundă, două, ca să-și dea seama 
că „crem” însemna „crematoriu”. 

— El. 

— De ce nu-l întrebi pe Omul Fetus? a strigat barmanul, 
arătând cu capul spre scenă. Aștia doi sunt buni amici. 

IHI 

Coridorul din spatele scenei ducea spre toaletele din capăt. 
MacNeil a simțit mirosul de urină veche din clipa în care ușa 
dinspre club s-a închis în urma lui. Dar aceasta domolise asaltul 
muzicii, lucru pentru care era recunoscător. O fâșie de lumină 
galbenă, puternică, se reflecta în linoleumul spălăcit, iar MacNeil 
a trecut pe lângă niște fotografii alb-negru înrămate, care 


ilustrau demonstrațiile artistice pentru care clubul era renumit. 
Garderoba era ultima ușă pe stânga. Avea o plăcuţă pe care 
scria Privat. MacNeil a împins ușa, iar Omul Fetus s-a întors de la 
oglinda mare, care atârna deasupra măsuţei de machiaj, unde 
își curăța și acum mizeria de pe mâini și de pe faţă cu prosoape 
înmuiate în apă caldă. 

— Ce mă-ta, nu știi să citești? 

MacNeil a traversat camera din doi pași, l-a apucat de revere 
și l-a izbit cu putere de perete, scoţându-i tot aerul din plămâni. 

— Da, știu să citesc! Și acum o să-ţi citesc drepturile, bolnav 
nenorocit ce ești! 

L-a ţinut lipit de perete cu o mână, iar cu cealaltă mână i-a 
arătat legitimaţia. 

— La acuzaţii mă hotărăsc mai târziu. Profanare de cadavre, 
furt de fetuși, eventual crimă. Unul așa bolnav ca tine ar trebui 
să stea închis mulţi ani. 

— Hei, a protestat Omul Fetus, apoi a început să râdă. Hai, 
frate! Doar n-ai crezut că a fost ceva real, nu? Să fim serioși, ce 
naiba! Aș fi vomitat în tot localul. 

A făcut semn cu capul spre ghemotocul însângerat care era 
acum pe măsuţa de toaletă. 

— E doar un baton cu gem. Nu pot să sufăr mâncarea de 
cantină, așa că îmi aduc pachet de acasă. 

S-a smuls din strânsoarea lui MacNeil, care începuse să 
slăbească. 

— E doar spectacol, frate. Oamenilor le place să fie șocați. Le 
place să creadă că e adevărat. Dar în sinea lor știu că e doar un 
pic de distracţie. 

— Tu asta numești distracție? 

— E vorba de forțarea limitelor. Implic publicul, îi provoc o 
reacţie emoţională. Asta îi face pe oameni să-și pună întrebări, 
să-și depășească limitele. 

S-a așezat din nou la masă și a continuat să-și șteargă faţa, 
iar MacNeil s-a uitat la imaginea lui din oglindă, urmărindu-l cu 
atenţie. 

— Serios, de unde aș fi putut lua un fetus, frate? Mi-a venit 
ideea când am văzut un documentar cu un chinez care făcea 
chestia asta de-adevăratelea. Serios, o făcea pe bune. Ei, aia da, 
e o chestie bolnavă. Dar eu? Doar am savurat un sandvici. 

A terminat de curăţat și s-a ridicat. 


— Mai doreai ceva de la mine? 

MacNeil s-a uitat la el plin de furie și dispreţ, și de o bună 
parte din repulsia rămasă de la spectacolul lui. A încercat să se 
concentreze asupra lucrului pentru care venise, de fapt, aici. 

— İl caut pe Ronnie Kazinski, a spus el. 

Omul Fetus a ridicat din umeri. 

— Ronnie și mai cum? 

Ușa garderobei s-a deschis, iar MacNeil s-a uitat în oglindă 
peste silueta Omului Fetus și a văzut imaginea unui tânăr în 
blugi și geacă de piele. Nu era înalt și reușise să accentueze 
micimea capului lipindu-și părul de ţeastă cu mult gel. O clipă, 
MacNeil a avut impresia că îl cunoaște. Era ceva familiar în 
pomeţii aceia înalţi și în ochii lui depărtaţi. Avea un ten urât, alb 
și bolnăvicios, care părea că nu mai văzuse de luni în șir lumina 
soarelui. O amintire ciudată i-a revenit brusc. Chipul unei femei 
în spatele unei perdele, cu trăsăturile schimonosite de generaţii 
de sărăcie. Și și-a amintit unde îl mai văzuse pe bărbatul acesta. 
O imagine neclară pe o hârtie venită prin fax. Ronald Kazinski, el 
era. 

Kazinski s-a oprit în ușă și l-a văzut în oglindă pe MacNeil 
uitându-se la el. Privirea lui s-a îndreptat rapid spre Omul Fetus 
și și-a dat seama imediat că avea necazuri. S-a întors să plece, 
alergând pe coridor ca un apucat, cu tenișii scârțâind pe 
linoleum. MacNeil a alergat după el mai încet, cu silueta lui 
mătăhăloasă pe sub lumina galbenă, puternică, până când s-a 
izbit în ușa din capăt și a ieșit în viteză în marea strălucitoare de 
măști și în asaltul muzicii. Kazinski reușise să-și facă loc spre 
scările din capătul sălii, iar MacNeil l-a urmat, îmbrâncindu-i pe 
cei întâlniți, până când aceștia au început să se dea de bunăvoie 
la o parte din faţa lui. 

A urcat scările câte două trepte odată, iar când a ajuns pe 
palierul de sus, ușa metalică tocmai se închidea. Bodyguardul 
chel, cu vestă de piele, îi bara drumul. A întins mâna să-l 
oprească. 

— Unde crezi că pleci, amice? 

A fost nevoie doar de o mică mișcare a gâtului, iar MacNeil s-a 
aplecat în față, de parcă ar fi vrut să-l sărute. A simţit sub frunte 
cum se sparge nasul bodyguardului. Acesta s-a dat câţiva pași 
înapoi, cu o expresie uluită. S-a lovit cu capul de perete, iar 
masca s-a înroșit când sângele a îmbibat pânza albă. MacNeil a 


deschis ușa grea și a ieșit în noapte. A auzit zăngănitul 
tomberoanelor răsturnate și a simţit duhoarea de gunoi adusă 
de o pală de vânt îngheţat. Lumina se revărsa asupra curţii de 
pe ușa deschisă, așa că a văzut umbra fugarului Kazinski 
alergând pe aleile care duceau spre stradă. Șobolanii chițăiau și 
alergau în toate direcţiile sub picioarele lui MacNeil când a 
pornit în fugă după el. 

Când a ieșit de pe alee, Kazinski alerga pe mijlocul străzii 
Dean și a fost rapid înghiţit de întuneric. Era ca un iepure pentru 
buldogul de MacNeil. L-a văzut cotind pe St. Anne's Court, o 
stradă pietonală îngustă dintre două șiruri de clădiri înalte de 
cărămidă și și-a dat seama că avea să îl piardă. Dar, când a 
ajuns la colţ, a văzut că în capătul aleii se întâmpla ceva. Pâlpâit 
de lumină și trosnet de flăcări. Kazinski s-a oprit și s-a uitat 
înapoi spre MacNeil, prins între ciocan și nicovală. MacNeil 
aproape că auzea cum i se învârteau rotiţele creierului, 
încercând să aleagă răul cel mai mic. Dar a găsit o a treia cale. 
Un pasaj îngust care ducea spre sud, perpendicular pe St. 
Anne's Court, vizavi de ferestrele sparte ale clădirii în care 
fusese odată cofetărie. Nu era mai lat de un metru și s-a repezit 
pe acolo. A fugit vreo douăzeci și ceva de metri, după care și-a 
dat seama că gura pasajului, care dădea în Flaxman Court, era 
blocată de tomberoane răsturnate și de gunoaie aruncate de la 
ferestrele birourilor jefuite. MacNeil l-a auzit înjurând prin 
întuneric și s-a oprit din alergare, încercând să-și recapete 
respiraţia. Kazinski nu mai avea cale de scăpare. Intrase pe un 
drum înfundat și nu mai putea pleca nicăieri. 

Când MacNeil s-a apropiat, Kazinski s-a dat în spate până 
când n-a mai avut unde să se ducă. 

— Mama ta crede că ești la serviciu, a spus MacNeil. 

— Ce vrei? 

— De ce ai fugit? 

— Pot să miros un poliţai de la cincizeci de metri. 

— Da, e mirosul de urină care vine din pantalonii tăi. 

— Am drepturi. 

— Da, ai. Ai dreptul să mori în liniște. Ai dreptul la o 
înmormântare decentă. Nu că o să ai parte de ea. Nu în ziua de 
azi. Dar tu știi cum e asta. 

Kazinski a încercat să se strecoare pe lângă el, s-a aplecat și a 
vrut să se înghesuie între zid și partea dreaptă a lui MacNeil. Dar 


acesta era aproape la fel de lat precum pasajul. S-a aplecat doar 
puţin spre dreapta și l-a strivit pe Kazinski de perete. Apoi l-a 
luat de guler, gata să-l salte pe sus și l-a aruncat în bariera din 
capătul pasajului. Kazinski a căzut grămadă, iar duhoarea și 
mizeria l-au acoperit din toate părţile. 

— Vorbește-mi despre oase! a spus MacNeil. 

— Ce oase? 

MacNeil a oftat. 

— Am o amprentă de-a ta pe o cartelă de metrou găsită în 
locul în care le-ai aruncat. Intri la pușcărie pentru crimă, Ronnie. 

— N-am omorât-o eu! 

Era panică în vocea lui Kazinski. 

— Pe bune, frate! Treaba mea era doar să scap de oase. 

— N-ai făcut o treabă prea bună. 

— Trebuia să le duc la Battersea, să le arunc în incinerator. La 
început au vrut să o arunc cu totul acolo. Dar n-aveam cum să 
trec cu ea de pază. Așa că le-am zis să-mi dea oasele. Pe alea 
pot să le bag. Nu voiau să lase urme, înţelegi? Voiau să le 
distrugă. 

— De ce? 

— Nu știu. N-am nicio legătură cu asta, pe cuvânt. 

— Şi de ce nu le-ai ars? 

— Fiindcă groapa aia urma să fie umplută cu ciment azi- 
dimineață. Așa nu mai riscam, iar ei nu și-ar fi dat seama. 

— Cine, ei? 

— Nu știu. 

— Pe naiba! 

— Pe cuvânt, frate! Pur și simplu mi-au dat bani ca să scap de 
oase. 

MacNeil s-a aplecat deasupra lui. 

— Ronnie, să știi că intri la pârnaie pentru tipii ăștia, dacă nu- 
mi dai numele lor! 

— Pe bune, frate! Nu știu cum îi cheamă. M-a abordat un tip 
într-o zi, când ieșeam de la muncă, și mi-a făcut o ofertă pe care 
n-am putut s-o refuz. 

MacNeil a clătinat din cap. 

— Va trebui să te străduiești mai mult, Ronnie. De unde ai 
luat oasele? 

L-a auzind pe Kazinski oftând adânc în întuneric. 


— Nu știu adresa. Era o casă mare. Ştii tu, o casă de-aia de 
bogătani. 

— Unde? 

— Undeva pe lângă Wandsworth Common. Root Street, Ruth 
Street, ceva de genul. Era întuneric. Nu știu. M-au dus cu mașina 
și m-au adus cu mașina. 

— In perioada de interdicţie? 

— Normal. Nu părea să fie vreo problemă. Nu ne-a oprit 
nimeni. 

MacNeil a stat și s-a uitat la el câteva clipe. Avea nevoie de 
mai multe informaţii și era convins că Ronnie avea mai multe de 
spus. 

— Hai, ridică-te! a spus el. 

Kazinski nu s-a mișcat. 

— Ce vrei să faci? 

— Te arestez, Ronnie, sub acuzaţia de crimă. 

N-a văzut bâta ieșind din întuneric decât când a fost prea 
târziu. A auzit trosnetul sec făcut de ţeasta lui și i s-au înmuiat 
genunchii. Kazinski a aruncat ţeava pe care degetele lui o 
găsiseră în gunoi și care a căzut zăngănind pe asfalt, apoi a sărit 
peste trupul încovoiat al poliţistului și a luat-o la fugă în direcţia 
din care venise. 

MacNeil stătea în genunchi, icnind cu fulgere de lumină în 
ochi. Cum de fusese atât de imprudent? A înjurat, a scuipat pe 
jos și a simţit sânge în gură. l-a trebuit cam un minut să-și 
revină destul cât să se ridice în picioare, sprijinindu-se cu o 
mână de zidul de cărămidă până când a fost în stare să stea 
fără să cadă. Capul încă îi bubuia. N-avea niciun sens să se 
grăbească. Kazinski era de mult plecat. 

Au trecut câteva minute până când a ieșit clătinându-se în St. 
Anne's Court și a văzut o siluetă întunecată întinsă la pământ la 
câţiva metri spre est. O clipă s-a întrebat ce putea să fie. Nu 
fusese nimic acolo cu cinci minute în urmă. S-a apropiat și a 
văzut că era un bărbat care zăcea cu faţa în jos, într-o baltă de 
lichid negru, sânge gros, care se coagula în vântul rece. MacNeil 
a îngenuncheat și a simţit că încă nu se răcise. A întors cadavrul 
cu faţa în sus și l-a văzut pe Kazinski uitându-se la el cu privirea 
fixă. Tricoul alb era îmbibat de sânge, dar MacNeil a putut să 
vadă locul prin care trecuseră cele trei gloanţe. Toate în zona 
inimii. Era mort. 

MacNeil s-a lăsat să alunece și s-a rezemat cu spatele de zid. 
Încă mai ardea undeva, dincolo de capătul vestic al străzii St. 
Anne's Court, dar tâlharii plecaseră pentru că nu se mai auzea 
decât trosnetul flăcărilor. 

Cineva îl împușcase pe Kazinski de trei ori în piept. Cineva 
care așteptase aici, pe alee. MacNeil nu auzise nicio 
împușcătură. Chiar cu vâjâitul din urechi, tot n-ar fi putut să 
rateze așa ceva. Şi-a amintit de verdictul dat de Laing 
lunetistului care îi împușcase pe puștii din South Lambeth: o 
treabă cu adevărat profesionistă. O armă profesionistă în 
mâinile unui profesionist, spusese el. Și asta indica tot o treabă 
profesionistă. O execuţie curată, eficientă. O armă cu amortizor. 
Cineva nu voia ca Ronnie Kazinski să stea de vorbă cu MacNeil 
sau cu altcineva. Și i-a trecut prin minte că poate era același 
profesionist. Poate că lunetistul care îi salvase viața în 
dimineaţa aceea îl aștepta pe Kazinski. Şi acum îl găsise. 

MacNeil și-a rezemat încet capul de zid și a inspirat adânc. A 
simţit că îl năpădea un fel de isterie, ca un văl. Toate i se păreau 
cumva scăpate de sub control. Viaţa lui, orașul, serviciul, 
investigația asta. Era ca și cum ar fi fost luat pe sus de un val de 
evenimente asupra cărora nu avea nicio putere. Era obosit. 
Dormise prea puţin cu o noapte în urmă și trecuseră 
cincisprezece ore de când era la serviciu. Dacă închidea ochii, 
putea să adoarmă. Chiar acolo, pe trotuar, cu un mort la 
picioarele lui. 

Dar simţea cum în el creștea furia, o voce care urla și despre 
care știa că n-o să-l lase să doarmă. In depărtare a auzit focuri 
de armă, precum și ecoul îndepărtat al unor voci furioase. 
Precum cea din capul lui. S-a târât în genunchi, a scos o pereche 
de mănuși de latex și a început să-l caute pe Kazinski în 
buzunare. Avea un portofel cu o legitimaţie și cu câteva 
bancnote și un portmoneu cu ceva mărunțţiș. Câteva chei în 
buzunarul pantalonilor. Tigări și brichetă în buzunarul de la 
geacă. Nimic cât de cât folositor. 

S-a uitat din nou la portofel. Avea un compartiment cu 
fermoar la spate. A bâjbâit cu degetele lui mari să-l deschidă. 
Erau acolo câteva bonuri din vremuri mai bune. Vreo două de la 
restaurant, unul de la un bar. Şi o carte de vizită ponosită. 


MacNeil a înclinat-o, încercând să prindă lumina în ea și și-a 
trecut degetul peste literele roșii. „Jonathan Flight. Sculptor”, 
scria pe ea cu litere rotunjite. Avea și adresa unei galerii de artă 
din South Kensington. 

MacNeil cunoștea numele acela. Articolele din ziare care 
aveau ca subiect arta fuseseră pline de numele lui anul trecut, 
iar unele dintre creaţiile sale fuseseră suficient de controversate 
ca să ajungă și în tabloide, unde citise și MacNeil despre el. Era 
specializat în sculptarea grotescă a trupurilor, de multe ori într- 
un mod ultrasexual. Un bărbat fără cap cu penisul erect, 
introdus parțial în anusul unui tors de femeie. O femeie fără un 
braț, ţinând în cealaltă mână sânul ei retezat. Un cap care 
zâmbea, cu mușchii gurii rupţi, pentru a da la iveală dinţii și 
maxilarul. MacNeil nu-și putea imagina cine ar cumpăra așa 
ceva sau cine ar vrea să aibă așa ceva acasă. Dar expoziţiile lui 
atrăgeau mii de privitori, iar creaţiile i se vindeau cu zeci de mii 
de lire. 

Se întreba ce căuta cartea de vizită a lui Flight în portofelul 
unui individ ca Ronnie Kazinski și ce legătură avea el cu Black 
Ice Club. Singurul lucru comun la care se putea gândi era arta 
extremă, iar lui MacNeil nu i se părea că Ronnie Kazinski ar fi 
nici cunoscător, nici colecţionar de artă. A pus cartea de vizită 
într-un buzunar interior, a închis fermoarul de la portofel, pe 
care l-a pus la loc în geaca lui Kazinski. S-a rezemat din nou de 
zid și și-a scos mănușile. Capul nu îi mai bubuia așa de tare 
acum, dar și-a trecut mâna peste obraz și a simţit o umflătură 
care știa că dimineaţă va fi vânătă. A stat așa câteva minute, 
înainte să se hotărască să facă ceva ce nici nu s-ar fi gândit să 
facă într-o altă viaţă. Să îl lase pe Kazinski acolo, pe alee. Era 
mort. Nu se mai putea face nimic pentru el. lar dacă ar fi 
chemat poliţia, și-ar fi petrecut restul turei completând procese- 
verbale. In opt ore avea să iasă pentru ultima oară pe ușa 
secţiei de poliție Kennington. Și dacă până atunci nu-l va fi găsit 
pe asasinul fetiţei, era aproape sigur că altcineva avea să facă 
acest lucru. Așa că nu avea timp de hârţogăraie. Investigația 
asta devenise un fel de obsesie. Și se pregătea să treacă graniţa 
unui teritoriu necunoscut. O lume străină pentru el, în afara 
legii, unde avea să fie absolut singur. Având drept companie 
doar vocea lui furioasă. 


CAPITOLUL 14 

Pinkie a mers cu mașina spre vest, pe Piccadilly, către Hyde 
Park Corner. Urmărea permanent luminile roșii ale mașinii din 
capătul bulevardului, luminile slabe de poziție care spărgeau 
întunericul din faţa lui. Stinsese farurile și vedea perfect în 
strălucirea felinarelor de pe stradă. Dacă ar fi fost oprit de 
soldaţi, le-ar fi spus, pur și simplu, că încerca să nu atragă 
atenţia. Autoturismele particulare erau atacate de hoţi în fiecare 
noapte. 

Avusese senzaţia enervantă că nu era totul în regulă și 
bănuise că putea să-și dea seama unde se ducea MacNeil. Deși 
era un mister pentru el cum de reușise polițistul să facă legătura 
asta. Greu de crezut că îi spusese Kazinski. 

Bietul Kazinski! Dacă ar fi ars oasele, așa cum fusese plătit să 
facă, nimic din toate astea nu s-ar fi întâmplat. Pinkie ar fi fost 
acum acasă, înapoi în viaţa lui reală, unde mama i-ar fi pregătit 
cina. Kazinski ar fi fost în viaţă. Ca și băieţii ăia din South 
Lambeth. Şi bătrâna de pe Isle of Dogs. Și toate astea fiindcă 
nemernicul ăla prost nu făcuse ce promisese că va face. 

Pinkie a clătinat din cap. Era incredibil! O simplă greșeală, o 
singură acţiune neprogramată, și venise haosul. Totul scăpase 
de sub control. Asta se întâmplă când nu faci o treabă până la 
capăt. Când Dumnezeu aveau să se termine toate astea? 

Telefonul mobil, așezat pe scaunul de alături, a început să 
sune. A întins mâna și a apăsat butonul verde, pentru a 
răspunde, apoi l-a dus la ureche. 

— Alo? 

— Alo, Pinkie, cum merge? 

Domnul Smith avea o voce atât de liniștitoare! Pinkie ar fi fost 
în stare s-o asculte toată ziua. Chiar dacă știa că era doar o 
poleială, o faţadă care ascundea sub ea furtuna. 

— Kazinski e mort, domnule Smith. 

A auzit plăcerea din vocea domnului Smith. 

— Bravo, Pinkie! Înseamnă că s-a terminat. 

— Sper, domnule Smith! 

Domnul Smith a detectat clar rezerva din răspunsul lui Pinkie. 

— De ce doar speri, Pinkie? 

— Pentru că gaborul a ajuns primul la el. Au avut chiar un 
tête-à-tête. 


Asta era în franceză, Pinkie știa și se întreba dacă domnul 
Smith va fi impresionat. 

— Nu știu ce i-a spus. Putea să-i spună orice. 

Domnul Smith a tăcut mult timp. 

— Alo? Domnule Smith? Mai sunteţi la telefon? 

— Da, sunt tot aici, Pinkie. Ce faci acum? 

— Îl urmăresc pe gabor. Pare că se îndreaptă spre South Ken. 

Altă tăcere, după care: 

— Crezi că știe? 

— N-am idee, domnule Smith! 

A făcut o pauză. 

— E ceva ciudat, totuși. 

— Ce e ciudat, Pinkie? 

— N-a chemat poliţia. Pentru asasinarea lui Kazinski. L-a lăsat, 
pur și simplu, să zacă pe alee. 

— Cred că domnul MacNeil și-a cam pierdut controlul, Pinkie. 
Și asta îl poate face să fie foarte periculos. 

— Cum adică, și-a pierdut controlul? De ce să-și fi pierdut 
controlul? 

— E ultima lui zi, Pinkie. Pleacă din poliţie după ce termină 
tura asta. Şi a fost o zi emoţionantă pentru el. Şi-a pierdut 
băiatul. 

Pinkie s-a încruntat. 

— Şi-a pierdut băiatul? 

— A murit, Pinkie. De gripă. Copiii de poliţist pot lua boala la 
fel ca toată lumea. 

— Of, fir-ar al naibii! 

Pinkie s-a concentrat asupra punctișoarelor roșii de lumină din 
depărtare, iar acestea semnalizau acum doar durere. 

— Ce păcat, domnule Smith! a spus el. 

Şi vorbea din inimă. 

— Ce doriţi să fac? 

— Continuă să-l urmărești, Pinkie! Fă ce crezi tu că trebuie să 
faci! Și ţine-mă la curent! 

Domnul Smith a închis, iar Pinkie s-a simţit trist fără motiv. Se 
întreba ce ar fi simţit tatăl lui dacă el ar fi murit de gripă când 
era mic. Dacă tatăl lui ar fi știut că există. Dacă el ar fi știut cine 
e tatăl lui. Mama lui, știa, ar fi fost îndurerată. Copiii nu merită 
să moară. Nu au făcut încă destule lucruri rele ca să merite asta. 
Ce rău făcuse fetița aceea? Nu fusese vinovată de nimic, dar 


domnul Smith pe ea dădea vina. Îi intrase pe invers domnului 
Smith. Și nu era bine să fii pe invers cu el. 


CAPITOLUL 15 

Amy stătea pe balconul de metal din spatele apartamentului 
și se uita la piaţa pustie de jos. Era frig, așa că își pusese pe 
umeri o pătură, să-i ţină cald. Dar aerul proaspăt era plăcut și 
deschisese larg ușile ca să-l lase să intre la etaj. Craniul încă 
duhnea. Și, cu toate că îl pusese în mai multe pungi de plastic și 
îl dusese pe palierul de jos, lăsase o duhoare neplăcută în urmă. 

Îi plăcea să stea aici în serile de vară, ascunsă de privirile 
vecinilor de glicina pe care o dirijase să crească în jurul 
balconului. În după-amiezile lungi și lenevoase era paravan 
pentru soare, iar seara era ca un evantai în bătaia răcoroasă a 
vântului. Un refugiu minunat din faţa vieţii, un loc în care să uiţi 
de toate. 

Acum glicina era cheală și noduroasă, nu oferea deloc 
protecţie și era greu de crezut că la primăvară avea să 
înverzească, iar cascade splendide de flori violet aveau să 
îmbrace tot balconul, atrăgând primele albine din an pornite în 
căutare de nectar. Aceasta era abia a doua iarnă a ei după 
accident, iar în acel prim an descoperise că din noiembrie până 
în martie era cea mai grea perioadă. Zile reci, când ai fi vrut să 
fii afară, să te plimbi, să mergi cu pași mari cu vântul în faţă, cu 
înţepătura rece a ploii pe obraji. Să te grăbești acasă la un 
castron cu supă fierbinte, să tragi draperiile pentru seară, să te 
ghemuiești pe o canapea cu o carte bună și un pahar de vin 
roșu dulce. 

Și iat-o aici, înfofolită bine în scaunul ei cu rotile, înfrigurată, 
deprimată și lăsând gândurile negre să-i întunece dispoziţia de 
obicei senină. O durea inima pentru MacNeil și plângea când își 
amintea de tânărul care murise la volanul mașinii lui în acea 
noapte fatală, cu treizeci de luni în urmă. Tânărul cu care fusese 
căsătorită. Tânărul al cărui copil îl purtase în pântece. 

Trecuseră doar șapte zile de când testul ieșise pozitiv. Deja 
erau hotărâți să se căsătorească, așa că sarcina era un motiv în 
plus de bucurie. Nu aveau cum să fie mai fericiți. Poate că de 
asta le dăduse soarta o lovitură atât de crudă. Indrăzniseră să 
fie atât de fericiți. Mai fericiţi decât toţi cei pe care îi cunoșteau. 
Fericirea radia din toţi porii lor. Fusese atât de fericită, încât 
strălucea. Nu-și putea stăpâni zâmbetul. Existase oare cineva 
mai fericit decât ea în istoria omenirii? 


David băuse doar apă minerală în seara aceea. Spunea că 
trebuia să conducă și că acum, că urma să fie tată, avea 
responsabilităţi. Amy îi ţinuse companie. Era însărcinată. Fără 
alcool pentru mami până după nașterea copilului. Aveau să 
sărbătorească pe urmă. Aveau să ia șampanie și să ude capul 
bebelușului. 

Ce ironie a sorții ca tocmai mașina unui șofer beat să intre în 
ei la intersecţie! Chiar pe culoarea roșie a semaforului. Experții 
chemaţi să depună mărturie la proces au estimat că mergea cu 
peste nouăzeci la oră. Ironia și mai mare e că el scăpase 
nevătămat. În trei ani avea iasă din închisoare, având în faţă 
aproape toată viaţa, întreg și zdravăn. Cu o slujbă care îl aștepta 
în afacerea tatălui său. Cu o familie iertătoare. 

Lui Amy îi era greu să-l ierte, dar încercase din răsputeri să nu 
se înrăiască. Pierduse atât de multe, că, dacă ar mai fi pierdut și 
raza aceea de soare care-i lumina personalitatea, ar fi căzut într- 
o lume întunecată, deprimată și înfrântă, incapabilă să înfrunte 
provocările care o așteptau. Provocări pentru care avea nevoie 
de toate rezervele ei de curaj, hotărâre și optimism. 

In seara aceea însă nu era prea sigură că mai putea săpa prea 
adânc în rezervele acelea. A apucat telecomanda de pe braţul 
căruciorului și l-a manevrat înapoi în mansarda magaziei, a 
închis ușile înalte de la balcon și a tras draperiile pentru noapte. 
Era timpul pentru un pahar de vin roșu ca să se înveselească, și- 
a spus ea. S-a dus la bucătărie și și-a pus un pahar. Dacă ar fi 
putut acum să se ghemuiască pe canapea cu o carte bună! 
Motorul electric a zumzăit când a traversat încăperea ca să se 
uite pentru a mia oară la fetița a cărei față o recrease. Nu era 
prea sigură de păr. Ceva îi spunea - instinctul, lucrul acela pe 
care MacNeil îl detesta atunci când era vorba de analizarea 
probelor - că lui Lyn i s-ar fi potrivit părul scurt. Nu o tunsoare 
bob. Ceva mai brut - dezordonat și ciufulit. La urma urmelor, un 
copil dintr-o ţară subdezvoltată nu ar fi avut acces la stilist. Și 
totuși fusese aici, în Londra. Poate că locuise aici. Dar cu 
siguranţă nu suficient de mult ca schimbarea de dietă să-i 
afecteze dinţii. Și nu existase nicio tentativă de reparare a 
buzei. 

O fi fost adoptată? Dacă da, cine erau părinţii ei adoptivi? Nu 
ar fi declarat-o dispărută? Întrebări, întrebări, întrebări. | se 
învârtiseră prin minte toată seara. O încercare, recunoștea ea, 


de a nu se mai gândi la altceva. Dar nu găsise niciun răspuns. 
Doar teorii abstracte. Speculaţii. Presupuneri. Nu știa nimic mai 
mult decât știuse dimineaţă. 

Telefonul a sunat, iar ea a traversat încăperea să poată 
răspunde. 

— Amy, Zoe la telefon! 

— Bună, Zoe! 

Amy s-a uitat la ceas. Era trecut de unsprezece. 

— Nu cumva ești și acum la laborator? 

— Ba da! 

— Trebuia să te duci acasă înainte de a începe restricţiile de 
circulaţie. 

— Ei, da, acum sunt blocată aici, nu? Și asta doar din vina ta. 

Amy și-a înăbușit strigătul de indignare. 

— Din vina mea? Cum așa? 

— Tu m-ai rugat să fac o testare virologică pe măduva 
recoltată de doctorul Bennet din scheletul fetiţei. 

— Ai făcut deja testul? 

— Am făcut mai mult de atât. 

Părea încântată de sine. 

— Am recuperat nu numai virusul, ci și codul ARN. 

Amy a avut un moment de confuzie. 

— Cum? Vrei să spui că avea gripă? 

— Sigur avea. lar virusul pe care l-am recoltat e sigur 
infecțios. Adică, ARN-ul în sine e infecțios. Dar ARN-ul împreună 
cu proteina, ei, dinamită adevărată! 

— Doamne, Zoe! a spus Amy, alarmată. Ar trebui să lucrezi în 
laboratorul de gradul al treilea cu un material atât de infecțios. 

— Da, probabil! 

S-a auzit un sunet care semăna cu un căscat la capătul 
celălalt al firului. 

— Nu ai dotări de gradul al treilea acolo, nu? 

— Nu! 

— Dar ţi-ai luat precauţii ca de gradul al treilea, nu? 

— Păi, nu chiar. 

— Zoe! 

Amy era șocată. 

— Tâmpită ce ești! 

— Hei, stai blând, Amy! E OK! Pe bune! Știu ce fac. Puteam 
să-l fac și în bucătărie la mine. 


Amy era furioasă. 

— Doctorul Bennet e acolo? 

— Are vreo două autopsii. 

— Ei, spune-i să mă sune când termină! 

— Pfui, Amy, hai, mă bagi în belele! 

— Ar trebui să ai belele, Zoe! Puteai să te infectezi. Puteai să-i 
infectezi pe toţi din clădire. 

— E totul sub cheie, sigur ca în seif! Pe bune! 

A făcut pauză, consumându-și iritarea tăcută stârnită de furia 
lui Amy. 

— Deci înţeleg că nu vrei să afli ce am mai descoperit, nu? 

— Cum adică? 

— Aha. Ţi-am stârnit interesul acum, nu? 

— Zoe... 

Vocea lui Amy avea un ton ameninţător. 

— Nu e real. 

Amy a auzit cuvintele, dar nu le-a înţeles. 

— Cum adică nu e real? 

— Virusul gripal. Nu e mutantul H5N1 care îi omoară pe toţi. E 
unul modificat genetic. 

Amy reușea cu greu să cuprindă toate implicaţiile cuvintelor 
spuse de Zoe. 

— De unde știi? 

— Păi, totul ţine de cod, nu? Când îl reduci la elementele de 
bază, orice virus e doar o serie de litere - cuvinte codificate. Şi 
cineva a lăsat în cod niște cuvinte care n-ar trebui să fie acolo. 
Adică, de exemplu, o să găsești cuvintele Stu | AGGCCT și Sma 
CCCGGG în poliomielita artificială. Şi știi că ele creează un sit de 
restricţie care poate fi ușor de recunoscut prin tratarea copiei 
ADN a ARN-ului virusului cu o baterie de enzime de restricţie 
care taie ADN-ul în locul acela. 

— Hei! Doamne, Zoe, oprește-te! Vorbește englezește! 

— Credeam că asta fac! 

— OK, acum vorbește-mi în genetica moleculară pentru idioţi! 

A auzit-o pe Zoe oftând la celălalt capăt al firului. 

— Lumea adună de ani buni bănci de secvenţe genetice 
pentru virusul gripal. Le am pe toate în dosar. Nu mi-a luat 
decât câteva minute să compar ARN-ul virusului recoltat de la 
fetiță cu banca de secvenţe din computer. Siturile de restricţie 
pe care le-am introdus au ieșit în evidenţă ca un deget umflat. 


Îţi spun, fetiţa aia n-a avut nu știu ce variantă obișnuită de 
gripă. A avut una de douăzeci și patru de carate, o grozăvenie 
modificată genetic. 

Amy a stat o clipă să recapituleze ce i-a spus Zoe. Nimic din 
toate astea n-avea sens. 

— Şi asta a ucis-o? a întrebat ea. Gripa asta fabricată de om? 

Zoe a suflat printre buze un aer care putea să ajungă la cinci 
kilometri depărtare. 

— N-am nici cea mai vagă idee! 


CAPITOLUL 16 
| 


MacNeil a întors pe lângă staţia de metrou South Kensington, 
acum pustie, și a intrat pe Old Brompton Road. Franciza 
Lamborghini London fusese curățată de mult. Vitrinele 
showroom-ului erau sparte; sala din spatele lor, în care 
odinioară se etalau cele mai scumpe mașini din lume, era goală 
și expusă intemperiilor. Alături, The Royal Bank of Scotland era 
acoperită complet cu scânduri, seifurile ei fuseseră golite chiar 
de bancă, iar valorile fuseseră transferate într-un loc mai sigur. 
N-avea niciun rost ca jefuitorii să încerce să intre, așa să își 
descărcaseră furia printr-o demonstraţie multicoloră de graffiti 
cu un limbaj încă și mai colorat. 

Banca din părculeţul triunghiular de la intersecţia străzilor era 
de obicei ocupată de doi sau mai mulţi beţivi care se adunau să- 
și plângă pe umăr, să bea din cutii sau din pungi de hârtie și să 
umple aerul cu fumul lor de ţigară și cu râsul răgușit. Spre 
rușinea lui MacNeil, aproape întotdeauna auzea și vocea unui 
scoţian printre ei. Dar acum dispăruseră de mult. Cantinele 
sociale erau închise, iar bărbaţii, slăbiţi de ani de băutură, 
fuseseră o pradă ușoară pentru H5N1. 

Era mai puțin dezastru aici decât în centrul orașului, erau mai 
puţine urme de jafuri. Old Brompton era o stradă mai degrabă 
rezidenţială, cu mici magazine la parter. Pizza Organic, Mail 
Boxes Etc., Waterstones. Buticuri amărâte, comparativ cu marile 
spaţii comerciale din centru. Și niciun hoţ care se respecta n-ar 
fi fost văzut spărgând o librărie. Totuși, cele mai multe prăvălii 
aveau vitrinele acoperite, iar la ferestrele apartamentelor și ale 
birourilor de deasupra erau puţine lumini. 

MacNeil a trecut în viteza a doua și a mers încet pe stradă, 
uitându-se la numere. A găsit galeria lui Flight pe colţul lui 
Cranley Place, lângă Cafe Lazeez, un local cu ferestrele oblonite. 
Ferestrele galeriei erau toate acoperite, iar pe deasupra 
fuseseră lipite mai multe straturi de afișe care făceau reclamă la 
orice, de la lucrări de artă comandate Online la concerte 
underground din baruri nenumite. Deasupra ușii din colț se afla 
un fel de blazon, iar pe Cranley Place era intrarea spre 
apartamentele de deasupra galeriei. 

MacNeil a găsit un loc de parcare. Şiruri de vile curate, albe, 
cu terase se întindeau până în întunericul nopţii, cu balcoane din 


fier forjat negru, deasupra ușilor cu coloane. Erau câteva 
hoteluri și pensiuni aici, toate goale, evident, dar majoritatea 
erau case particulare, case mari și spaţioase, împărţite în 
apartamente de lux. 

Proprietăţi de valoare, la ani lumină distanţă de căsuţa 
scundă și neîngrijită cu două camere pe care și-o permisese în 
Forest Hill. De cealaltă parte a străzii, pe ferestrele oblonite ale 
magazinului Knightsbridge Pianos, sub un afiș mare, pe care 
scria CEI CARE LIPESC AFIȘE VOR FI CONDAMNATI, un artist de 
graffiti cu simţul umorului scrisese cu vopsea: CEI CARE LIPESC 
AFIȘE AU FOST GĂSIȚI NEVINOVAȚI! 

Nişte gratii de oţel protejau ușa de sticlă a galeriei lui Flight, 
aflată sub o arcadă decorativă vopsită în roșu și verde. Erau 
două butoane la sistemul electronic de la intrare. Pe unul scria 
STUDIO, pe celălalt, FLIGHT. MacNeil s-a dat mai în spate și s-a 
uitat în sus. Luminile erau aprinse în studioul de la etaj. 
Apartamentul de deasupra era în întuneric. A făcut un pas în 
faţă și a apăsat pe butonul pe care scria STUDIO. După câteva 
momente, un hârâit electronic a acompaniat vocea masculină 
care s-a auzit din microfonul montat în perete. 

— Da? 

— Domnul Flight? 

Câteva clipe de tăcere adâncă, apoi o voce încărcată de 
suspiciune. 

— Cine întreabă? 

— Inspectorul Jack MacNeil, domnule Flight. Investighez o 
crimă care a avut loc în Soho în seara asta. 

— Am fost aici toată seara, inspectore, a spus repede domnul 
Flight. 

— Da, nu mă îndoiesc de asta, domnule. Știu că nu dumneata 
l-ai ucis, dar e posibil să-l fi cunoscut. Pot să urc? 

— Cum îl cheamă? 

— Kazinski, domnule Flight, a spus MacNeil. Ronald Kazinski. 

A urmat altă tăcere lungă, pe care a spart-o MacNeil. 

— Pot să urc, domnule? a repetat el. 

— Ai avut gripă? 

— Nu, domnule, dar sunt protejat, a minţit MacNeil. 

— Pune-ţi o mască, dacă ai! Dacă nu ai, îţi dau eu. Și, te rog, 
să ai mănuși! Nu vreau să atingi nimic în studioul meu. 

— Da, domnule. 


S-a auzit soneria, iar MacNeil a împins ușa. O scară acoperită 
cu mochetă ducea la primul etaj și la o ușă pe care scria 
STUDIO. Ușa avea un geam, iar Flight a apărut în spatele 
acestuia, cu faţa aproape complet acoperită de o mască dublă. 
Chiar și din locul acela, MacNeil își dădea seama că Flight era 
înalt. Avea un cap cu un ciudat aspect cadaveric, plin de ţepi 
cenușii de păr. Ochii albaștri au clipit cu suspiciune la el prin 
geam. 

— Să-ţi văd mâinile! a spus el, iar MacNeil a ridicat mâinile 
acoperite cu mănuși de latex. Și legitimaţia. 

Cu răbdare, MacNeil a scos legitimaţia, a desfăcut-o și a lipit-o 
de geam. Flight a studiat-o cu atenţie, apoi a descuiat ușa și s-a 
dat la o parte. 

— Trebuie să fii foarte prudent în ziua de azi, a spus el. Și, te 
rog, păstrează distanţa! 

MacNeil a intrat în studioul lui Flight. Podeaua, care odinioară 
fusese din lemn lustruit, era acum pătată, zgăriată și plină de 
resturile lăsate de un temperament artistic dezordonat. Era un 
spaţiu mare și bine luminat, care acoperea aproape toată 
suprafața galeriei de jos. Vreo zece lucrări, în diverse stadii de 
finisare zăceau pe podea sau pe bancuri de lucru. Un cap 
grotesc deformat, braţe răsucite, un trunchi mutilat cu sâni și 
penis. Pereţii erau plini de crochiuri. Erau acolo o roată de olărit 
și dulapuri înalte, cu sertarele pe jumătate deschise pline de 
accesorii artistice - vopseluri, tușuri, acuarele, unelte de 
sculptură, hârtie de calc. Piesa centrală era masa lui de lucru, pe 
care se afla piesa la care sculpta atunci. Un braţ ridicat pe vârful 
degetelor, o parte cu carne, o parte cu carnea sfâșiată până la 
tendoane și oase, o jumătate de cap care ieșea de la subraţ, un 
creier descoperit, secţionat în centru ca să se vadă toate 
pliurile, culorile și texturile din interior. MacNeil s-a mirat cum de 
stătea în picioare, până când a văzut tija de sprijin care trecea 
prin partea de sus a braţului. Cu toată distorsiunea ei 
nefirească, lucrarea avea ceva neplăcut de viu. Lucru care era 
adevărat pentru toate lucrările lui Flight. 

Artistul a intuit probabil ceva din dezgustul lui MacNeil. Ochii 
lui au zâmbit, aroganţi și superiori. 

— Nu-ţi place arta mea, inspectore. 

— Prefer un tablou frumos pe care să-l agăţ pe perete. 

— Cum ar fi? 


MacNeil a ridicat din umeri. 

— Vettriano?. 

— Ah! a făcut Flight. The Singing Butler. De multe ori m-am 
întrebat cine cumpără tablourile alea. 

S-a întors la lucrarea lui. 

— Creierul este un subiect fascinant, nu crezi? Desigur, 
trebuie să știi câte ceva despre el. Brachium pontis. Colicului 
superior. 

A arătat spre lobii și fosele creierului sculptat de el. 

— O mașinărie extraordinară. E extraordinar când te gândești 
că toată lumea are așa ceva. Desigur, sunt modele de toate 
felurile, de la Rolls Royce la Mini. 

— Şi dumneata de care ai, domnule Flight? 

— Îmi place să cred că eu sunt din gama BMW. Dar 
dumneata, inspectare? 

— A, probabil un Ford Granada, a spus MacNeil. Solid, fiabil, 
fără prea multă nevoie de service, merge până la capăt. Deci, 
ce poţi să-mi spui despre Ronald Kazinski, domnule Flight? 

— Mă tem că nimic. 

Flight a început să dea roată sculpturii, evaluându-i meditativ 
curbele și planurile. MacNeil vedea acum că, într-adevăr, era un 
bărbat înalt. Doi metri, poate, și extrem de slab, cu degete 
lungi, feminine. Avea un șorț alb, trei sferturi, ca halatul unui 
chirurg. Numai că era mânijit cu lut și vopsea, în loc de sânge. 

— N-am auzit niciodată de el. 

— El a auzit de dumneata. 

Flight i-a aruncat o privire rapidă. 

— Da? Ti-a spus el asta? 

— Nu, domnule Flight! E mort. Nu ai vrea să știi cum a murit? 

— Nu mă interesează. 

— A fost împușcat de trei ori în piept. 

— Ce neplăcut pentru el! 

— Şi avea cartea dumitale de vizită în portofel. 

— Da? Păi știi, sunt probabil câteva mii de oameni despre 
care ai putea spune asta. 

— Cei mai mulţi dintre ei amatori de artă, probabil. 

— Și domnul Kazinski nu era? 


3 Jack Vettriano (n. 1951), celebru pictor scoţian. În anul 1992, pictura lui, 
The Singing Butler, a devenit imaginea cel mai bine vândută din Anglia (n. 
red.). 


— Era muncitor la crematoriu, domnule Flight. Locuia într-o 
mahala din sudul fluviului. 

— Atunci înţeleg ce vrei să spui. 

MacNeil și-a lăsat privirea să alunece prin studio, trecând 
repede de la o obscenitate la alta. A spus: 

— E posibil, desigur, să fi găsit cartea dumitale de vizită la 
Black Ice Club. Cunoști clubul? 

— Am auzit de el, evident. Spectacole de artă avangardistă. 
Şoc de dragul șocului. 

— Un teritoriu familiar pentru dumneata, domnule Flight, aș fi 
zis eu. 

Flight i-a aruncat o privire nimicitoare. MacNeil a continuat 
netulburat: 

— N-ai fost niciodată acolo, deci. 

— Haide, inspectore, te rog, bănuiește-mă de ceva mai mult 
gust! 

— Te bănuiesc, a spus MacNeil. Cu foarte puţin. 

S-a uitat în jur, la studio. 

— In mare parte prost. 

Flight începea să-și piardă răbdarea. 

— Dacă asta e tot, inspectore, aș vrea să mă apuc de lucru, 
dacă nu te superi. 

A făcut semn spre braţul și capul sculptat. 

— Orele târzii din noapte sunt cele mai creative pentru mine. 

— Nu mă surprinde, a spus MacNeil. 

Cadavericul sculptor avea mai mult decât ceva nocturn. Lui 
MacNeil îi dădea fiori. 

— Vă mulţumesc pentru cooperare, domnule! 

lI 

Pinkie a urmărit spatele maşinii lui MacNeil intrând pe Old 
Brompton Road și apoi întorcând spre stația de metrou South 
Kensington. A aşteptat până când s-au stins farurile, apoi a 
coborât din mașină și a traversat încet strada până la ușa verde 
cu grilaj de la apartamentul lui Flight. A ezitat și s-a uitat în jur. 
Luminile străluceau într-un pavilion dintr-o curte de dincolo de 
Cranley Place, dar nu vedea nicio mișcare. Majoritatea 
ferestrelor de pe stradă erau găuri negre, cu draperiile 
protectoare trase bine în faţa lumii înfricoșătoare. Lui Pinkie nu-i 
plăcea deloc să poarte mască, dar avea și ea ceva bun. Îți 
ascundea faţa și nimănui nu i se părea asta ciudat. Orice martor 


chestionat de poliție avea să fie întotdeauna sigur de un lucru: 
„Purta mască, domnule ofițer”. 

Pinkie a apăsat butonul pe care scria STUDIO. După o clipă, 
vocea furioasă a lui Flight a mârâit prin boxele difuzorului: 

— Ce mai e acum? 

— Sunt Pinkie. 

A urmat o pauză lungă înainte ca soneria să ţărâie, iar 
încuietoare electronică să se deschidă. Pinkie a intrat și a întors 
butonul încuietorii, ca să rămână deschisă când ușa se va 
închide în urma lui. Detesta să stea încuiat. Își amintea de 
dulapul de sub scară unde îl încuia mama lui când avea 
vizitatori. Nu voia ca ei să știe că era un copil în casă. Dar i-l 
făcuse confortabil, cu lumină, o carte de colorat și niște jocuri. Și 
o saltea pe care să doarmă. Era micul lui cuib, un adăpost secret 
și sigur. Niciodată nu îl deranjase să fie închis acolo, până când 
o auzise țipând. 

Flight s-a uitat la el prin geamul ușii de la studio, iar Pinkie i-a 
zâmbit pe sub mască și și-a fluturat în aer mâinile înmănușate. 
Flight i-a deschis. 

— Ce vrei? 

Avea grijă să păstreze distanţa între ei. 

— Ai avut un vizitator, Jonathan. 

— Un poliţist foarte obraznic. 

Pinkie a clătinat degetul, mustrător. 

— Nu fi așa de critic, Jonathan! Bietul domn MacNeil și-a 
pierdut fiul azi. 

Flight nu era deloc afectat. 

— Poate așa se explică obrăznicia lui. 

— Ce voia? 

— Voia să știe dacă îl cunosc pe Ronnie. 

— Şi ce i-ai spus? 

— Că n-am auzit de el, evident. 

— Şi te-a crezut? 

— De ce să nu mă creadă? 

— De ce bănuia că tu și Ronnie vă cunoașteţi? 

— Se pare că idiotul de Ronnie avea cartea mea de vizită în 
buzunar. 

— Aaa! 


Asta era explicaţia! Pinkie a început să se plimbe prin studio 
și a ciocănit în jumătatea de creier cu o curiozitate lipsită de 
jenă. 

— E adevărat? 

— Nu-l atinge! s-a răstit Flight la el. Apoi: Tu l-ai omorât pe 
Ronnie? 

Pinkie a zâmbit. 

— Aș bea ceva, Jonathan! 

— Lucrez acum! 

— Aș bea ceva, Jonathan! 

Pinkie a repetat cererea de parcă o făcea prima oară. 

A avut efect asupra lui Flight, care părea speriat. 

— Trebuie să mergem sus! 

Sufrageria apartamentului lui Flight avea ferestrele spre Old 
Brompton Road și era mobilată, cum ar spune revistele de 
design, minimalist. Scânduri goale șlefuite și lăcuite pe podea. 
Pereţi alburii goi. O masă de sticlă și șase scaune de piele și 
crom lângă fereastră. Mai erau două fotolii rabatabile de piele 
roșie, cu scăunele pentru picioare, o comodă lungă, joasă, de un 
negru lucios, și o plasmă subţire pe un suport cromat. Singurul 
element artistic din cameră erau două sculpturi făcute chiar de 
Flight, așezate pe niște postamente înalte. Pinkie s-a uitat la ele 
cu dezgust. 

— Nu știu cum poţi să suporţi să stai cu astea în casă. 

Flight n-a onorat comentariul cu un răspuns. 

— Whisky? 

A deschis dulăpiorul cu băuturi din comodă. 

— Coniac. 

— Nu am decât Armagnac. 

Flight părea iritat. 

— E foarte scump. 

— Atunci merge. 

Flight a turnat o măsură modestă într-un singur pahar de 
coniac. 

— Nu bei cu mine? 

— Nu beau niciodată când lucrez. 

— Fă o excepţie! 

Pinkie s-a dus la fereastră și s-a uitat la strada de jos. L-a 
auzit pe Flight oftând și apoi scoțând un alt pahar. Un zgomot 
neobișnuit de motor s-a auzit din stradă, niște faruri s-au 


reflectat în obloanele magazinelor de peste drum, iar o mașină a 
parcat în faţa galeriei. Pinkie și-a lipit fața de fereastră ca să 
vadă cine era și s-a tras înapoi, ca și cum ar fi primit o lovitură. 
MacNeil cobora pe trotuar. Pinkie s-a întors repede spre Flight, 
care a ridicat capul surprins, cu sticla de Armagnac deasupra 
buzei paharului. 

— Ce e? 

Pinkie a zâmbit. Era partea care-i plăcea cel mai mult. 

— E timpul să te incluzi și tu într-una dintre sculpturile tale, 
Jonathan! 

IHI 

MacNeil a ridicat capul și a văzut că lumina era aprinsă și în 
studio, și în apartament. A intrat pe Cranley Place și a apăsat 
ambele butoane de la interfon. Nu a primit niciun răspuns. A 
așteptat aproape treizeci de secunde înainte de a încerca din 
nou. Tot niciun răspuns. MacNeil își pierdea răbdarea. Ajunsese 
doar până pe King's Road când îl izbise gândul acela. Un gând 
atât de șocant prin oroarea lui, încât era aproape de negândit. 
Dar nu și-l putea scoate din minte, așa că se simţise obligat să 
se întoarcă, măcar ca să scape de el. lar acum Flight se juca cu 
el. A ridicat mâna să bată în ușă și a strigat: 

— Hai, Flight, deschide! 

Vocea lui furioasă a răsunat pe strada pustie, iar ușa s-a 
mișcat sub apăsarea pumnului. MacNeil a încremenit cu braţul 
în aer. Uimirea lui a fost înlocuită imediat de o presimţire. Ușa 
se încuiase în urma lui când plecase. Era sigur de asta. O 
trăsese după el. A împins încet ușa cu vârful degetelor, iar 
aceasta s-a deschis. A intrat pe hol și a văzut că încuietoarea 
era blocată în poziţia „deschis”. _ 

A aplecat capul și s-a uitat în lungul scărilor. Incă mai ardea o 
lumină pe palierul de sus. 

— Flight? Domnule Flight? 

Vocea lui MacNeil a fost înghițită de mocheta groasă și a 
rămas fără răspuns. A urcat încet scările până la etaj. Luminile 
studioului străluceau puternic prin geamul ușii, iar MacNeil s-a 
uitat înăuntru. Ciudat, nici urmă de Flight. A împins ușa. S-a 
deschis și a intrat. Braţul și capul sculptate arătau la fel ca acum 
cincisprezece minute. Flight nu părea să mai fi lucrat ceva la 
ele. MacNeil s-a uitat în jur, la celelalte lucrări din studio, cu alți 
ochi. O ușă din spate părea să ducă spre altă cameră. MacNeil a 


traversat studioul și a deschis-o. De fapt, ușa dădea spre o 
debara mare, fără ferestre. Erau acolo o masă de lucru lungă, de 
lemn, julită și pătată, o menghină uriașă și tot felul de unelte 
agăţate de niște cuie bătute în perete. Cuţite, ferăstraie, mai 
multe tipuri de topoare, așa cum vezi într-o măcelărie. Tava de 
pe masă era plină cu scalpele de diferite dimensiuni. Mai era o 
autoclavă pusă în priză lângă peretele din spate, alături de un 
ferăstrău electric și un șir de cutii de plastic cu înălbitor. Era frig 
acolo, iar aerul era înţepător de la mirosul pătrunzător al 
dezinfectantului. Și de încă o substanţă pe care MacNeil nu o 
putea identifica. 

Mai multe recipiente opace cu etichete pe care scria SPRAY 
PLASTIC erau aliniate pe un raft. 

MacNeil avea o presimţire urâtă legată de acest loc, ca și cum 
ar fi simţit atingerea unor degete reci pe ceafă. S-a cutremurat 
și a avut impresia că se afla în prezenţa a ceva absolut sinistru. 
S-a simţit o zguduitură ciudată și s-a auzit un băzâit electronic 
puternic, apoi un zăngănit ca de sticle. S-a întors și a văzut că în 
spatele ușii era un frigider uriaș, care ajungea aproape până la 
tavan. Era despărţit în două, partea de sus și partea de jos. A 
deschis ușa de sus și s-a aprins o lumină care a dat la iveală 
niște rafturi pline cu recipiente cu dopuri de sticlă. Erau umplute 
cu lichide de diferite culori. In frigider era un miros ciudat de 
familiar, chiar dacă neplăcut. MacNeil a întors unul dintre 
recipiente. Pe etichetă scria Formalină, iar MacNeil a înţeles de 
ce i se părea atât de familiar mirosul. Era parfumul omniprezent 
din sala de autopsie. Formaldehidă. Substanţa care se folosește 
în laboratoarele medicale și la morgă pentru conservare. Trei 
obiecte  lunguieţe se aflau într-un bol de sticlă din 
compartimentul de carne. MacNeil a scos bolul și era gata să-l 
scape din mână. 

— Dumnezeule! 

Repulsia l-a făcut să scoată exclamaţia involuntar, iar vocea 
lui a răsunat exagerat de tare în acest spaţiu închis. Cele trei 
obiecte lunguieţe din bol erau degete. Degete de om. A pus 
repede bolul înapoi pe raft și a închis ușa. Tremura. A stat un 
moment să se adune și să-și controleze respiraţia, apoi a 
deschis ușa de jos, unde a văzut patru sertare de congelator. 
Nici nu avea nevoie să le deschidă ca să știe ce era înăuntru. 


Totuși, șocul pe care l-a avut când a tras sertarul de sus l-a 
făcut să se dea un pas înapoi. Capul unui bărbat îl ţintuia cu ochi 
larg deschişi, cu carnea albă ca hârtia abia îngheţată. MacNeil a 
trebuit să-și facă curaj să deschidă celelalte sertare. Coapse, 
braţe, mâini, pulpe. Un trunchi întreg în sertarul de jos. O 
femeie. 

MacNeil a trântit ușa și a stat așa, horcăind și încercând să 
împiedice bila să se ridice din stomac. Era cu mult mai greţos 
decât sandviciul cu pâine și gem al Omului Fetus. Asta era ceva 
real. A ieșit împleticindu-se în studio și s-a uitat în jur la toate 
părţile de trup pe care Flight le „sculptase”. A traversat cu pași 
mari studioul și a smuls lucrarea aceea neterminată din suportul 
ei, a ridicat-o deasupra capului și a lovit-o cu putere de 
marginea mesei. Jumătatea de cap s-a separat singură de pe 
braţ și s-a rostogolit pe podea, iar secţiunea expusă a braţului s- 
a desfăcut. S-a auzit un pârâit ca de pușcă armată, iar braţul a 
rămas în mâna lui, rupt în două, cu osul vizibil. lar osul, acum 
știa, chiar asta era. Os uman. Flight nu era sculptor. El plagia 
natura. Lua părţi din trupul uman și le manipula în stilul lui 
macabru. Le dezinfecta, le conserva, le plastifia, le picta sau ce 
naiba le făcea el. 

lar MacNeil și-a mai dat seama că Flight îl minţise în legătură 
cu Kazinski. Cei doi colaboraseră, probabil, încă de când 
Kazinski primise slujba de la crematoriu. Il aproviziona cu părți 
de corp omenesc pe renumitul sculptor. A aruncat braţul jos, de 
parcă i-ar fi ars mâinile, stăpânindu-și cu greu furia și dezgustul. 
Aici fusese măcelărită fetiţa? Carnea răzuită de pe oase, 
scheletul desfăcut din încheieturi. S-a uitat înapoi spre debaraua 
cu banca de lucru pătată și cu mulţimea de instrumente de tăiat 
și a simţit că îi vine rău de la stomac. 

— Flight! a urlat el din toţi rărunchii, dar nu a primit ca 
răspuns decât tăcere. 

A ieșit în fugă pe palier și a urcat treptele câte două deodată. 
L-a strigat iar pe Flight, dar nici acum n-a primit răspuns. Erau 
trei uși pe un hol scurt. Le-a dat pe toate de perete, pe rând. 
Prima cameră era o baie, cu faianţă albastru-închis și cu o 
cabină de duș cu pereţi de sticlă. Lavoarul era un bol separat, 
așezat pe un dulăpior de mahon. MacNeil și-a văzut privirea 
sălbatică reflectată în oglinda uriașă, care acoperea unul dintre 
pereţi. Faţa îi era atât de învineţită și de julită, încât aproape că 


nu s-a recunoscut. A doua ușă ducea spre un dormitor. 
Cearșafuri negre de mătase, un covor alburiu, un iz vag de 
picioare și de apă de colonie. A treia ușă se deschidea spre o 
sufragerie mare, spartană. Flight era întins pe un fotoliu 
rabatabil din piele roșie, cu un picior pe un scăunel și cu un braț 
atârnat peste braţul drept al fotoliului. Încă mai avea pe el șorțul 
lui chirurgical. Numai că acum era plin de sângele care se 
scurgea din deja cunoscuta rană făcută de trei gloanţe trase în 
piept. Capul lui, cu ţepi argintii, era căzut în piept. MacNeil s-a 
apropiat încet și a căutat pulsul la gât. Nu avea, iar trupul deja 
se răcise. Dar MacNeil știa că nu putea să fi murit decât de 
câteva minute. 

S-a răsucit pe călcâie,  simţindu-și brusc propria 
vulnerabilitate. Nu era nimeni acolo. Niciun sunet nu tulbura 
liniștea din casă. 

MacNeil și-a aruncat privirea spre comoda neagră, lăcuită. 
Ușa de la dulapul de băuturi era deschisă. Pe comodă erau două 
pahare lângă o sticlă de Armagnac. Unul dintre pahare avea un 
deget de lichid chilimbariu. Celălalt era gol. 


* 


MacNeil s-a aşezat pe celălalt fotoliu, şi-a sprijinit capul în 
palme, apoi și-a trecut mâinile prin părul scurt și negru. Nu era 
nimeni în casă, era sigur de asta. Totuși, cât fusese el până la 
King's Road și înapoi, cineva venise aici și îl ucisese pe Flight. 
Două pahare pe comodă, unul plin și neatins, celălalt gol. Ca și 
cum Flight ar fi fost întrerupt în timp ce turna în pahare. Unul 
pentru el. Unul pentru ucigașul lui. 

Oare MacNeil îi întrerupsese? Oare ucigașul lui Flight era încă 
în casă când intrase el? Se gândea că ar fi fost posibil ca, în 
timpul în care el se afla în studio, ucigașul să se strecoare pe 
scări și să fugă. Neauzit, nevăzut. Ca o fantomă. O fantomă care 
îl urmărea pe MacNeil oriunde se ducea și care îi ucidea pe toţi 
cei cu care intra în contact: pe puștii din blocurile din South 
Lambeth, pe Kazinski și acum pe Flight. S-a uitat la sculptor, la 
capul lui prăbușit în piept și s-a gândit că moartea acestuia nu e 
nicio pierdere pentru omenire. Ştia că ar trebui să anunţe 
poliţia. Dar nu voia să fie implicat. Un pont anonim, de pe 
telefonul lui Flight, ar aduce aici poliţia locală, deși poate nu 


înainte de ridicarea restricţiilor de circulaţie. Lucrurile găsite aici 
ar explica singure multe. 

MacNeil s-a ridicat și s-a apropiat de comodă. A căutat prin 
toate sertarele, atent să nu strice vreun lucru care le-ar putea fi 
util polițiștilor, când aveau să vină. A găsit fluturași vechi de la 
expoziţiile lui Flight, schiţe și bilețele scrise de el, un pachet de 
cărți de Tarot uzate, pixuri și creioane, bonuri și ceva mărunțiș. 
Erau puţine lucruri în camera aceea care puteau fi numite 
„personale”. MacNeil se întreba unde își ţinea Flight 
mărunţișurile care se adună în viaţa cuiva. Sau poate fiindcă el 
colecţiona vieţile altora, conservând părţi din ele pentru 
posteritate, păstra prea puţin sau nimic din propria viaţă. 

În dormitor, lângă pat, MacNeil a găsit singura piesă de 
mobilier din apartament care nu părea comandată prin poștă 
dintr-un catalog scandinav. Era un scrin vechi, poate o mobilă 
de familie din alte vremuri. Cu grijă, MacNeil a ridicat capacul și 
a găsit o harababură de hârtii și documente. Bonuri, chitante, 
facturi, o agendă cu un scris mărunt și nevrotic. Un suport de 
alamă era plin de scrisori care se găseau și acum în plicul lor. 
Câteva personale, dar, în general, facturi plătite sau neplătite. 

Până la urmă, MacNeil a găsit aur. Intr-un sertar mic din 
spatele biroului, așezată pe o bucată de fetru, era agenda lui 
telefonică. Plină de cărţi de vizită și adrese mâzgălite pe 
bucățele de hârtie împăturite. Dar era clar o colecţie în care 
figurau toţi prietenii și cunoscuţii lui Flight, din viaţa personală și 
cea oficială, deși MacNeil își închipuia că linia de demarcaţie 
dintre cele două era destul de vagă. 

A început să o răsfoiască cu grijă, în ordine alfabetică. Dar 
erau atât de multe nume, și, cum nu avea idee ce să caute, 
MacNeil a renunţat repede și a deschis la litera „K”, unde a găsit 
numărul lui Kazinski. Dar nicio adresă. Ar fi fost inutilă, era un 
loc în care Flight nu s-ar fi dus niciodată, nici în cele mai urâte 
vise ale lui. 

Se pregătea să răsfoiască puţin paginile rămase, când a văzut 
un mic pătrat de hârtie împăturit de două ori și vârât între 
arcurile carneţelului. Așa că a lăsat agenda deschisă la K, a 
întins-o și a scos cu delicateţe bucăţica de hârtie. A desfăcut-o. 
Era un nume mâzgălit acolo, poate un soi de poreclă. Pinkie. Și 
dedesubt un număr de telefon. MacNeil își dădea seama după 
prefix că era un telefon mobil. Sub nume era o adresă, dar linia 


trasă pe hârtie părea să separe numărul de adresă, iar MacNeil 
a avut impresia că între cele două nu exista neapărat legătură. 
Deși era posibil să fie o oarecare relaţie între ele. După care a 
rămas  încremenit. Și în mintea lui l-a auzit pe Kazinski 
spunându-i: Nu știu adresa. Era o casă mare. Știi tu, o casă de- 
aia de bogătani. Undeva pe lângă Wandsworth Common. Root 
Street, Ruth Street, ceva de genul. MacNeil privea ţintă bucata 
de hârtie din mână. Adresa era Routh Street, Wandsworth. 

A stat pe marginea patului, ţinând hârtia între degetele care-i 
tremurau ușor și s-a uitat la nume, la număr și la adresă până 
când i s-a înceţoșat privirea. Era flămând, obosit și, posibil, în 
șoc. Îi era greu să se concentreze. 

Și pe urmă i-a venit o idee. A întins mâna spre telefonul de 
lângă pat și a format numărul de pe bucata de hârtie. 


* 


Pinkie stătea în mașina lui la cincizeci de metri distanță și se 
uita la luminile care ardeau la ferestrele apartamentului lui 
Flight. Se întreba ce făcea MacNeil acolo, ce minuni găsise, ce 
secrete descoperise. Detectivul fusese atât de interesat de 
micuța casă a groazei pe care o avea Flight la primul etaj, încât 
lui Pinkie îi fusese destul de ușor să se strecoare fără zgomot pe 
ușa din faţă și să iasă în noapte. A încercat să-și imagineze 
uimirea lui MacNeil când s-a dus sus și l-a găsit pe Flight 
așteptându-l. Pinkie nu rezistase tentaţiei de a-l așeza pe 
sculptor într-o poziţie primitoare, în fotoliul lui scump din piele. 
Dacă MacNeil ar fi venit direct la etaj, ei bine, atunci ar fi trebuit 
să-l împuște. Chiar cu riscul de a stârni mânia domnului Smith. 
În mod enervant, capul lui Flight refuzase să coopereze și îi tot 
cădea în piept, iar Pinkie fusese nevoit, în cele din urmă, să 
plece înainte de a fi satisfăcut, din motive de autoconservare. 

Telefonul mobil a început să-i țârâie pe scaunul de alături. L-a 
ridicat și s-a uitat la ecran. Jonathan Flight, scria acolo, iar el i-a 
dat drumul rapid din mână, de parcă ar fi fost contaminat. Nu 
putea fi Flight. Abia îl omorâse. A simţit că i se făcea pielea 
găină pe ceafă și pe umeri, pe urmă s-a forțat să gândească 
logic. Nu avea cum să fie Flight. Dar era cineva care suna de pe 
telefonul lui. MacNeil! Unde Dumnezeu găsise numărul? 
însemna că Flight îl avusese scris într-o agendă sau salvat în 


memoria telefonului. Dar de ce să se fi gândit MacNeil să-l sune? 
Pinkie era înspăimântat. 

A luat încet telefonul și a apăsat pe butonul verde, să 
răspundă. L-a dus la ureche, a ascultat, dar nu a spus absolut 
nimic. 

— Alo? a auzit el vocea lui MacNeil. 

Pinkie tot n-a spus nimic. Apoi a zâmbit. Acum era rândul lui 
MacNeil să fie înspăimântat. 


MacNeil a ascultat tăcerea de la capătul telefonului. Auzea pe 
cineva respirând, pe cineva care asculta, dar nu spunea nimic, 
ca și cum ar fi știut cine suna. Ar fi vrut să închidă, să întrerupă 
legătura cu acea prezenţă atât de elocventă prin tăcerea ei, însă 
era ceva care îl atrăgea, așa că a stat mai bine de un minut fără 
să spună ceva. Doar a ascultat. Simţea răul în tăcerea aceea și 
cu cât asculta mai mult, cu atât mai opresiv devenea, până 
când, în final, n-a mai putut suporta și a trântit receptorul în 
furcă. Acum tremura, cu gura uscată. Avea senzația 
neliniștitoare că tocmai avusese o întâlnire cu fantoma care ÎI 
urmărea, cu acest ucigaș de bărbaţi și de copii și, poate, cu 
ucigașul micii chinezoaice cu buză de iepure. Și mai avea 
senzaţia că fantoma asta era undeva, foarte aproape. 

„Scotland the Brave” a început brusc refrenul vesel, iar inima 
lui MacNeil a sărit până în gât. A bâjbâit în buzunar după mobil 
și a văzut pe ecran numele lui Amy. 

— Bună, Amy! a spus el, încercând să pară cât mai natural cu 
putinţă. 

— Ce s-a întâmplat? 

— Cum adică? 

— Ai o voce ciudată. 

— Sunt doar obosit, Amy. 

S-a uitat la ceas. Trecuse de miezul nopţii. 

— Ar trebui să fii în pat! 

— Nu pot să dorm. Era mai bine să nu aduc capul acela la 
mine. E ca și cum ar fi în casă fetița aceea. Mă urmărește. Nu 
pot să-mi scot din minte chipul ei. 

„Se pare că mai e cineva urmărit în seara asta”, s-a gândit 
MacNeil. 


— Cum merge? 

Ştia că nu îi putea spune adevărul. Cu altă ocazie, poate, dar 
nu în seara aceea. 

— Am câteva piste, a spus el. Cred că a fost ucisă într-o casă 
din apropierea parcului Wandsworth Common. 

— Dumnezeule, e mai mult decât o pistă! Cum ai ajuns la 
asta? 

— E prea complicat să-ţi explic acum. Dar tu? Ceva noutăţi? 
Vreo veste de la laborator? 

— De fapt, da. Ceva destul de ciudat și n-am idee dacă e 
important sau nu. Dar a avut gripă. 

MacNeil a fost uimit. 

— A murit de gripă? 

— Imposibil de spus. Dar fie a avut și și-a revenit, fie suferea 
de gripă când a murit. 

MacNeil s-a gândit la cele spuse de ea. Nici el nu-și dădea 
seama dacă avea sau nu vreo semnificaţie. 

Pe urmă Amy a spus: 

— Ciudat e, însă, că nu a fost tulpina H5N1 care îi omoară pe 
toți. 

MacNeil s-a încruntat. 

— Nu pricep! 

— A fost o altă variantă a virusului de gripă aviară H5N1. Una 
creată de om. 


CAPITOLUL 17 
| 

Amy a închis telefonul și și-a îndreptat privirea spre capul care 
se uita la ea prin lumina scăzută a veiozei din sufrageria 
mansardei. Ochii i-au fost atrași din nou de buza despicată. Ai fi 
zis că fetița fusese prinsă în cârligul unui pescar și apoi ar fi fost 
aruncată înapoi, desfigurată permanent, într-un ocean în care 
întotdeauna avea să înoate împotriva curentului. 

Putea foarte bine să fi fost Amy în locul ei. O mică eroare în 
codul genetic care determină cursul unei vieţi, separându-i pe 
deștepţi de proști, pe frumoși de urâţi. Amy era și deşteaptă, și 
frumoasă. Nu o eroare genetică îi determinase cursul vieţii, ci un 
beţiv la volanul unei mașini în cinci secunde de nebunie. 

Aveau însă alte lucruri în comun Amy și Lyn. O moștenire 
rasială și, poate, una culturală. O fată născută într-o familie 
săracă din China avea puţine șanse. Amy o știa foarte bine. Ea 
se născuse în Anglia, nu în China. Venise pe lume într-o familie 
relativ înstărită, nu în sărăcie. Dar părinţilor ei le fusese greu să 
dea la o parte mii de ani de preferinţă culturală pentru băieţi, nu 
pentru fete. Fusese prima născută, dar fratele ei mai mic 
devenise mândria familiei, atunci când venise pe lume. 

Dacă s-ar fi născut în zona rurală săracă a Chinei, ar fi putut 
ajunge la orfelinat, asemenea altor milioane de fete ca ea. 
Abandonată de familie la ușa vreunei secţii de poliţie, părinţii 
urmând să mai încerce o dată să facă un băiat. Politica 
guvernului chinez, care accepta doar un copil în familie, nu îţi 
dădea a doua șansă - decât dacă locuiai în oraș, aveai bani și 
știai să îi cumperi pe cei din sistem. 

Din timpuri imemoriale, în societatea chineză, când se 
căsătorea un băiat, acesta își aducea soţia acasă, să locuiască 
cu părinţii. lar când părinţii îmbătrâneau, era datoria băiatului și 
a soţiei lui să aibă grijă de ei. Dar dacă aveai o fată, ea pleca să 
aibă grijă de socri, iar părinţii trebuiau să-și poarte singuri de 
grijă. Nu era deci de mirare că băieţii erau preţuiţi, iar fetele, 
dispreţuite. 

Amy se întreba dacă soarta lui Lyn fusese să ajungă pe 
undeva, într-un orfelinat, neiubită și nedorită nici măcar de 
cuplurile occidentale care erau disperate să adopte, 
diformitatea pe care o avea lucrând întotdeauna împotriva ei. 
Totuși, era aici - sau fusese aici -, trăind în Londra, în acest 


bastion al bogăției şi al privilegiilor occidentale. Însă doar ca să 
găsească o soartă mai rea decât în orice orfelinat, ucisă, 
măcelărită și aruncată într-o groapă. 

Un piuit a făcut-o să se întoarcă spre computer. Fereastra cu 
ultima conversaţie pe care o avusese cu Sam era încă deschisă. 
lar acum Sam îi trimisese un nou mesaj. Amy și-a manevrat 
scaunul spre birou, să vadă ce spunea Sam. 

— Amy, mai ești acolo? 

Cursorul a clipit cu nesfârșită răbdare, așteptând răspunsul lui 
Amy. 

— Bună, Sam! Sunt încă trează. E târziu. 

— Nu am putut să dorm gândindu-mă la fetiţa ta. 

— Nici eu. Se uită mereu la mine. 

— E groaznic să poți da cuiva un chip, dar nu și un nume sau 
o poveste. Aș fi vrut să o văd și eu. 

— Pot să fac o fotografie să ţi-o trimit. 

— Poate dimineață. 

Cursorul a clipit câteva clipe. 

— Ce face Jack? 

— Nu știu. Avea o voce cam ciudată când am vorbit ultima 
oară cu el. Cred că se aruncă în investigația asta doar ca să nu 
se mai gândească. 

— Cum adică, ciudată? 

— Nu știu. Cred că părea puțin cam... pierdut. 

— Cum merge investigația? 

— Pare să facă progrese. Crede că știe unde a fost ucisă 
copila. 

Cursorul a clipit mult timp. 

— Cum Dumnezeu poate să știe asta? 

— N-am idee. 

— Unde crede că s-a întâmplat? 

— Zicea ceva despre o casă din apropierea parcului 
Wandsworth Common. 

— Nu e prea Clar. 

— El nu era prea clar. 

Conversaţia s-a oprit. Cursorul a clipit mai mult. De data 
aceasta au trecut două minute, poate trei, fără nicio replică. 
Amy s-a trezit întorcându-și din nou privirea spre cap. Fata se 
uita la ea, cu reproș parcă. De ce nu putea Amy să facă mai 
mult? Cât de greu putea fi să-l găsească pe asasinul ei? 


Apoi piuitul. 

— Amy, până la urmă ai cerut testul ADN? 

— Da, Sam. Dar ar putea dura o zi sau două. 

— Eu nu mi-as face speranţe că vei găsi ceva. 

— Nu îmi fac. 

Și pe urmă Amy și-a amintit de Zoe. 

— Dar am cerut un test PCR, să văd dacă a avut gripă. 

Altă așteptare lungă. 

— De ce? 

— Mereu mi-ai spus că orice detaliu te ajută atunci când 
încerci să așezi piesele puzzle-ului. 

Cursorul a clipit iar. 

— Și ai primit rezultatul? 

— Da. Avem o masterandă la genetică moleculară care face 
practică în laborator. Zoe. E cam necioplită. Dar e foarte 
deșteaptă. Va fi foarte bună când se va maturiza. Fraiera a 
pierdut atât de mult mult timp cu testul, că a prins-o restricția 
de circulație, așa că a rămas blocată în laborator. Tom va fi 
încântat. Nu poate s-o sufere! 

— Ce a descoperit? 

— Fetița a avut gripă. 

A urmat o mică pauză în care cursorul a clipit, înainte ca Sam 
să răspundă. 

— Ceea ce nu te ajută cu nimic, nu? 

— Cred că nu. Dar să-ţi spun ceva foarte ciudat: Zoe spune că 
nu a fost H5N1. Cel putin nu varianta care a provocat pandemia. 

— De unde știe asta? 

— A spus că a recuperat virusul și codul ARN. Mă cam 
depășește, Sam. Ceva legat de situri de restricție și codificări 
care n-ar trebui să fie acolo. În fine, a spus că virusul a fost 
modificat genetic. 

Conversaţia s-a oprit atât de mult timp, încât Amy a început 
să se întrebe dacă Sam nu plecase. 

— Hei, Sam, mai ești acolo? 

— Sunt încă aici, Amy! 

— Deci, ce crezi? 

Amy a privit clipirea hipnotică a cursorului. 

— Cred că asta schimbă totul. 


lI 

Pinkie se uita la blocurile şterse cu tencuială de culoarea 
muștarului pe lângă care trecea. Era foarte plăcut să conduci în 
orașul pustiu. Nu era trafic, nu erau semafoare. Mult mai ușor te 
mişti. Și nu fusese oprit nici măcar o dată. Era suficient să aducă 
mașina la ralanti când se apropia de punctele de verificare 
militare. Camerele lor verificau numărul de înmatriculare în 
computer în doar câteva secunde și i se făcea semn să treacă. 
VIP. Nu era nevoie de niciun contact. Toată lumea era fericită. 

La Clapham Common, MacNeil virase la dreapta, iar Pinkie era 
convins că detectivul habar nu avea că era urmărit. Era 
imposibil să vezi, noaptea, o mașină la trei sute de metri în 
spatele tău, fără lumini. Câtă vreme Pinkie avea să vadă măcar 
licărul farurilor din spate, nu avea să îl piardă. Cel puţin, dacă 
mergea pe străzile principale. Pericolul putea interveni dacă 
avea să părăsească strada și să facă viraje pe care el să nu le 
observe. Atunci putea fi necesar să se apropie mai mult, iar asta 
se putea dovedi periculos. 

Telefonul care stătea pe scaunul din dreapta a vibrat în 
liniștea mașinii. Pinkie s-a uitat la ecran și a răspuns. 

— Bună seara, domnule Smith! 

— Bună, Pinkie! Unde ești acum? 

— Suntem pe Battersea Rise, domnule Smith. Ne îndreptăm 
spre Wandsworth Common. Presupun că domnul MacNeil vrea 
să ajungă pe Routh Road. 

— Mă tem că da, Pinkie. 

— Avem probleme, deci. 

— Mai multe decât crezi. Handicapata aia proastă a cerut un 
test pe măduva din os. 

— Şi asta-i rău? 

— E foarte rău, Pinkie. Au descoperit virusul! 

Pinkie a clătinat din cap. ldiotul ăla de Kazinski! Le făcuse 
tuturor atâtea probleme. Aproape că și-ar fi dorit să nu-l fi ucis, 
ca să poată să-l facă să priceapă consecinţele acţiunilor sale. 

— Ce doriţi să fac, domnule Smith? 

— Sunt de părere că trebuie să-l lăsăm pe domnul MacNeil 
deocamdată, Pinkie. Suntem nevoiţi să luăm alte măsuri acum. 

IH 

Routh Road era ultima dintr-o serie de străzi care fuseseră 

poreclite „grătarul pentru pâine prăjită”. Nu fără motiv, fiindcă 


Baskerville Road, care dădea în parcul Wandsworth Common, și 
cele cinci străzi care ieșeau din ea perpendicular aveau o 
configuraţie care aducea cu un suport pentru pâine. Deși la fel 
de bine ar fi putut fi denumite „pieptenele”. Penitenciarul 
Wandsworth se afla la o azvârlitură de băț, de cealaltă parte a 
străzii Trinity. 

David Lloyd George locuise odinioară aici, pe Routh Road. La 
numărul trei. Erau case cu două niveluri, din cărămidă, 
decomandate sau  semidecomandate, care se cuibăreau 
întunecate în spatele zidurilor și al grilajelor lor și care nu se 
vedeau din stradă din cauza copacilor și a gardurilor vii din 
grădinile cărora le trebuiseră mai bine de un secol să ajungă la 
maturitate. Trotuarele erau pline de mașini BMW, Volvo și 
Mercedes. 

MacNeil a parcat pe Trinity Road și a mers pe jos la adresa de 
pe hârtie. Casa se ridica prin întuneric, în spatele unui gard 
negru din fier forjat. În niciuna dintre vile nu era lumină, dar 
asta avea un aer părăsit și trist. Mica grădină din faţă era plină 
de buruieni și neîngrijită. Nişte tomberoane goale zăceau 
răsturnate. Mai toate ferestrele aveau draperiile sau obloanele 
trase. Contrasta izbitor cu grădinile frumos îngrijite și cu 
fațadele bine întreţinute ale celorlalte case de pe stradă. La 
lumina zilei probabil că ieșea în evidenţă ca un deget umflat, ca 
un dinte cariat în mijlocul unei danturi impecabile. 

Casa era decomandată în partea stângă, dar adăpostul de 
cărămidă construit între ea și vila alăturată în timpul celui de-al 
Doilea Război Mondial indica faptul că nu aveai cum să ajungi în 
spate decât prin interior. MacNeil a zăbovit în lumina galbenă a 
felinarului stradal și a privit-o cercetător. Nu părea locuită. 
Poarta a protestat zgomotos când a deschis-o și a făcut cei 
câţiva pași până la treptele care duceau spre ușa de la intrare. 
Acum vedea că era ușa originală, căreia i se redase de curând 
vechea ei glorie. Într-o zi însorită, probabil că vitraliile de sticlă 
împrăștiau pe holul din spate lumini colorate. Casa în sine nu 
era atât de neîngrijită precum grădina. Nu era nicio plăcuţă cu 
nume pe ușă. În stânga ei se afla un buton pe care MacNeil l-a 
ţinut apăsat mult timp. A auzit o sonerie de modă veche 
răsunând undeva, în adâncul casei. Dar nu a venit niciun 
răspuns. A ridicat clapeta cutiei poștale de alamă, după care s-a 
lăsat pe vine să ridice capacul și să se uite înăuntru. In afară de 


lumina slabă care pătrundea prin vitralii de la felinarele stradale 
din spatele copacilor era un întuneric gros, prin care MacNeil nu 
izbutea să vadă mare lucru. Prin fanta cutiei poștale, ieșea un 
miros de casă nelocuită, un miros închis, de vechi, ca o 
respirație urâtă, și care îi confirma impresia anterioară, că 
imobilul era pustiu. 

A coborât scările și a pornit pe lângă casă. Din câte se părea, 
vecinii își transformaseră jumătatea lor de adăpost într-o 
magazie cu o ușă albastră. MacNeil a întins mâna peste gard și 
a încercat clanţa. Nu era încuiată. Dar brusc grădina a fost 
inundată de lumină, o lumină albă, orbitoare, de becuri cu 
halogen. Mișcarea lui MacNeil declanșase lampa de securitate a 
vecinilor. Fără să vrea, a făcut un pas înapoi și s-a împiedicat 
într-o tufă, aterizând în iarba înaltă, expus luminii de halogen. O 
fereastră de la primul etaj al casei alăturate s-a deschis repede, 
iar un bătrân chel, cu o pijama bleu, s-a aplecat pe geam cu 
pușca la umăr. A îndreptat-o direct spre MacNeil. 

— Pleacă din grădină! a strigat el. Pleacă! 

MacNeil s-a ridicat, și-a șters noroiul de pe haină și și-a ferit 
ochii cu palma. 

— Dacă nu, ce, o să mă împuști? 

— Te previn. 

— Ai permis pentru aia? 

— Chem poliţia! 

— Prea târziu! Poliţia e deja aici. 

Bărbatul a lăsat arma puţin mai jos și s-a uitat cu atenţie 
printre crengile goale de scoruș la silueta din grădina alăturată. 

— Eşti polițist? 

— Da. 

— Arată-mi o legitimație! 

— N-ai cum să citeşti de acolo, domnule. 

— Urcă-te pe gard și vino în faţa ușii! E o cameră de 
supraveghere acolo. Pune-o în fața camerei! 

MacNeil a făcut ce i s-a spus, agăţându-și haina în gard la 
urcare. A auzit-o pârâind la spate. S-a apropiat de camera video 
care era montată sus, deasupra uneia dintre cele două coloane 
care susțineau arcada verandei deschise. A ţinut legitimaţia în 
fața obiectivului. Bărbatul cu pușca dispăruse de la fereastră, 
dar vocea acestuia a răsunat dintr-un difuzor amplasat undeva, 
pe verandă. 


— OK, inspectore! De ce dai târcoale casei mele la unu 
dimineața? 

— Casa de alături mă interesează, domnule Le Saux. 

Numele era pe o plăcuţă montată pe ușă. 

— E părăsită. 

— Am bănuit. Cine a stat ultima oară acolo? 

A auzit iritarea din vocea lui Le Saux. 

— E casă de închiriat. Au fost o mulţime de oameni de-a 
lungul anilor. 

— Dar ultima oară? 

— Un cuplu de străini. Deși pe ea nu prea am văzut-o. Au stat 
aici doar vreo șase luni și au lăsat grădina să se părăginească. 
Un contract pe termen scurt, zicea el. Infiinţa o nouă linie de 
producţie undeva. Dar n-am idee în ce domeniu lucra. Nu era 
prea vorbăreţ. 

| se părea ciudat să chestioneze o voce fără trup, în pragul 
unei case. 

— Când s-au mutat? 

— Păi, aici e ciudăţenia! S-a tot venit și s-a plecat până acum 
una, două zile. Deși e posibil să fi fost agenţi imobiliari. Casa 
acum pare goală, dar nu știu unde ar fi putut să plece. Cu 
siguranţă, nu acasă, fiindcă nimeni nu poate părăsi Londra 
acum. 

— Unde era casa lor? 

— Nu știu sigur. S-ar putea să fi fost francezi. Dar el vorbea 
așa de bine engleza, că e greu de spus. 

— Şi soţia? 

— N-am vorbit niciodată cu ea. Părea că nu pleacă niciodată 
de acasă. Aveau o fetiță adoptată care în septembrie începuse 
să meargă la școala de aici. 

MacNeil s-a încruntat. 

— De unde știi că era adoptată. Ti-au spus ei? 

— Nu era nevoie, inspectore. Ea era chinezoaică, iar ei nu 
erau. Și după ce copilul a făcut gripă, nu am mai avut nicio 
legătură cu ei. Deși niciunul dintre părinţi nu părea să se fi 
îmbolnăvit. 

— A supravieţuit? 

— N-am idee. 

A urmat o pauză. 

— Dar era un sufleţel amărât. 


— De ce spui asta? 

— Avea o diformitate teribilă la față, domnule inspector 
MacNeil. Cea mai urâtă buză de iepure pe care am văzut-o 
vreodată. 

Pinkie a mers repede printre magaziile înalte, cu pasarelele 
înguste de metal care se intersectau în unghiuri ciudate 
deasupra capului și cu pietrele de pavaj sub picioare. A trecut 
de Maggie Blake's Cause, în stânga, și de un șir de magazine de 
fite pe dreapta, toate blindate. Bogaţii, în magaziile lor 
transformate în case, dormeau bine-mersi în spatele ferestrelor 
cu gratii, care nu erau altceva decât niște colivii aurite în acest 
oraș lovit de pandemie. 

Odinioară, de pe vasele care andocau aici curgeau șobolanii 
aducători de ciumă. Acum, canionul îngust care era Shad 
Thames era absolut pustiu și tăcut, golit de viaţă de o altă 
molimă. 

Pinkie a înaintat pe lângă Java Wharf, până când a găsit 
adresa pe care o căuta. Butlers and Colonial. A trecut cu 
ușurință de poartă, cățărându-se pe gratii până sus și sărind în 
curtea din spatele ei. Luminile felinarelor scunde l-au condus 
spre o piaţetă retrasă și a văzut rampa care ducea spre ușa lui 
Amy. A zâmbit în sinea lui. O găsise imediat. 


* 


Amy nu avea liniște. Era aproape două dimineață și nu îi era 
somn deloc. Era obosită, da. Dar nu putea să doarmă. Ultimele 
cuvinte spuse de Sam o lăsaseră ciudat de neliniștită. „Cred că 
asta schimbă totul.” Ce voia să spună? Oricât încercase, Amy nu 
reușise să capete un alt răspuns de la mentorul ei. Fereastra de 
la conversaţia lor rămăsese pe ecran, iar cursorul continuase să 
clipească după nenumăratele încercări eșuate de a restabili 
comunicaţia. 

— Sam, mai ești acolo? Hei! Sam? Spune ceva! 

Nimic. Era clar că Sam nu mai era la computer. Se dusese la 
culcare, probabil. Dar cu așa o încheiere abruptă și enigmatică a 
conversaţiei? 

Amy terminase sticla de vin roșu și se simţea ameţită. Ultima 
jumătate de oră și-o petrecuse vorbind cu Lyn, căreia îi 
povestise despre fratele ei. Îi povestise cum lui Lee nu îi 
conveniseră reușitele ei, rezultatele bune și premiile primite în 
școală. Pe urmă, admiterea la Facultatea de Medicină, faptul că 


fusese șefă de promoţie. Cariera ei fulminantă în odontologie 
legală, logodna ei cu David. După o copilărie plină de indulgență 
din partea părinţilor, în care toate sacrificiile se făceau pentru 
Lee, iar Amy era lăsată să se descurce cum putea, pentru el, 
fusese o lovitură uriașă faptul că sora lui mai mare se bucura de 
atâta succes, iar el nu. Niciodată nu avuse note bune la școală. 
Abandonase studiile înainte să termine liceul și ajunsese să 
lucreze ca ajutor de bucătar: tăia legume într-un restaurant din 
Chinatown. Orice mic cadou pe care Amy putea să-l ofere 
părinţilor ei, datorită carierei de succes, era privit de el cu 
invidie și ciudă. 

Așa că, efectiv, se bucurase după accidentul lui Amy. Era plin 
de cuvinte frumoase și de afecţiune prefăcută. Dar Amy îi 
simţise satisfacția. Sora lui mai mare pusă la locul ei, imobilizată 
într-un scaun cu rotile. Acum el era cel care avea să se 
îngrijească de familie, care avea să cumpere cadouri și care 
avea să ocupe locul din capul mesei, lângă tatăl lui. 

Nu luase însă în calcul încăpăţânarea lui Amy de a se ridica 
deasupra dizabilităţii ei, iar când aceasta câștigase milionul de 
lire din despăgubiri, considerase că merita și el o parte. Toţi 
considerau că meritau o parte. La urma urmelor, succesul lui 
Amy nu se datora sacrificiilor pe care le făcuse familia? 

Pentru prima dată în viaţă, Amy îl înfruntase. Avea nevoie de 
bani ca să se pună pe picioare, metaforic, dacă nu literal. Avea 
măcar idee cât o costă pe o persoană cu dizabilităţi să încerce 
să ducă o viaţă normală? 

Acest lucru crease o prăpastie între ei, iar Amy plecase din 
comunitatea chineză și se mutase în splendida izolare a vechii ei 
magazii de condimente din Bermindsey. O vizitaseră o dată ai 
ei, toată familia, și tot ceea ce vedeau le făcea ochii să se 
aprindă de ciudă. Şi nu mai veniseră de atunci. Așa că splendida 
ei izolare se transformase într-o nu atât de splendidă 
singurătate - până când în viaţa ei întrase Jack. 

Bietul Jack! Se gândea la el, cum era acolo, undeva, în 
noapte, obsedat de o crimă pe care era puţin probabil s-o 
rezolve, străduindu-se din răsputeri să nu se gândească la fiul 
lui, a cărui afecţiune o neglijase. Un lucru de care își dăduse 
seama prea târziu ca să-l mai poată schimba și în privinţa căruia 
acum nu mai era nimic de făcut. 


Și-a arcuit spatele ca să-și flexeze mușchii și a încercat să-și 
schimbe poziţia în scaun. Stătea acolo de prea mult timp. 
Punctele de presiune deveniseră dureroase. Avea nevoie să stea 
în pat, să-i permită corpului să se odihnească. Dar nu putea nici 
să se gândească la asta, când MacNeil era tot acolo. Voia să fie 
acolo pentru el, dacă va avea nevoie, să fie acolo când își va 
încheia pentru ultima oară tura la șapte. Poate că un duș, s-a 
gândit ea, va mai scădea un pic din presiune și va mai ușura 
durerea. Cel puţin o va ajuta să rămână trează și lucidă. 


* 


Pinkie a auzit liftul înainte s-o vadă. Căutase deja prin 
dormitorul ei, fiind convins că va avea destul timp dacă ar fi 
pornit liftul. Îi auzise vocea din mansardă, iar primul lui gând 
fusese că avea companie. Dar când ascultase, fără să poată 
desluși cuvintele, își dăduse seama că era o singură voce. Poate 
că vorbea cu cineva la telefon. Nu avea cum să știe că vorbea 
cu fetiţa a cărei carne văzuse cum era răzuită de pe os de 
domnul Smith. 

Din punctul lui de observaţie instalat în dressing, cu faţa lipită 
de crăpătura ușii, a văzut-o clar pentru prima oară. Și aproape 
că i s-a tăiat respiraţia. Era frumoasă. Mică și delicată, și atât de 
vulnerabilă cu picioarele ei neputincioase, slăbite! Stătea din 
profil în lift, cu ochii închiși și cu mâinile în poală. Liniștea ei 
avea ceva care îl atrăgea pe Pinkie, ceva care îi dădea un junghi 
în inimă. Într-un fel bizar, îi aducea aminte de mama lui. 
Seninătatea fusese trăsătura ei cea mai pregnantă. Un fatalism 
aproape zen, care îi permisese să accepte toate loviturile pe 
care i le dădea viaţa. Și își mai amintea cum, în noaptea aceea, 
încuiat în dulapul de sub scară, o auzise ţipând pentru prima 
oară. Şi odată cu această amintire a venit și tremuratul obișnuit. 
lar întunericul și claustrofobia acelui dressing au început să-l 
sufoce. Trebuia să-și controleze respiraţia, altfel Amy l-ar fi 
auzit. Și nu voia s-o ucidă. Nu încă. 

S-a uitat la ea cum se muta în scaunul cu rotile de la capătul 
scării și a ascultat bâzâitul electric al motorului când o ducea 
spre baie. 

Abia al treilea sau al patrulea țipăt al mamei lui îi stârnise 
groaza care îi dăduse forța să spargă ușa. Avea doar zece ani și 


nu era prea voinic. Erau în bucătărie. Mama lui era culcată pe 
spate, pe podea, iar bărbatul peste ea, cu mâinile în jurul gâtului 
ei, înjura și îi spunea să tacă. O lovise cu pumnul, de două sau 
de trei ori, îi spărsese buza, iar ea se strâmbase de durere, cu 
dinţii plini de sânge. Hainele ei erau rupte, burta îi era dezgolită 
și un sân ieșise din sutienul rupt. Pinkie nu avea o idee clară în 
legătură cu ce se întâmpla, știa doar că bărbatul acela o făcea 
pe mama lui să sufere. Nu fusese premeditare în cele ce se 
întâmplaseră.  Reacţionase instinctiv,  sărise în spatele 
bărbatului, începuse să-l tragă sălbatic de păr și să ţipe la el s-o 
lase pe mama în pace. 

Bărbatul fusese șocat, se întorsese uluit și îl aruncase pe băiat 
din spatele lui. Pentru el, fusese o surpriză că nu erau singuri. 
Pinkie căzuse, se lovise cu capul de marginea ușii și rămăsese 
câteva clipe încremenit, cu fulgere de lumină în ochi. O auzise 
pe mama lui ţipând, de data asta cu disperare, iar bărbatul urla 
și îi înăbușea tipetele. Văzuse cum dădea din picioare 
înnebunită, luptându-se să respire, cum lovea cu tălpile goale în 
podea. Cumva, Pinkie reușise să se ridice, agățându-se cu 
mâinile de un dulap. Zărise suportul de cuțite. Și în fiecare 
minut de veghe de atunci, regretase că nu acţionase mai rapid. 
Că nu se ridicase cu treizeci de secunde mai devreme. Mama lui 
ar fi fost și acum în viaţă. Dar așa, când înfipsese adânc cuțitul 
de pâine între umerii bărbatului, ea era deja dusă, iar viaţa lui 
se schimbase irevocabil. 

Pinkie s-a lăsat să alunece pe lângă peretele dressingului, și-a 
prins genunchii în braţe și i-a strâns la piept. Detesta amintirea 
asta. Era ceva ce încerca să îngroape, să ascundă, dar mereu 
revenea la el pe întuneric. S-a chinuit să-și stăpânească plânsul, 
însă tot a simţit lacrimile fierbinţi pe obraji. Voia să închidă ochii. 
Voia să lase visul acesta în urmă și să alunece încet în lumea 
paralelă unde, în fiecare noapte, când venea ora de culcare, 
mama lui încă îl săruta delicat pe frunte și îi șoptea: „Somn ușor, 
omuleţule”. 

Când, în sfârșit, s-a adunat destul cât să-și controleze 
respiraţia și să-și șteargă faţa udă, a auzit dușul în baie. S-a 
ridicat lipit de perete și a inspirat adânc. Acum era momentul 
ideal, când ea era la duș. 

A deschis ușa încet și a ieșit tiptil pe palier. Ușa de la baie era 
întredeschisă și putea să vadă aburul ridicându-se în lumina 


electrică rece, ca negura în zorii unei zile de iarnă. A traversat 
holul și s-a oprit la ușă, aplecându-se încet, ca să se uite prin 
crăpătură. 

Avea un fel de mașinărie care o sprijinea la duș în poziţie 
aproape verticală. Şi prin aburul acela și prin apa care se 
scurgea pe geam, a văzut că era goală, cu pielea înroșită de 
jetul fierbinte de apă. A văzut cercurile roz-brune ale areolelor, 
triunghiul negru dintre picioare și a întors repede capul, rușinat. 
O văzuse o dată pe mama lui dezbrăcată, la duș. Intrase în baie 
din greșeală și rămăsese acolo, nevăzut, aproape un minut, 
uitându-se la ea. Până când ea îl văzuse și ţipase la el. Că era un 
băiat cu mintea murdară. Fusese una dintre puţinele dăţi când 
ridicase vocea la el, iar, de atunci, nu mai putuse niciodată să se 
uite la o femeie dezbrăcată fără să se simtă vinovat. 

S-a întors și a traversat în grabă palierul înapoi spre scări, 
urcând cu pași repezi și prudenţi. Până sub acoperiș. In capul 
scărilor, a măsurat rapid sufrageria imensă de la mansardă, 
până când i-a căzut privirea pe computer. Pe Screensaver se 
perindau încet fotografii, peisaje dintr-o pădure tropicală, în 
nuanţe de verde și albastru intens, cu ceaţă și umezeală. S-a 
așezat la birou și a mișcat mouse-ul. Screensaverul a dispărut și 
a dat la iveală fereastra conversaţiei dintre Amy și Sam. 
Cursorul care clipea, ultimele apeluri făcute de Amy: Sam, mai 
ești acolo? Hei! Sam? Spune ceva! Pinkie a zâmbit în sinea lui și 
a găsit iconiţa de adrese în bara de jos a ecranului. A dat click 
pe ea, iar adresele lui Amy s-au deschis. A tastat BENNET. Apoi, 
instantaneu, i-a apărut: Tom Bennet, apartamentul 13A, Parfey 
Street nr. 1, Fulham. Pentru unii, un noroc. Dar nu pentru Tom. 
Sau Harry. 

Pinkie a închis agenda și a lăsat monitorul așa cum îl găsise, 
pornind screensaverul ca Amy să nu știe că a umblat cineva 
acolo. 

Și atunci a văzut-o, uitându-se la el din fundul camerei, și 
toate firele de păr de pe ceafă i s-au ridicat. 

— Dumnezeule! a șoptit el. 

Era exact ca ea. Inspăimântător de exact. Gura ei 
respingătoare, exact cum fusese când era vie. Cum reușiseră 
să-și dea seama, doar după craniu? 

O clipă, a uitat unde se afla și a traversat încăperea să se uite 
mai bine. A clătinat de cap, cuprins de o nouă admiraţie pentru 


dentista chinezoaică de la duș. N-ar fi semănat mai bine nici 
dacă ar fi lucrat după o fotografie. Un singur lucru îl greșise 
Amy. Şi asta nu îi dădea pace. 


Se ștersese după duș, iar acum se ducea cu scaunul spre 
dormitor. S-a întrebat dacă să-și pună cămașa de noapte sau 
haine curate de stradă. S-a hotărât asupra celor din urmă și s-a 
așezat pe pat să se îmbrace cu o pereche de blugi și o bluză de 
trening peste lenjeria curată. Apoi a făcut câteva manevre ca să 
se așeze mai bine și s-a aplecat să-și pună tenișii. Imbrăcarea 
era un efort atât de mare, dar doctorii spuneau că era un 
exercițiu foarte bun, esenţial pentru funcţionarea continuă a 
corpului. 

În timp ce scaunul o ducea la mansardă, a închis ochii și, 
pentru prima oară, a simţit că îi era somn. Ştia că dacă se 
întindea pe canapea avea să adoarmă în câteva minute. Când a 
ieșit de pe scară în mansardă, a avut prima presimţire că ceva 
nu era în regulă. Îi era greu să spună ce anume o alertase. Vaga 
urmă de parfum străin care persista în aer, poate. Sau doar o 
prezenţă, sau senzaţia că acolo fusese cineva, o fantomă sau un 
spirit. E imposibil să știi ce simţuri ascunse lucrează în 
subconștient. Indiferent ce-ar fi fost, s-a simţit imediat 
neliniștită. 

S-a transferat în căruciorul cu rotile și s-a dus la birou. Sosise 
oare vreun mesaj de la Sam? A mișcat mouse-ul ca să iasă din 
Screensaver și a văzut fereastra dialogului la fel cum o lăsase: 
Sam, mai ești acolo? Hei! Sam? Spune ceva! 

Ajunsese la jumătatea mansardei când a văzut capul, iar 
ţipătul ei a fost involuntar. Groaza a împuns-o cu mici sulițe 
invizibile și s-a uitat în jur, panicată. Nu era nimeni acolo. A 
rămas nemișcată, ascultând. Niciun sunet. Apoi s-a forțat să se 
uite din nou la capul copilei. Părul perucii fusese tăiat scurt, în 
șuviţe inegale, exact cum și-l imaginase mai devreme. S-a forţat 
să apese telecomanda ca să se apropie. 

Masa era plină cu smocuri de păr negru, groase. O foarfecă 
era abandonată printre ele. 

Lyn se uita la ea, cu faţa schimbată radical de părul tăiat. O 
clipă s-a întrebat dacă nu era posibil să fi făcut asta chiar ea și 


să fi uitat cumva. Însă chiar dacă ideea i-ar fi surâs, a respins-o. 
Și a știut cu certitudine că, atunci când ea fusese la duș, cineva 
intrase în casă și tăiase părul copilei. 

Oricât de nebunește suna, dovada era acolo, sub ochii ei. Și o 
speria de moarte. Erau șanse ca acela care făcuse asta să se 
afle încă acolo. Tremura fără să se poată controla când a întins 
mâna după telefon și l-a scăpat pe jos. L-a recuperat cu 
dificultate și, cu degetele tremurătoare, a format numărul 
mobilului lui MacNeil. L-a auzit sunând. Și sunând. Și sunând. Şi 
apoi a intrat căsuţa vocală. Era gata să închidă, disperată, dar s- 
a hotărât să lase totuși un mesaj. 

Propria voce i s-a părut străină când a spus, încercând să-și 
stăpânească isteria: „Jack, e cineva în casă. Te rog, vino repede! 
Mi-e frică”. Apoi a închis, a strâns telefonul la piept și s-a gândit 
că niciodată în viaţa ei nu fusese mai speriată. 


CAPITOLUL 19 
| 

MacNeil a așteptat să i se facă legătura. Apoi a auzit vocea lui 
Dawson. 

— Detectivul Dawson! 

— Rufus, Jack sunt! 

— Salut, Jack! Cum merge treaba acolo? 

— Cred că am găsit casa unde a stat fata. E pe Routh Road, în 
Wandsworth. Casă de închiriat. După spusele vecinului, a fost 
ocupată în ultimele șase luni de o familie, posibil de francezi, pe 
nume Smith. 

— O poveste destul de îndoielnică. 

— Aveau o fetiță de origine chineză cu buza despicată. Sunt 
convins că e fata noastră. Dar părinţii erau europeni. Trebuie să 
aflăm cine deţine casa asta. Vecinul crede că e închiriată de o 
agenţie. Vezi cine sunt agenţii și scoală-i din pat! Vreau să știu 
cine e acum chiriașul sau cine a fost ultimul chiriaș. 

— Mă ocup imediat. 

— Bravo! 

MacNeil i-a dat adresa. 

— Jack... 

Dawson a făcut o pauză, frământat de ceva. 

— În legătură cu seara trecută... 

— Rufus, trebuie să îmi cer scuze! i-a luat-o MacNeil înainte. 

— Nu, eu îmi cer scuze, Jack! Noi toţi ne cerem scuze. A fost 
groaznic ce s-a întâmplat și fără... 

Vocea i s-a stins. 

— La dracu', ne pare tare rău pentru tot! 

— Nu e cazul. Nu aţi știut. Și apreciez gestul. Sincer! Spune-le 
băieților că le mulţumesc! 

A închis și a stat în coconul întunecat al mașinii lui, cu privirea 
aţintită asupra străzii Trinity, spre penitenciar. Auzise că gripa 
trecuse pe acolo ca un foc scăpat de sub control. Varianta 
naturii pentru pedeapsa capitală. Fără discriminare, fără nicio 
posibilitate de apel. Nimic nu mișca acolo. Nemișcare totală. 
Niciun sunet. Nicio pisică, niciun lătrat de câine. Nicio mașină. 
Aproape că putea să creadă că era ultimul rămas în viață. Așa 
avea impresia. 

„Scotland the Brave” a sfâșiat tăcerea. S-a uitat la ecranul 
mobilului. Notificare de la căsuţa vocală. Avea un mesaj. A ezitat 


o clipă, apoi s-a hotărât să nu-l asculte. Indiferent ce-ar fi fost, 
putea să mai aștepte. Avea probleme mult mai presante. 

A pornit pe jos pe Routh Road și a stat să se uite la casă. 
Acolo își petrecuse ea ultimele luni din viaţă. Și foarte probabil 
acolo murise. Umblase în fiecare zi pe străzile astea cu 
ghiozdănelul în spate, ducându-se la și întorcându-se de la 
școală. Cu ochii plecaţi, poate, ca să evite privirile curioase ale 
trecătorilor. Câte glume și câte cruzimi o fi suportat la școală? 
Până și profesorilor le-o fi fost greu să nu-și aţintească privirile 
asupra ei. Ce trist era că tot ce avea copila - personalitate, 
inteligență, caracter, temperament - fuseseră obturate de un 
singur defect fizic. Ce trist era că oamenii se luau după 
aparenţă, nu după esenţă! . 

A intrat pe poartă în grădina lui Le Saux. li spusese că era 
indicat să închidă luminile de securitate, doar în seara asta, 
dacă nu voia să fie deranjat în mod repetat. Ușa albastră a 
vechiului adăpost s-a deschis spre întuneric. MacNeil a înaintat 
mai degrabă pipăind până când ochii s-au obișnuit cu puţina 
lumină care venea din spatele lui, de pe stradă. Erau acolo 
unelte de grădinărit, stropitori și ghivece de flori. Mirosea a 
pământ jilav, iar frigul pătrundea și prin haina lui groasă, în 
capăt era o ușă care dădea spre grădina din spate, unde era și 
mai întuneric. Nicio lumină nu ajungea aici din stradă. Un zid 
înalt de cărămidă separa cele două curți vecine. MacNeil l-a 
pipăit, să vadă dacă nu era vreun geam încastrat în ciment. Dar 
nu a simţit decât un mușchi moale, spongios. Și-a luat avânt și a 
sărit, apoi s-a agăţat de marginea zidului, sprijinindu-se cu 
vârfurile degetelor, ca să facă priză, până când a reușit să 
treacă un picior în partea cealaltă. A rămas o clipă călare pe zid, 
pe urmă a sărit în grădina casei de la numărul 33. S-a ghemuit 
pe aleea pavată, care se întindea pe toată lungimea unei uriașe 
verande moderne, cu geamuri, construite în spatele casei. A 
ascultat, încercând să își dea seama dacă nu cumva deranjase 
vreun vecin. Le Saux îi urmase sfatul. Luminile de securitate nu 
s-au aprins și nu era niciun semn de activitate în casele din jur. 

Ceea ce avea de gând să facă era ilegal. Dar, ca să obţină un 
mandat de percheziție în puterea nopţii, în situaţia dată, ar fi 
fost aproape imposibil. După cum la fel de imposibil era și să 
convingă un magistrat să se dea jos din pat pentru asta. Dacă 
găsea ceva, atunci un coleg putea să vină oricând cu 


documentele necesare, ca să percheziţioneze legal casa. Dar 
MacNeil nu era pregătit să aștepte. Era ciudat de agitat. Nu doar 
pentru că în numai cinci ore avea să nu mai fie ofiţer de poliţie. 
Ci și pentru că era chinuit de o senzaţie acută că lucrurile nu 
sufereau amânare. De sentimentul că timpul era cumva 
esenţial. Uciderea celor doi băieţi din blocurile din South 
Lambeth. Execuţia lui Kazinski din Soho. Cadavrul lui Flight, 
meticulos aranjat, din South Kensington. Peste tot unde se 
ducea, mureau oameni. Oameni de care cineva avea mare grijă 
să nu vorbească. Senzaţia acută că lucrurile nu sufereau 
amânare a criminalului i se transmisese lui și era hotărât să 
forţeze acum, indiferent dacă era sau nu legal, indiferent care 
aveau să fie consecinţele. 

Undeva, în spatele pâclei care acoperea cerul nopţii, o lună 
aproape plină încerca să-și facă loc, însă razele firave abia dacă 
treceau prin norii groși și negri, plini de ploaie. Un vânt rece ca 
gheaţa făcea să foșnească iarba înaltă și uscată care sufoca 
grădina și tufele de tuia lăsate să crească zbârlite, netunse. 

MacNeil și-a lipit faţa de geamul verandei și a încercat să se 
uite înăuntru, dar întunericul era de nepătruns. A mers pe lângă 
terasa închisă, s-a lovit la picior într-un vas greu de marmură și 
a înjurat în surdină. 

Atunci a auzit o mișcare în iarbă. Mai serioasă decât orice 
mișcare stârnită de o pală de vânt și mai sănătoasă decât 
vreuna făcută de un animal domestic sau de vreo vulpe ajunsă 
din întâmplare în oraș. A rămas nemișcat, ascultând. Era cineva 
acolo. Îi simţea prezenţa, era aproape sigur că îi auzea 
respiraţia așa cum stătea neclintit, așteptând, probabil, ca 
MacNeil să facă următorul pas. Cu toate că nu vedea în iarbă 
silueta persoanei cu pricina, sigur aceasta îl vedea. S-a hotărât 
deci să acţioneze. 

— Cine-i acolo? a strigat el, gândindu-se apoi cât de stupid 
sunase replica asta; ca și cum i-ar fi răspuns cineva la întrebare! 

Cuvintele lui însă au stârnit o mișcare bruscă undeva în 
stânga, în umbra arbuștilor. A auzit fâsâitul făcut de iarba 
uscată sub picioarele cuiva care fuge și a zărit o siluetă 
repezindu-se spre gardul din spate. Abia putea să-l vadă pe 
intrus, o persoană zveltă, întunecată, mult mai scundă decât el. 
MacNeil a pornit în urma lui, aruncându-se prin vegetaţia 
sălbatică, fără să încerce să se mai ascundă. Chiar în apropierea 


gardului înalt de scândură din fundul grădinii, a prins în mână 
ceva care părea o stofă aspră și amândoi, el și intrusul, s-au 
prăbușit cu zgomot într-o grămadă de ghivece de plastic 
aruncate lângă o magazie părăsită. Plasticul a scârțâit, a pârâit 
și a crăpat sub greutatea trupurilor lor. Necunoscutul pe care îl 
prinsese se zbătea și se agita sub el, scoțând scâncete de 
panică prin întuneric. Apoi, o lumină i-a explodat brusc în faţă, 
orbindu-l. O lanternă. A prins mâna care o ţinea, iar lumina s-a 
micșorat în noapte. O altă mână îl zgâria și se agăța de faţa lui, 
până a prins-o și pe aceea și a întors lanterna către faţa 
atacatorului. 

A fost aproape șocat să vadă faţa palidă și înspăimântată a 
unei femei între două vârste, cu părul scurt, argintiu. Dar, deși 
era frică în ochii ei negri, era și multă hotărâre. Se mișca dintr-o 
parte în alta, încercând cu disperare să-și elibereze încheieturile 
din strânsoarea lui de fier. Lanterna s-a rostogolit în iarbă, cu 
raza îndreptată spre ei, luminându-le lupta și proiectându-le 
umbra pe gard. 

— O să ţip! a spus ea, cu o voce atât de mică din cauza fricii, 
încât abia străpungea întunericul. 

Cu respiraţia tăiată, MacNeil a avertizat-o: 

— Dacă ţipi tu, ţip și eu! 

Ceva din vocea lui a făcut-o să nu se mai zbată. A rămas pe 
pământ, sub el, o fiinţă ciudată, slabă, îmbrăcată cu o jachetă și 
o fustă din tweed și o bluză albă, cu un colier de perle la gât. 

— Cine naiba ești? a icnit ea. 

— Inspectorul Jack MacNeil. Cine naiba ești tu? 

A văzut că frica ei se domolea. 

— Mă numesc Sara Castelli, a spus ea cu accentul 
inconfundabil al nord-americanilor. Sunt investigator la APS. 

— Şi ce înseamnă APS? 

— Agenţia de Protejare a Sănătăţii. Pot să-ţi arăt legitimaţia, 
dacă vrei. 

MacNeil i-a dat drumul la mâini, dar a rămas călare pe ea, ca 
s-o ţintuiască la pământ. A întins mâna să recupereze lanterna 
și a îndreptat fascicolul de lumină spre ea. 

— Te rog, nu mi-o vâri în ochi! a spus ea iritată, iar el a 
îndreptat lumina lanternei spre mâna pe care ea o băgase în 
buzunar, de unde a scos o legitimaţie plastifiată de la APS, 
prinsă de un lănţișor. 


Avea fotografia ei acolo. Şi numele complet: Sara Elizabeth 
Castelli. Era trecută și data nașterii, iar MacNeil a făcut un calcul 
rapid. Avea aproape șaizeci de ani, iar el s-a simţit brusc vinovat 
că s-a purtat atât de violent cu femeia. S-a rostogolit într-o parte 
și a ţâșnit în picioare, apoi i-a întins mâna să se ridice și ea. Nu l- 
a băgat însă în seamă și s-a ridicat singură, scuturându-și 
noroiul și frunzele uscate de pe jachetă și fustă. 

— Distruse, a bombănit ea. E clar că nu știi cum să te porţi cu 
o femeie, domnule MacNeil. 

— E clar, a spus MacNeil. Ce căutaţi aici, domnişoară Castelli? 

— Doamnă, l-a corectat ea. Castelli e numele soțului meu. Dar 
poţi să-mi spui „doctore”. 

— Doctore. Nu mi-aţi răspuns la întrebare. 

Ea i-a evitat cu îndărătnicie privirea, continuând să-și scuture 
hainele. 

— Ei, aș putea să-ţi spun, dacă mi-ai arăta și dumneata o 
legitimaţie. Oricine poate zice că e poliţist. 

MacNeil i-a arătat legitimaţia. 

— Deci? 

— Încerc să identific sursa pandemiei, domnule MacNeil. Asta 
fac. Identific sursa infecțiilor și fac recomandări pentru izolarea 
lor. 

— Ești americancă? 

— Canadiană. Deși mi-am petrecut ultimii douăzeci de ani în 
State. Ba chiar mi-am luat cetăţenie americană când m-am 
căsătorit cu domnul Castelli. Nu m-ar fi deranjat dacă aș fi știut 
că e mai devotat drapelului sicilian decât celui cu stele și dungi. 
Ai auzit de filmul Cu mafia pe urme, domnule MacNeil? Ei, eu am 
fost aceea... S-a dovedit că familia Castelli conduce aproape tot 
New Yorkul. Lucru care a picat foarte bine Departamentului de 
Justiţie când am lucrat acolo pe post de consilier în probleme de 
sănătate. 

S-a uitat la el sfidător. 

— Mai dorești să afli și altceva? 

— M-ar interesa să aflu de ce crezi dumneata că pandemia a 
început în grădina din spatele unei case din Wandsworth, 
doamnă Castelli. 

— Ei, evident că nu cred asta. Însă e posibil ca o persoană 
care a locuit în această casă să fi fost purtător al virusului sau 
unul dintre primii infectați. 


— Casa e pustie. 

— Da, știu. 

— Deci cum aveai de gând să intri? 

— Asta-i teorie, domnule MacNeil. Acum, că ești aici, poţi să 
intri dumneata prin efracţie. 

A făcut o pauză și a ridicat sugestiv din sprânceană. 

— Oricum asta aveai de gând să faci, nu? 

— Ce te face să crezi asta? 

— Păi, altfel de ce te-ai furișa prin grădina din spate în toiul 
nopții? 

A fost rândul lui să-i evite privirea, iar ea a profitat de 
avantajul pe care îl obținuse. 

— Şi încă nu mi-ai spus ce cauţi dumneata aici, domnule 
MacNeil. 

Detectivul s-a uitat la femeia acea micuță, îndrăzneață și cu 
gura mare, cu părul ei aspru și sur, îmbrăcată într-un costum din 
tweed, și s-a decis să vorbească deschis cu ea. 

— Investighez moartea unui copil de zece ani, a spus el. O 
fetiță. Cred că a locuit aici. 

Fața doamnei Castelli s-a întunecat. 

— Choy? 

— Nu știu numele ei. 

— Păi, o singură fetiță a locuit aici, din câte știu eu. Și numele 
ei era Choy Smith. 

lI 

Mănușa i-a protejat mâna când geamul a zburat spre interior, 
aterizând în cioburi ascuțite pe covorul de sub fereastră. A vârât 
mâna înăuntru, a întors mânerul și a deschis fereastra. 

— Te pricepi, domnule MacNeil, a șoptit doamna Castelli. E 
ceva ce ai învăţat la poliție? 

MacNeil i-a aruncat o privire și i-a întins mâna, ca s-o ajute să 
urce pe pervaz, în cameră. Urcaseră pe un spalier răsucit până 
la acoperișul ascuţit de deasupra bucătăriei și merseseră pe el 
până la fereastra de la etaj. 

Acum erau într-un soi de birou. MacNeil a îndreptat lanterna 
doctoriţei spre cameră, luminând o masă plină de hârtii, un 
computer, un calculator și două telefoane. MacNeil s-a uitat pe 
câteva dintre foi. Facturi de la utilităţi. O scrisoare, care părea 
să fie în franceză, de la o companie numită Omega 8, cu adresa 


în Sussex; erau mai multe scrisori cu același antet, un fel de 
lucrare științifică, tot în franceză. 

Mai era o bibliotecă plină cu antologii ale scriitorilor clasici 
englezi, volume legate în piele, moștenite de la proprietarul 
casei, probabil. O copie uriașă după harta Londrei medievale, 
înrămată. Mai multe hârtii erau împrăștiate pe podea, ca 
aruncate într-un gest de furie. Două trepte coborau de la un mic 
palier din faţa ușii spre o baie care se afla în capătului primului 
rând de scări. Alte scări duceau spre un palier mai mare, unde 
se găseau cele două uși ale dormitoarelor de la etaj. MacNeil s-a 
aplecat peste balustrada de lemn și s-a uitat spre holul de jos, 
unde lumina felinarelor stradale se împrăștia pe podeaua 
parchetată în mii de fragmente colorate de la vitraliile ușii din 
faţă. Apoi s-a uitat în sus, la palierul de la mansarda aflată la 
șase metri deasupra etajului, unde erau alte uși care se 
deschideau spre alte băi și dormitoare. Era o casă mare pentru 
o familie cu trei membri. 

Dormitorul lui Choy era în spatele casei, la primul nivel, 
urcând o jumătate de scară de la birou. Erau acolo un pat îngust 
de o persoană împins într-un colț, un mic birou sub fereastră și 
un ghiozdan de școală rezemat de picioarele biroului. Pe birou 
se afla un caiet de teme pe care o mână de copil desenase cu 
creioane colorate caractere chinezești. MacNeil le-a privit la 
lumina lanternei și s-a gândit la oasele pe care le văzuse întinse 
pe masa din Lambeth Road. Oasele mititele care alcătuiseră 
degeţelele ce ţinuseră creioanele cu care fuseseră desenate 
aceste caractere. Oare cât timp trecuse de atunci? Poate doar 
câteva zile. S-a uitat în jur, la camera întristător de goală. Nu 
era nicio ramă pe perete. Nicio fotografie, niciun desen. Nicio 
jucărie aruncată pe podea. S-a gândit la haosul care fusese 
camera lui Sean, plină la refuz de simbolurile copilăriei. 

Dr. Castelli a glisat ușa unui șifonier. Hainele lui Choy erau 
așezate ordonat, pe umerașe de sârmă. Majoritatea păreau noi. 
Bluze și fuste, un șir de pantofiori aliniaţi frumos sub ele. Într-un 
dulap au găsit un teanc de pulovere cenușii, o cravată de 
uniformă, chiloţei, șosete. Nu existau tricouri sau blugi, nicio 
haină mai colorată care să reflecte personalitatea vibrantă a 
copilului. Nimic jucăuș printre obiectele găsite. Ce existenţă 
ciudată, spartană, avusese ea aici! 


— Dumnezeule, am văzut mai multă veselie într-un salon plin 
de copii cu cancer în fază terminală, a exclamat tulburată dr. 
Castelli. 

A ridicat unul dintre puloverele cenușii din sertar și s-a uitat la 
el. 

— Bietul copil! 

MacNeil s-a uitat la ea. 

— Nu e pericol de infecție? 

— Cu gripă? 

A ridicat din umeri. 

— Mă îndoiesc că voi lua ceva. Am fost expusă la atât de 
multe boli infecțioase, domnule MacNeil! Sunt atât de mulți 
anticorpi care plutesc în sistemul meu imunitar, încât cred că s- 
ar putea imuniza toată Londra cu doar câteva sute de mililitri 
din sângele meu, a zis ea, clătinând din cap. Mi-am petrecut 
aproape tot anul trecut în Vietnam, urmărind cazuri de gripă 
aviară și încercând să aflu dacă a fost vreun caz de transmitere 
de la om la om. Nu am găsit niciunul, dar am intrat în contact cu 
majoritatea victimelor. Am decis să facem teste de sânge unora 
dintre rude. Și, în câteva cazuri, am descoperit că aveau 
anticorpi în sânge. Ca și cum avuseseră gripă, dar fără 
simptome. Lucru care ne-a dat speranţa că virusul nu va fi 
ucigașul de care ne temeam. Ne-am înșelat, evident. Pe urmă, 
mi-am făcut și eu testele și aveam și eu anticorpi. Ciudat, nu? 

— Ai spus că nu ai găsit cazuri de transmitere de la om la om. 

— Eu nu am găsit. Alţii au găsit. Primul caz, acceptat de mai 
toţi, a fost în Thailanda. O familie lărgită din Kamphaeng Phet, 
cam la cinci ore de Bangkok, spre nord. S-au făcut niște scenarii 
sumare, cam ce s-ar fi întâmplat dacă transmiterea ar fi fost 
eficientă. In douăzeci și una de zile, s-ar fi ajuns la șase sute de 
cazuri. După zece zile, s-ar fi ajuns la șase mii. De-asta am fost 
atât de alarmaţi, domnule MacNeil. Cu o transmitere eficientă și 
o rată a mortalităţii de șaptezeci și opt la sută, numărul morţilor 
la nivel global ar fi inimaginabil. Ai auzit de gripa spaniolă? 

MacNeil a încuviinţat cu o mișcare din cap. 

— Cea mai mare pandemie din istoria omenirii. A ucis peste 
cincizeci de milioane în 1918. A avut o rată de sub doi la sută. 

— Credeam că ciuma a fost mai rea decât gripa spaniolă, a 
spus MacNeil. 


— A ucis mai mulţi oameni, cu siguranţă. Dar i-au trebuit 
câteva sute de ani pentru asta. Gripa spaniolă și-a făcut treaba 
în câteva luni. 

Au ieșit din camera lui Choy și au intrat în dormitorul din faţă. 

— Problema e, a spus dr. Castelli, că eram așa de siguri că 
dacă gripa aviară va fi sursa viitoarei pandemii, atunci va porni 
din sud-estul Asiei și se va răspândi treptat spre restul lumii. De- 
asta ne-am concentrat toate eforturile acolo. Ar fi ajuns și la 
Londra până la urmă, evident. Dar nimeni nu s-a gândit o clipă 
că va începe de aici. 

Dormitorul din față era o cameră mare, cu ferestre înalte, 
care dădeau spre stradă. Dar transperantele fuseseră trase 
pentru a opri lumina, dar și privirile curioșilor. Au observat un 
pat dublu mare, care nu fusese făcut după ce se dormise ultima 
oară în el. Perna din stânga rămăsese neatinsă, ca și cum doar o 
persoană dormise acolo. În sertare și dulapuri nu erau decât 
haine bărbătești. Niciun parfum, nicio perie de păr sau vreo 
trusă de machiaj în baia de lângă dormitor. Dacă soţia domnului 
Smith locuise vreodată acolo, era limpede că părăsise casa de 
mult. 

Dr. Castelli s-a uitat la MacNeil, care căuta metodic prin 
cameră. 

— Cifrele pe care le dă guvernul, a spus ea. Porcării! Sunt 
mult mai rele! 

— Cât de rele? 

— Păi, populaţia din zona metropolitană a Londrei cât e, cam 
șapte milioane? Fă calculul! Un sfert din populaţie se va 
îmbolnăvi. Asta înseamnă cam 1.750.000. In jur de trei sferturi 
dintre locuitori vor muri. Asta înseamnă puţin peste un 
1.300.000. Morți. Fără întoarcere. Plecaţi pentru totdeauna. 

MacNeil s-a întors și a privit-o în lumina fantomatică a 
lanternei. Era clar că îi plăceau statisticile. 

— Cifrele nu sunt oameni, doctore Castelli. Și oamenii nu sunt 
cifre. 

Dar știa că Sean tocmai asta devenise. Un număr, o altă 
victimă fără chip, hrană pentru crematorii. 

Ceva din tonul lui a făcut-o să se uite la el întrebător. 

— Era cineva apropiat? a întrebat ea, după o clipă. 

— Fiul meu. 

— Îmi pare rău! 


— Mda! 

S-a întors spre ușă. 

— Hai să mergem jos! 

Majoritatea dulapurilor negre și alburii din bucătărie erau 
goale. Câteva conserve și mai multe pachete de mâncare uscată 
- tăieţei, spaghete, zahăr - au fost tot ce a găsit MacNeil. 
Frigiderul conţinea o colecţie de borcane pe jumătate goale de 
sos, măsline și maioneză. Mai era un deget de lapte rămas într-o 
sticlă de plastic. MacNeil l-a mirosit și și-a tras repede capul 
simțind mirosul de alterat. S-a uitat la dată. Trecuseră aproape 
două săptămâni de la termenul de expirare. O verandă 
acoperită, cu geamuri, dădea spre grădina din spate. Erau acolo 
o măsuţă pentru micul dejun și două scaune. Poate că domnul și 
doamna Smith nu aveau obiceiul să ia micul dejun împreună cu 
fiica lor. Niște uși de sticlă duceau spre principala verandă 
acoperită, dominată de o masă mare de sticlă, cu scaune din 
fier forjat, tapisate. Ușile înalte, cu geam, se deschideau spre 
sufragerie. 

— Ce cauţi, domnule MacNeil? l-a întrebat dr. Castelli. 

El a ridicat din umeri. 

— Nu știu. Dar dumneata? Cam ce credeai că o să găsești 
aici? 

— O, îmi închipui că, la fel ca tine, o să știu când o să găsesc. 
Orice indiciu care m-ar ajuta să-mi dau seama de unde a luat 
gripa. 

MacNeil a intrat pe verandă, iar ea l-a urmat. A luminat cu 
lanterna tăblia mesei. Era plină de hârtii, documente și scrisori. 
Toate în franceză. O fâșie de hârtie a zburat pe podea când a 
ridicat o scrisoare, cu gând s-o citească, dar trecuse mult timp 
de când picase examenul la franceză. 

Dr. Castelli s-a aplecat să ia de jos bucata de hârtie. 

— Poate ar fi bine să te uiţi la asta! a spus ea când s-a ridicat, 
iar MacNeil s-a întors și a îndreptat lanterna spre ea. 

Era o hârtie lungă, cu fotografii tip pașaport. Trei fotografii. A 
patra fusese tăiată, probabil pentru vreun document. În două 
dintre ele, o micuță chinezoaică, având o buză superioară 
distrusă, încerca să zâmbească spre obiectiv. Părul îi părea tuns 
cu o foarfecă zimţată. Copila purta o pereche de ochelari urâţi, 
cu ramă rotunjită. În prima fotografie se uita undeva, în dreapta 
camerei, cu o expresie perplexă, spunându-i ceva unei persoane 


care nu apărea în cadru. Deci ea era Choy! Sacul cu oase la care 
fusese chemat să se uite cu numai 19 ore în urmă pe un șantier 
din apropiere de Westminster. Acesta era capul pe care Amy îl 
modelase în mansarda magaziei sale. Și reușise să obţină o 
asemănare foarte bună. 

— Ea e? l-a întrebat dr. Castelli. 

— Probabil. 

— De ce nu poţi să fii sigur? 

— Nu au mai rămas din ea decât oasele, doctor Castelli. A fost 
complet descărnată. In afară de o aproximare facială făcută 
după craniu, nu știm mai nimic despre înfățișarea ei. 

S-a uitat din nou cu atenţie la fotografii. Despicătura buzei era 
neîndoielnică. 

— Dar sunt șanse foarte mari. 

A pus fotografiile într-o pungă de plastic pentru colectarea 
dovezilor și a așezat-o cu grijă într-un buzunar interior, apoi s-au 
întors pe hol. 

Corespondenţa de vreo două zile zăcea pe podea, sub cutia 
de scrisori. Un vraf de plicuri nedesfăcute era aruncat neglijent 
pe o comodă. Dr. Castelli le-a frunzărit puţin. A scos un mormăit. 

— Jumătate din ele sunt de la mine. Individul ăsta nici măcar 
nu s-a obosit să le deschisă. Nu e de mirare că n-am primit 
niciun răspuns. 

— De ce i-ai scris? a întrebat MacNeil. Şi ce te-a făcut să te 
îndrepţi spre locul acesta? 

Dr. Castelli a scos un suspin lung și obosit, care părea să 
arate resemnare. 

— Sunt aproape sigură că pandemia a început în Kent, într-un 
centru de activităţi în aer liber pentru școlile din Londra. În 
octombrie, în timpul vacanței dintre semestre. Centrul de 
activităţi în aer liber „Sprint Water”. Au fost mii de copii din 
Londra acolo în săptămâna aceea, cu profesorii lor. E un centru 
rezidenţial. Ştii genul... Se plimbă cu barca, fac canotaj și 
căţărări. Se organizează activităţi de team-building, iar unii 
dintre elevi intră în programul „The Duke of Edinburg's Award”. 
Stau câteva zile în cort, organizează focuri de tabără. Singurul 
lucru pe care îl au în comun acești copii este că se văd tot 
timpul. Stau nas în nas toată ziua. La dormitoare, în sălile de 
masă sau în autocarele cu care fac excursii zilnice. Un loc ideal 
pentru răspândirea bolilor. 


A desfăcut cu grijă una dintre propriile scrisori și a clătinat din 
cap după ce și-a aruncat ochii peste ea. 

— Toate familiile pe care am reușit să le identificăm ca fiind 
printre primele care s-au îmbolnăvit de gripă au avut copiii la 
acest centru, în octombrie. Poate am fi ajuns în punctul acesta 
mai devreme, dacă am fi acţionat mai rapid. Dar au trecut 
câteva săptămâni până să ne dăm seama ce se întâmplă. La 
momentul acela, gripa era scăpată de sub control și nu mai 
puteam decât să apelăm la statistici. Am reușit să dăm de urma 
tuturor copiilor care au fost acolo și i-am eliminat pe toţi ca 
posibilă sursă. Căutam orice fel de conexiune cu sud-estul Asiei. 
Şi singura variantă pe care am găsit-o a fost Choy. Ştiam că e 
de origine chineză, un copil adoptat de părinţi francezi. Dar nu 
știam cât de recent venise din China sau dacă avea vreo 
legătură cu estul. Era posibil să se fi născut din Franţa, nu 
aveam de unde să știm. Ea a fost singura despre care n-am 
putut afla informaţii. Părinţii ei n-au răspuns la scrisori sau la 
telefoane. 

A aruncat scrisoarea înapoi pe comodă și l-a privit pe MacNeil 
cu ochii ei vioi și întunecați. 

— Analizând prin eliminare, domnule MacNeil, și în absenţa 
unei dovezi contrarii, va trebui să facem supoziţia că Choy ar fi 
putut să fie sursa pandemiei. 


CAPITOLUL 20 

Apartamentul din Parfrey Street era vizavi de spitalul Charing 
Cross. Pinkie știa că era celebru pentru amputări și operaţii de 
schimbare de sex, deși nu neapărat în ordinea aceasta. Înainte 
de pandemie, rezidenții obișnuiau să glumească, spunând că nu 
puteau afirma cu certitudine dacă cineva care ieșea din spital 
era bărbat sau femeie. Locul perfect, și-a spus Pinkie, pentru 
cuplul pe care intenţiona să-l viziteze. 

Apartamentul 13A, unde stăteau Tom și Harry, se afla exact 
deasupra unei florării, care era și cafenea. Lângă cafenea era un 
magazin universal cu program nonstop, care vindea la orice oră 
alcool în pungi albastre din plastic. În perioada de dinaintea 
izbucnirii pandemiei era aici un trafic regulat de pacienţi în 
pijamale care traversau strada dintr-o parte în alta. Veneau cu 
mâinile goale și se întorceau cu pungi albastre din plastic. 

Acum, majoritatea saloanelor erau pline cu morți și muribunzi. 
Traficul obișnuit dinspre spital se oprise, iar magazinul care, 
odinioară, funcţiona 24 de ore din 24 era acum închis 24 de ore 
din 24, șapte zile pe săptămână. La fel ca florăria-cafenea și 
Pizza Express, de unde Tom și Harry obișnuiau să comande în 
serile în care n-aveau chef să gătească. 

Pinkie a intrat cu mașina pe o stradă laterală, departe de 
luminile spitalului și de neîncetatul du-te-vino al ambulanţelor. 
În ultima vreme, rareori le auzeai venind. Lipsa mașinilor făcea 
ca sirenele să fie inutile. A găsit un loc de parcare și s-a întors 
pe jos la ușa cu numărul unu. A scos o rangă din haină și a forţat 
ușa. Lemnul a pârâit și s-a rupt când încuietoarea a cedat. Se 
dusese vremea subinchirierilor. A urcat repede scările până la 
apartamentul 13A, de la ultimul etaj, și s-a uitat la plăcuţa cu 
numele locatarilor. Tom Bennet. Harry Schwartz. 

A introdus capătul subțire al răngii între ușă și toc și a forțat- 
o. Alt lemn făcut țăndări. Zgomotul a reverberat în clădire, pe 
tot palierul și în holul apartamentului din spatele ușii. A împins 
ușa, după care a închis-o repede în spatele lui și a stat să 
asculte în întuneric. A auzit un foșnet de așternuturi, un mormăit 
și o voce adormită. 

— Doamne, Tom, tu ești? Ce naiba faci acolo? 

Pinkie s-a întors și a deschis ușa dormitorului. Vedea silueta 
lui Harry, stând pe burtă sub plapumă, ridicat pe jumătate într- 
un cot. 


— Credeam că ai treabă toată noaptea. 

— M-am întors mai devreme, a spus Pinkie. Fiindcă voiam să- 
ţi vâr ceva în gură. 

Harry s-a întins imediat spre veioza de lângă pat. A aprins-o, 
speriat, și s-a uitat la Pinkie, care rămăsese în ușă. 

— Cine mă-ta ești tu? _ 

Pinkie s-a uitat cu admiraţie la Harry. Inţelegea ce văzuse 
Tom la el. Era clar un mascul alfa. Înalt, bine făcut, un cap 
frumos cu părul des, șaten. Lui Pinkie îi amintea puţin de George 
Clooney. Da, cu siguranţă avea ceva de star de cinema. Nu era 
de mirare că era atât de căutat. Pinkie a zâmbit și s-a așezat pe 
marginea patului. 

— Sunt un prieten de-ai lui Tom, a spus el. Mi-a zis că s-ar 
putea să fii încântat că mă vezi. 

S-a uitat în jos, la plapumă. 

— Nu văd nicio dovadă până acum. 

Harry s-a ridicat în șezut și s-a tras mai departe de el. Lui 
Pinkie nu i se părea că reprezenta o ameninţare așa de mare. 
De ce părea Harry atât de speriat? Era timpul să-i arate ce 
însemna frica adevărată. A scos pistolul din geacă și l-a 
îndreptat spre capul lui Harry. Acesta a făcut ochii mari. 

— Dumnezeule! Te rog, nu! 

— Nu, ce? 

Pinkie a apropiat ţeava amortizorului la un centimetru de gura 
lui Harry și a mișcat arma cu un gest smucit. 

— Hai! Deschide! Doar ţi-am zis că vreau să-ţi vâr ceva în 
gură. 

— O, Doamne! a murmurat Harry, iar când a desfăcut ușor 
buzele, Pinkie i-a împins amortizorul în gură, simțind cum i se 
lovea cu zgomot de dinţi. 

Harry încremenise; nu mai îndrăznea nici să se miște, nici să 
respire. 

— Gata! a spus Pinkie pe un ton blând. N-a fost chiar așa de 
rău, nu? 

Îi plăcea frica lor. Uneori nu avea timp s-o savureze. Uneori 
trebuia să apese, pur și simplu, pe trăgaci și să termine. Işi 
amintea cum intrase cuțitul între omoplaţii bărbatului care o 
atacase pe mama lui. Se proptise în os, o senzaţie scârboasă, 
oribilă, care îi străbătuse tot braţul, înainte de a ajunge în inimă. 
Bărbatul era mort înainte de a-l rostogoli Pinkie jos. Nu avusese 


nicio șansă să înregistreze frica și durerea lui, momentul acela 
când cineva își dă seama că va muri. Așa că îi plăcea să 
savureze astfel de momente. Dar nu pentru mult timp. Nu avea 
la dispoziție atâta vreme. 

— Vreau să faci ceva pentru mine, Harry, dar pentru asta va 
trebui să-ţi scot pistolul din gură. Deci vreau să fii băiat cuminte. 
Mă înţelegi? 

Harry a încuviinţat repede cu o mișcare din cap. 


CAPITOLUL 21 
| 


MacNeil a luminat cu lanterna mica baie de sub scară și a 
văzut că înăuntru, pe dreapta, era o ușă. A apucat clanţa și a 
împins ușa spre întuneric. Raza lanternei a dat la iveală niște 
trepte înguste din lemn care coborau abrupt spre pivniţă. 

— Mai bine mă aștepți aici! a spus el. 

— Ba nu, domnule MacNeil, a spus dr. Castelli cu fermitate. 
Unde mergi tu, merg și eu. 

— Atunci ai grijă! Treptele astea sunt foarte abrupte. 

— Nu-ţi face griji pentru mine! Port pantofi comozi. Cei cu 
care sparg case. 

El s-a întors într-o parte, ca să-și așeze piciorul mai bine pe 
treaptă și să-și poată strecura trupul mare în pivnita umedă și 
rece. Era o încăpere mică, împărţită în două printr-un zid de 
cărămidă. Lumina galbenă din stradă pătrundea cu greu printr- 
un canal destul de îngust prin care odinioară se făcea 
alimentarea cu cărbuni. Un grilaj metalic împiedica animalele să 
intre pe acolo. 

Trecuseră ani buni de când cărbunarul își strecurase ultimul 
sac prin acest canal, dar sub el era o grămadă de lemne de pin, 
lângă o mică sobă. Presiunea scăzută forța mirosul de funingine 
să intre pe ţeava de metal care ducea la șemineu; era la fel de 
neplăcut ca mirosul de bacon rânced. Era extrem de frig, iar 
MacNeil nu a putut să-și reprime un frison involuntar. Simţea 
cum răceala venea din podea, îi pătrundea prin pantofi și îi 
cuprindea tălpile și încheieturile. 

A luminat cu lanterna pereţii goi. Nu era mai nimic aici. Un 
rastel pentru sticle de vin, o cutie umedă de carton cu sticle 
goale de vin. O bucată de covor făcută sul, tăiată din vreunul 
dintre covoarele din dormitoarele de sus. Mucegaiul alb ca 
pudra ieșea din cărămizile vechi. MacNeil a trebuit să se aplece 
când a trecut în jumătatea cealaltă a camerei. Nişte grinzi de 
ciment văruite în alb susțineau plafonul scund. De-a lungul 
pereţilor erau aliniate rastele pentru sticle de vin goale. 

— Cuiva i-a fost foarte sete, a spus dr. Castelli, iar vocea ei a 
sunat ciudat de stins în acest spaţiu rece, aproape claustrofobic. 

Pe peretele din spate se afla o chiuvetă, o vană mare și albă 
de porțelan. Pe vremuri, probabil că aici spălau rufe. Un singur 
robinet de apă rece ieșea din peretele de deasupra. Sub vană 


erau o butelie mare de gaz și un arzător industrial fixat pe un 
suport solid de metal. Alături, un container de dimensiunea unui 
butoi mai mic, acoperit cu un prosop. Mijlocul camerei era 
ocupat de o masă robustă de lemn, ca un butuc uriaș de 
măcelărie, ceea ce chiar ar fi putut să fie odată. Era plin de 
tăieturi și crestături, iar într-o parte avea o adâncitură și era alb 
de curat. MacNeil a adulmecat. Simţea mirosul în aer. 

La fel și dr. Castelli. 

— lnălbitor, a spus ea. 

MacNeil a plimbat lumina lanternei prin cameră până când 
aceasta a căzut peste o ușă ruginită de metal, fixată într-un 
perete. Era înaltă de vreo 60 de centimetri și lată de vreo 30. 
MacNeil a încercat-o, dar nu s-a clintit. Fie era prea ruginită, fie 
era încuiată. 

— Poate cu asta se va deschide. 

S-a întors și a văzut-o pe dr. Castelli cu o cheie mare și veche 
de fier, lungă de vreo 15 centimetri. 

— De unde ai asta? 

— Nu e vreun mare secret. Era agăţată în perete. 

Când el a luat cheia și s-a întors spre ușă s-o încerce, ea l-a 
întrebat: 

— Ce crezi că e? Un soi de seif? 

— Probabil e un vechi seif pentru argint. Cu o casă ca asta, 
primii proprietari trebuie să fi fost foarte bogaţi. Trebuie să fi 
avut tacâmuri de argint, poate și un serviciu de ceai de argint. 
Probabil că servitorii le încuiau aici după ce le curăţau. 

Cheia a scrâșnit și s-a tânguit când a întors-o în sensul acelor 
de ceasornic. Dar s-a răsucit, iar ușa grea de fier s-a deschis, 
scârțâind din balamalele ruginite. Era un singur raft de lemn 
fixat în zidul din spatele nișei. Raza lanternei lui MacNeil s-a 
plimbat pe deasupra unui șir de cuțite și satâre aranjate frumos 
pe raft, Nu foarte diferite de instrumentele de tăiat pe care le 
găsise în apartamentul lui Flight. 

S-a tras puţin înapoi, ca și cum seiful ar fi suflat asupra lui 
moarte. Nu era argintărie. Era oţel inoxidabil, cu tăiș mortal, iar 
el n-a avut nicio îndoială că găsise instrumentele cu care fusese 
îndepărtată carnea de pe oasele micuţei Choy. A ridicat un satâr 
mare și l-a ţinut cu grijă cu două degete înmănușate. Lama era 
curată și reflecta scântei de lumină pe ziduri, de la strălucirea 
lanternei lui, dar când a ridicat-o în dreptul ochilor să se uite mai 


bine la ea, a văzut că, în locul în care tăișul intra în mânerul de 
lemn, era o dungă groasă, întunecată din ceva ce părea vopsea 
uscată. 

l-a întins lanterna lui Castelli. 

— Ţine-mi-o puţin! 

MacNeil a dus cuțitul la masă, l-a așezat cu grijă pe suprafaţa 
de lemn, apoi și-a scos carneţelul și a rupt din el o pagină goală. 
A pus-o pe masă și a desfăcut un mic briceag cu care a răzuit 
atent îmbinarea dintre lamă și mâner. O pulbere întunecată, 
maronie, a căzut pe pagina din carneţel. 

— Sânge? a întrebat dr. Castelli. 

— Sunt șanse mari. 

— Sângele lui Choy? 

El a dat din cap cu un aer sumbru. 

— Sunt aproape sigur că aici s-a întâmplat, doctore. Nu știu 
dacă au ucis-o aici, dar sunt convins că i-au pus trupul pe 
această masă și au curăţat carnea de pe oase. Trebuie să fi fost 
sânge peste tot. 

— Atunci vom găsi urme, indiferent cât de meticulos au 
curăţat după aceea, a spus ea. 

MacNeil a împăturit foaia, sigilând în ea pulberea maronie, și 
a pus-o într-o pungă pentru probe. 

— Așa! 

— Ce crezi că au făcut cu carnea și cu organele? 

— Probabil le-au ars. In soba de acolo. 

A făcut semn spre jumătatea cealaltă a camerei. 

— Ar trebui să fie urme în cenușă. 

S-a îndreptat spre chiuvetă și s-a aplecat să cerceteze 
arzătorul de lângă ea. A dat la o parte prosopul de alături și a 
descoperit un imens cazan de aramă, cu un diametru de circa 
60 de centimetri sau chiar mai mult. În vremuri mai bune, 
probabil în el se făcea gem. 

— Bănuiesc că aici au fiert oasele. 

A ciocănit ușor în cazan, iar acesta l-a răsplătit cu un dangăt 
înfundat. Spera că uciseseră fetiţa încet, cu o oarecare milă. 
Fiindcă ororile care urmaseră erau de neconceput. 

— Deci chemi o echipă de legiști, a spus dr. Castelli. 

MacNeil s-a ridicat și a oftat. 

— Nu pot! 

— Cum adică? 


— Fiindcă am pătruns ilegal în casă. Nicio probă luată de aici 
nu va fi admisă la proces. 

— E absurd! 

— Asta-i legea! Va trebui să vină cineva cu un mandat și să 
caute iar. De data asta legal. Noi n-am fost niciodată aici, 
doctore. 

— Eu am fost acasă, domnule inspector. 

MacNeil a reușit să schițeze un zâmbet. 

— Te prinzi repede. 

— Întotdeauna am fost rapidă. Asta m-a făcut foarte populară 
printre băieţi. 

MacNeil a luat din nou lanterna și a pus la loc cuțitul, a încuiat 
seiful și a agăţat cheia în cuiul din perete. S-a uitat în jur, la 
încăperea aceea mică și macabră, și s-a cutremurat. Numai că, 
de data asta, nu de frig. 

Înapoi în hol, o lumina colorată se revărsa asupra lor din 
vitraliile ușii din față. MacNeil și-a scos mobilul. Ecranul a clipit 
spre el, spunându-i că încă mai avea un mesaj în așteptare. L-a 
ignorat și a format numărul laboratorului de criminalistică din 
Lambeth Road, cerând să vorbească cu doctorul Bennet. 

Tom părea foarte obosit, de parcă ar fi dormit prăbușit pe 
birou, cu ușa închisă, ca să treacă de orele de întuneric și de 
finalul restricţiilor pentru a se putea duce, în sfârșit, acasă. 

— Doctor Bennet! 

— Tom, sunt Jack MacNeil! 

La celălalt capăt al firului, tăcere, iar MacNeil aproape că a 
simţit ostilitatea din ea. 

— Da? s-a auzit, până la urmă, cu voce de gheaţă. 

— Tom, vreau să-mi faci o favoare! a spus MacNeil, fără prea 
mari speranţe că o va obţine. Am o mostră de sânge uscat. Cred 
că îi aparţine micii chinezoaice cu buză de iepure. Aș vrea să-l 
compari cu ADN-ul din oasele fetiţei. 

— Asta nu poate fi numită favoare, inspectore. Dacă faci o 
solicitare oficială, atunci cineva o va face. Nici măcar nu trebuie 
să mă rogi frumos. 

— Știu. Dar trebuie să se facă neoficial. 

Altă tăcere. Apoi: 

— De ce? 

MacNeil a oftat. Nu avea timp să fie altfel decât sincer. 

— Pentru că mostra este obținută ilegal. 


— Atunci o să mă faci complice la o infracţiune. 

— Încerc să prind un criminal, Tom, şi nu mai am timp. 

— Timp să ce? Să devii erou? 

— Te-am rugat frumos. 

— Atunci de ce nu o rogi pe... prietena ta... pe Amy? Sunt 
convins că va fi bucuroasă să te ajute. 

MacNeil și-a dat seama imediat că Bennet știa de el și de Amy 
și că lucrul acela îl umpluse de venin și de ciudă, exact cum se 
temuse Amy. Ea îl cunoștea foarte bine. A auzit un alt telefon 
sunând undeva, în biroul lui Tom, iar acest lucru i-a oferit 
patologului scuza perfectă pentru a sfârși conversaţia. 

— Regret, am un alt telefon! Trebuie să închid. 

Nu părea deloc să regrete și a închis brusc. 

lI 

Harry stătea acum pe marginea patului, îmbrăcat complet. 
Fața lui era atât de palidă, încât aproape strălucea în întuneric. 
Pinkie era aproape de el, ținându-i ţeava amortizorului lipită de 
gât. Harry dusese telefonul la ureche cu degetele tremurătoare 
și asculta cum suna la celălalt capăt. Apoi vocea lui Tom, clară și 
profesionistă, i-a stârnit o senzație rea, ca o ţepușă ascuțită de 
lemn înfiptă adânc în stomac. Poate că era mai bine pentru 
amândoi că Tom nu fusese aici. 

— Doctor Bennet. 

— Tom, Harry la telefon. 

Pinkie s-a apropiat mai mult de urechea lui Harry, ca să audă 
și el. lar ce a auzit era bucuria lui Tom. 

— Salutare! a spus Tom. Asta înseamnă că am început să 
vorbim? 

Pinkie a dat din cap, iar Harry a spus: 

— Cred că da. 

A inspirat adânc și tremurat. 

— Dumnezeule, Tom! 

Pinkie a împins ţeava pistolului în carnea moale a gâtului lui 
Harry și acesta a scâncit. 

— Ce e? 

Tom părea acum îngrijorat. 

— Harry, te simţi bine? 

Pinkie a luat telefonul de la Harry. 

— Harry se simte bine, Tom! a spus el. 

— Cine naiba ești tu? 


— Nu contează! a spus Pinkie, liniștitor. Tot ce trebuie să știi 
tu e că, dacă faci cum îţi spun eu, Harry o să fie bine-mersi. N-o 
să mă ating de niciun fir de păr de pe căpșorul lui frumos. 

IHI 

Amy stinsese toate luminile și acum stătea pe întuneric. Ştia 
că în apartament era cald, dar ea era îngheţată, iar pielea îi era 
rece la atingere. Strângea un cuţit de bucătărie în mâna pe care 
o ţinea pe genunchi și supraveghea scara. Lumina de pe palierul 
de jos se ridica și se reflecta dreptunghiular pe tavanul înclinat. 
Dacă venea cineva pe scări, i-ar fi văzut imediat umbra. Ar fi 
avut avantajul surprizei și al poziţiei superioare. Dar de o oră, 
sau mai mult, de când îl sunase pe MacNeil, nu depistase niciun 
sunet și nici cea mai mică urmă de mișcare. 

Lucrul acesta poate că ar fi trebuit să o asigure că persoana 
care îi tăiase părul lui Lyn plecase de mult. Dar îi era greu să 
accepte. Era atât de tulburată! Nu avea nicio logică și, ori de 
câte ori se gândea cum intrase individul acela în casă, probabil 
atunci când era goală și la duș, îi venea să se strângă în poziţie 
fetală și să dispară pur și simplu de pe fața pământului. Dacă ar 
fi putut să pretindă că nu se întâmplase nimic, că în clipa 
următoare avea să se trezească și să se uite la ecranul digital al 
ceasului de pe noptieră, în timp ce lumina zilei se strecura pe 
lângă draperii! 

Dar știa că nu exista cale ușoară de scăpare, așa că stătea 
acolo, încordată și rece, și aștepta. 

In partea cealaltă a camerei, capul tuns o privea prin 
întuneric, aproape cu dispreţ. Amy nu știuse ce însemna frica. 
Amy era încă în viaţă. Amy avea speranţă, Amy avea un viitor. 

Telefonul a sunat și s-a speriat atât de tare, încât era gata să 
tipe. A ridicat receptorul. În sfârșit! 

— Jack! 

— Scuză-mă că te dezamăgesc! E doar Tom. 

Dar ea era dezamăgită. Ușurarea care o simţise o clipă s-a 
stins imediat, lăsând-o speriată și încordată. Și în ciuda 
tentativei lui de a face ironii, a detectat ceva ciudat de fals în 
tonul lui. 

— Ce vrei, Tom? 

Nu intenţionase să îi vorbească atât de aspru. 

— Vreau să vii la laborator, a spus el cu voce neutră. 

— De ce? 


— Nu vreau să intru în detalii la telefon. Pur și simplu am 
nevoie de tine acum. Cât mai curând posibil. 

— Tom, ai idee cât e ceasul? 

— Vreo trei, cred eu. 

— Ei, și cum poţi să-mi spui hodoronc-tronc că vrei să vin 
acolo la trei dimineaţa? 

— Vreau să-mi aduci reconstrucţia și craniul! 

Pentru o clipă, senzaţia de pericol a părăsit-o, făcând loc 
consternării. 

— Nu înţeleg! 

— Nu trebuie să înţelegi, Amy. 

Tom își pierdea stăpânirea de sine. Acum părea enervat. 

— Doar fă-o, te rog! 

— Tom... 

— Amy! a ţipat el. Fă-o! 

Amy aproape a sărit de lângă telefon. Se mai certaseră de-a 
lungul anilor, dar niciodată nu îi vorbise așa. Și, se părea, a 
regretat imediat. 

— Amy, îmi pare rău! 

Acum era rugător. 

— N-am vrut să ţip la tine. Doar că... e ceva foarte important. 
Vino! Te rog! 

A făcut o pauză. 

— Ai încredere în mine! 

„Ai încredere în mine!” Cum ar fi putut să nu aibă încredere în 
el? Erau prieteni de așa multă vreme, iar el îi fusese alături în 
cele mai grele clipe! Erau patru cuvinte care garantau prietenia 
și recunoștința pe care ea i le purta. „Ai încredere în mine!” 
Evident că avea încredere în el. Și, cu toată supărarea ei, nu 
avea cum să-l refuze. 

— O să-mi ia patruzeci de minute, poate cincizeci. 

Ușurarea din vocea lui era aproape palpabilă. 

— Mulţumesc, Amy! 

Convorbirea telefonică alungase senzaţia de pericol iminent 
din apartament, iar Amy a început să se întrebe ce rol jucase 
imaginaţia ei în toată chestia asta. A aprins din nou lumina și a 
pornit cu căruciorul spre masă, pentru a lua capul copilei. l-a 
scos peruca și l-a înfășurat cu grijă într-o hârtie moale, apoi l-a 
pus într-o cutie veche de pălării pe care o păstra pentru 


transportarea capetelor. A așezat peruca deasupra și a pus 
capacul. 

În timp ce cobora încet spre palierul de jos, senzaţia aceea de 
vulnerabilitate acută a revenit. Încă mai ţinea cuțitul de 
bucătărie pe capacul cutiei. Dar nu era nimeni acolo. Nimeni în 
dormitor, în baie sau în șifonier, atunci când l-a deschis să-și ia 
pelerina groasă de iarnă pe care obișnuia să și-o pună pe umeri. 

Holul minuscul de jos era pustiu, rece și lipsit de ornamente în 
galbenul intens al luminii veiozei, iar mirosul craniului s-a ridicat 
în întâmpinarea ei prin toate straturile acelea de plastic. li 
amintea, dacă mai era nevoie, că fetița era moartă și că ei încă 
mai încercau să-l prindă pe criminal. 

A deschis ușa, iar noaptea i-a suflat rece pe faţă. A închis în 
urma ei și a pornit motorul ca să coboare pe rampă spre piaţa 
pustie cu pavele de granit. S-a ivit brusc o crăpătură în norii de 
deasupra, iar o rază de lună a luminat o clipă curtea, dispărând 
imediat. Nu se vedea niciun suflet de om, iar Amy s-a întrebat 
dacă se mai simţise vreodată atât de singură. A întors căruciorul 
și s-a îndreptat spre Gainsford Street, unde era parcarea 
supraetajată. 


CAPITOLUL 22 

Erau momente când aproape că părea că milioanele de 
oameni care trăiseră odată în acest mare oraș pur și simplu își 
făcuseră bagajele și plecaseră. In orele cele mai întunecate ale 
zilei, când nu erau nicio mașină pe stradă, nicio lumină la 
ferestrele șirurilor de case tăcute pe lângă care treceai, orașul 
părea abandonat. Pierdut. 

Dr. Castelli își lăsase mașina în Wandsworth, alegând să 
rămână cu MacNeil, undeva, de cealaltă parte a legii. În ceea ce- 
| privea, era bucuros să aibă companie. In mod curios, prezenţa 
pe scaunul din dreapta al mașinii a acestei micuţe și ciudate 
doamne, cu încălţările ei comode pentru spargerea caselor și 
taior din tweed, era liniștitoare. Contact uman. O voce care o 
îneca pe cea din capul lui. 

lar ei chiar îi plăcea să vorbească. Poate era ceva nervos. 
Nevoia de a-și alunga propriii demoni. 

Acum vorbea despre H5N1. 

— Ai auzit, desigur, despre schimbarea antigenă, a spus ea, 
de parcă ar fi fost un subiect de conversaţie de-a dreptul banal. 

— Nu! 

— Este ceea ce numim o schimbare majoră bruscă a virusului 
gripal A. Nu se întâmplă prea des, dar, când se întâmplă, ea 
creează un nou subtip de gripă A, producând proteine 
hemaglutininice și neuraminidazice care îi infectează pe oameni. 
Cei mai mulţi dintre noi au puţină sau deloc protecţie împotriva 
lor. 

— Şi H5N1 e un virus A? 

— Da. Și probabil că, într-o formă sau alta, e prezent printre 
noi de multă vreme. 

— De dinainte să se schimbe? 

— Exact. Și când a făcut asta, a devenit letal nu numai pentru 
păsări, ci și pentru oameni. Sigur, tot a fost nevoit să găsească o 
modalitate eficientă de a se transmite de la om la om, 
păstrându-și pofta remarcabilă de a ne ucide. Așa fac virusurile, 
să știi. Orice virus e un mic ticălos. Aproape ca și cum ar fi 
programat să găsească cea mai bună cale de a-i ucide pe toţi. 
Un virus are un singur raison d'être, să știi. Să se multiplice 
exponențial. Şi odată ce începe, e al naibii de greu să-l oprești. 


— Şi ce s-a întâmplat că a putut să se transmită așa de 
eficient de la om la om? 

— A, o altă combinaţie. Aproape sigur. 

— Care înseamnă ce? 

— Mai simplu spus, un virus întâlnește alt virus, fac schimb de 
material genetic și creează un al treilea virus. E o pură 
întâmplare dacă noul virus se dovedește a fi mai rău sau nu. Un 
fel de monstru al lui Frankenstein în lumea virusurilor. 

— Dar asta s-a întâmplat cu gripa aviară? 

— A, sigur! În călătoriile lui, H5N1 a întâlnit probabil un virus 
gripal uman la una dintre victimele lui. S-au întâlnit, au făcut 
schimb de tot ceea ce aveau ele mai rău sau mai bun și au creat 
micul ticălos care acum îi ucide pe toţi. 

Au trecut pe lângă florăria de la intersecţia dintre Nine Elms 
Lane și Wandsworth Road, iar MacNeil a privit gânditor în josul 
râului, la Palatul Westminster, inundat de lumină, și spre 
inconfundabilul turn Big Ben. 

— S-ar putea face ceva de genul ăsta într-un laborator, de 
exemplu? 

— Da, desigur. 

Dr. Castelli se însufleţea vorbind despre domeniul ei. 

— Cu o manipulare genetică ai putea crea foarte, foarte ușor 
o variantă de H5N1 cu transmitere eficientă. Mută un domeniu 
proteic de la un receptor uman dintr-un virus gripal uman în 
structura elementară de H5 și îi vei mări enorm eficienţa. In 
ultimii doi ani s-a făcut asta în laboratoarele din toată lumea, în 
încercarea de a anticipa cum va arăta un virus H5N1 cu 
transmitere de la om la om. 

— Pentru a crea un vaccin. 

MacNeil și-a amintit de medicul de la Stein-Franck, care 
explicase asta la televizor cu o dimineaţă în urmă. Chiar 
trecuseră doar 24 de ore de atunci? Mai puţin! 

— Numai că nimeni nu a reușit și s-a luat totul de la capăt 
când a apărut virusul adevărat. 

A rămas tăcută o clipă, apoi s-a întors spre el, cu o ușoară 
încruntătură în ochi. 

— De ce m-ai întrebat asta? 

— O fată de la laborator a izolat un virus gripal în măduva 
recuperată din oasele lui Choy, a răspuns el și a simţit că dr. 
Castelli îl privea cu multă atenţie. 


— Şi? 

— Păi, mie nu mi-a spus mare lucru. Dar se pare că toată 
lumea a început să se agite, fiindcă nu era H5N1. Sau, cel puţin, 
nu versiunea pe care o știm noi. Spunea că era ceva artificial. 
Că a fost creat în laborator. 

lI 

Pinkie a traversat piațeta cu mașina, a trecut de Westminster 
Hall şi de clădirea Parlamentului. Catedrala Westminster se 
ridica impunătoare în întunericul tăcut al iernii, iar crengile 
desfrunzite ale copacilor din parc păreau niște schelete negre și 
fragile, martore ale molimei trimise, parcă, de Dumnezeu pentru 
a-l pedepsi pe Om pentru ticăloșia lui. Din cine știe ce motiv, 
autorităţile blocaseră Podul Westminster, așa că Pinkie se 
îndrepta spre sud, ca să traverseze fluviul pe Lambeth Bridge. 
Ceea ce, oricum, avea să-l aducă aproape în faţa laboratoarelor. 

Harry avea un căluș în gură, era mascat și legat pe bancheta 
din spate. La început, se zbătuse și scâncise, dar trecuse mult 
timp de când renunţase, iar, în ultimele minute, Pinkie nu mai 
auzise niciun miorlăit de la el. _ 

Se simţea bine. Îi plăcea când era silit să improvizeze. Își 
punea mintea la contribuţie. Trebuia să se depășească. Era o 
provocare. Detectase o urmă de isterie în vocea domnului 
Smith. O panică tot mai mare, pe care se străduia cu greu s-o 
ascundă. Dar Pinkie își păstra controlul. Pentru asta era plătit. 
Să facă treaba până la capăt. Să nu începi niciodată ceva ce nu 
poti termina, îi spunea mama lui. Dacă o treabă merită să fie 
făcută, atunci merită s-o faci bine. Pinkie își terminase 
întotdeauna treaba. Nimeni nu putea să-l considere responsabil 
de greșelile altora. 

O vreme, faptul că el îi făcuse cunoștință domnului Smith cu 
Kazinski îl frământase. Exista posibilitatea ca domnul Smith să 
dea vina pe Pinkie pentru eșecul lui Kazinski. Dar Kazinski nu 
mai era, iar Pinkie avea din nou controlul. Indiferent ce urma să 
se întâmple, va avea grijă să facă treaba până la capăt. 

Victoria Tower Gardens îi separa de fluviu în stânga, iar sala 
de concerte St. John's era chiar în spatele pieţei Smith, în 
dreapta. Pinkie vedea Podul Lambeth traversând Tamisa în faţa 
lor, la sensul giratoriu Millbank. 

A băgat în viteza a treia și a încetinit ca să facă stânga pe 
pod. La jumătatea acestuia era o baricadă ridicată de armată. 


Două camioane și vreo șase soldaţi. Pinkie a schimbat iar viteza, 
ca să se apropie încet, pentru a le da timp suficient să-i verifice 
numărul. 

Două mâini legate cu o funie i-au trecut peste cap din spate și 
l-a auzit pe Harry icnind de efort când a tras tare, lipindu-l pe 
Pinkie cu capul de tetieră. Fibrele aspre din sfoară îi ardeau 
pielea lui Pinkie, iar acesta a simţit că i se rupea traheea. 
Involuntar, piciorul a apăsat pe acceleraţie când s-a încordat, iar 
mașina s-a repezit în faţă cu viteză. A ridicat repede ambele 
mâini să apuce sfoara și să încerce să slăbească presiunea de 
pe gât. Harry l-a lovit cu capul în creștet. A simţit o durere 
îngrozitoare, de parcă o menghină i-ar fi strâns tot capul. O 
lumină i-a explodat în spatele pleoapelor. Harry era puternic. Nu 
avea de gând să-l lase. 

Chiar și cu urletul motorului, Pinkie auzea ţipetele soldaţilor. 
Panica din vocea lor. Dar nu putea să facă nimic în legătură cu 
asta. Îi vedea prin parbriz, cu puștile ridicate, îndreptate spre 
mașină, stând pe loc, gata să tragă. Harry horcăia, strângându-l 
și mai tare pe Pinkie, pentru că simţea că avea șanse să-și 
învingă răpitorul. 

Primele gloanţe au nimerit blocul motor. Pinkie știa că soldaţii 
erau instruiți să tragă în blocul motor al mașinilor care nu 
opreau. Următoarea șarjă avea să vină prin parbriz. Ştia că avea 
să moară și nu putea face nimic în privinţa asta. Al doilea val de 
gloanţe însă n-a mai venit. A simţit că mașina se ducea într-o 
parte, a văzut fețele palide, mascate, ale soldaţilor, trecând 
rapid prin faţa ochilor, pe când aceștia se împrăștiau pe stradă. 
S-a auzit un zgomot oribil de metal care se rupe ca hârtia când 
mașina a lovit unul dintre camioane și s-a răsucit de mai multe 
ori pe carosabil. Piciorul lui Pinkie era și acum apăsat până la 
podea. Mașina rămăsese în viteza a doua, iar motorul urla. A 
văzut flăcările care explodau de sub capotă când BMW-ul 
domnului Smith a lovit parapetul, iar Harry a zburat peste el, la 
mică distanţă de capul lui Pinkie, și faţa i s-a izbit de parbriz într- 
o ploaie de picături roșii. 

Pinkie a simţit miros de benzină, apoi lumea lui a fost înghițită 
de flăcări. 

IHI 

MacNeil se apropia de sensul giratoriu de la Lambeth Place 

când a văzut explozia. Primele flăcări s-au ridicat până la şase 


metri în aer, chiar nouă. MacNeil a frânat brusc și a întors pe 
pod. Vedeau mașina urcată jumătate pe parapet. Dărâmase un 
felinar stradal, iar acum toate becurile erau stinse. Vâlvătaia 
lumina cerut nopţii însă și lăsa să se vadă umbrele soldaţilor 
care alergau pe stradă ca niște șobolani. 

— Fir-ar să fie! a strigat deodată dr. Castelli. E un om viu în 
mașină! 

MacNeil vedea un braţ care se agita în spatele flăcărilor care 
cuprinseseră scaunul șoferului, o persoană care se străduia cu 
disperare să iasă. A sărit din mașină și i-a văzut pe soldaţi 
întorcându-și puștile spre el. Și-a fluturat legitimaţia în aer și a 
urlat, încercând să acopere vuietul flăcărilor. 

— Poliţia! Am cu mine un doctor. E cineva rănit? 

— Două persoane în mașină, a strigat unul dintre ei. Dar sunt 
terminaţi. 

Însă MacNeil tot mai vedea pe cineva mișcând. Și-a scos 
pardesiul, și l-a pus pe cap și a alergat spre mașină. Căldura era 
intensă. Simţea mirosul de ars al hainei. Nu îndrăznea să 
respire, știa că plămânii i-ar fi fost afectaţi. Și-a înfășurat mâna 
în materialul de la mâneca hainei, a căutat pe pipăite mânerul 
portierei, l-a găsit și a tras. Portiera aproape că s-a desprins cu 
totul. Simţea că îi ardeau pantalonii, pantofii, părul. Cel din 
spatele volanului a căzut pe jumătate spre el, iar MacNeil l-a 
apucat de braţ și a tras, scoțând din mașină trupul greu, ca de 
mort, al bărbatului. 

Simţea miros de carne arsă și nu știa dacă era carnea lui. A 
căzut pe stradă și s-a rostogolit, încercând să scape de fumul 
înecăcios care ardea, încercând să respire, cu niște dureri 
cumplite în mâini și braţe. Doi soldaţi au trecut în fugă pe lângă 
el și l-au tras pe celălalt bărbat din bătaia flăcărilor. 

— O, Doamne! l-a auzit pe unul dintre ei minunându-se. Uită- 
te în ce stare e omul ăsta! 

Altcineva a aruncat o haină groasă peste MacNeil și l-a 
rostogolit de vreo câteva ori, iar din hainele lui pârlite s-au 
ridicat nori de fum. Apoi a auzit-o pe dr. Castelli, cu o voce 
alarmată și îngrijorată. S-a aplecat peste el și i-a cercetat faţa, 
mâinile și braţele. 

— Eşti nebun, domnule MacNeil! Nebun de-a binelea! Și foarte 
norocos, fiindcă ai doar arsuri de gradul unu. A ridicat capul și a 


strigat: Am nevoie de apă! Urgent! Și de pansamente curate. 
Apoi i-a spus lui MacNeil: Cât e de rău? 

— Mâinile mele! a icnit el. Mă dor ca naiba. 

— Fii recunoscător că ai scăpat doar cu atât! 

Doctoriţa i-a zâmbit aproape cu afecţiune. 

— Dacă te doare, atunci nu e așa de rău! 

— Ușor de spus pentru tine! 

— Domnul pe care l-ai scos din mașină, însă, probabil nu 
simte nicio durere. 

— E mort? 

— Încă nu. Dar va fi. Mă tem că tot eroismul tău, domnule 
MacNeil, a fost în zadar. 

Un soldat a venit cu apă într-o canistră și cu o trusă verde de 
prim-ajutor. S-a uitat cercetător la doctoriţă din spatele măștii, 
după care s-a îndepărtat. MacNeil a stat în fund cât dr. Castelli i- 
a turnat apă pe mâinile întinse. A simţit o domolire a durerii. Dar 
imediat ce s-a oprit apa, durerea a revenit. 

— Mai multă apă! a strigat ea. Apoi s-a întors spre MacNeil: 
Trebuie neapărat să îți punem mâinile sub un jet de apă, ca să 
împiedicăm arsura să facă și mai mult rău. 

MacNeil și-a privit mâinile. Erau de un roșu intens. Apoi s-a 
uitat pe stradă. Nori mari de spumă albă învăluiseră mașina, pe 
care soldaţii o bombardau cu extinctoarele. Alţi câţiva îl ajutau 
să se ridice în picioare pe bărbatul pe care îl scosese din foc. Pe 
jumătate îl sprijineau, pe jumătate îl târau spre spatele unui 
camion. Un radio a început să hârâie undeva, în noapte, și o 
voce a chemat ambulanta. 

Dr. Castelli i-a înfășurat braţele și mâinile cu un pansament 
moale. 

— Doar să protejăm arsura de infecţii, a spus ea. Dar va 
trebui să le tratezi cum se cuvine. 

S-a uitat la faţa lui în lumina licăritoare a mașinii aproape 
stinse și a clătinat din cap. 

— Ţi-ai pârlit și genele! Puteai să te coci, la fel ca amicul tău. 

MacNeil s-a ridicat în picioare. Abia acum începea să se 
instaleze șocul și a simţit că îi tremurau picioarele. 

— Hai să vorbim cu el! a spus și au pornit amândoi spre 
spatele camionului. 

Pinkie zăcea pe o targă de pânză, cu ochi ieșiţi din orbite 
aţintiți în tavan, respirând hârâit și bolborosit prin căile aeriene 


afectate iremediabil de căldura focului. Mirosul de carne arsă, ca 
de la un grătar nereușit, era aproape copleșitor. Era o imagine 
atât de grotescă, încât MacNeil cu greu a putut să se uite la el. 
Mare parte din haine arseseră, iar ceea ce mai rămăsese se 
lipise de carnea arsă, care mustea de lichide roșii și maronii. 
Turul pantalonilor și câteva bucăţi din geacă rezistaseră, fiindcă 
fuseseră protejate de scaunul mașinii. Mai erau încă porţiuni 
vizibile din pantofi și șosete prin funinginea cărnii arse. 
Rămășițele unui guler îi atârnau de gât. 

Fața era oribilă: din urechile arse mai rămăseseră niște 
bucățele zbârcite, nasul era o umflătură mică, uscată și arsă, 
nările fiind mult retrase, ca o parodie bizară a lui Michael 
Jackson în ultimele lui zile. Sprâncenele nu mai erau, pur și 
simplu arseseră, iar ochii îi curgeau. Gura și obrajii se 
deformaseră îngrozitor, iar buzele se contractaseră în jurul 
dinţilor până la gingii, într-o grimasă sinistră, ca și cum ar fi 
zâmbit. Din păr mai rămăseseră niște ţepi mici și roșcaţi. 

MacNeil simţea că-i vine rău. Poate că ar fi fost mai bine să-l 
lase să moară în mașină. 

— Poate vedea? a întrebat-o el pe dr. Castelli. 

— Posibil, deși vederea îi e afectată. S-ar putea să vadă doar 
alb și negru. 

— Dar nu simte nicio durere? 

— Nu. 

— Cum e posibil? a întrebat MacNeil. Pe mine mâinile mă dor 
și acum ca naiba. 

Dr. Castelli a clătinat încet din cap, cu tristeţe. 

— Fiindcă e ars până la stratul de grăsime subcutanată, a 
spus ea. Adică stratul de grăsime de sub piele. Care e mai 
profund decât stratul în care se găsesc receptorii durerii, 
localizaţi în dermă - stratul aflat chiar sub epidermă. Așa că nu 
simte nicio durere. Culoarea aceea brun-aurie pe care o vezi, cu 
punctele de arsură ca o... ca o cremă de zahăr ars... 

— Dumnezeule, doctore... 

— Aceea este grăsime expusă. Și poţi vedea marginile acelea 
roșii din jurul unor zone mai puţin arse. Acela este sângele din 
pielea rămasă, împins afară din cauza procesului de uscare. 
Dacă ar fi să facă ceva, chirurgul ar trebui să incizeze straturile 
arse de deasupra pentru a permite circulaţia în țesuturile de sub 
ele. Când pielea, resturile de piele arsă se răcesc și se usucă, se 


contractă și, astfel, se oprește circulaţia. Așa că un chirurg ar 
trebui să facă niște incizii prelungi și adânci, care să despice 
țesutul și să elibereze presiunea. 

A inspirat adânc. 

— Curăţarea zonelor arse este o barbarie, a spus ea. Amărâtul 
e inconștient, dar medicii vin cu niște bisturie uriașe și cu niște 
asistenţi pregătiţi cu electrocautetere și efectiv taie bucăţi de 
ţesut ars, până ajung la un strat de ţesut sănătos, care 
sângerează. Apoi intervin asistenții și cauterizează vasele care 
sângerează. A trebuit să asist la o astfel de operaţie când eram 
la facultate. 

— Dar ai spus că nu va supravieţui. 

— Nicio șansă. Corpul lui pierde constant fluid. Să fim serioşi, 
n-a mai rămas piele care să reguleze pierderea de fluid prin 
pori! Adică, uită-te la el! Curge ser din el peste tot. 

— Deci cât mai are de trăit? 

— Cu tratament, dacă are noroc - sau nenoroc, depinde cum 
privești -, poate o zi. Fără tratament, în două ore e mort. 

S-au înapoiat încet spre mașina lor. Flăcările erau stinse, iar 
BMW-ul era acum o carcasă neagră și arsă. Rămășițele celui de- 
al doilea ocupant al mașinii erau vizibile, cadavrul fiind ghemuit 
în poziţie fetală între scaunele din faţă. Tamisa curgea liniștită 
pe sub picioarele lor, reflectând luminile orașului pustiu. Se 
întorsese fluxul, iar apele se umflau din amonte, venind dinspre 
estuar. 

— Haide, trebuie neapărat să-ţi tratăm arsurile alea, a spus 
dr. Castelli. 

— Nu mă duc la spital! i-a spus MacNeil. Nu știi niciodată ce 
poţi să iei de acolo. 

— Atunci, unde? 

— Du-mă înapoi la secţia de poliție! E la doar câteva minute 
de aici. Avem acolo chestii de prim-ajutor. 

IV 

Pinkie zăcea în fundul camionului și fiecare cuvânt rostit de 
femeie îi răsuna în minte. De ce doctorii vorbesc mereu în 
prezenţa ta de parcă n-ai fi acolo? Poate că îl considera deja 
mort. Dar avea dreptate. Nu simţea nicio durere. Cu toate că în 
legătură cu vederea se înșela. Vedea chiar foarte bine. | se 
părea doar ciudat că nu putea să clipească. 


De fapt, luând în calcul tot ce se întâmplase, nu se simţea 
prea rău. Respirația era cea mai complicată chestie. Era dificilă 
și dureroasă. A încercat să-și miște braţele și picioarele, pe rând, 
și a descoperit că răspundeau destul de bine. Trebuia să se 
lupte cu înțepeneala provocată de mușchii contractaţi în foc. 
Dar putea s-o facă. Nu avea nicio intenţie să lase vreun chirurg - 
așa îl numise pe doctor? - să-i curețe rănile. Ideea că un doctor 
s-ar apuca să-i taie carnea cu niște cuțite imense era ceva la 
care nici nu putea să se gândească. 

Şi, în plus, încă nu terminase ce începuse. 

Soldatul din spate, care chemase ambulanţa prin radio, a 
venit spre el să vadă cum se mai simţea. Tânărul s-a aplecat 
deasupra lui, iar Pinkie a fost bucuros că masca aceea îi 
ascunde oroarea. A întins mâna spre el, iar soldatul s-a tras 
înapoi cu un gest reflex. Pinkie a bolborosit și a șoptit, încercând 
să alcătuiască niște cuvinte pe care băiatul să le audă. Soldatul 
s-a aplecat spre el, încercând să înțeleagă ce spunea, iar Pinkie 
a găsit destulă flexibilitate în degete ca să scoată cuțitul din 
teaca agăţată la centura tânărului. 

A bolborosit din nou, iar băiatul s-a aplecat și mai mult. Pinkie 
a savurat șocul și uimirea din ochii băiatului când cuțitul s-a 
înfipt lin între coaste. 

Când camarazii aveau să se întoarcă la camion, aveau să îl 
găsească mort, să vadă că pușca SA80 lipsea, iar Pinkie 
dispăruse fără a lăsa vreun indiciu, cu excepţia celor câteva 
urme de picioare arse de pe stradă. 


CAPITOLUL 23 
| 

Îi ţinuse mâinile și braţele sub jetul de apă timp de aproape 
un sfert de oră, întrerupându-se la fiecare cinci minute ca să-l 
întrebe cum se simţea sau dacă îi amorțiseră sau nu mâinile. 

— Nu vreau să amorţești, a spus ea, fiindcă asta poate să 
afecteze țesutul din jur. 

Durerea se domolise considerabil, până la un nivel la care 
MacNeil simțea că putea s-o suporte fără să fie distras 
permanent de ea. 

Dr. Castelli îi bandaja braţul cu un pansament nou și îi 
înfășurase fiecare deget într-un tifon fin, ca să se poată folosi în 
continuare de ele. 

— O pereche de mănuși ca să protejăm pansamentul, a spus 
ea, și ești bun de treabă! 

Mâinile înmănușate i se păreau grosolane și neîndemânatice, 
dar cel puţin acum nu se mai simţea neputincios din pricina 
arsurii. Și-a scos din dulap o pereche de blugi și o jachetă lungă 
și neagră, cu petice de piele pe umăr, pe care le păstra pentru 
activităţile sub acoperire, și o pereche de bocanci Doc Martens. 
Dr. Castelli s-a uitat la el admirativ. 

— Ei bine, a spus ea, dacă ar fi să te duci la o petrecere 
elegantă ca polițist sub acoperire, cred că ai lua premiul întâi. 

Remarca ei l-a făcut să zâmbească, în ciuda tuturor celor 
întâmplate. 

Detectivul Dawson s-a apropiat de cei doi. 

— Frumos mod de a-ţi petrece seara, Jack! Ai vrut să te 
omori? l-a întrebat el. 

— M-am gândit doar că v-aș putea scuti de grija pensiei mele 
de poliţist, a spus MacNeil. Apoi: Vezi dacă poţi să afli cine era 
persoana pe care am scos-o din mașină, Ruf. Doar de 
curiozitate. Armata trebuie să fi făcut vreun raport în legătură 
cu asta. 

— Sigur! 

Dawson a ridicat receptorul, apoi s-a oprit. 

— Apropo, casa aceea de pe Routh Road... E deţinută deo 
companie care se numește Omega 8. Agenţia care o închiriază 
are sediul în Clapham. Cei de acolo au spus că, momentan, nu e 
pe piaţă. Proprietarii le-au spus că a fost folosită pentru cazarea 
angajaţilor companiei. 


— Omega 8, a spus dr. Castelli. Nu era numele de pe antetul 
scrisorilor găsite în casă? 

— Aţi fost în casă? a întrebat Rufus, surprins. 

— N-ai auzit asta, Rufus, i-a spus MacNeil. 

— De câteva săptămâni tot zic să mă duc la doctor să-mi 
curăţ urechile, a spus Dawson și a început să formeze numărul. 

Biroul detectivilor era aproape gol. Vreo doi funcţionari tastau 
într-un capăt al sălii. Neoanele lungi de sus erau stinse, iar 
lămpile de masă aruncau un cerc de lumină albă doar pe 
birourile la care se mai lucra. O lumină slabă, portocalie, intra în 
birou de la felinarele stradale de afară. 

— E vreun computer pe care aș putea să-l folosesc? l-a 
întrebat dr. Castelli. 

— Sigur! 

— Cred că aș putea să aflu cine e Omega 8. 

— Servește-te! 

A făcut un semn vag cu mâna spre cele șase computere, iar 
ea s-a așezat în faţa celui mai apropiat. 

MacNeil a scos fâșia cu fotografii din haina pârnlită. Punga de 
plastic se strânsese de la căldură, dar fotografiile erau intacte. 
Le-a scos cu grijă din pungă și le-a așezat pe birou, sub lumina 
puternică a lămpii. Choy se uita la el prin ochelarii cu rame 
groase și cu o jumătate de zâmbet forţat, care îi trăda 
anxietatea. Privirea i-a fost atrasă de gura ei. De ce părinţii 
adoptivi nu făcuseră nimic în legătură cu asta? Era convins că, 
în ziua de azi, chirurgia plastică ar fi putut face multe pentru a 
îmbunătăţi situaţia. A simţit o tristeţe inexprimabilă uitându-se 
la privirea ei abătută, care parcă ar fi cerut ajutor. Cineva, 
undeva, cândva, o să vadă această fotografie și o să știe că are 
nevoie de ajutor. Și se întâmplase ca el să fie cel care o vedea. 
Dar era deja prea târziu. 

Se pregătea să pună fotografia într-un sertar, când ceva i-a 
atras atenţia și a privit-o din nou. Era prima din seria de 
fotografii, cea în care ea se uita spre cineva care nu apărea în 
cadru. Punea o întrebare, poate. Sau răspundea la o întrebare. 
În curbura lentilei de la ochelari se vedea reflectat cineva. În 
fiecare dintre lentile. O siluetă, cu lumina în spate. 

MacNeil a apropiat fotografia de lampă ca să se uite mai bine. 
Dar imaginea era prea mică. S-a uitat în jur. 

— Are cineva o lupă? a strigat el. 


Nimeni nu avea. 

Dawson a închis telefonul și a venit la el. 

— Armata nu a făcut niciun raport deocamdată, a spus el. 
Pentru ce-ţi trebuie lupă? 

MacNeil i-a arătat fotografia. 

— La naiba! a spus Dawson. E fetița pe care ai găsit-o în parc? 

MacNeil a dat din cap. 

— Vezi că se reflectă cineva în lentilele ochelarilor? a întrebat 
el. Ar putea fi domnul Smith al nostru. Ar putea fi criminalul. 

Dawson s-a uitat la fotografie, gânditor. 

— Ce-ar fi s-o scanăm în computer? Avem niște programe de 
fotografie foarte sofisticate acolo. Am putea s-o mărim, s-o 
facem mai clară. 

— Ştii să foloseşti programul ăsta? 

— Sigur. 

MacNeil s-a uitat la el. 

— Vezi, de-asta n-o să ajungi niciodată inspector, Rufus! Ești 
mult prea deștept. 

Scannerul a bâzâit, o lumină strălucitoare a radiat pe lângă 
marginile capacului, după care un document jpeg a apărut pe 
monitorul ecranului. Dawson a mutat cursorul pe dosarul cu 
aplicaţii și a deschis programul de fotografie. După ce s-a 
încărcat, a tastat pe File meniu și a deschis documentul jpeg de 
pe desktop. 

Imediat, fotografia cu faţa tristă a lui Choy a umplut tot 
ecranul. Era scanată la rezoluţie maximă, iar imaginea era 
remarcabil de clară. Dawson a manevrat cursorul pentru a face 
un dreptunghi din puncte luminoase în jurul lentilei drepte a 
ochelarilor și a tastat Enter. Acum doar lentila umplea ecranul. 
Definiţia era serios redusă, dar imaginea bărbatului care se 
apleca spre micuța Choy era mult mărită. Nu era, însă, suficient 
de clară pentru a i se distinge trăsăturile. Dawson a selectat 
doar imaginea lui și a mărit-o din nou. Acum aveau forma 
capului lui. Dar pixelii erau așa de largi și de depărtați, încât era 
o imagine înceţoșată. Dawson a redus luminozitatea și a 
amplificat contrastul, iar trăsăturile bărbatului au început să 
apară. Acum vedeau că purta ochelari și el. Părul lui părea 
blond, sau alb, și era tuns foarte scurt. 

Dawson a intrat într-un alt meniu și a selectat Enhance. Acum 
programul a completat spaţiile goale, prin donarea pixelilor din 


apropiere, și, dintr-o dată, faţa lui i-a privit în ochi. Faţa pe care 
Choy o văzuse în momentul acela, în ziua în care i se făcuse 
fotografia de pașaport. Bărbatul părea să aibă vreo patruzeci de 
ani. Avea ochi mari și închiși la culoare și niște sprâncene 
groase, negre. Părul blond era tuns pierdut și ochelarii aveau 
rame argintii, ovale. MacNeil s-a uitat la el cu senzația 
tulburătoare că îl cunoștea. Totuși, nu știa de unde să îl ia. 

— Ţi se pare cunoscut? l-a întrebat Dawson. 

— Mda. 

— Și mie. Dar nu știu de unde să-l iau. 

— Nici eu. 

Au rămas amândoi cu ochii la fotografie, apoi Dawson a spus: 

— La naiba, cunosc faţa asta! 

— Ar trebui. E la televizor aproape zilnic. 

Amândoi au tresărit la intervenţia neașteptată a dr. Castelli. 
Aceasta stătea în picioare în spate, între ei, și se uita la ecran. 

— Deși masca a fost o variantă convenabilă prin care și-a 
păstrat-o relativ anonimă. 

— Cine e? a întrebat MacNeil. 

— Dr. Roger Blume. Care conduce Grupul Operativ pentru 
Pandemie Stein-Francks' Flu Kill. 

MacNeil s-a uitat din nou la faţa lui și a înjurat în surdină. De- 
asta i se părea așa de cunoscut! Cu o zi în urmă, îl văzuse 
vorbind la conferinţa de presă televizată. S-a întors spre dr. 
Castelli. 

— ÎI cunoşti? 

— O, da! L-am întâlnit de câteva ori de-a lungul anilor. Foarte 
plăcut, foarte șarmant și o adevărată jigodie. E cam al doilea în 
topul pupătorilor în fund de la Stein-Francks. 

MacNeil a stat să se gândească la implicaţii. Blume era 
domnul Smith. Blume era tatăl adoptiv al lui Choy. Blume era 
director executiv într-o companie farmaceutică despre care se 
spunea că făcea miliarde de pe urma pandemiei. 

— O, Doamne! a șoptit el. 

— E și mai rău! a spus dr. Castelli. Sau mai bine. Depinde cum 
privești. Omega 8 e un mic laborator de servicii farmaceutice 
din Sussex. A fost proprietate particulară până anul trecut, când 
a fost cumpărat de compania Stein-Francks. 

MacNeil s-a ridicat și i-a spus lui Dawson: 

— Poţi să-mi faci o copie după asta? 


Deși rănit la mâini, detectivul a arătat cu degetul spre 
imaginea lui Blume de pe ecran. 

— Câte vrei tu, Jack. 

— Dacă reuşim să obținem de la vecinul de pe Routh Road o 
identificare pozitivă... 

S-a întors spre dr. Castelli. 

— Şi dacă ești pregătită să depui mărturie în faţa unui 
magistrat și să spui că tu crezi că Choy e sursa pandemiei, 
atunci putem obţine un mandat ca să dărâmăm casa aia piatră 
cu piatră. 

lI 

Amy a făcut stânga la sensul giratoriu de la Lambeth Palace și 
a intrat pe Lambeth Road. Vedea că era mişcare pe pod. 
Vehicule militare și soldați care se adunau în jurul unui punct în 
care părea să fie o maşină arsă, urcată pe jumătate pe parapet. 
Erau o ambulanță, medici care se plimbau pe acolo și un 
reflector portocaliu care lumina dintr-un jeep vopsit în culori de 
camuflaj. 

Dar era preocupată. Încă se concentra asupra nopţii aceleia 
grele și tot felul de idei îi umblau prin minte: virusul modificat 
genetic găsit de Zoe în măduva oaselor; abandonarea bruscă a 
conversaţiei online de către Sam; intrusul care tăiase părul de 
pe capul lui Lyn; telefonul de la Tom, ciudata lui insistenţă de a 
aduce capul și craniul la laborator. Și MacNeil. Unde era? De ce 
nu răspundea la telefon? 

A trecut pe lângă intrarea vizitatorilor de la Fairley House 
School și de centrul Archbishop Davidson, de lângă aleea care 
ducea spre Archbishop's Park. A făcut dreapta pe Pratt Walk și a 
parcat în faţa scărilor laboratorului de pe Lambeth Road nr. 109. 
Erau doar câteva lumini aprinse în complexul cu patru etaje. l-a 
luat câteva minute să coboare din mașină și să traverseze 
strada către rampa dublă pe care o instalaseră special pentru 
ea. Ușile de sticlă s-au deschis spre hol. Holul zumzăia de la 
lumina puternică a becurilor fluorescente și era ciudat de pustiu. 
Nu era nimeni la biroul pazei. Amy a traversat încăperea până la 
lift, a apăsat butonul și a manevrat căruciorul înăuntru. Abia 
când s-a întors și a apăsat butonul pentru nivelul al treilea, a 
văzut picioarele bodyguardului ieșind de sub birou. Era sânge 
peste tot pe gresie. l-a văzut mâna nemișcată la capătul braţului 
întins într-o baltă de sânge. A apăsat repede butonul de oprire, 


dar era prea târziu. Ușile s-au închis, iar ascensorul, după o mică 
zvâcnire, a început să urce huruind. 

Amy înţepenise de frică și respira scurt și rapid. Gâtul i se 
umflase. Ce să facă? S-a gândit să apese butonul de alarmă, dar 
gândul că ar rămâne captivă între etaje pentru cine știe cât timp 
era mai mult decât putea suporta. Așa că a așteptat o 
eternitate, după cum i s-a părut ei, până când liftul a ajuns la 
etaj. Ușile s-au deschis și a putut vedea coridorul întunecat pe 
toată lungimea lui. Luminile cădeau pe el, ici și colo, în forme 
geometrice de la ușile deschise ale laboratoarelor și ale 
birourilor. Huruitul motorului electric de la cărucior i s-a părut 
asurzitor când a ieșit din lift pe coridor. Aproape a sărit de pe 
scaun când s-a închis ușa în urma ei, lăsând coridorul parcă și 
mai întunecat decât înainte. A stat acolo un minut, poate chiar 
două, ascultând. Dar nu se auzea nimic în afară de zumzetele, 
bărâiturile și huruiturile care veneau de la aparatele de încălzire 
și ventilaţie și de la neoane, sunete pe care le face întotdeauna 
o clădire, dar pe care nu le auzi aproape niciodată. 

— Hei! a strigat ea, iar vocea îi părea anemică în întuneric. E 
cineva aici? 

Când a pornit, o urmă întunecată de pe podea i-a atras 
atenţia. S-a aplecat să se uite mai bine. Era pata lăsată de un 
picior însângerat. Gura i s-a uscat complet. Abia putea să-și țină 
limba să nu se lipească de cerul gurii. Mâinile îi tremurau pe 
telecomandă când și-a luat inima în dinţi să meargă mai 
departe. 

Ușa de la biroul lui Tom era larg deschisă. Dar biroul era gol. 
A trecut pe lângă alte două uși, ambele închise, și a ajuns la 
laborator. O lumină strălucea pe geamul din ușă. Dar geamul 
era prea sus ca Amy să poată vedea înăuntru. A împins ușa și a 
înaintat. Tom stătea în picioare la masa de lucru, la nici cinci 
metri. Niciodată nu îl văzuse așa de palid. Și era greu să-i 
citească expresia. Ceva între teroare pură și vinovăţie 
copleșitoare. Stătea nemișcat. 

— Tom, ce s-a întâmplat? 

El a privit undeva, în spatele ei, iar Amy s-a întors pe jumătate 
exact când Zoe a fost împinsă în masa din apropiere și a scos un 
țipăt în timp ce a alunecat și s-a prăbușit la pământ. O mișcare 
surprinsă cu coada ochiului a făcut-o să se întoarcă mai mult și, 


în cea mai involuntară reacţie pe care a avut-o vreodată, un 
țipăt s-a desprins din gâtul ei și a răsunat în laborator. 

Silueta pe care a văzut-o părea desprinsă dintr-un coșmar. 
Mai văzuse oameni arși, dar în halul ăsta erau doar morţii de pe 
masa de autopsie. Nişte ochi bulbucaţi se uitau ţintă la ea, iar 
buzele erau retrase mult, într-un fel de imitație diavolească de 
zâmbet. Grăsimea subcutanată arsă și expusă mustea continuu 
și se scurgea pe jos. Acum ajunsese la ea și mirosul de carne 
arsă, oribil, aproape copleșitor. Arătarea ţinea o pușcă militară 
SA80 în mână și se mișca mult mai greu când mușchii arși de la 
braţe și picioare se contractau. Arsurile erau recente, măcar 
atât putea să spună, și era posibil ca și acum să se coacă. 

Respirația lui venea în rafale scurte și hărâite. Omul s-a 
apropiat să verifice dacă Amy avea capul și craniul, iar ea s-a 
lipit de spătarul scaunului, copleșită de repulsie. El s-a oprit, cu 
faţa foarte aproape de faţa ei, și a privit-o adânc în ochi. Iți era 
greu să crezi că era o făptură omenească. 

Monstrul s-a îndreptat și s-a întors spre Tom, făcând semn cu 
pușca spre ușă. Tom a ridicat sacii din plastic pe care Pinkie îl 
obligase să îi umple cu oasele copilei, cu toate mostrele 
colectate și cu toate testele pe care le făcuseră. 

Zoe s-a ridicat în picioare, a icnit de două ori, după care a 
strănutat violent, din cauza prafului de funingine care îi iritase 
senzorii nazali. Pinkie s-a întors și a împușcat-o de trei ori în 
piept. Amy a tresărit la fiecare glonţ, ca și cum ar fi primit o 
lovitură, și a privit uluită cum fata se prăbușea pe podea. Nu 
avea nicio îndoială că era moartă. 

— Urăsc oamenii care strănută, a explicat Pinkie. Mama ei nu 
i-a spus niciodată să-și acopere gura? 

Dar Amy și Tom nu au auzit decât o bolboroseală stranie, care 
îi ieșea de undeva, din gât. 

IHI 

Maşina Sarei Castelli era parcată acolo unde o lăsase, în 
capătul lui Routh Road. MacNeil a oprit în spatele ei, apoi au 
coborât amândoi și au mers pe jos până la casa vecinului. Le 
Saux lăsase în continuare luminile de securitate stinse, așa cum 
îl sfătuise MacNeil. S-au apropiat de ușa lui, ghidându-se după 
lumina care cădea printre crengile copacilor de la felinarele 
stradale din spatele lor. MacNeil a apăsat de mai multe ori 
butonul, iar undeva, în casă, s-a auzit soneria. S-a dat un pas 


înapoi, ca să fie în raza camerei de supraveghere de deasupra 
verandei. lritarea lui Le Saux se simţea foarte bine în vocea 
îngroșată de somn. 

— Ce mai e acum? 

MacNeil a ridicat foia pe care i-o imprimase detectivul 
Dawson. 

— Poţi să vezi bine asta? 

— Da, o văd. 

— E domnul Smith, vecinul tău? 

Le Saux a răspuns fără ezitare. 

— Da, ele! 

— Mulţumesc, domnule Le Saux! 

MacNeil a împăturit foaia, a băgat-o în buzunar și a pornit 
înapoi pe alee, spre poarta din faţă. Dr. Castelli s-a grăbit după 
el. 

— Şi acum, domnule MacNeil? 

— Ne ducem să trezim din somn un magistrat, căruia îi vei 
povesti totul despre Choy. 

— Ştii unde vor conduce toate astea, da? 

— Nici măcar nu vreau să mă gândesc, doctore. 

„Scotland the Brave” a răsunat pe Routh Road. MacNeil și-a 
căutat telefonul. Era Dawson. 

— Jack, m-am gândit că vrei să afli imediat. Mașina aia, cea 
din care l-ai scos pe tip pe Lambeth Bridge... Oficial e 
înregistrată pe numele companiei Stein-Francks. Şoferul 
desemnat era un anume dr. Roger Blume. 

MacNeil s-a oprit brusc în mijlocul străzii, cu ochii pierduţi, de 
parcă ar fi văzut într-o străfulgerare o altă lume, în afara celei 
pe care o știm, o simţim și o vedem. Dr. Castelli s-a oprit 
imediat lângă el. 

— Te simţi bine? 

MacNeil i-a spus lui Dawson: 

— Nu era Blume cel pe care l-am scos din mașină. 

— Nu știu cine era. Și nici ei nu știu. Se pare că, după ceai 
plecat, l-a ucis pe unul dintre soldaţi și a dispărut cu pușca 
acestuia. 

— Dumnezeule! a murmurat MacNeil. 

Îi era greu să-și imagineze că acea creatură pe care o 
văzuseră zăcând în camion putea fi capabilă de așa ceva. Și o 
mașină de la Stein-Francks? i se părea imposibil. 


— Dar cealaltă persoană din mașină? Se știe cine era? 

— Nicio idee. 

După ce au terminat convorbirea, MacNeil a rămas năucit, cu 
ochii aţintiți asupra șoselei. Oare să fi fost Blume celălalt 
ocupant al mașinii? Ce Dumnezeu căuta acolo? Și ce bizarerie a 
sorții îl adusese pe MacNeil pe Lambeth Bridge exact în 
momentul acela? 

Dr. Castelli încă îl sâcâia cu întrebările, dar el nici nu știa de 
unde să înceapă. S-a uitat la ecranul telefonului mobil, încă 
luminat după apelul lui Dawson. li reamintea că avea un mesaj. 
Uitase de el. 

A ridicat mâna, făcându-i doctoriţei semn să tacă. 

— O clipă! a zis el și și-a deschis căsuţa vocală. 

O voce feminină înregistrată i-a spus: „Ai un mesaj nou. Azi, la 
ora zero doi zero cinci”. Un bip, apoi vocea lui Amy. Neobișnuit 
de crispată, tremurătoare din cauza fricii: Jack, e cineva în casă. 
Te rog, vino repede! Mi-e frică! 

MacNeil conducea de zici că era posedat. Reflexia luminilor de 
pe stradă alerga pe parbrizul mașinii ca un râu de capete 
galbene, fără trup. Au trecut de Kennington Oval și s-au 
îndreptat spre nord-est, pe Kennington Park Road. MacNeil 
încerca să o sune pe Amy la fiecare două minute. De fiecare 
dată suna în gol. A întins iar mâna spre telefon, însă, de data 
aceasta, dr. Castelli a ajuns prima la el. 

— Pot să fac eu asta! a spus ea repede. Nu e ceva ce mă 
depășește. Și e mai bine decât să ne înfășurăm în jurul unui 
stâlp. 

A format numărul și a lăsat telefonul să sune treizeci de 
secunde sau mai mult. Apoi a clătinat din cap și a închis. 

MacNeil avea înaintea ochilor oribila imagine cu Amy zăcând 
moartă pe podeaua apartamentului. Ştia că oamenii aceia nu 
aveau niciun fel de scrupule. De ce nu s-ar fi dus și după Amy? 
În fond, ea avea craniul și reconstruise capul fetiţei moarte. De 
ce Dumnezeu nu ascultase mesajul mai devreme? Ştia că nu și- 
ar ierta-o niciodată dacă i s-ar fi întâmplat ceva. Toată 
investigația asta fusese numai despre el. Despre obsesia lui. 
Despre nevoia lui de a-și închide mintea în fața morţii copilului 
său, iar asta îl făcuse orb la toate celelalte. 

Era o baricadă a armatei în Elephant and Castle. Nu era destul 
pentru a încetini ca să le dea voie să verifice numărul. După 
incidentul de pe Lambeth Bridge, la punctele de verificare se 
primise ordinul de a opri absolut toate mașinile. Un ofiţer le-a 
verificat documentele și nu s-a grăbit deloc. MacNeil știa că era 
inutil să încerce să-l zorească. A strâns volanul în mâinile care 
încă îl ardeau și și-a încleștat dinţii. Tensiunea pe care o simţea 
era mai mare decât durerea. Parcă era o bandă elastică întinsă 
la maximum. Capetele începeau să plesnească. Nu mai era 
mult. 

În sfârșit, ofiţerul s-a dat un pas înapoi și le-a făcut semn să 
treacă. MacNeil a lăsat în urma lui cauciuc și fum când a 
accelerat pe New Kent Road, spre intersecţia cu Tower Bridge 
Road, și a virat spre nord. Drept înainte, în depărtare, se vedeau 
luminile de pe Tower Bridge și de la Turnul Londrei, din cealaltă 
parte a fluviului. MacNeil a rotit brusc volanul spre dreapta, iar 


mașina a traversat intersecţia aproape în derapaj, intrând pe 
Tooley Street. 

Pe Gainsford Street și-a abandonat mașina și a luat-o la fugă. 
Dr. Castelli a alergat vitejește după el. A tastat nervos codul de 
la poarta complexului Butlers and Colonial și s-a năpustit spre 
ușa lui Amy. A bâjbâit furios cu degetele bandajate și 
neîndemânatice, încercând să vâre cheia în yală. Ușa s-a 
deschis, iar el a văzut imediat liftul la baza scării. 

A rămas uitându-se la el cu ceva între ușurare și confuzie. Dr. 
Castelli a ajuns la ușă, cu respiraţia tăiată. 

— N-am mai fugit așa de repede de când am ieșit pe locul al 
doilea în cursa de alergare cu oul în lingură, a spus ea. Cândela 
privit-o năuc, i-a răspuns: Știu, îmi pare rău! Sunt celebră pentru 
că spun cele mai nepotrivite lucruri în cele mai nepotrivite 
momente. 

S-a uitat la liftul. 

— Deci a ieșit, nu? 

— Dacă liftul e la capătul scării, în mod normal asta 
înseamnă. Şi nici căruciorul nu e aici. 

Dar nu avea încredere în ceea ce vedea. A urcat până la 
primul palier, câte două trepte odată. Celălalt lift era acolo, 
așteptând tăcut la picioarele scării. A căutat în dormitor, în baie, 
în dulapul de haine, aprinzând luminile, apoi a fugit în 
mansardă. A apăsat toate întrerupătoarele, iar încăperea a fost 
inundată de o lumină puternică, nemiloasă. 

— Amy! 

Îi striga numele, dar știa că nu avea să îi răspundă. Nu era 
acolo. S-a dus spre micul balcon de metal, dar ușile cu geam 
erau încuiate și se vedea că nu era nimeni. Apoi a observat că și 
capul copilului dispăruse. Tot ce mai rămăsese pe masă erau 
niște șuvițe de păr tăiate din peruca aceea neagră. Când dr. 
Castelli a ajuns pe palier, MacNeil a avertizat-o: 

— Rămâi acolo! 

— Nu-ţi face griji! i-a strigat ea. O să-mi ia o jumătate de oră 
să-mi recapăt respiraţia. 

MacNeil a dispărut mai puţin de cinci minute, iar, la 
întoarcere, părea tulburat. 

— Mașina ei nu e, a spus el. Are un loc în parcarea 
supraetajată de alături. Nu e acolo. 


S-a uitat la dr. Castelli, care acum își recăpătase respiraţia, 
deși faţa îi era tot îmbujorată. Stătea la computerul lui Amy. 

— Unde ar fi putut să se ducă în toiul nopţii? 

— Poate ar trebui să te uiţi la asta, a spus dr. Castelli, iar el a 
traversat iute încăperea, oprindu-se în spatele ei să se uite la 
monitor: era fereastra deschisă de la mesaje. Ai idee cine e 
Sam? 

— Sam e mentorul lui Amy. Face parte dintr-o organizaţie 
care pregătește specialiști în identificarea rămășițelor umane. 

A citit ultimele replici: 

Amy: Dar să-ți spun ceva ciudat: Zoe spune că nu a fost 
H5N1. Cel puțin nu varianta care a provocat pandemia. 

Sam: De unde știe asta? 

Amy: A spus că a recuperat virusul și codul ARN. Mă cam 
depășește, Sam. Ceva legat de situri de restricție și codificări 
care n-ar trebui să fie acolo. În fine, a spus că virusul a fost 
modificat genetic. 

Amy: Hei, Sam, mai ești acolo? 

Sam: Sunt încă aici, Amy. 

Amy: Deci, ce crezi? 

Sam: Cred că asta schimbă totul. 

După care era limpede că Sam părăsise discuţia fără nicio 
explicaţie. Era un fel de nedumerire și de tristeţe în apelurile ei 
rugătoare: Sam, mai ești acolo? Hei! Sam? Spune ceva! 

Dr. Castelli nu s-a abținut să nu remarce: 

— Am impresia că Sam a fost cam prea interesat de 
investigația voastră. lar Amy vorbea cam prea mult cu el. 

MacNeil s-a aplecat peste umărul ei să ia mouse-ul și să 
deruleze conversaţia care se purtase în ziua aceea. Sam intrase 
de mai multe ori în discuţie cu Amy, să întrebe cum mergea 
investigația. Se înregistrase vreun progres? Găsise inspectorul 
MacNeil vreo pistă? Întrebări despre cap, despre prelevarea de 
mostre de măduvă. Discuţii despre toxicologie, solicitarea 
testului ADN, descoperirea virusului gripal. 

— l-a spus tot, a bombănit MacNeil, învăluit de ceața roșie a 
disperării și a furiei. Toate detaliile. 

Sam îi urmărise investigația pas cu pas. De fiecare dată când 
MacNeil o suna pe Amy, ea îi spunea lui Sam. Nu făcuse nimic să 
nu afle Sam. Avusese încredere în el pe deplin. MacNeil a trebuit 
să-și stăpânească furia și să gândească raţional. De ce să nu fi 


avut încredere în el? Ea și Sam aveau un trecut împreună. 
Discutaseră tot timpul diverse chestii. Erau în aceeași tabără. 
Sau nu? 

Gândurile se înghesuiau în mintea lui MacNeil precum un stol 
de porumbei speriaţi. Deci, cine naiba era Sam? Acest nume din 
eter care se uitase peste umărul lui toată ziua. Care îl urmărise 
toată noaptea. A dat cu ochii de agenda lui Amy din bara de jos. 

— Dă-mi voie, i-a spus el lui dr. Castelli, iar ea s-a ridicat de 
pe scaun. 

A dat click pe agendă, iar fereastra ei s-a deschis pe ecran. 
Nu și-a pus întrebarea de ce prima adresă care s-a deschis era a 
lui Tom Bennet - ultima adresă căutată. Era prea grăbit să se 
gândească de ce ar fi avut nevoie Amy s-o caute. A tastat Sam 
în fereastra de căutare, iar computerul i-a scos-o imediat din 
baza de date. Dr. Samantha Looker, 42A Consort House, St. 
David's Square, Island Gardens, Isle of Dogs. A înjurat în 
surdină. 

Dr. Castelli s-a uitat pe ecran. 

— Deci Sam e o femeie! a spus ea. 

Alţi porumbei speriaţi în capul lui MacNeil. Încerca disperat să 
se concentreze pe unul singur, ca un vânător care încearcă să 
împuște o pasăre. Dar rata mereu. Nimic n-avea sens. Cum ar fi 
putut să fie implicată această Samantha Looker? Totuși, cumva, 
era. 

Aproape ca și cum i-ar fi citit gândurile, dr. Castelli a spus: 

— Presupun că va trebui s-o întrebi pe ea. 

MacNeil a ridicat receptorul telefonului lui Amy, de lângă 
computer, și a format numărul lui Sam din agendă. A așteptat 
mult înainte să întrerupă legătura care nu se făcea. A clătinat 
din cap. 

— Se pare că nu vom ști niciodată. 

— Poate că nu răspunde la telefon. Am putea merge acasă la 
ea. 

— Locuiește pe Isle of Dogs. 

— Şi? 

— Nu s-a spus în presă, dar e o zonă interzisă. Izolată de 
restul orașului. O mică insulă fără gripă din Londra, pe care 
oamenii care locuiesc acolo vor s-o păstreze așa. 

— Dar ești ofițer de poliţie. 


— Aș putea fi și regina, tot n-ar conta. Dacă încercăm să 
intrăm pe Isle of Dogs, ne împușcă. 

— Seamănă mai mult cu Vestul Sălbatic decât cu East End din 
Londra, a spus dr. Castelli. 

S-a încruntat o clipă, apoi s-a luminat la faţă. 

— Știu cum putem ajunge acolo. 

— Tu nu te duci nicăieri, a spus MacNeil. Cu atât mai mult pe 
Isle of Dogs. 

Dr. Castelli a ridicat din umeri. 

— Atunci rămâne să găsești tu o modalitate. 

El i-a aruncat o privire amenințătoare, dar ea s-a mulţumit 
doar să zâmbească. 

— Crede-mă! a spus ea. Sunt doctor. 

Dar MacNeil nu zâmbea. Și Samantha Looker era doctor. Amy 
avusese încredere în ea, iar acum dispăruse. MacNeil nu era în 
stare să găsească o cale prin care să afle ce se întâmplase cu 
ea. S-a întors spre dr. Castelli. 

— OK! Spune! 

lI 

În epopeea Tam O'Santer, scrisă de bardul scoțian Robert 
Burns, eroul vede o tânără îmbrăcată doar într-o cămaşă scurtă 
dansând pe muzica diavolului în curtea unei biserici bântuite. El 
strigă, aproape involuntar: „Bravo, Cutty-sark!*”, atrăgând astfel 
nedorita atenție a vrăjitoarelor și a vrăjitorilor. Și oferind un 
nume celui mai faimos vas care a transportat vreodată ceai pe 
oceanele lumii. Cutty Sark, corabia restaurată cu multă grijă, era 
vizitată anual de milioane de oameni. Acum stătea în întunericul 
docului ei secat din Greenwich, la opt sute de kilometri de locul 
ei de naştere din Dumbarton, pe râul Clyde. 

MacNeil și-a lăsat mașina pe Greenwich Church Street, după 
care, împreună cu dr. Castelli, a trecut repede pe lângă 
catargele impunătoare ale velierului, prin uriașa gară fluvială 
descoperită care dădea spre debarcaderul Greenwich și spre 
arcada din cărămidă roșie, de la intrarea pasajului pietonal 
acoperit Greenwich. La doar 1.200 de metri spre nord, luminile 
de pe Isle of Dogs se reflectau în apele leneșe ale Tamisei. 
Vedeau blocurile de apartamente aliniate de-a lungul malului 
celălalt și felinarele din piața St. David's. Erau atât de aproape! 
Mai, mai să le atingă cu mâna. Şi totuși, lui MacNeil îi părea că 


1 „Cămăşuţă" (n. tr.). 


drumul până la pod era imposibil de trecut. Ştia că lunetiștii 
stăteau la pândă pe acoperișuri. Ştia și că, deși nimeni nu 
fusese până atunci împușcat în acest punct de control, riscul era 
cât se poate de real. Și nu voia să fie el primul. 

Cupola boltită a pasajului era luminată precum o seră, iar ziua 
erau lăsate să pătrundă razele soarelui ca să lumineze micul puț 
de la intrare şi scara circulară care duce spre tunelul de jos. În 
seara aceea, sutele de panouri de geam reflectau puţina lumină 
care venea dinspre cer, iar interiorul era cufundat în întuneric. 
Erau două intrări, una lângă alta. Una era blocată de o ușă grea 
de oţel, vopsită în negru. Accesul către cealaltă intrare era oprit 
de o poartă de oţel cu un șir de bare metalice înalte și ascuţite. 
Era un spaţiu de vreo 90 de centimetri între bare și pragul de 
sus. 

Cam sceptic, MacNeil a cercetat locul. 

— Să presupunem că reușesc să mă caţăr pe poartă și să 
intru fără să-mi distrug bărbăţia, ce garanţii avem că vom putea 
ieși în partea cealaltă? 

— Pentru că sunt exact la fel, a spus dr. Castelli. Ca două 
picături. Rotonde gemene. Victorienii erau foarte pretenţioși 
când venea vorba despre simetrie. 

A făcut o pauză. 

— Deși, dacă e să fiu riguroasă, ar trebui să spun edwardienii. 
Fiindcă tunelul nu s-a deschis decât la un an după moartea 
Victoriei. Dar a fost conceput și construit în cea mai mare parte 
în timpul domniei ei, așa că presupun că putem spune liniștiți că 
este victorian. 

MacNeil s-a uitat la ea cu un amestec de uimire și iritare. 

— De unde naiba știi toate astea? 

— A, păi știi, când am venit prima oară la Londra, a trebuit să 
fac și eu ce fac turiștii. Pasajul pietonal Greenwich e doar un 
punct pe traseele lor. 

— Băânuiesc că știi și ce lungime are. 

— Aă, 365 de metri, a spus ea fără ezitare. Are 2,70 de metri 
înălțime și e placat cu 200.000 de plăci de faianţă. Zi-mi să mai 
spun ceva! 

— Ti-aş zice să taci, dar sunt prea politicos. 

MacNeil a ţinut lanterna și a ajutat-o pe dr. Castelli să pună 
piciorul pe o gratie de pe poartă. A trebuit să-și ridice fusta de 


tweed, dezvelindu-și picioarele mici și musculoase, ca să 
încalece barele și să pună un picior în partea cealaltă. 

— Nu trage cu ochiul! a spus ea. 

A sărit și a aterizat în siguranţă, iar MacNeil i-a înmânat 
lanterna printre gratii. S-a ridicat în mâini și a trecut cu ușurință 
peste gratiile ascuţite, apoi a sărit lângă ea și a luat lanterna. Un 
culoar placat cu faianţă albă pornea spre dreapta, către ușile 
liftului, care stătea tăcut și întunecat în spatele puţului 
înconjurat de panouri de sticlă, în stânga, treptele cu bumbi de 
oţel coborau în spirală în întuneric. Raza lanternei abia 
străpungea aerul încărcat și jilav. Umezeala plutea în jur ca un 
fum. 

Un miros de pământ umed și rugină s-a ridicat în 
întâmpinarea lor când au început să coboare scările din 
exteriorul puţului de la lift. A părut o coborâre lungă. Aerul 
devenea tot mai rece pe măsură ce înaintau, iar, curând, 
respirația li s-a transformat în norișori albi de abur. Ajunși în 
sfârșit la capătul scării, au făcut la stânga în tunelul propriu-zis, 
care era consolidat în partea de sub râu prin arcade uriașe de 
oțel. Galeria subterană se întindea spre întunericul de 
nepătruns, iar plăcile de faianţă îngălbenite se arcuiau în jur și 
deasupra, până la tuburile ruginite din fier în care se găseau 
cablurile de la instalaţia electrică oprită cu câteva săptămâni în 
urmă. 

Simţeau înclinarea ușoară a tunelului sub picioare, când 
trecea pe sub albia râului. Apa picura din plafon și se aduna în 
băltoace pe podeaua de ciment. Pașii și respiraţia lor făceau 
ecou, așa cum făcuseră și spiritele celor care trecuseră până 
acum pe aici. Frigul devenise intens, iar senzaţia de 
claustrofobie, aproape insuportabilă. 

— Dumnezeule! a șoptit dr. Castelli. Nu era așa când l-am 
vizitat cu ghidul. 

MacNeil abia a auzit-o. 

Ceva legat de întunericul și răceala aceea, de senzaţia că râul 
de deasupra îi apăsa făcea să-i sporească frustrarea. Cum, 
necum, totul scăpase de sub control. Nu mai făcea o 
investigaţie. Era purtat de valul evenimentelor. Evenimente pe 
care nu reușise nici să le anticipeze, nici să le gestioneze. lar 
senzaţia de frustrare i-a alimentat senzaţia că era urgent să 
acţioneze. A luat-o la fugă. 


— Ce faci? a strigat dr. Castelli după el. 

— Nu-mi permit luxul să mă plimb, i-a strigat el peste umăr. 
Dacă nu poţi să ţii pasul, întoarce-te! 

— N-aș putea să ies niciodată singură de aici, i-a strigat, iar el 
i-a auzit pantofii comozi pocnind pe beton, când a luat-o la fugă 
după el. 

Faptul că el avea lanterna fusese încă un imbold. 

Când a ajuns la puţul liftului, în capătul celălalt al tunelului, 
respira greu. Dr. Castelli rămăsese multișor în urmă, dar tot o 
auzea alergând după el în întuneric, așa că n-a avut inima s-o 
lase acolo. Faţa ei i-a apărut în raza lanternei, îmbujorată și 
transpirată, iar ochii ei mici și vioi aveau o expresie care aducea 
cu durerea. 

— Tu chiar vrei să scapi de mine, așa-i? a icnit ea. 

S-a aplecat în faţă, cu mâinile pe genunchi. 

— Nu mă descurc prea bine, nu? 

A pornit pe scări. 

— Hai! 

A auzit-o gemând când s-a îndreptat, apoi inspirând adânc și 
pornind prudentă după el. 

Când s-au apropiat de capătul scărilor, lumina felinarelor din 
zona parcului Island Gardens a început să pătrundă printre 
gratiile porţii. MacNeil s-a apropiat cu precauţie și s-a uitat în 
parc. La douăzeci de metri de el era o lumină de la cafeneaua 
Island Gardens. Era o clădire micuță de cărămidă, chiar lângă 
gard. Vara, clienţii stăteau pe terasă, își sorbeau cafelele și 
răcoritoarele și priveau peste Tamisa la colegiul naval Old Royal, 
din Greenwich. Acum terasa era pustie, iar prin fereastra 
cafenelei MacNeil a văzut silueta unui bărbat trântit pe un 
scaun. Lumina albastră a unui ecran de televizor licărea în 
întuneric. Putea să vadă ţeava unei puști îndreptate spre tavan, 
arma fiind trecută prin braţul scaunului pe care stătea bărbatul. 
În mod clar era paznicul de la intrarea în pasajul pietonal. Și 
probabil își imagina că era o sinecură. Cine ar fi încercat să 
ajungă pe insulă prin tunel? Și de ce? MacNeil a dus degetul la 
buze, atrăgându-i atenţia lui dr. Castelli să păstreze tăcerea, și l- 
a urmărit câteva minute. Bărbatul nu se mișca. Erau șanse bune 
să fie adormit, dar nu aveau cum să-și dea seama până nu se 
căţărau pe poartă și treceau dincolo. Când ar fi fost prea târziu. 
Dar MacNeil nu vedea altă variantă și a încercat să estimeze 


cam cât timp i-ar trebui să parcurgă distanţa dintre tunel și 
cafenea, dacă paznicul ar fi fost alertat de prezenţa lor. Nu 
destul de repede, și-a spus el. Dar dacă paznicul dormea, într- 
adevăr, atunci ar fi fost moleșit, iar cele câteva secunde care i- 
ar fi trebuit să se dezmeticească puteau fi suficiente ca MacNeil 
să ajungă la el. Nu era decât o modalitate de a afla. A pus 
lanterna în buzunar, s-a căţărat repede pe gard și a trecut în 
cealaltă parte. A sărit fără zgomot și s-a lipit de poarta 
întunecată, uitându-se neliniștit spre cafenea. Tot nicio mișcare, 
l-a făcut semn din cap lui dr. Castelli, iar aceasta s-a chinuit să 
se urce pe gratii. Sus a ezitat. 

— Nu știu dacă pot, a șoptit ea. 

El a oftat și, exasperat, s-a uitat spre cer. De ce Dumnezeu se 
lăsase convins să o ia cu el? A pășit sub lumina felinarului și i-a 
întins mâna. 

— Hai, prinde-mă de mână! 

Ea l-a ascultat, iar MacNeil a strâns din ochi de durerea pe 
care o provoca strânsoarea mâinilor lui arse. Dr. Castelli s-a 
folosit de forţa lui ca să se echilibreze când a trecut peste gratii, 
după care și-a pierdut stabilitatea și s-a prăvălit peste poartă, 
însoțită de zgomotul făcut de materialul sfâșiat al fustei. A scos 
doar un mic sunet, ceva mai mult de un suspin. Dara părut să 
răsune ca un clopot în liniștea parcului. MacNeil i-a dat drumul, 
iar ea a căzut în genunchi. S-a răsucit la timp ca să-l vadă pe 
paznic ridicându-se în picioare. 

— Rahat! 

Nu avea timp să mai gândească. Nu aveau unde să fugă. 
MacNeil a început să alerge spre cafenea cât îl țineau picioarele, 
aruncând pumnii prin aer ca pe niște pistoane. Vedea expresia 
speriată de pe faţa bărbatului, tulburat și încă nu complet treaz, 
când MacNeil se apropia în goană de el. Era și nedumerire acolo. 
Momentele acelea de confuzie i-au fost suficiente lui MacNeil să 
parcurgă distanţa. S-a întors într-o parte, să spargă ușa de sticlă 
și s-a repezit cu toată greutatea spre bărbatul uluit. Amândoi s- 
au prăbușit la podea. Televizorul portabil a zburat răsucindu-se 
prin cameră într-o ploaie de cioburi, iar imaginea și sunetul s-au 
oprit. 

L-a auzit pe bărbat gemând când a aterizat peste el și cum tot 
aerul din plămâni i-a ieșit într-o singură suflare sfârșită. Pușca a 
căzut zăngănind pe podea lângă ei. Detectivul l-a apucat de 


guler, l-a întors cu spatele pe podea și l-a lovit de două ori cu 
pumnii lui mari, ca niște jamboane Belfast. Primul i-a spart buza. 
Al doilea l-a lăsat inconștient. 

MacNeil a rămas aplecat peste omul întins pe jos, încercând 
să-și recapete respiraţia, iar mâinile îl dureau aproape la fel de 
rău ca atunci când se arseseră. S-a uitat în jur când a auzit-o pe 
dr. Castelli apropiindu-se. Ea s-a oprit în ușă și s-a uitat la el. 

— La naiba, mi-am stricat fusta! a bombănit ea. El i-a aruncat 
o privire ostilă, iar ea a adăugat: E clar că obișnuiești să te așezi 
pe oameni, domnule MacNeil. 

l-au scos paznicului cămașa și pantalonii și le-au rupt în fâșii 
ca să-l lege și să-i pună câăluș. MacNeil i-a luat pușca și au plecat 
în parc, spre Saunders Ness Road. Strada era pustie. De-a lungul 
ei se aliniau case semidecomandate și blocuri de apartamente, 
iar MacNeil se simţea vulnerabil aici, în lumina puternică a 
felinarelor stradale. Dar nu se vedea nicio mișcare pe nicăieri și 
nicio lumină prin case. Se întreba dacă oamenii care locuiau aici 
dormeau mai bine, știind că bărbaţi înarmaţi îi apărau de gripă. 

În capătul străzii, au trecut pe lângă Poplar Rowing Club și au 
intrat pe Ferry Street. 

IHI 

Din St. David's Square puteau vedea malul celălalt, de unde 
veniseră. Catargele și velatura lui Cutty Sark, Old Royal Naval 
College și macaralele aliniate pe mal, aduse acolo pentru a 
construi noi apartamente de lux, dar care nu mai funcţionaseră 
de la declararea stării de urgenţă. Pe ţărmul noroios de sub chei 
rugineau trei carcase de bicicletă, jumătate îngropate în mâl. 

Au găsit Consort House în colţul sud-estic al pieţei și au urcat 
scările până la ultimul etaj. La fel cum făcuse Pinkie cu 24 de 
ore în urmă, au găsit numărul 42A în capătul coridorului, lângă o 
fereastră cu vedere la râu. Numele ei era trecut pe plăcuţă. Dr. 
Samantha Looker. MacNeil a încercat ușa cu vârful degetelor, iar 
aceasta s-a căscat. Cineva o lăsase deschisă. Holul din spatele 
ei era întunecat. MacNeil i-a făcut semn lui dr. Castelli să 
rămână acolo. A ridicat pușca la piept și a înaintat cu prudenţă 
prin apartament. Fusese bun la trageri, în general nimerea ţinta 
în 19 din 20 de cazuri. Dar niciodată nu trăsese cu arma când 
era furios și niciodată nu o îndreptase spre o ființă umană. In 
față vedea luminile stradale care desenau pe covorul din 
sufragerie formele ferestrelor. A ajuns la o ușă care dădea spre 


un dormitor. S-a uitat înăuntru. Patul era gol. Nu se dormise în 
el. În stânga se afla ușa de la baie, după care ușa de la 
bucătărie. În apartament era cald, dar nu aveai impresia că era 
locuit. De acum nu se mai aștepta să găsească pe cineva în 
sufrageria din capătul holului. Totuși s-a apropiat de ea cu 
precauţie. 

Când a pășit în cameră, ceva s-a mișcat sub picioarele lui și 
un țipăt s-a ridicat în aer. 

— Dumnezeule! a strigat el și a sărit în spate, apoi a văzut 
silueta fugară a ceva mititel și negru mergând pe covor. 

A bâjbâit după întrerupător, iar când lumina rece și galbenă a 
inundat camera, s-a întors repede cu pușca ridicată într-un 
unghi drept. 

Dr. Samantha Looker zăcea cu faţa în jos, într-o baltă de 
sânge, acolo unde o lăsase Pinkie. Computerul ei era încă 
deschis, iar screensaverul ei repeta la nesfârșit călătoria printre 
planetele sistemului solar. O pisicuţă neagră, cu lăbuţe albe, se 
uita urât la MacNeil din celălalt capăt al camerei. O călcase pe 
coadă sau pe labă, iar acum îl privea circumspectă. 

S-a întors repede când dr. Castelli a intrat în cameră. 

— O, Doamne, Dumnezeule! a spus ea când a văzut cadavrul 
pe podea, apoi a îngenuncheat imediat lângă Sam să-i verifice 
pulsul. 

A ridicat privirea și a clătinat din cap. 

— Rece sloi! 

l-a pipăit mușchii braţelor. 

— S-a instalat de mult rigor mortis. Deci e moartă de cel puţin 
12 ore. 

S-a uitat din nou la cadavru. MacNeil se gândea că, probabil, 
între cele două doctoriţe nu era o diferenţă prea mare de vârstă. 
Chiar și semănau în privinţa constituţiei și amândouă aveau 
părut sur tuns scurt. Poate că toate aceste lucruri au făcut-o pe 
dr. Castelli să se gândească la propria soartă. Părea tulburată. 
Pentru prima oară, n-a mai făcut glume. 

— Presupun că ea e Sam, a spus ea. 

— Cred că da. 

— Deci cu cine a vorbit Amy toată ziua? 

Dar MacNeil s-a mulţumit să clatine din cap. Putea fi oricine. 
Un text pe un ecran. Cine ar putea să știe? A pășit peste 
cadavru și a mișcat mouse-ul ca să iasă din Screensaver. Şi 


acolo, pe ecran, era aceeași căsuţă de dialog pe care o văzuseră 
pe computerul lui Amy. Dr. Castelli s-a ridicat în picioare și s-a 
uitat la ecran. 

— Trebuie să fi fost ceva gen discuţie în trei, a spus ea. O 
teleconferință. Numai că Amy n-a știut niciodată că ea e a treia. 

A luat mouse-ul de la MacNeil și a încercat să vadă care erau 
participanții. 

— Nu îi arată decât pe Sam și pe Amy. Deci cealaltă persoană 
trebuie să se fi logat ca Sam de pe un alt computer. Amy nu și-a 
dat seama că nu vorbește cu mentorul ei. 

Cursorul clipea constant la finalul ultimului mesaj trimis de 
Amy. Sam, mai ești acolo? Hei! Sam? Spune ceva! 

Era un drum mort. La propriu. 

— Deci n-o să aflăm niciodată cu cine a vorbit, a spus cătrănit 
MacNeil. 

— Poate că încă mai e acolo. 

S-a uitat la ea. 

— Cum adică? 

— Păi, fereastra conversației e încă deschisă. Poate 
fantomaticul nostru „Sam” e încă on-line. 

— Cum am putea să ne dăm seama? 

— Întreabă-l! 

Dr. Castelli s-a uitat la MacNeil, ridicând din sprâncene, iar el 
a înţeles ce voia să spună. A tras scaunul și s-a așezat la 
tastatură, după care și-a dat seama că degetele lui ca bananele 
nu ar fi putut tasta niciodată ceva precis. 

— Hai, mai bine fă-o tu! a spus el, apoi s-a ridicat să-i cedeze 
locul. 

— Ce să-i spun? 

MacNeil s-a gândit. Cu cine vorbise Amy, de fapt? Logic ar fi 
fost Smith. lar acum știau că Smith era, de fapt, Roger Blume. 

— Salut, doctore Blume! a spus el. 

Dr. Castelli s-a uitat la el, apoi a dat din cap, înțelegând de ce. 
Degetele ei s-au mișcat repede pe taste. 

— Salut, doctore Blume! 

Cursorul a clipit tăcut mult timp. 

— Nu-i acolo, a spus MacNeil. 

După câteva clipe, piuitul cunoscut i-a anunţat primirea unui 
mesaj. 

— Domnul MacNeil, presupun. 


MacNeil și-a scos cu grijă mănușile și a dat-o pe doctoriţă la o 
parte. Avea nevoie de contact direct, oricât de dureros ar fi fost. 
A tastat cu mare atenţie. 

— Da! 

— De ce ţi-a trebuit așa de mult timp? 

— Nu ești un om ușor de găsit. 

— Și acum, că m-ai găsit? 

— Unde e Amy? 

— A, direct la subiect. 

— S-a terminat, Blume. 

— Nu înainte de a cânta doamna cea grasă. 

— Avem sânge din casa de pe Routh Road. Avem o fotografie 
cu tine dintr-o imagine reflectată în ochelarii lui Choy, de când 
ați făcut pozele pentru pașaport. Stim că Stein-Fracks deține 
casa. Și ai fost identificat de unul dintre vecini. 

— lar eu am toate celelalte, domnule MacNeil. Oasele, capul, 
măduva, toate mostrele și toate testele. Fără de care nu ai 
nimic. 

MacNeil a rămas cu ochii pe ecran. Dacă era adevărat, atunci 
Blume avea dreptate. Nu aveau nimic. Fără cadavru, nu exista 
crimă. Nu aveau cum să demonstreze nimic. lar singurele probe 
pe care le aveau erau obţinute ilegal. 

— Nemernic arogant ce ești! a bolborosit dr. Castelli spre 
monitor. 

— Ce s-a întâmplat, MacNeil? Ţi-a mâncat pisica limba? 

MacNeil s-a uitat spre pisoiul care îi urmărea și acum din 
partea cealaltă a camerei. Dacă ar fi fost faţă în faţă, poate ar fi 
găsit niște replici pe care să i le arunce lui Blume. Dar tastatura 
îl înfrângea. 

— A, și încă ceva: îl am pe Tom. Și pe Amy. Așa că poate 
facem un schimb. 

— Ce să schimbăm? 

— Orice dovadă reziduală pe care o ai, în schimbul iubitei 
tale. 

— Să nu crezi niciun cuvânt! l-a avertizat dr. Castelli. E un 
mincinos nenorocit! 

MacNeil s-a gândit o clipă înainte de a tasta. 

— Unde și când? 


— London Eye, dar ai face bine să te grăbești, domnule 
MacNeil. E trecut de cinci și ar fi indicat să terminăm treaba asta 
înainte să se ridice restricţiile și să devii cetățean civil. 


CAPITOLUL 25 

London Eye, un carusel pentru oamenii mari, pe malul sudic al 
Tamisei. Precum roata unei biciclete uriașe, caruselul se ridica la 
135 de metri înălţime, având 17 tone de oţel și de cabluri, și 
fusese construit într-o epocă optimistă, cu ocazia celebrării 
mileniului. Peste 30 de capsule de sticlă se învârteau pe latura 
exterioară a cercului, atunci când se punea în mișcare. 
Priveliștea panoramică a Londrei din punctul cel mai înalt era 
deosebită. Înainte de instalarea stării de urgenţă, 15.000 de 
turiști veneau anual să se bucure de experiență. Dar, de la 
sosirea gripei, roata rămăsese tăcută și nemișcată, amintindu-le 
permanent oamenilor din Londra că lucrurile se schimbaseră. 
Poate irevocabil. 

Pinkie stătea în chioșcul de lemn al cabinei de control, printre 
cioburi de sticlă, și supraveghea panoul de comandă cu 
butoanele lui luminoase, verzi și roșii. Era chiar simplu. Nicio 
mare filozofie. Era genul de lucru la care visezi din copilărie: să 
ai sub degete o astfel de putere. Apeși butonul ăsta ca să 
pornească, apeși butonul ăsta ca să se oprească. Asta deschide 
ușa, ăsta o închide, fiecare capsulă e controlată individual. 

S-a uitat peste puntea destinată pasagerilor și i-a văzut pe 
Tom și pe Amy încuiaţi bine în capsula lor de sticlă. Il obligase 
pe Tom s-o ia în braţe și s-o așeze pe banca ovală de lemn din 
mijloc. Acum era o închisoare fără gratii. Doar sticlă. Ar putea 
exista o închisoare mai rea decât una din interiorul căreia să 
vezi tot ce se întâmplă afară? Una din care libertatea e mereu 
vizibilă, amintindu-ţi permanent de lipsa ei? 

Pinkie știa că el n-ar fi putut supravieţui în închisoare. Sigur, 
niciodată nu fusese condamnat. Ucisese un om ca s-o apere pe 
mama lui, iar autorităţile ajunseseră la concluzia că era prea 
tânăr ca să fie considerat responsabil pentru acţiunile lui. Dar, 
mai târziu, când începuse să facă asta de plăcere și pentru bani, 
știa că, dacă ar fi fost prins, avea să fie nevoit să își ia viaţa. Nu 
ar fi putut să stea închis într-un spaţiu izolat ca acela zile, 
săptămâni, ani, cu ușa încuiată, așa cum stătuse întotdeauna în 
dulapul de sub scară. Ar fi murit sufocat. 

Nu se simţea prea grozav. Fluidul se aduna în jurul lui pe 
podea. Îi era greață și se simţea slăbit. Mușchii începeau să-i 
înţepenească. Ştia că monitorul computerului îi lumina faţa și 


că, dacă ar întoarce capul spre dreapta, și-ar vedea reflecţia în 
geamul care dădea spre zona în care, de obicei, se forma coada. 
Dar nu voia să vadă cum arată. Voia să-și amintească de el așa 
cum fusese ultima oară când se uitase în oglindă. Ştia că nu era 
frumos - niciodată nu-și făcuse iluzii -, dar avea trăsături bine 
definite, puternice. Nu ar fi suportat să se vadă așa cum era 
acum. A 

Bolboroseala din piept era tot mai rea. li era tot mai greu să 
respire. Unde era domnul Smith? Ar fi trebuit să ajungă aici de 
mult, așa cum stabiliseră în schimbul de mesaje pe care îl 
avuseseră de pe telefonul soldatului mort. Pinkie s-a uitat pe 
fereastră. Toate turnurile și acoperișurile ţuguiate ale 
Parlamentului, intens luminate, străpungeau cerul negru pe 
malul celălalt al fluviului, reflectându-se în curgerea lentă și 
constantă a apei întunecate. Un zgomot l-a făcut să se întoarcă 
și iată-l, în sfârșit, pe domnul Smith, stând în ușă și uitându-se la 
el cu gura căscată și cu ochii holbaţi de groază. lar Pinkie și-a 
adus iar aminte cum arăta în ochii altora. 

— Cine... cine naiba ești? a întrebat domnul Smith, pe un ton 
nesigur. 

Pinkie a încercat din răsputeri să-și facă rămășițele gurii să-i 
rostească numele. 

— Ssspfff... finkie, a spus el. 

Domnul Smith s-a uitat la el șocat. 

— Pinkie? 

El a dat din cap. 

— Dumnezeule mare! a șoptit înspăimântat domnul Smith. Ce 
s-a întâmplat? 

— Aaaccident de mașșină. 

— Dumnezeule! 

Pinkie vedea clar în ochii domnului Smith: va muri curând. Dar 
era aici, nu? Urma să-și termine treaba. Nu începuse niciodată 
ceva ce n-ar fi putut termina. A întins mâna să-i dea sacul mare 
și negru de gunoi angajatorului său, aflat în partea cealaltă a 
cabinei de control, iar domnul Smith s-a uitat înăuntru. Pinkie l-a 
văzut tresărind, simțind duhoarea. Oasele erau încă proaspete. 

— Asta-i tot? l-a întrebat domnul Smith. 

Pinkie a dat din cap. 

— Bun. Poţi să mergi? 

Pinkie a dat iar din cap. 


— Vreau să te duci cu fata până sus! MacNeil vine încoace. 
Cât stă ea acolo, unde nu poate s-o ajungă, eu negociez ceva cu 
el. Poţi s-o faci? 


Amy stătea tăcută pe banca de lemn, privind în gol spre 
Tamisa. Greu de crezut că bărbatul acela ars încă era viu. Ştia 
că nu va mai supravieţui mult timp. Pierdea atâta fluid, încât era 
uimitor că mai putea sta în picioare. Se întreba ce anume îl 
determina să facă ce făcea. In mod sigur știa că va muri. 

O tăcere încordată se instalase între ea și Tom. O sunase s-o 
cheme, știind foarte bine că o atrăgea într-o capcană. Ai 
încredere în mine, îi spusese el. Și ea avusese. Doar ca să fie 
răsplătită cu amăgire și trădare. 

— Nu am avut încotro, îi spusese el. Trebuia să aleg între tine 
și Harry. 

— Și ai ales să mă sacrifici pe mine. 

Atunci el întorsese capul, vinovăția fiindu-i vizibilă chiar și din 
poziția în care se afla. Și nu mai fusese nimic de spus. 

S-a auzit fâsâitul pistoanelor pneumatice, iar ușa capsulei s-a 
deschis când porţile de pe puntea de îmbarcare au fost 
decuplate și s-au desfăcut. Tom s-a ridicat în picioare. 

— Acum sunt doi. 

Amy vedea siluetele a doi bărbaţi care se apropiau de 
capsulă. Cel ars abia putea merge, dar tot avea în mână pușca 
SA80. A intrat în capsulă, urmat de un bărbat care i se părea 
vag cunoscut. Nu era înalt. Avea părul alb, tuns scurt, și niște 
sprâncene neobișnuit de negre. Ochelari cu rame ovale, argintii. 
Faţa lui părea lipsită de sânge și era încordat. 

— Ce se întâmplă? a întrebat Tom, iar Amy auzea spaima 
care-i gâtuia vorbele. 

Bărbatul cu ochelari l-a ignorat. S-a uitat la Amy, apoi s-a 
întors spre cel ars. 

— Unde e celălalt? 

— Da, a spus Tom. Unde e Harry? Mi-ai promis că va fi în 
siguranţă. 

Dacă Pinkie ar fi putut să zâmbească, ar fi făcut-o. 

— Mort, a spus el, și n-a avut nevoie de buze ca să formeze 
cuvântul - a ieșit din gura lui limpede ca lumina zilei. 


A urmat doar un moment de tăcere înainte ca de pe buzele lui 
Tom să se desprindă un urlet înfiorător, animalic. S-a repezit în 
cealaltă parte a capsulei spre Pinkie. O rafală scurtă și 
asurzitoare a puștii automate a scuipat șase gloanţe care s-au 
înfipt adânc în pieptul medicului legist, aproape ridicându-l pe 
sus. Sângele a stropit toţi pereţii de sticlă, iar Tom s-a prăbușit 
pe podea cu un ultim zvâcnet. Amy a scos un țipăt. Nu-i venea 
să creadă ce vedea. Era adevărat că o trădase, dar tot îl iubea. 
Nu poţi să ștergi cu buretele 12 ani cu un singur telefon. Nu mai 
era cale de întoarcere. Nu mai era timp de păreri de rău. Nu se 
mai puteau repara lucrurile. Bărbatul ars îl ucisese într-o clipă. 
Era dus pentru totdeauna. Viaţa poate fi grea. Dar moartea e 
înspăimântător de ușoară. 

Bărbatul cu ochelari s-a apucat cu mâinile de cap, apăsându- 
și tâmplele cu degetele. 

— Pentru Dumnezeu, Pinkie! Aproape că mi-au explodat 
timpanele! 

Apoi s-a uitat nerăbdător spre Tamisa, întrebându-se, 
probabil, dacă focurile de armă se auziseră la vreunul dintre 
punctele de control de pe malul nordic. Dar mare parte din 
zgomot fusese înăbușit de capsulă. 

— Ce vrei de la mine? a ţipat Amy la el. 

Bărbatul s-a întors spre ea. 

— Vreau să taci, a spus el cu asprime. Pinkie o să te ducă sus. 
Am nevoie de tine ca monedă de schimb în discuţiile pe care o 
să le am cu domnul MacNeil. Și vreau să te afli într-un loc în 
care să nu poată ajunge la tine. Orice problemă, și Pinkie te va 
arunca jos. 

Amy a închis ochii. Coşmarul devenise și mai urât. Dacă era 
posibil. Avea să fie închisă în această capsulă, la 130 de metri 
deasupra Londrei cu un psihopat ars oribil, care avea misiunea 
s-o împingă afară dacă negocierile de la sol mergeau prost. Și 
nu putea face nimic. Singura slabă rază de speranţă era că 
MacNeil urma să vină aici. 

— Şi ce vrei să obţii în schimbul meu? a întrebat. 

— Orice dovadă care m-ar putea implica în uciderea micuţei 
Choy. 

Era prima oară când Amy îi auzea numele. Se obișnuise să se 
gândească la ea ca Lyn și era un șoc pentru ea să-i audă numele 
real. 


— Choy! a îngăimat ea. Tu ai ucis-o? 

Omul n-a răspuns, iar Amy a continuat: 

— MacNeil n-o să accepte niciodată. 

— Atunci o să-l ucid și pe el. 

— N-ai curaj să ucizi un ofiţer de poliţie. 

— Dacă pot să ucid un copil de zece ani și să-i răzuiesc carnea 
de pe oase, pot să ucid și un poliţist. 

Amy a clătinat din cap, încercând să-și stăpânească tremurul 
vocii și să pară calmă și sfidătoare, deși frica îi răscolise complet 
măruntaiele. 

— Există însă o mare diferenţă. 

— Care-i aia? 

— Fetele de zece ani nu pot riposta. 

Spera că reușise să-i transmită disprețul pe care îl simţea 
pentru el. 

El s-a întors, a pășit peste trupul lui Tom și a ieșit pe puntea 
de îmbarcare. Apoi s-a oprit și s-a întors spre Pinkie. 

— Butonul verde din dreapta? 

Pinkie a dat din cap, iar bărbatul a pornit spre cabina de 
comandă. După o clipă s-a simţit o trepidaţie ușoară și au 
început să se miște încet. Amy s-a prins cu mâinile de bancă și 
s-a uitat prin plafonul capsulei. Vedea spiţele gigantice care 
începuseră să se rotească și a avut o senzaţie stranie de 
imponderabilitate când nacela a pornit, înălțându-se și începând 
ascensiunea lungă și graduală spre capătul de sus al roții. 


CAPITOLUL 26 

Erau voci care strigau în noapte. Auzeau zgomotul făcut de 
pași care aleargă. Raze de lanternă se intersectau în întuneric. 
Nu mai aveau unde să se ducă. 

Mai multe autovehicule erau parcate pe Saunders Ness Road, 
lângă parc, cu motoarele pornite și cu farurile aprinse care 
făceau din noapte zi. Cum, necum, bărbatul care păzea ieșirea 
din tunel se eliberase sau venise cineva să-l schimbe și îl găsise 
legat. Se dăduse alarma. Cineva pătrunsese pe insulă. Cineva 
care putea fi purtător de gripă. MacNeil știa că aveau să fie 
împușcați imediat. Panica e cel mai mare dușman al raţiunii. 

A apucat-o de mână pe dr. Castelli și au pornit în fugă înapoi, 
pe Ferry Road. Pantofii ei comozi bocăneau în noapte. Voci 
ridicate și agitate în urma lor. Un motor ambalat, scrâșnet de 
cauciucuri. 

— Scapă de pantofii ăia! i-a spus MacNeil, iar ea, jumătate 
sărind, jumătate alergând, și-a scos pantofii și i-a aruncat peste 
drum. 

El a tras-o de pe stradă pe o alee dintre niște bungalow-uri din 
cărămidă, cu acoperișuri joase și înclinate. A văzut un indicator. 
Livingstone Place. Se aprindeau lumini în toate casele. Cineva 
tipa: „Intruși! Intruși!” 

MacNeil începea să intre în panică. Au alergat pe lângă 
grădinițele îngrijite din spatele gardului viu frumos aranjat, iar 
pe peluzele tunse cădea tot mai multă lumină. 

Cineva a strigat: 

— Uite-i acolo! 

S-a auzit un foc de armă. MacNeil a auzit glonţul ricoșând 
dintr-o cărămidă, undeva, foarte aproape. 

Altcineva a strigat: 

— Nu trageţi, pentru Dumnezeu! O să ne împușcăm unii pe 
alţii. 

Acum și mai multe picioare alergau pe stradă în spatele lor. 

Au ajuns în capătul străzii și au intrat pe o alee care mergea 
de-a lungul râului. Avea cam 300 de metri și era blocată la 
ambele capete. Fuseseră prinși în capcană. 

— lartă-mi, te rog, vulgaritatea, a spus dr. Castelli, dar să-mi 
bag picioarele! 


MacNeil s-a uitat peste zid spre râu. Apele umflate ale 
fluviului se loveau de vreo doi metri de pământ moale și piatră, 
spărgându-se strălucitoare la mal. 

Dr. Castelli s-a uitat la el. 

— Nu! a spus ea. 

— N-avem încotro! i-a spus MacNeil. Dacă ne prind, ne 
împușcă! 

A sărit ea prima și s-a înfipt în nămol până la gleznă. El a 
aterizat lângă ea și a căzut în genunchi. Mâlul îi absorbea parcă 
picioarele când s-a chinuit să se ridice, apoi a luat-o de mână și 
a tras-o lângă zid. 

Se auzeau voci și se vedeau lanterne peste tot în partea de 
sus a zidului. Razele reci de lumină albă au măturat mâlul la 
doar câţiva centimetri în faţa lor, apoi au dispărut. 

— Nu sunt aici! a strigat cineva, iar zgomotul pașilor a început 
imediat să se estompeze, îndreptându-se acum înapoi pe aleea 
care ducea spre stradă. 

— Căutaţi în grădini! 

— Acum! 

MacNeil i-a vorbit în șoaptă și, încă ţinând-o de mână, a tras-o 
după el pe lângă zid. Era un drum greu prin mâlul care nu voia 
deloc să dea drumul picioarelor să iasă din el. Pe urmă au ajuns 
într-o zonă pietroasă și a fost mai ușor. Zidul cotea spre 
dreapta, iar deasupra lui erau apartamente. Acum se vedeau 
zeci de lumini care se reflectau în apă de la ferestre. Aveai 
impresia că toată lumea din colţul acest sudic al insulei era 
trează. Şi îi căuta. S-au căţărat pe pietre și bolovani, și gunoaie 
aduse de apă, obiectele refuzate de o societate neglijentă cu 
lumea în care trăia, până când au văzut înălțându-se înaintea lor 
umbra întunecată a vechiului debarcader Felstead. 

Au ajuns la adăpostul umbrei adânci pe care clădirea o arunca 
pe malul fluviului și au găsit treptele care duceau până sus. Pe 
debarcader se simțeau din nou expuși. Auzeau voci undeva, în 
spatele blocurilor. Toate ferestrele erau luminate. In capătul 
celălalt al debarcaderului erau alte scări care coborau până la 
un mic chei. O șalupă veche, de două persoane, era legată 
acolo, ridicându-se și coborând lin pe apă. MacNeil știa că era 
singura lor șansă de a părăsi insula. 

Dr. Castelli a alergat după el pe scară, iar MacNeil a sărit în 
șalupă, făcând-o să se clatine periculos. A smuls capacul 


bordului și s-a uitat la măţăraia aiuritoare de cabluri colorate de 
sub el. Ar fi trebuit să știe să facă asta. Dar el fusese 
întotdeauna de partea legii. Trebuia să fie însă o logică aici, așa 
că a încercat să urmărească traseul cablurilor care duceau spre 
cuplaj. 

Dr. Castelli l-a dat la o parte. 

— Stai! a spus ea. Lasă-mă pe mine! Vin dintr-un loc în care 
lumea se distrează furând mașini sâmbătă seara. 

A refăcut rapid circuitul și a rupt plasticul de pe un fir verde și 
unul roșu, descoperindu-le miezul subţire, argintiu. Le-a pus în 
contact, iar motorul a tușit și s-a oprit. 

— Rahat! a bombănit ea. 

Nu era nevoie de prea multe încercări eșuate pentru a atrage 
toată insula spre chei. 

MacNeil s-a întins peste ea și a tras maneta. 

— Mai încearcă o dată! 

De data asta motorul s-a aprins și a pornit. Ea a răsucit cele 
două fire cu mișcări sigure, stabilind contactul permanent, apoi 
l-a lăsat pe el la volan. Motorul era leneș, iar MacNeil l-a 
ambalat. Fumul și mirosul de motorină au umplut aerul. 

— Dezleag-o! a strigat el, iar doctorița s-a aplecat și a ridicat 
inelul cablului de susţinere peste stâlpul de lemn care ţinea 
șalupa legată. 

MacNeil a băgat în viteză, a luat volanul și a accelerat. Partea 
din față a ambarcaţiunii s-a ridicat dramatic când apa din urma 
lor s-a învolburat într-o spumă albă, iar ei au ieșit din umbra 
cheiului spre partea navigabilă a fluviului. 

În spatele lor au auzit voci furioase și câteva focuri de armă. 
MacNeil s-a ferit instinctiv și a văzut spuma care se ridica din 
Tamisa de la gloanţele care se trăgeau spre ei. Se întreba de ce 
se mai agitau. Dacă el și doctoriţa ar fi adus gripa acolo, atunci 
oricum era prea târziu. 

A îndreptat șalupa spre celălalt mal, ieșind astfel din raza 
puștilor de pe insulă, apoi s-a întors și i-a strigat doctoriţei: 

— Ajungem mai repede cu barca până acolo. E un debarcader 
la London Eye. 

Ea a încuviințat cu o mișcare din cap, iar când au ajuns la 
malul sudic, el a virat spre nord, ca să traverseze bucla pe care 
o făcea fluviul, păstrând distanţa faţă de insulă, trezită acum în 
spaimă. 


CAPITOLUL 27 

Luminile orașului se întindeau acum sub ei, o învălmășeală 
aiuritoare de cartiere înghesuite unul în altul de-a lungul 
cursului șerpuit pe care îl are Tamisa spre est. Clădirea 
Parlamentului, controversata Porticullis House, aisbergul de 
beton care era Ministerul Apărării, cu două treimi din clădire 
ascunse sub pământ. Departe, în dreapta, luminile spitalului St. 
Thomas, iar în spatele lui, șantierul din Archbishop's Park, unde 
fuseseră descoperite cu doar 24 de ore în urmă oasele lui Choy, 
care declanșaseră imprevizibila desfășurare de evenimente ce îi 
adusese până aici. Se începuse din nou lucrul, după o scurtă 
pauză de noapte, iar muncitorii se mișcau de colo, colo ca niște 
furnicuţe portocalii la lumina reflectoarelor. Prea departe ca să o 
poată ajuta. Chiar dacă s-ar fi uitat spre roată, aceasta nu era 
luminată și, oricum, se mișca mult prea încet ca să le atragă 
atenţia. 

Amy s-a uitat cum capsula care fusese deasupra lor în timpul 
ascensiunii a ajuns în punctul maxim și a început să coboare. 
Acum capsula lor stătea mândră la înălțimea maximă a roții 
uriașe, iar vântul rece din zori vâjâia pe ușile deschise. Șuiera 
printre spiţe și se văicărea printre cabluri ca și cum ar fi fost viu 
și ar fi dat glas propriei ei spaime. 

Cu o ușoară smucitură, roata s-a oprit, iar capsula s-a legănat 
ușor în jurul axei. Era în cel mai înalt punct. Amy nu putea să se 
uite în jos. O lua ameţeala, iar stomacul i se întorcea pe dos. S-a 
uitat spre cealaltă latură a capsulei, spre Pinkie. Acesta stătea 
pe jos, cu spatele rezemat de sticla capsulei și părea 
semicomatos. Dacă ar fi fost un moment în care o persoană în 
deplinătatea puterilor să-l poată dobori, atunci acesta era. Dar 
Amy nu putea face nimic. lar când capsula s-a oprit, Pinkie a 
părut să învie. S-a ridicat greoi în picioare, lăsând în urmă o 
baltă de ser și s-a târât până la ușă. S-a aplecat și s-a uitat în 
jos, iar Amy a auzit cum hârâiau căile lui respiratorii distruse, 
atunci când a inspirat aerul rece. S-a întors, și-a rezemat pușca 
de perete, după care, cu mare greutate, a început să tragă 
trupul lui Tom spre ușă. 

Lui Amy i-au trebuit câteva clipe să înțeleagă ce voia să facă. 

— Nu face asta! a strigat ea. Te rog! E mort. Nu merită așa 
ceva. 


Pinkie a ridicat capul și i-a susţinut o clipă privirea. Ochii lui 
păreau ciudat de trişti, plini de melancolie. S-a întors însă la 
treaba lui, târând trupul până la marginea capsulei. S-a 
îndreptat, chinuindu-se să respire, și a împins trupul cu piciorul. 
Tom a căzut fără zgomot în noapte, lovindu-se de elementele 
structurii metalice înainte de a dispărea rotindu-se în întuneric. 
Pinkie și-a luat pușca și s-a rezemat cu spatele de peretele de 
sticlă de lângă ușa din stânga. Amy s-a uitat la el cu inima plină 
de ură și de repulsie. 

— Sper să putrezești în iad! 

Pinkie a încercat să vorbească. Dar nu ieșea nimic, în afară de 
o bolboroseală. Işi pierdea puterile. 

lI 

Se apropiau de Tower Bridge, de St. Katharine's Dock și de 
odioasa monstruozitate de beton care era hotelul Thistle Tower, 
din dreapta lor. În stânga erau magaziile transformate în 
locuințe de la Butler's Wharf. Nu departe în spatele lor era 
apartamentul lui Amy, întunecat și pustiu. Vântul era puternic, 
bătând dinspre estuar, din amonte, iar curgerea apei îi ajuta să 
înainteze. În spatele lor, fluviul strălucea verde, ca un curent 
luminos care s-ar reflecta în apă. 

MacNeil își concentra atenţia asupra apelor din faţă. Vechea 
intrare spre Poarta Trădătorilor din Turnul Londrei era acum 
zidită. Și nu vedea niciun semn de viață la bordul navei HMS 
Belfast, când au trecut pe lângă ea. O mie de ani de istorie se 
înghesuiau pe țărmurile fluviului, în jurul lor. Golden Hill, Globe 
Theatre, St. Paul's Cathedral și poduri peste poduri traversând 
apele unui fluviu care fusese martor la toate evenimentele 
importante, de la decapitarea regilor, până la marele incendiu 
din Londra și blitzkriegul german. Toate strădaniile oamenilor, 
toată inspiraţia și cruzimea lor, toată genialitatea și răutatea lor 
duceau spre acest sfârșit trist. Oameni care se ascundeau în 
case, înfricoșaţi de ieșirea pe stradă, condamnaţi la o viaţă plină 
de spaimă și de ură de un singur organism letal. 

S-a întors spre dr. Castelli. Poate că acum era momentul să 
înfrunte adevărul. 

— Deci tu ce crezi că s-a întâmplat? a întrebat-o el. Cu Choy și 
Blume. 

Ea a clătinat din cap. 


_ — Cine știe? Cei de la Stein-Francks alergau după un vaccin. 
Incercau să o ia înaintea altora. Dar mai erau destui care făceau 
asta. Până la urmă, cine ar fi reușit să producă un vaccin ar fi 
câștigat miliarde. Ştii că numai UE pune deoparte, în fiecare an, 
peste un miliard de euro pentru a cumpăra vaccinuri și 
antivirale în eventualitatea unei pandemii. 

S-a uitat spre apă. 

— Dar nu puteau să producă un vaccin înaintea celorlalţi 
decât creând în mod artificial o versiune a virusului, care s-ar 
transmite eficient de la om la om. Nu se știe cum, duhul a 
scăpat din lampă. Choy s-a infectat. Dumnezeu știe cum! S-a 
dus cu școala la Spring Water în vacanţa din octombrie și, fără 
să știe, a transmis virusul sutelor de oameni de acolo. 

Dr. Castelli a inspirat adânc. 

— Copiii sunt cele mai eficiente incubatoare pe care le-ai 
putea avea vreodată. Majoritatea adulţilor sunt infecțioși din 
ajunul apariției simptomelor până la patru, cinci zile după aceea. 
Copiii împrăștie virusul cu șase zile înainte de apariţia 
simptomelor până la douăzeci și una de zile după. Sunt bombe 
cu ceas mișcătoare. Nu au idee că sunt bolnavi, dar dau boala 
tuturor celor pe care îi întâlnesc - când vorbesc, când tușesc, 
când strănută. Tu atingi lucrurile pe care le-au atins ei și, gata, 
te-ai infectat. Perioada de incubare este, în general, între una și 
trei zile, iar o persoană infectează, în medie, 1,4 persoane. 
Copiii infectează mai multe, iar în comunităţile închise, virusul 
se împrăștie ca un incendiu de vegetaţie. 

— Deci o tabără în care sunt vreo două mii de copii este cel 
mai rău loc în care poţi trimite un copil infectat, a spus MacNeil. 

— Dacă ai fi un bioterorist, cu greu ai putea găsi un scenariu 
mai bun. 

— Dar cei de la Stein-Francks nu sunt teroriști. 

— Nu, ei vor doar să facă bani. Numai că, de data asta, au 
ucis mai mulţi oameni decât se așteptau. Vor muri milioane de 
persoane pentru că undeva, de-a lungul drumului, au greșit 
ceva. Choy ar fi fost dovada vie. O distrugi pe ea, distrugi 
dovada. 

MacNeil s-a silit să se concentreze la ceea ce îi spunea dr. 
Castelli, să îi urmărească raţionamentul. 

— Nu pricep. E clar că și ea are același virus ca toţi ceilalţi, 
așa că asta nu demonstrează nimic. 


— Nu, te înșeli. Virusul ei e diferit, domnule MacNeil. Tu singur 
mi-ai spus că laboratorul a descoperit că versiunea de H5N1 pe 
care o avea Choy era o tulpină modificată genetic. 

— Da. 

— Deci e diferit faţă de cel care îi infectează pe ceilalţi. 

— Cum e posibil? 

— Pentru că a suferit o mutație. 

Dr. Castelli a ridicat din umeri, de parcă era cel mai natural 
lucru din lume. Ceea ce și era. 

— Virusul gripal face asta tot timpul - se schimbă antigenic, 
se regrupează, se recombină. De-asta vaccinul produs de Stein- 
Francks n-a avut efect. Sigur, ei știau că virusul va suferi 
mutații, dar nu știau că mutaţia va fi atât de dramatică. lar noi 
nu am știut dacă virusul care îi ucide pe toţi a evoluat dintr-o 
tulpină creată artificial. 

Şi-a fluturat degetul spre el. 

— Dar, care-i chestia: noi știm că Choy a fost focarul 
pandemiei, iar dacă am putea compara virusul ei cu cel care s-a 
folosit la producerea vaccinului Stein-Francks, am afla imediat 
de unde provine. La fel de sigur ca o amprentă. Înţelegi? De- 
asta a fost necesar să scape de ea. _ 

Acum treceau prin zona King's Reach. In faţa lor era Podul 
Waterloo, iar în stânga South Bank Centre. Deja vedeau London 
Eye deasupra clădirilor de pe malul sudic al fluviului, care, 
întunecat, tăcut și nemișcat, reflecta luminile orașului pe cerul 
întunecat. MacNeil nu avea cum să știe că Amy era prizonieră în 
capsula din vârf, ţinută acolo de bărbatul pe care chiar el îl 
scosese cu două ore în urmă dintr-o mașină în flăcări de pe 
Lambeth Bridge. Ce știa el era că, după ce treceau de Royal 
Festival Hall și pe sub Podul Hungerford, aveau să fie văzuţi de 
oricine ar fi stat să se uite la râu din roata panoramică. Dar 
Blume nu se aștepta ca ei să vină pe apă. Probabil că acesta se 
afla de cealaltă parte a roții, supraveghind strada. Dacă opreau 
motorul și se apropiau fără zgomot de debarcader, atunci ar fi 
putut să-l ia prin surprindere, pe el și pe complicii lui. 

Când șalupa a trecut pe sub noile pasaje pietonale ridicate de 
o parte și de alta a podului feroviar pe care treceau trenurile 
spre Charing Cross, MacNeil a desfăcut firele unite de dr. 
Castelli și motorul s-a oprit. A ieșit fără zgomot pe micul luciu de 


apă care ducea spre debarcaderul aflat chiar peste drum de 
Ministerul Apărării. 

Două pasarele metalice mergeau de la baza roții panoramice 
către platforma de îmbarcare. Acolo era ancorat un mare vas de 
agrement care se legăna ușor pe apă. MacNeil s-a uitat în sus la 
construcţia impunătoare. Doar când te apropiai atât de mult de 
ea îţi dădeai seama cu adevărat de dimensiunile ei colosale. 
Vedea lumină în cabina de comandă din capătul zonei de 
îmbarcare, dar niciun semn de viaţă. 

A manevrat încet șalupa spre debarcader și a sărit pe el să îi 
lege funia de balustrada albă. Ambarcaţiunea s-a lovit de 
marginea pontonului. MacNeil a îngenuncheat lângă barcă. Dr. 
Castelli a crezut că o să-i întindă mâna, ca s-o ajute să urce, dar 
el i-a șoptit: 

— Vreau să stai aici! 

Ea a dat să protesteze, dar el a întrerupt-o. 

— Oamenii ăștia sunt niște asasini, a spus el. Chiar nu e de 
glumă! 

Ea a părut să se resemneze și s-a aplecat în barcă să ridice 
pușca pe care o luaseră de la paznicul de pe insulă. 

— Atunci o să ai nevoie de asta. 

Dar el a clătinat din cap. 

— Ţine-o tu! Dacă se apropie cineva de tine, tragi! 

— Şi dacă te apropii tu? 

El i-a aruncat o privire urâtă. 

— Faci o excepţie! 

— OK! 

A sărit peste balustradă și a pornit repede pe puntea 
acoperită spre promenada din capătul sudic al debarcaderului. 
Acolo s-a oprit și s-a uitat atent spre baza roții. Cele patru 
motoare uriașe, roșii, ale căror roți de cauciuc lucrau de zor să 
învârtă roata cea mare, erau nemișcate. In afară de lumina care 
se vedea în cabina de comandă, tot nu se zărea vreun semn de 
viață. MacNeil a ieșit din umbra rampei și s-a simţit vulnerabil 
sub acoperișul transparent din plexiglas al promenadei, cât a 
parcurs în fugă cei treizeci și ceva de metri care îl despărţeau 
de puntea de îmbarcare. Când a ajuns sub ea, s-a uitat în sus la 
scara care urca în spirală spre întunericul de deasupra, scara de 
acces folosită de cei care asigurau întreţinerea motoarelor. In 
faţă, o poartă din gratii de fier îi bloca înaintarea. Gratiile au 


zăngănit când s-a urcat pe ele ca să treacă în partea cealaltă. 
Rampele care urcau în zigzag spre platforma de îmbarcare - 
unde odinioară stăteau la rând mii de oameni care voiau să 
trăiască experiența plimbării la înălțime păreau stranii și 
fantomatice prin goliciunea lor. Auzea vântul care șuiera printre 
cablurile tensionate care alcătuiau spiţele roții și clătina crengile 
goale ale copacilor din părculeţul alăturat. Cablurile masive, de 
grosimea unui braţ de om, se întindeau deasupra lui, ancorând 
ferm construcţia în beton. Erau vreo două chioșcuri circulare, 
închise de multă vreme. O cafenea cu terasă, de mult părăsită; 
în spatele ei, un părculeț pentru copii, trist și uitat în absenţa 
glasurilor care îl animau odinioară. 

Blume stătea lângă o statuie ridicată în memoria Brigăzii 
Internaţionale, care se oferise să ajute poporul spaniol în lupta 
contra fascismului. Pumni ridicaţi în aer, feţe întoarse spre cer. 
Un sfert dintre soldaţi muriseră. S-a întors, luat complet pe 
nepregătite de vocea lui MacNeil: 

— Ai exact treizeci de secunde să-mi spui ce-ai făcut cu ea, 
înainte să-ţi rup gâtul! 

Încordarea de pe faţa lui a lăsat locul unui zâmbet care părea 
chiar ușurat. 

— Ei, asta ar fi o mare prostie din partea dumitale, domnule 
MacNeil. Fiindcă ea și-ar rupe nu numai gâtul dacă mi s-ar 
întâmpla ceva. 

— Unde e? 

MacNeil era tulburat. Se asigurase că Blume era singur înainte 
să-și facă apariţia. Totuși, de ce s-ar fi expus Blume așa, singur 
și neprotejat, dacă n-ar fi fost convins că avea un avantaj asupra 
lui? 

Blume a lăsat capul pe spate și s-a uitat spre cer. 

— E acolo, sus! 

În prima clipă, MacNeil nu a înţeles, apoi s-a întors să 
urmărească privirea lui Blume și și-a dat seama că vorbea 
despre roată. Blume a zâmbit când l-a văzut confuz. 

— Chiar în vârf, a spus el. Cel mai bun loc posibil, absolut 
gratis. Dar este drum lung până jos, dacă nu ești băiat cuminte. 

MacNeil s-a uitat ţintă la el, simțind cum toate fibrele corpului 
lui îi cereau să îi provoace acestui om un rău fizic. l-a trebuit un 
efort suprem să se controleze. 

— Ce vrei? 


— Vreau să știu ce știi tu și cine mai are habar despre treaba 
asta. 

Ochii lui MacNeil au căzut pe cuvintele gravate în postamentul 
de marmură neagră al statuii: S-au dus pentru că ochii lor 
deschiși nu vedeau o altă cale. A spus: 

— Ştiu că a fost un soi de accident. Că Choy s-a infectat cu 
virusul gripal la care lucrai. Că toată pandemia asta a apărut 
fiindcă ați fost neglijenţi. 

Blume și-a dat ochii peste ochii și a clătinat din cap. 

— Asta crezi tu? a spus el. Pe bune? Ce drăguţ din partea ta! 

— Ce vrei să spui? 

— Vreau să spun că n-a fost niciun accident, MacNeil. Am 
infectat-o pe biata Choy intenţionat. Și am trimis-o la Sprint 
Waters știind - de fapt, sperând - că va declanșa o pandemie. 

La orice s-ar fi așteptat MacNeil de la el, dar nu la asta! 
Simpla confesiune făcută de Blume îţi tăia respiraţia prin 
implicaţiile ei. Până acolo, încât lui MacNeil nu i-a mai trecut prin 
cap să-l întrebe decât atât: 

— De ce? 

Blume a oftat. 

— E o poveste lungă și dureroasă, domnule MacNeil. Stein- 
Francks era în pragul falimentului. O prăbușire catastrofală. Și 
toate merseseră atât de bine până atunci! O anumită sumă de 
bani a trecut dintr-o mână în alta, să zicem așa. Anumiți oficiali 
de la Organizaţia Mondială a Sănătăţii declaraseră că FluKill e 
medicamentul potrivit pentru pandemia de gripă aviară pe care 
o preconiza toată lumea. 

A zâmbit melancolic. 

— Lucru care nu le-a convenit competitorilor noștri de la 
Roche. Practic, am scos de pe piaţă Tamiflu-ul lor. 

Și-a încrucișat braţele la piept și s-a rezemat de monumentul 
Brigăzii Internaţionale. 

— Toate ţările mari din Occident au început să facă comenzi. 
Şi vorbesc aici de miliarde. Sigur, trebuie să speculezi, ca să 
acumulezi. Și așa, am investit sume uriașe în producţie. A 
trebuit să mărim capacitatea de producţie ca să satisfacem 
cererile. Am început să construim o altă fabrică în Franţa. Am 
pus toate ouăle într-un singur coș - sau, în cazul nostru, într-un 
singur cuib. Dar părea o afacere atât de sigură! Toată lumea 
voia FluKill. Și după aceea... ei bine, după aceea vietnamezii, 


cambodgienii și chinezii au început să omoare milioane de 
păsări. Milioane! Pagubele economice erau uluitoare. Dar au 
făcut-o. Și, în decurs de un sezon, ameninţarea a început să 
scadă. Gripa aviară trecea, poveștile de groază începeau să 
dispară din articolele din ziare. Până și OMS-ul a fost distras de 
alte probleme. lar guvernele lumii au decis brusc că au alte 
priorităţi pentru banii pe care îi alocaseră cumpărării de FluKill. 
Unele comenzi au fost anulate. Altele nu s-au materializat 
niciodată.  Stein-Francks era absolut terminată, domnule 
MacNeil. A, mai aveau destui bani. Problema era că toţi banii 
erau băgaţi în ce nu trebuie. Majoritatea într-un produs pe care 
nimeni nu mai voia să-l cumpere. 

În mintea lui MacNeil s-a făcut, în sfârșit, lumină, ca atunci 
când se ridică ceața într-o dimineaţă de toamnă. 

— Deci în absenţa unei pieţe pentru medicamentul vostru, v- 
aţi decis să creaţi voi una. 

Blume a dat încet din cap. 

— Cam așa ceva. Ştiam că ne jucam cu focul, dar chiar am 
crezut că o să-l putem controla. Producem o versiune de H5N1 
care se răspândește rapid printre oameni, după care producem 
vaccinul care te protejează împotriva lui. Evident, nu înainte ca 
toate comenzile de FluKill să fie epuizate. Sigur, știam că virusul 
va suferi mutații. Dar ne-am gândit că mutantul va rămâne 
undeva, în zona de acţiune a vaccinului. De aici mă tem că 
lucrurile au început să meargă prost. 

S-a uitat la MacNeil, iar marele scoţian a văzut regret în ochii 
lui, însă nu era îndreptat către toate vieţile acelea pierdute. Lui 
Blume îi părea rău doar pentru că lucrurile „au mers prost” din 
simple raţiuni comerciale, acelea care îl motivaseră de la bun 
început. 

— Milioane de oameni vor muri, a spus MacNeil. Milioane de 
oameni au murit deja. 

Blume a oftat exasperat. 

— Ce importanţă are? O viaţă, un milion, zece milioane. 
Depinde la ce te raportezi. 

— Ai dreptate, a spus MacNeil. Dar numai pentru că fiecare 
viață în parte e importantă. Şi când e vorba de tine sau de 
cineva apropiat ţie, devine ceva personal. 

— Exact. 

— Cum e pierderea unui fiu. 


Blume s-a uitat la el și, pentru prima oară, siguranţa lui de 
sine a părut să se risipească. 

— Îmi pare rău în legătură cu asta! a spus el. 

— Nu, nu-ţi pare rău! Tu l-ai omorât. E ca și cum ai fi luat un 
pistol și i-ai fi tras un glonţ în cap. Ai ucis-o pe micuța 
chinezoaică și i-ai răzuit carnea de pe oase. Propria ta fiică! 

Blume a pufnit printre buzele subţiri, care zâmbeau cu 
dispreţ. 

— Nu era fiica mea. Nici măcar adoptivă. Actele ei îţi vor 
spune că a fost adoptată de domnul și doamna Smith, cine-or fi 
ei. De fapt, am cumpărat-o de pe piaţa internaţională. E uimitor 
ce ieftin poţi cumpăra oameni în ziua de azi! La propriu. lar 
copiii cu astfel de diformități costă doar câţiva bani. 

MacNeil a văzut cu ochii minţii capul reconstruit de Amy după 
craniul copilului și s-a întrebat prin câte suferinţe trecuse. 
Abandonată de părinţii biologici, cumpărată și vândută, apoi 
trecută ilegal peste graniţă. Numai Dumnezeu știe ce 
tratamente suferise în mâinile bărbaţilor și ale femeilor care o 
exploataseră cu atâta cruzime. Și apoi să se trezească deodată 
într-o casă dintr-o suburbie bogată a Londrei, să se ducă la 
școala de acolo și să fie trimisă în vacanţă la Sprint Water. 
Probabil crezuse că a ajuns în rai. Doar ca să fie infectată cu o 
gripă mortală și, atunci când gripa n-a reușit s-o ucidă, să fie 
omorâtă chiar de oamenii în care ajunsese, probabil, să aibă 
mare încredere. 

— Ar fi trebuit să moară de gripă, a spus Blume, și să fie 
incinerată ca toţi ceilalți. Cum ar fi putut vreunul dintre noi să 
prevadă că va supravieţui? Nu puteam permite s-o lăsăm în 
viaţă pe dovada vie a acţiunilor noastre. Mai ales când femeia 
aia de la Agenţia de Protecţie a Sănătăţii își tot băga nasul. 

— Tu nu ești om, a spus MacNeil. 

A făcut un pas spre el, iar Blume a scos din buzunarul hainei 
un mic revolver. L-a îndreptat cu mișcări nesigure spre poliţist. 

— Te-ai apropiat destul! a spus el. N-o să stau la negocieri cu 
tine, domnule MacNeil, așa-i? 

MacNeil a simţit că îi tremurau buzele de furie. 

— Nu! N-o să fie nicio negociere! 

— Atunci va trebui să te omor. 

— Da, așa cred. 


O mișcare surprinsă cu coada ochiului l-a făcut să privească 
spre dreapta, exact când micuța dr. Castelli a ieșit hotărâtă din 
spatele statuii și a repezit patul puștii spre capul lui Blume. L-a 
nimerit chiar deasupra tâmplei, făcându-l să se prăbușească. 
Revolverul a zăngănit cu zgomot pe pavaj. 

— Rahat nenorocit ce ești! a exclamat ea. Ai omorât toți 
oamenii ăștia pentru bani! Nu pot să cred că ai făcut asta. Tu... 
tu ai trimis-o pe fetița aia printre noi, să ne infecteze cu 
nenorocirea ta, ca un biet îngeraș al morții. Tu... tu... 

Nu mai avea cuvinte să-și exprime furia, așa că a sprijinit 
patul puștii în umăr și s-a chinuit cu stângăcie să îl ia pe Blume 
la ţintă. Acesta s-a sprijinit într-un cot și a ridicat mâna, ca și 
cum ar fi vrut să se apere de glonţ. 

— Nu, nu trage! a ţipatel. 

Dar MacNeil a intervenit, a ridicat ţeava puștii în aer și i-a 
luat-o din mână. 

— Nu vrei să-l omori? a ţipat ea furioasă. 

Era greu să-ți închipui că într-un trup atât de mic încăpeau 
atâta furie și atâta indignare. 

— Ţi-a ucis copilul. 

Dar MacNeil a clătinat din cap. 

— Nu vreau răzbunare, a spus eu. Vreau să se facă dreptate. 
Vreau să suporte consecinţele acțiunilor lui. Vreau să stea în 
faţa colegilor lui și să primească verdictul omenirii. Vreau să-și 
petreacă tot restul vieţii putrezind într-o închisoare, undeva, iar 
fiecare oră din fiecare zi să îi aducă aminte că a pierdut totul. 

Dr. Castelli a inspirat adânc și s-a strâmbat. 

— Oricum nu puteam să fac drăcia aia să tragă. 

— E util să tragi piedica, a comentat MacNeil. 

Un singur foc de armă a răsunat, iar MacNeil a auzit-o pe dr. 
Castelli icnind. S-a întors repede și l-a văzut pe Blume tot la 
pământ, dar își recuperase pistolul și trăsese. Acum îl îndreptase 
spre MacNeil. A apăsat pe trăgaci. Nu s-a întâmplat nimic. A mai 
încercat o dată. Tot nimic. L-a aruncat, s-a ridicat în picioare și a 
început să alerge spre roată. 

Dr. Castelli s-a lovit cu spatele de statuie și a alunecat greoi 
pe lângă ea. Tinea mâna dreaptă în partea stângă a pieptului, 
iar sângele i se scurgea printre degete. 

— Sunt împușcată, a spus ea, șocată că se întâmplase așa de 
simplu. 


MacNeil a îngenuncheat lângă ea. 

— Ce pot să fac? 

— Du-te după el! 

— Nu pot să te las așa. 

— Nu mi-a nimerit inima, altfel eram moartă, a spus ea. lar eu 
încă respir, așa că îmi închipui că nu mi-a atins nici plămânul. 
Du-te! 

MacNeil n-a mai avut nevoie de altă invitaţie. S-a întors și a 
luat-o la fugă după Blume. În fond, o avea și acum pe Amy. Și 
probabil că nu era singură acolo sus, în capsula aceea. 

Când s-a apropiat de roată și-a dat seama însă că îl scăpase 
din ochi pe Blume. A urcat în fugă rampa spre cabina de 
comandă. Era goală. Apoi un zăngănit metalic i-a atras privirea 
spre cele două scări în spirală care flancau motorul uriaș din 
partea de nord-est a roții. Blume alerga pe scara din stânga, 
către partea exterioară a roții, forțat să facă pași mărunți și 
stângaci. MacNeil a pornit după el. Dar când a ajuns pe trepte, 
Blume deja urca pe scara circulară care înconjura partea 
exterioară a roții. MacNeil s-a uitat la el uluit. Omul ăsta era 
nebun! Era clar că își închipuia că va putea urca așa până sus, 
pe roată, la capsula în care era Amy. Nu avea altă șansă decât 
să urce după el, indiferent dacă îi plăcea sau nu. 

În capătul scării s-a uitat în jos și a văzut-o pe dr. Castelli pe 
rampa de dedesubt. Se sprijinea de balustradă și se uita la el. 

— Vezi dacă poţi să pornești chestia asta! i-a strigat el și s-a 
aruncat pe scara circulară. 

A lăsat capul pe spate și s-a uitat în sus. Blume era la 
douăzeci și cinci de metri sau mai mult deasupra lui, urcând 
treaptă după treaptă ca un posedat. MacNeil a început să urce, 
iar mâinile îl usturau groaznic de la arsurile de sub bandaje. 

Ştia că n-avea rost să încerce să urce repede. Trebuia să urce 
constant, o treaptă după alta. „Nu te uita în jos!” Imediat cum s- 
a gândit la asta, a privit spre pământ. Din câte se părea, urcase 
incredibil de mult într-un timp foarte scurt. Inima i s-a umflat în 
piept, încât a crezut că o să se sufoce. A ratat treapta și era 
gata să cadă. Frica îl făcea neputincios. „Uită-te în sus”, și-a 
spus el. Și când s-a uitat, l-a văzut pe Blume trecând de pe 
scara interioară pe cea exterioară, ca să fie deasupra roții în 
zona ei curbată. MacNeil a grăbit pasul. 


Vântul îi flutura acum cu sălbăticie jacheta subţire și șuiera 
printre cablurile din jur. Cu toată durerea care le ardea, mâinile 
îi amorțiseră de frig. Scara începea să-l încline spre spate. Era 
timpul să se transfere. S-a întors, a găsit o treaptă a scării 
exterioare și a încercat să pună pe ea talpa grosolană a 
bocancilor Doc Martens. Era așa de speriat, că abia mai avea 
forță în braţe. Timp de mai multe secunde a rămas agăţat, chiar 
la marginea roții, cu orașul înclinat nefiresc sub el. Vedea cele 
patru coșuri de la centrala electrică Battersea, aruncând spre 
cer rămășițele umane. Gândesc, deci pot. Bine aţi venit în 
generația ideilor. | se părea că trecuse atât de mult de când 
mersese pe lângă panourile acelea, căutând un om cu numele 
de Kazinski. 

Departe, în stânga, în spatele spitalului St. Thomas, era 
șantierul unde începuse totul. leri, pe vremea asta, visa că 
lipsea de la serviciu, dormind într-un pat îngust din Islington, 
prea scurt pentru înălțimea lui de 1,95 metri. leri-dimineaţă, pe 
vremea asta, Sean încă trăia. Ce simplu ar fi fost să-și dea 
drumul de acolo! Doar să alunece în noapte și să termine cu 
toate. Cât de mult i s-ar simplifica viața prin moarte! Era un 
gând ademenitor! Il mângâia, îl tenta. Până când s-a gândit la 
Amy. 

A strâns din dinţi și a început din nou să urce, mai sus și mai 
sus, urmărind curbura exterioară a roții care se arcuia spre vârf. 
Acum stătea ghemuit deasupra, ţinându-se cu toate puterile de 
bare, în timp ce vântul încerca să-l smulgă de acolo. A ridicat 
capul și a văzut capsula de sus chiar aproape deasupra lui. 
Vedea două siluete care se mișcau și o umbră vagă undeva, în 
centru. Putea să fie Amy, dar nu era sigur. Cert era că Blume 
ajunsese cu bine înăuntru, iar el era acolo, în întunericul nopții, 
la o sută de metri deasupra apelor îngheţate ale Tamisei. Incă 
vreo câteva trepte și a ajuns direct sub capsulă, unde Blume nu 
îl putea observa. S-a agăţat de structura tubulară și a întins 
gâtul să vadă ce era acolo. Ușile capsulei erau deschise în 
ambele părţi. Ar fi putut să se arunce prin ușa din stânga și să 
ajungă pe pragul îngust, folosit la îmbarcare și debarcare. A stat 
ghemuit în umbra capsulei, bătut de vânt, cu ochii închiși, 
adunându-și curajul. Dacă eșua, eșua. S-a gândit la inscripţia de 
pe statuia de jos. S-au dus pentru că ochii lor deschiși n-au 
văzut altă cale. A deschis ochii. Era timpul să sară. 


Aproape în același moment în care s-a întins să apuce 
mecanismul care controla ușa, roata s-a smucit și a început să 
se miște. Dr. Castelli reușise să se dumirească în legătură cu 
butoanele de pe panoul de comandă. Dar a fost destul ca el să 
estimeze greșit, ratând bara. Mâna lui bandajată a prins în 
degete doar aer și a simţit cum se apleacă pe spate, într-o 
poziție imposibilă. Orașul s-a mișcat sub el și a văzut cum se 
întoarce fluviul cu nouăzeci de grade. 

Umerii i s-au izbit de platforma de îmbarcare și s-a trezit 
agăţat de ea, cu faţa la nivelul podelei, uitându-se în capsulă. Şi 
în tot acest timp aluneca, mâinile își slăbeau strânsoarea, 
picioarele loveau aerul de sub el, iar el știa că va cădea. 

Abia a auzit-o pe Amy ţipând. 

IHI 

Pinkie fusese șocat să-l vadă pe domnul Smith cățărându-se 
până în vârful roții și întinzându-i mâna de jos, să-l ajute să intre 
în capsulă. Știuse întotdeauna că domnul Smith era un om 
posedat de cine știe ce demoni, dar asta i se părea o ispravă 
ieșită din comun, chiar și pentru el. 

Apoi apăruse MacNeil, îl văzuseră toţi. Haina lui umflată de 
vânt, fața palidă și înfricoșată. Părea cumva foarte fragil pentru 
un bărbat așa de mare și de puternic. 

Dar pentru Pinkie nimic din toate astea nu mai conta. Treabă 
terminată. Era momentul potrivit s-o taie. Se simţea slăbit, 
leșinat, parcă și delira. Şi a fost uimit să vadă trupul mare al lui 
MacNeil legănându-se brusc în deschizătura ușii și apoi căzând, 
ca să se apuce de micul prag exterior, căutând disperat cu 
mâinile un loc de care să se agaţe și nereușind să-l găsească. 

L-a auzit pe domnul Smith strigând ceva batjocoritor și l-a 
văzut cum se apropia de ușă. L-a lovit pe MacNeil cu piciorul în 
faţă și apoi l-a călcat pe mâinile bandajate. Pinkie s-a uitat la 
mâinile acelea, la pansamentele rupte care îi bandajau arsurile 
dureroase. Și pentru prima dată s-a gândit că MacNeil fusese cel 
care intrase în foc ca să-l scoată pe el din mașina în flăcări. 

— Nu face asta! i-a spus el domnului Smith. 

Dar singurul sunet care a ieșit a fost o suflare slabă și parcă 
sugrumată. 

— Nu e corect, a spus el. 

Dar domnul Smith nu-l asculta. 

— Oprește-te! a urlat el. 


O bolboroseală înspăimântătoare. Domnul Smith l-a auzit de 
data asta. S-a întors exact când Pinkie a ridicat pușca SA80. 

— Pinkie, ce faci? 

Ultimele gloanţe l-au propulsat pe domnul Smith direct pe 
ușă, iar acesta a zburat în noapte precum un înger al morții. 

MacNeil se ducea. Nu mai putea să se ţină. Pinkie a auzit 
hohotele lui Amy, de frustrare și de neputinţă. „Ce păcat”, s-a 
gândit el. A lăsat pușca și s-a apropiat împleticindu-se de ușă. l- 
a întâlnit privirea lui MacNeil. l-a văzut frica. Şi a simţit cum 
propria lui viaţă se duce. 

— Îmi pare rău! a șoptit el și era sincer. 

Dar știa că nu-l va auzi nimeni. MacNeil cădea când l-a prins 
Pinkie, iar acum era ţinut de el; viața detectivului era, la propriu, 
în mâinile lui. Poate că ar trebui să plece împreună. Sau o viață 
salvată de mâinile acestui om mort ar da, în sfârșit, vieţii lui 
sensul care îi lipsise întotdeauna? 


* 


MacNeil a închis ochii. Nu înțelegea nimic din toate astea. Dar 
nu erau întrebări la care credea că merită să te gândești când 
știi că vei muri. Ştia că acesta era bărbatul pe care îl salvase din 
mașina incendiată de pe Lambeth Bridge și nu avea niciun motiv 
să-i fie recunoscător lui MacNeil, condamnat cum fusese la 
atâtea ore de iad. Stătea atârnat acolo, la capătul unui braţ cu 
carne arsă și purulentă, iar când se uita în ochii lui, se uita parcă 
în abis. Un vid imens, fără nimic în el. O altă mână l-a apucat de 
guler și l-a tras. Un efort supraomenesc. Picioare sprijinite în 
cadrul ușii. Un suspin adânc și hârâit, ieșit din plămânii arşi. 
MacNeil s-a apucat cu o mână de marginea ușii, apoi a pus un 
genunchi pe prag și a căzut înăuntru, pe podea, complet 
epuizat. 

S-a rostogolit să se uite la salvatorul lui. Dar nu era nimeni 
acolo. Dispăruse undeva, în abisul care era propriul lui suflet. 

MacNeil s-a întors și a văzut-o pe biata Amy cu lacrimile 
șiroind pe obraji și a reușit să se ridice pe picioarele ca de vată. 
S-a prăbușit lângă ea pe banchetă și a luat-o în braţe. 

În depărtare, primul licăr de lumină de pe cerul iernii se 
reflecta de la răsărit până în susul râului, iar MacNeil a simţit 
prima gâdilătură din nas și prima răgușeală din gât. 

